
JJe  i  denne  Fortælling  nævnte  historiske  Begiven- 
heder og  Dataer  ere  i  det  væsentligste  tagne  fra 
»Vemmetofte  Historie«,  for  hvilken  Benyttelse  jeg  i 
Efteraaret  1893  mundtlig  overbragte  min  erkendtlige 
Tak  til  Forfatteren,  Pastor  Chr.  H.  Brasch.  ' 


Første  Del. 


1  Dorotheas  tidligste  Erindringer  dæmrede  et  svagt 
Minde  om  en  kærlig  Fader,  der  var  død,  da  hun  var 
meget  lille,  hvorimod  hun  intet  kunde  mindes  om  sin 
Moder,  da  denne  var  kaldet  bort  inden  Faderen.  Barne- 
besrebet  »Moder«  havde  Dorothea  lært  i  Forholdet  til 
den  ikke  meget  ældre  Prinsesse.  Sophie  Hedevig,  Kong 
Christian  den  Femtes  Datter,  idet  denne  særlig  havde 
taget  sig  af  Dorothea,  da  hun  efter  Faderens  Død  blev 
modtaget  af  Dronning  Charlotte  Amalie  til  Opdragelse 
paa  »Slottet«,  fordi  Faderen  i  sin  Tid  havde  ydet 
Kongehuset  værdifuld  Tjeneste,  der  ikke  var  glemt. 
Som  Aarene  gik,  var  Dorothea  bleven  en  lang  Pige; 
hun  var  naaet  til  ikke  fuldt  at  kunne  kaldes  for  Barn 
længere,  og  det  gode  Forhold  til  Prinsessen  var  ikke 
alene  bleven  bevaret;  men  det  syntes  at  være  vokset  i 
samme  Styrke,  som  Dorothea  selv  skød  i  Vejret;  der- 
imod var  Hendes  Majestæt  hende  ikke  bevaagen;  en 
strengere  Mine  end  almindelig  havde  Dronningen  gerne, 
naar  Dorothea  kom  hende  for  Øje,  og  denne  havde 
derfor  den  dybeste  Respekt  for  Dronningen  og  var  i 
dennes  Nærværelse  ikke  sig  selv. 


En  Dag,  Prinsessen  fandt  Lejligheden  gunstig, 
fremførte  hun  for  sin  Moder  det  Ønske,  at  denne  vilde 
bevirke,  at  Dorothea  nu  maatte  erholde  Udnævnelse 
som  Prinsessens  Hoffrøken.  Dette  havde  nogle  Gange 
været  afhandlet  mellem  dem ;  det  var  naturligt,  at  Prin- 
sessen, naar  hun  holdt  meget  af  Dorothea,  kunde  ønske 
denne  knyttet  til  sig  ved  en  Charge,  der  ligesom  gav 
Prinsessen  Ret  til  at  beholde  Dorothea  hos  sig  ogsaa 
som  voksen,  —  og  den  høje  Rang,  der  fulgte  med  at 
blive  Hoffrøken,  mente  Prinsessen  tilhge,  vilde  heldigen 
kunne  opveje,  at  Dorotheas  Slægtskabsforhold  kun  del- 
vis berettigede  hende  til  at  regnes  til  Adelen. 

Disse  Grunde  kendte  Dronningen  meget  vel,  og 
for  sit  Vedkommende  kunde  Hendes  Majestæt  endog 
have  suppleret  dem;  thi  hun  vidste  blandt  andet  godt, 
at  Dorotheas  livsglade  Sind  virkede  heldig  paa  Datte- 
rens mere  triste  Humør ;  men  desuagtet  fastholdt  Dron- 
ningen ligesom  tidligere,  at  det  ej  kunde  bevilges,  i 
alt  Fald  ikke  for  det  første,  da  Dorothea  efter  Dron- 
ningens Formening  manglede  det  vigtigste  for  al  Op- 
dragelse, —  ikke  at  have  lært  at  lyde,  —  og  at  der 
heller  ikke  havde  været  den  rette  Alvor  med  hendes 
Læsen ;  alt  var  jo  gaaet  som  Leg.  Dronningens  Svar 
var  ikke  Prinsessen  behageligt ;  men,  energisk  som  hun 
var,  vilde  hun  ikke  længere  have  Sagen  opsat  og 
svarede  derfor,  om  Moderen  ikke  kunde  have  Lyst  til 
at  overvære  en  Overhøren  af  Dorothea  og  maaske  selv 
prøve  hende  i  et  eller  andet  Fag. 


Dorothea  skulde  altsaa  bestaa  en  Slags  Eksamen ; 
selv  forstod  hun  ikke  ret,  hvad  Meningen  var  med,  at 
Prinsessen  havde  befalet  hende  at  komme  til  sig  paa  et 
usædvanligt  Klokkeslet,  medbringende  alle  sine  Bøger, 
Skrive-  og  Tegnebøger  derunder  indbefattet;  hendes 
glade  Sind  og  store  Kærlighed  til  Prinsessen  beroligede 
hende  snart  med,  at  det  hele  ganske  sikkert  vilde  blive 
en  Formsag;  men,  da  hun  saa  Dronningen  komme  og 
mærkede,  at  denne  vilde  overvære  Affæren,  blev  hun 
bange;  nu  var  hun  ej  i  Tvivl  om,  at  det  vilde  blive 
ret  alvorligt.  Dronningen  var  Værdigheden  selv,  ikke 
den  mindste  Mine  forraadte,  hvor  hun  morede  sig  over 
sin  Datters  Uro  og  daarlig  skjulte  Ængstelighed  for, 
hvorledes  det  vilde  gaa;  hun  indtog  den  for  hende 
bestemte  Plads,  Dorothea  blev  anvist  sin  og  kom  der- 
ved til  at  vende  Ryggen  til  Dronnir.gen;  men  straks 
efter  flyttede  hun  sig  saaledes,  at  hun  vendte  den  ene 
Side  mod  Moderen,  den  anden  mod  Datteren ;  dette 
hlle  Tegn  paa  god  Takt  bemærkede  Dronningen  og 
nikkede  derfor  venhg  til  hende;  det  gav  igen  Doro- 
thea Modet  tilbage,  og  hendes  Overhøring  gik  fortrinlig 
til  stor  Glæde  for  Prinsessen.  Til  sidst  sagde  Dron- 
ningen: »Jeg  har  nok  Lyst  til  selv  at  eksaminere  lidt; 
sig  mig  nu  Dorothea,  hvem  holder  Du  mest  af  blandt 
dem,  Du  kender?«  —  »Af  Prinsessen«.  —  »Og  hvem 
efter  hende?«  —  »Den  gamle  Portnerkone«.  —  »Da 
Du  nu  holder  saa  meget  af  Prinsessen,  gør  det  Dig 
vel  meget  ondt,  naar  Prinsessen  maa  skænde  paa  Dig, 

som  til  Eksempel  i  Gaar;  jeg  hørte,  da  jeg  kom,  at 
Du  gik  hulkende  ud  af  Stuen;  —  hvad  græd  Du  da 
for?«  —  »Jeg  græd  ikke,  Deres  Majestæt«.  —  »Græd 
Du  ikke?  Jeg  saa  jo,  Du  holdt  Hænderne  op  for 
Ansigtet;  hvad  gjorde  Du  da?«  —  »Jeg  havde  været 
saa  uheldig  at  komme  til  at  le,  medens  jeg  læste;  saa 
skændte  Prinsessen,  og  jeg  vilde  betvinge  min  Latter; 
men  det,  jeg  lo  af,  blev  ved«.  —  »Hvad  lo  Du  da 
af?«  —  »Af  to  Hanekjilinger  nede  i  Gaarden,  der  vare 
komne  op  at  slaas«.  —  Hvorfor  var  det  saa  morsomt?« 

—  »De  vare  ikke  større,  end  de  lige  havde  faaet  Fjer, 
og  de  vare  dog  saa  arrige  paa  hinanden«.  —  ^>Det  var 
ikke  rigtigt,  at  Du  lo  under  Din  Læsen;  men  jeg  kan 
godt  lide,  Du  følger  Sandheden ;  véd  Du,  hvad  Prin- 
sessen ønsker  for  Dig?«  —  »Ja,  mere  Alvor,  naar  jeg 
skal  læse  eller  samle  mine  Tanker  rigtig«.  —  *Ja,  men 
hun  har  ogsaa  udbedt  sig  den  Gunst,  at  Du  maa  blive 
udnævnt  til  Hoffrøken;  tror  Du,  Du  kunde  være  det?« 

—  »Jeg  vilde  gerne,  men  jeg  er  bange,  jeg  ej  er  vær- 
dig dertil«.  —  »Hvorledes  mener  Du?«  —  »Jeg  kan 
saa  daarlig  holde  mig  fra  at  le,  naar  jeg  ser  noget 
morsomt,  og  det  ser  jeg  næsten  altid«.  —  Over  dette 
Svar  kom  saavel  Dronningen  som  Prinsessen  til  at  le, 
og  Dronningen  fortsatte  saa:  »Hvad  skal  Du  nu  be- 
stille, naar  jeg  er  gaaet?  Børn  pleje  at  have  fri  den 
Dag,  de  have  været  til  Eksamen :  vil  Du  maaske  tegne 
for  Din  Fornøjelse,  eller  har  Du  tænkt  paa  noget  an- 
det?«   —    »Jeg    har    tænkt    at    ville    takke    Prinsessen, 


11 

fordi  hun  vil  have  mig  til  HofErøken  og  i'or  alt  andet, 
fordi  jeg  føler  at  være  bleven  behandlet  saa  mildt  ved 
alle  Lejligheder  af  hendes.  —  »Hvad  vil  Du  saa  fore- 
tage Dig  mere;  har  Du  ogsaa  tænkt  paa  det?«  — 
»Ja  jeg  tænkte  paa  det  fra  før,  da  Deres  Majestæt 
nikkede  til  mig,  førend  vi  begyndte.«  —  »Naa  saa  sig 
mig  det!«  —  »Jeg  vil  saa  nødig  sige  detl«  —  »Maa 
Prinsessen  maaske  ikke  vide  det?«  —  »Jo,  Prinsessen 
vilde  nok  kunne  forstaa  mig  bedre;  jeg  mener,  hende 
kunde  jeg  bedre  sige  det  til«.  —  »Kom  Du  herhen, 
Dorothea ;  Du  faar  hviske  mig  det  i  Øret,  saa  gaar 
det  maaske  lettere  for  Dig«.  —  »Jeg  vilde  bede  til 
Gud,  naar  jeg  blev  ene«.  —  »Om  hvad?«  —  »Jeg 
vilde  bede  Gud  velsigne  Deres  Majestæt«.  Dronningen 
svarede  ikke  straks;  lidt  efter  havde  hun,  da  hun  rejste 
sig,  Taarer  i  Øjnene,  og  idet  hun  kyssede  Dorothea 
paa  Kinden,  hviskede  hun:  »Vor  Herre  bevare  Dig 
alle  dine  Dage;  gaa  til  dit  Kammer,  bed  den  Bøn, 
Du  har  foresat  Dig,  og  hav  Tak  for  hver  Gang,  Du 
beder  for  mig  og  mine«. 

Efterat  de  vare  blevne  alene,  sagde  Dronningen 
til  Prinsessen:  »Var  Du  ikke  min  Datter,  vilde  jeg 
selv  have  Dorothea  om  mig ;  men  dette  vilde  være 
uretfærdigt;  thi  det  er  Dig,  der  har  hele  Æren  af  hen- 
des Opdragelse,  og  det  er  mig,  der  har  taget  saa  grun- 
dig fejl;  egentlig  har  jeg  altid  med  Forsæt  vist  mig 
som  den  strenge  mod  hende,  og  desuagtet  tænkte  hun 
paa  at   bede   for   mig.     Sig    mig,    har  Du    før   mærket 

hos  hende  det  gudhengivne  Sind?«  »Ja«,  svarede  Prin- 
sessen, »ved  enkelte  Jjejligheder  har  jeg  kunnet  spore 
det,  men  aldrig  saa  stærkt  som  i  Dag;  oftest  ser  jeg 
kun  hendes  Livsglæde  og  undertiden  den  mærkelige 
Sandhedskærlighed.  Hendes  Sans  for  det  komiske  er 
saa  uskyldig  udviklet,  eller  maaske  rettere,  det  er  kun 
det  uskyldig  morsomme,  hun  har  Modtagelighed  for; 
saaledes  skal  Du  her  se  hendes  mere  private  Tegne- 
bog; her  har  hun  Dyr  i  alle  mulige  Situationer,  Heste, 
Hunde,  Katte,  Haner  der  slaas.  Gæs,  der  vralte  af  Sted 
i  en  skæv  Linie;  men  saasnart  det  kan  opfattes  som 
en  Satire  paa  Mennesker,  ødelægger  hun  straks  Teg- 
ningen. Saaledes  havde  hun  forleden  tegnet  dette  større 
Billede ;  det  skal  forestille  Fælleden ;  der  er  Kanoner, 
der  blive  kørte  frem,  andre  skydes  af;  der  er  hverken 
Heste  eller  Mennesker,  kun  Svin;  Forspændingen  er 
gamle  velnærede  Søer.  og  Kanonerne  betjenes  af  yngre 
Svin  i  de  utroligste  Stillinger;  dette  gamle  Svin,  der 
staar  paa  Bagbenene  midt  i  Billedet,  er  vist  Komman- 
danten ;  det  unge  Svin  ved  hans  Side  en  yngre  Officer. 
Jeg  morede  mig  længe  derover;  men,  da  jeg  fortalte 
hende,  at  det  kunde  opfattes  som  en  Karikering  af 
Artilleriet,  bad  hun  mig  rive  Tegningen  itu,  naar  jeg 
selv  vilde«.  Dronningen  morede  sig  over  Tegningen 
og  svarede:  »Lad  mig  faa  den  med  mig;  det  vil  more 
din  Fader  at  se  den;  men  sig  mig,  hvem  har  hun  havt 
til  Legekammerat  foruden,  undskyld  jeg  siger  det,  Dig 
selv ;  naar  Du  ikke  var  hos  hende,  hvem  har  hun  saa 

været  sammen  med?«  »Den  gamle  Portnerenke«,  sva- 
rede Prinsessen,  »hun  og  Dorothea  kom  saa  godt  ud 
af  det  sammen;  det  gamle  Menneske  er  en  af  de 
ærligste  her  paa  Slottet  og  kunde  saa  godt  gaa  ^nd 
paa  Dorotheas  Lege,  var  snart  dennes  Dukke,  Barn, 
Bonden  eller  Mand  og  kunde  dertil  fortælle  en  Masse 
Historier  og  foredrage  gamle  Sange,  som  Dorothea 
lærte  udenad  eller  skrev  op«. 

Dronningen  holdt  sit  Løfte.  En  Dag,  ikke  længe 
efter,  kom  LTdnævnelsen  for  Dorothea  til  at  være  Prin- 
sessens Hoffrøken  ;  et  saa  stort  Brev  havde  hun  endnu 
aldrig  set;  hun  anede  nok,  hvad  det  indeholdt,  men 
mente  dog,  det  var  forsigtigst  ikke  at  aabne  det,  inden 
Prinsessen  kom.  Brevets  Ydre  alene  gav  hende  nok 
at  more  sig  over;  der  stod  alle  liendes  Navne  skrevne 
saa  sirligt,  og  Bagsiden  var  egentlig  allerfinest ;  der 
var  jo  selve  Kongens  Segl,  endog  i  rødt  Lak ;  heldig- 
vis kom  Prinsessen  snart  efter ;  med  sin  fine,  lille 
Broderesaks  klippede  Dorothea  en  Trekant  i  Omslaget 
uden  om  Seglet  og  fik  saa  det  mægtige  Dokument  ud- 
foldet og  læst  med  stigende  Forundring ;  ja,  hun  skulde 
nok  være  Prinsessen  tro  og  lydig,  som  der  stod  skrevet. 
Hendes  Forbavselse  skulde  blive  større;  thi  straks  efter 
hørte  hun  Prinsessen  sige  til  en  indtrædende  Pige: 
»Vær  saa  god  at  sige,  Hoffrøkenen  skal  ikke  have 
Mad  i  Aften«.  Pigen  forstod  ikke  Meningen,  hvorfor 
Prinsessen  godmodig  tilføjede:  »Du  ved  maaske  ikke, 
hvem  jeg  mener?    Det  er  Hoffrøkenen,  der  sidder  der- 

henne«.  For  et  Øjeblik  glemte  Pigen  sig  selv  og  ud- 
brød: »Ih!  nej  dog,  er  vores  Dorothea  bleven  Hof- 
frøken? Det  var  dog  morsomt,  til  Lykke  Dorothea 
med  det!«  Denne  takkede,  gav  glædestraalende  Pigen 
Haanden  og  vilde  maaske  nok  ogsaa  have  kysset  Pigen, 
hvis  ikke  denne,  seende  Prinsessens  Smil,  i  Tide  havde 
mærket  sig,  at  sligt  nok  ikke  kunde  tilstedes  mere. 
Da  de  saa  vare  blevne  ene,  sagde  Prinsessen :  »Nu 
have  vi  Fred  lidt.  Pigen  fortæller  nu  Nyheden,  og 
alle  ville  herefter  kalde  Dig  Frøken ;  dog  bliver  jeg 
ved  dit  Navn  alene;  jeg  haaber.  Du  vil  vedblive  at 
være  min  gamle  Dorthe  og  ikke  gaa  hen  og  blive 
forfængelig,  hverken  naar  jeg  ser  det  eller  bag  min 
Ryg;  om  dine  nye  Pligter  og  andet  mere  skal  jeg  tale 
med  Dig  en  anden  Dag;  i  Dag  maa  Du  gøre  Dig  lidt 
pænere  end  ellers,  jeg  skal  nok  hjælpe  Dig  siden,  for 
Du  skal  med  mig  til  Teen  efter  Moders  Tilladelse,  og 
mulig  bhver  Du  præsenteret  for  Kongen.  Glem  nu 
ikke,  at  Du  skal  neje  dybt,  hver  Gang  en  af  mine 
Forældre  begynder  at  tale  til  Dig;  men  vær  forøvrigt 
sand  og  naturlig,  som  Du  plejer.  Enhver,  der  kom- 
mer første  Gang  til  Hove,  gør  gerne  af  Fejltagelse 
eller  Benavelse  lidt  forkert ;  anden  Gang  ■  gaar  det 
bedre«. 

Pyntet,  efter  hendes  egen  Mening  paa  det  aller- 
bedste, kom  det  store  Øjeblik,  da  Fløjdørene  bleve 
smækkede  op,  og  Dorothea  bag  ved  Prinsessen  traadte 
ind    til   «Teen«;    ved   denne  forefandtes  Øverhofmester- 

inden  og  Hofdamerne,  for  hvem  den  unge  Hoffrøken 
blev  præsenteret  af  Prinsessen,  og  af  disse  fik  Dorothea, 
saa  syntes  det  i  alt  Fald  denne,  overordentlig  hjertelige 
Lykønskninger.  Lidt  efter  traadte  Dronningen  ind; 
ogsaa  overfor  denne  mente  Dorothea,  at  det  gik  helt 
godt;  hun  fik  nejet  rigtig  pænt  og  takket  for  Ud- 
nævnelsen; havde  hun  set  Prinsessens  Smil  og  Hof- 
damernes Blik  til  hinanden,  havde  hun  nok  haft  en 
anden  Mening.  I^idt  efter  undrede  det  hende,  at  Prin- 
sessen ikke  syntes  at  have  Øje  for  hende,  men  lod, 
som  var  hun  en,  Prinsessen  uvedkommende.  Person, 
og  nu  følte  hun  sig  dog  ganske  anderledes  knyttet  til 
denne;  saa  meget  mere  venligt  var  det  da  af  Dron- 
ningen, at  denne  engang,  idet  hun  rejste  sig  op, 
sagde  til  Dorothea:  »Kom  og  se,  hvor  smukt  Pladsen 
ser  ud  med  de  mange  l^ys  i  Husene  ligeoverfor«. 
Dronningen  var  saa  mild  og  god  mod  hende;  Dorothea 
glemte  helt  at  neje,  og  kommen  ind  i  Vinduesfordyb- 
ningen  fortsatte  Dronningen  i  en  lidt  sagtere  Tone: 
»Se  her  have  Menneskene  lyst  Pladsen  op;  det  ser 
pænt  ud  ;  men  glem  aldrig  over  Menneskeværk  at  skue 
opad  mod  Himmelen;  se  nu  op  paa  den  utallige  Stjerne- 
vrimmel og  sku  et  anderledes  Storværk ;  hver  enkelt 
Stjerne  tindrer  saa  venlig  og  vinkende  ned  til  ethvert 
Menneske,  stor  eller  lille;  hold  dine  Tanker  altid  saa 
rene,  at  de  kunne  færdes  mellem  Stjernerne,  som  om 
Du  var  hjemme  deroppe«.  Dorothea  svarede  ikke;  hun 
var    saa    taknemmelig;    var    det    virkelig    den    samme 


16 

Dronning,  hun  foihen  havde  været  saa  bange  for.  der 
undertiden  havde  talt  saa  strengt  til  hende  og  truet 
hende;  nu  var  Dronningen  jo  ligesom  Prinsessen;  der 
var  bare  mere  Anstand  hos  Dronningen;  men  i  deres 
Hjerter  maatte  de  være  ens.  Dronningen  forstod  selv 
godt,  at  hun  ikke  fik  noget  Svar;  hun  blev  staaende 
en  Tid  og  saa  op  mod  Himmelen,  og  Dorothea  tog 
ikke  fejl,  naar  hun  mente,  at  Dronningen  var  i  en 
tavs  Bøn;  men  ikke  anede  hun,  at  Dronningen  nu 
gjorde  hende  Gengæld  og  bad  om,  at  Vorherre  frem- 
deles vilde  holde  sin  Haand  over  Dorothea.  I  den 
Stenming,  de  vare.  havde  ingen  af  dem  lagt  Mærke 
til,  at  Selskabet  var  blevet  forøget ;  da  de  vendte  sig 
om,  bleve  de  derfor  overraskede  ved  at  se  Kongen 
staa  nær  ved  i  Samtale  med  Overhofmesterinden ;  han 
gik  straks  henimod  Dronningen  og  sagde:  »Har  der 
været  et  lille  Konsejl?«  Dronningen  smilede  og  sva- 
rede: »Ja,  maa  jeg  præsentere  den  nj^e  Hoffrøken«. 
Dorothea  nejede  pligtskyldigst,  og  uden  at  oppebie, 
om  Kongen  vilde  tale  til  hende,  takkede  hun  ham  for 
Udnævnelsen;  Kongen  var  alt  velstemt  mod  hende,  og 
morende  sig  over  hendes  barnlige  Uskyldighed,  spurgte 
han,  om  hun  alt  havde  faaet  et  stort  Brev  derom.  — 
>'Ja  Tak,  Deres  Majestæt,  jeg  fik  det  før  paa  en 
Bakke«.  —  »Naa  saa,  det  var  nok  morsomt  det«.  — 
»Ja  saa  stort  et  Brev  har  jeg  aldi'ig  før  faaet<>.  — 
»Nej  det  kan  jeg  nok  tænke  mig«,  fortsatte  Kongen; 
»men  sig  mig,  hvad  forundrede  Dem  nu  allermest  ved 

at  læse  det  store  Brev?«  —  »At  Deres  Majestæt  vidste 
alle  mine  Navne«.  Dette  Svar  fik  Kongen  til  rigtig 
at  le;  han  nikkede  meget  venlig  til  hende  og  gik  saa 
med  Dronningen  hen  for  at  nyde  Teen,  hvorimod 
Dorothea  blev  tiltalt  af  Overhofmesterinden,  der  venlig 
tog  sig  lidt  af  hende  og  blandt  andet  fik  trøstet  hende 
med,  at  de  mange  mod  hende  vendte  Blikke  kun 
betøde,  at  der  var  fiere,  der  ej  vidste,  hvem  hun  var, 
og  følgelig  spurgte  derom.  Dette  var  jo  en  meget  pæn 
Forklaring;  den  vilde  imidlertid  have  været  nærmere 
ved  Sandheden,  naar  der  var  bleven  tilføjet,  at  de  til- 
stedeværende vare  meget  forbavsede  netop  over  Doro- 
thea; man  vidste,  at  Dronningen  havde  haft  meget  at 
udsætte  paa  hendes  Opdragelse  i  Fortiden,  troede  at 
vide.  at  Allerhøjstsamme  ikke  let  forandrede  sin  engang 
fattede  Mening,  og  nu  i  Aften  havde  hun  vist  en  paa- 
faldende  Naade  imod  dette  Barn,  der  fandtes  paa  en- 
gang at  være  baade  kejtet  og  for  utvungen  i  sin  Op- 
træden ;  ja  endog  Kongen  havde  talt  med  hende,  var 
bleven  synlig  fornøjet  af  denne  Samtale,  havde  lét 
ganske  højt,  endnu  noget  efter  bevaret  sit  muntreste 
Smil  og  sad  nu  og  sendte  Prinsessen  et  Blik,  der  lod 
formode,  at  han  mente,  det  var  en  passende  Hoffrøken. 
At  nu  Hofdamerne  skulde  være  uvidende  om  alt  dette, 
er  næppe  til  at  antage,  ligesaa  lidt  som  at  de  særlig 
skulde  finde  Behag  i  den  Opmærksomhed,  Dorothea 
havde  vakt;  det  maa  derfor  saa  meget  mere  anføres 
til    deres    Ros,    at    de    senere,    hver    for    sig,    følte    sig 

opfordrede  til  at  snakke  lidt  med  hende,  der  ingen 
Anelse  havde  om,  at  denne  Henvendelse  var  efter 
almindehg  Høfligheds  Skik  iblandet  lidt  Beregning; 
hun  modtog  deres  Venlighed  med  stor  Taknemmelig- 
hed, og  uden  i  mindste  Maade  at  ville  det  indtog  hun 
dem  begge  ved,  som  Svar  paa  deres  formelle  Titulering, 
at  bede  dem  kalde  hende  som  hidtil  ved  hendes  Navn; 
de  forstode  straks,  at  Stillingen  som  nærende  gammel 
Interesse  for  det  kære  Bain  kunde  blive  ret  heldig, 
hvis  hun  virkelig  vedblivende  skulde  vise  sig  som  den 
opdukkende  Stjerne,  hun  i  Aften  tegnede  til  at  blive; 
det  heldige  ved  en  Fortsættelse  af  et  saadant  godt 
gammelt  Forhold  viste  sig  ogsaa  straks  for  den  pro- 
tegerede selv,  idet  den  ene  Hofdame  ubemærket  fik 
sagt  til  Dorothea:  »Glem  nu  ikke,  kære,  at  være  parat 
til  at  gaa,  naar  Hendes  kongelige  Højhed  rejser  sig«. 
Det  er  nemlig  mere  end  sandsynlig,  at  Dorothea  aldeles 
havde  glemt,  at  hun  skulde  forlade  »Teen«  som  Prin- 
sessens Følge;  thi,  skønt  hun  var  saa  vel  advaret, 
glemte  hun  dog  lige  udenfor  Døren  aldeles  sin  Hof- 
frøken Pligt;  i  Stedet  for  at  holde  sig  bag  ved  Prin- 
sessen i  pænt  afmaalt  Salongang  løb  hun  hen,  endog 
paa  højre  Side  af  denne,  og  havde  hun  ikke  øjeblikkelig 
faaet  et  bestemt:  »Bagved  med  Dig«,  tør  det  nok  be- 
frygtes, at  hun  ikke  alene  havde  talt  meget  frimodig 
til  Prinsessen,  men  maaske  endog  stukket  sin  Arm 
ind  under  Prinsessens.  Dorothea  parerede  selvfølgeHg 
Ordren,  holdt  sig  først  lidt  betuttet  med  megen  Anstand 

i  Kølvandet;  men  snart  viste  hendes  Ansigt,  at  hun 
ogsaa  ved  denne  LejHghed  var  buklcet  under  for  den 
Lattermildhed,  hun  havde  saa  ondt  ved  at  beherske. 
Ankomne  til  Prinsessens  Værelser  sendte  denne 
sin  Opvartning  til  Ro,  og  bleven  alene  med  Dorothea 
sagde  hun:  »Hvad  Indtryk  fik  Du  saa  af  denne  din 
første  Tjeneste  i  Aften?«  Dorothea  fortalte  saa  alt, 
hvad  hun  havde  set  og  tænkt,  men  tilføjede,  at  der 
var  noget,  der  havde  gjort  hende  ondt;  men  nu  mær- 
kede hun  nok,  Prinsessen  var  hende  god  alligevel.  — 
»Var  det  den  Gang,  jeg  kommanderede  Dig  hinter?« 
—  »Nej,  da  forglemte  jeg  mig  groft,  det  følte  jeg  saa 
vel«.  —  »Det  var  maaske  af  Anger,  at  Du  saa  gik  og 
lo  bag  ved  mig  lige  til  min  Dør?«  —  »Nej,  jeg  angrede 
det  nok  et  Øjeblik;  men  saa  kom  jeg  virkelig  til  at 
sammenligne  Dig  med  en,  der  førte  Fanen  fra  Fronten 
af  Vagtstuen  ind  i  denne,  og  jeg  som  den  længste  var 
Fanen,  og  saa  var  der  ogsaa  de  Folk,  vi  gik  forbi ; 
naar  de  i  dybeste  Respekt  havde  bukket  for  Dig,  og 
de  derefter  saa  op  paa  mig,  hilste  de  paa  mig  med 
saa  glad  et  Smil,  som  om  de  ønskede  mig  til  Lykke, 
saa  jeg  maatte  smile  og  nikke  igen;  det  var  vist  en 
svær  Bommert;  jeg  skulde  have  forstaaet,  at  de  alene 
hilste  paa  Dig,  og  holdt  mig  alvorlig.  —  Nej,  det,  der 
bedrøvede  mig  ved  »Teen«,  var,  at  jeg  syntes.  Du  ikke 
vilde  se  mig,  endsige  give  mig  et  lille  Ord  eller  rette 
paa  mig;  jeg  prøvede  nogle  Gange  at  fange  et  Blik 
af  Dig,    men   saa   blev  Du  helt  alvorlig,    som  naar  jeg 

har    været    uartig«.  —  »Du    lille    Nar«,    svarede    Prin- 
sessen,   »det   var   jo  Opgaven  for  Dig  at  figurere  selv- 
stændig,  og   saa   havde   jeg  glemt  at  sige  Dig,   at  Du 
dernede  skulde  sige  »Deres  kongelige  Højhed«  og  ikke 
Du  til  mig,  —  jeg  sad  og  var  bange  for,  at  Du  skulde 
blamere  hele  din  Entré  paa  den  Maade.    Her,  og  naar 
Du  er  uden  for  Tjeneste  som  Hoffrøken,  maa  Du  gerne 
bHve  ved  med  at  sige  Du  til  mig;  jeg  vil  tale  til  Dig 
som  hidtil,   undtagen   naar   jeg    bliver   vred    paa  Dig; 
saa   skal  Du   faa   din  Titel  af  mig  til  en  Advarsel  om 
at   tage  Dig   i  Agt.     Har  Du  ellers    noget  paa  Hjerte, 
førend  vi    gaa  til  Sengs?    Hvad  er  nu  det.   der  er  saa 
morsomt,    at  Du  bliver  bristefærdig  af  Latter?«      »Det 
er«,   sagde  Dorothea   leende,    »at  Du   spurgte,    om    jeg 
havde  noget  paa  Hjerte;  det  er  ikke  der,  men  længere 
nede,    at   der   mangler   noget;    jeg  vil   ikke  sige  mere, 
for   jeg   tror   ikke,    det  er  rigtig  passende  for  en  Hof- 
frøken«.   Hendes  Munterhed  fik  ogsaa  Prinsessen  til  at 
le,  og  efter  endelig  at  have  faaet  Tilladelse  til  at  maatte 
forklare  sit  Tilfælde,   selv  om  hun  derved  blev  uartig, 
sagde  Dorothea:     »Jeg   er  saa  skrup  sulten,    og  det  er 
Deres  kongelige  Højhed  selv,  der  har  befalet  Pigen,  at 
Hoffrøkenen  ej  maatte  faa  Mad  i  Aften«. 

Den  næste  Morgen  vilde  Tilfældet,  at  Dronningen 
kom  tidligere  end  ellers  til  Prinsessen,  og  efterat  de 
havde  talt  noget  sammen,  siger  Dronningen:  »Hvor 
er  Dorothea?  Du  skulde  vel  til  at  læse  med  hende? 
Ikke  skulde  jeg  da  tro,    at  hun  mener,    hun  er  fri  for 

Undervisning,  fordi  hun  er  bleven  Hoffrøken?«  — 
»Nej«,  svarede  Prinsessen,  »det  ved  hun  godt,  at  vi 
skulle  læse  fremdeles ;  snarere  er  hun  ej  bleven  færdig 
med  at  spise,  for  hun  maatte  gaa  sulten  i  Seng;  eller 
—  nu  har  jeg  det  —  hun  prøver  sin  nye  Kjole;  skulle 
vi  ikke  overraske  hende  og  pludselig  gaa  ind  til  liende^« 
De  aabne  Døren  og  forefinde  Dorothea  endnu  sovende ; 
Dronningen  saa  venligt  til  hende  og  sagde:  »Dette  er 
rigtignok  for  galt;  lidt  undskylder  det  jo,  at  hun  var 
saa  længe  oppe  i  Aftes  over  sin  sædvanlige  Sengetid ; 
se  hvor  trygt  og  uskyldig  hun  sover;  Du  kan  tro, 
hun  vilde  have  godt  af  et  Aars  Tid  eller  maaske  to  at 
blive  ved  sin  gamle  Levemaade;  den  vil  styrke  og  ud- 
vikle hendes  lange  Krop  meget  bedre,  end  om  hun 
straks  som  din  Hoffrøken  bliver  længe  oppe  hver 
Aften«.  »Ja«,  svarede  Prinsessen,  »det  vil  jeg  saa 
meget  hellere,  som  jeg  selv  har  tænkt  at  ville  bede 
Dig  lade  den  Overgang  foregaa  lidt  gradvis«.  —  »Saa 
ere  vi  enige  om  det«,  sagde  Dronningen;  »men  jeg 
har  nok  Lyst  til  at  se  hende  klare  sig,  naar  jeg  væk- 
ker hende«.  Saa  sætter  Dronningen  sig  ved  Sengen  og 
kalder  først:  »Dorothea!«  Da  dette  ikke  hjælper, 
rusker  hun  mildt  i  hende  og  siger:  »Kom  nu  op«.  — 
»Ja,  nu  skal  jeg  komme!«  —  »Jamen  det  skal  være 
straks,  lige  paa  Minutten;  Klokken  er  mangel«  Doro- 
thea farer  forskrækket  op,  ser  lidt  forvirret  paa  Dron- 
ningen, farer  ned  igen  under  Dynen  for  straks  atter 
at  rejse  sig  og  sige:     »Om  Forladelse  Deres  Majestæt! 

jeg  har  sovet  over  mig;  det  er  alene  min  egen  Skyld«. 

—  »Hvis  skulde  det  ellers  være,  maa  jeg  spørge?«  — 
»Jeg  mente,  Deres  Majestæt,  Pigen  har  kaldt,  og  jeg 
svarede  rigtig;  hmi  er  uden  Skyld«.  —  »Naa,  men 
hvordan  slipper  Du  fra  det,  tror  Du?«  —  »Jeg  haaber 
paa  Deres  Majestæts  Tilgivelse«.  —  »Kan  Du  begrunde 
det  Haab?«  —  »Deres  Majestæt  kaldte  selv  paa  mig«. 

—  >'Jeg  maatte  vel  have  Dig  vaagen,  førend  jeg  kunde 
lade  Dig  straffe;  hvilken  Straf,  synes  Du  uu  selv,  vilde 
være  baade  følelig  og  tillige  fuld  retfærdig?«  —  »At 
jeg  ikke  fik  den  Mad,  jeg  er  sovet  fra«.  —  »Ja  det 
var  godt  udtænkt;  men  se  nu  at  komme  op  i  en  Fart, 
og  kom  saa  ind  i  Prinsessens  Stue;  maaske  Du  kunde 
blive  benaadet  for  denne  ene  Gang«.  I  en  utrolig  kort 
Tid  var  Dorothea  i  Klæderne  og  gik  saa  ind  til  Dron- 
ningen, der  efter  nøje  at  have  efterset,  om  intet  var 
forsømt  ved  Paaklædningen,  mildt  sagde:  »Saa  faar 
Du  spise  din  Morgenmad  alligevel!«  »Det  var  under- 
ligt«, fortsatte  Dronningen,  da  Dorothea  var  gaaet,  »at 
hun  gik  ind  i  sit  Kammer  igen  og  ikke  skyndte  sig 
ind  at  spise ;  hun  maa  dog  være  meget  sulten  nu,  og 
hendes  Kammer  gør  vel  Pigen  i  Stand?«  »Jeg  tror 
vist«,  svarede  Prinsessen,  »at  hun  beder  sin  Morgen- 
bøn; der  er  ganske  stille  inde  hos  hende;  hun  har  i 
den  Fart,  hun  klædte  sig  paa,  umulig  kunnet  gøre  det«. 

Dagen  gik  saa  med  Læsning  og  andet  som  sæd- 
vanlig for  Dorothea,  indtil  Prinsessen  skulde  omklædes; 
hermed  lod  hun  Dorothea  hjælpe  sig  og  fortalte  hende 

saa,  at  hun  ej  straks  skulde  fungere  som  Hoffrøken, 
først  modtog  hun  Meddelelsen  temmelig  let,  men  blev 
saa  mere  og  mere  alvorlig,  saa  Prinsessen  fandt  sig 
foranlediget  til  at  spørge,  om  det  var  hende  saa  stor 
en  Skuffelse.  »Nej«,  svarede  Dorothea;  »men  jeg  er 
bange  for,  at  jeg  i  Gaar  har  baaret  mig  saa  galt  ad, 
at  Meningen  er,  jeg  er  ganske  ubrugelig  for  Dig«. 
Prinsessen  fortalte  hende  da,  hvorledes  Dronningen, 
netop  af  Hensyn  til  Dorothea's  eget  Bedste,  havde 
bestemt  det  saaledes;  derover  blev  denne  da  glad  igen 
og  fortsatte:  »Jeg  kan  ikke  begribe,  hvordan  den 
Forandring  er  kommen.  Dronningen  er  bleven  mig 
saa  god,  og  nu  elsker  jeg  hende;  jeg  er  ikke  barige 
for  hende  mere;  det  vil  sige,  jeg  er  nok  bange  for  ej 
at  være,  som  jeg  skal,  og  det  underlige  er,  at  jeg  ved, 
paa  hvilket  Klokkeslet  den  Forandring  indtraadte,  og 
jeg  tror  ogsaa,  jeg  ved,  hvad  det  er,  der  vedligeholder 
den  gode  Følelse  i  mig«.  —  »Forklar  Dig  lidt  nøjere; 
ganske  forstaar  jeg  Dig  ikke«.  —  »Indtil  den  Dag,  jeg 
blev  overhørt  af  Dronningen,  havde  jeg  den  Fornem- 
melse, at  Du  alene  brød  Dig  om  mig  og  var  mig  god, 
hvorimod  Dronningen  var  mig  baade  saa  ophøjet  og, 
som  jeg  bildte  mig  ind  tillige,  saa  fjendsk,  at  jeg  altid 
var  bange  for  hende,  især  fordi  jeg  nogle  Gange  havde 
forstaaet  Ytringer  om,  at  hun  undte  mig  Straf  og 
syntes,  Du  var  for  overbærende  mod  mig;  men  saa 
paa  den  Dag  mærkede  jeg,  at  hun  bag  ved  sin  Streng- 
hed   havde   lidt  Hjerte  for  mig,    og  da  hun  saa  endog 

roste  mig  og  saa  mildt  skikkede  mig  paa  mit  Kammer, 
bad  jeg  for  første  Gang  rigtig  for  liende;  straks  var 
der  endnu  noget  i  mig,  der  sagde,  at  jeg  skulde  bede 
for  dem,  der  vilde  mig  ilde;  men  saa,  da  jeg  havde 
bedt  Bønnen,  kom  jeg  til  at  tænke  paa,  at  hun  var 
din  Moder,  at  Du  holdt  saa  meget  af  hende,  og  hun 
igen  af  Dig,  at  hun  var  den  ældre  og  meget  klogere 
i  alt  Fald  end  mig,  og  saa  bad  jeg  om  igen,  at  jeg 
maatte  lære  bedre  at  forstaa  hende  og  især,  at  jeg 
maatte  komme  til  at  holde  mere  af  hende.  Dette  Ønske 
blev  saa  stærkt  i  mig,  at  jeg  hver  Aften  siden  har 
bedt  derom,  og  nu  vil  jeg  spørge  Dig,  tror  Du,  det 
er  Gud,  der  har  bønhørt  mig,  for  det  kan  jeg  da  for- 
nemme, at  Dronningen  er  mig  nu  helt  god,  ved  Du 
hvordan?«  —  »Nej,  sig  mig  det  kun«.  —  »Jeg  tæn- 
ker mig  saadan  som  en  meget  klog  Bedstemoder,  der 
ikke  vilde  have  mig  forkælet,  mens  jeg  var  i  Op- 
væksten«. —  »Naa,  og  hvad  er  saa  jeg  da?«  —  »Du 
er  saadan,  som  jeg  tror,  min  egen  Moder  vilde  have 
været,  hvis  jeg  havde  kendt  hende«. 

Prinsessen  var  imidlertid  bleven  færdig,  gik  til 
Taffelet,  kom  tilbage  igen,  og  da  hun  fremdeles  fandt 
Dorothea  alvorligere,  end  hun  plejede,  spurgte  Prin- 
sessen hende,  hvad  hun  var  optaget  af.  »Det  kan  jeg 
ikke  rigtig  forklare.  Først  har  jeg  været  saa  tak- 
nemmelig mod  Dig  og  Dronningen,  fordi  jeg  ikke  var 
med  Dig«.  —  »Saa  —  jeg  troede  netop,  Du  gerne 
vilde    have    været    med    som    Hoffrøken«.    —    »Ja    det 

vilde  jeg  saa  frygtelig  gerne  have  været  i  min  nye 
Kjole;  jeg  havde  glædet  mig  saa  voldsomt  dertil;  men 
saa  forstod  jeg  alligevel,  at  det  var  bedst,  som  Du  og 
Dronningen  havde  bestemt  det,  og  saa  gav  jeg  mig 
til  at  tænke  paa  det  andet,  Du  ikke  fik  svaret  mig 
paa,  førend  Du  gik«.  —  »Hvad  var  det?«  —  »Ja  det 
er  det  vanskelige  for  mig;  jeg  vilde  saa  gerne  vide, 
om  Du  tror,  det  er  Gud,  der  har  vendt  Dronningens 
Sind  til  mig?«  —  »Ja  det  tror  jeg  ganske  vist«.  — 
»Men  jeg  bad  om  godt  til  Dronningen  og  tænkte  ikke 
paa,  at  hun  just  skulde  blive  god  mod  mig,  uagtet  jeg 
nu  er  voldsom  glad  derfor«.  —  »Det  kommer  af,  at 
Gud  bønhører  enhver  ydmyg  Bøn  paa  den  Maade,  der 
er  bedst  for  den  bedende  selv«.  —  »Faar  da  den,  man 
beder  for,  ikke  ogsaa  noget?«  —  »Jo,  men  det  kom- 
mer igen  an  paa,  hvad  Gud  finder  tjenligst;  lad  os  nu 
blive  ved  min  Moder;  tænk  Dig  nu  rigtig  om;  hvad 
har  allermest  glædet  Dig  af  det  gode,  hun  har  sagt 
Dig,  eller  Du  har  mærket  fra  hendes  Side?«  —  »Det 
bliver  ikke  let  for  mig  at  vælge  noget;  jeg  vil  helst 
beholde  det  alt  i  min  Erindring«.  —  »Var  der  ikke 
engang,  naar  hun  talte  til  Dig,  noget,  Du  blev  rørt 
over  og  ikke  alene  glad  eller  taknemmelig  ved?«  — 
»Jo,  det  passer  med  i  Gaar  Aftes,  da  hun  formanede 
mig  om  Stjernerne«.  —  »Og  da  hun  saa  holdt  op  at 
tale  til  Dig  og  stod  tankefuld  og  saa  op  mod  dem, 
saa  fortalte  Du  mig,  at  Du  troede,  hun  bad  for  sig 
selv;    sig    mig,   hvad    tænkte  Du   imedens?«   —   »Først 

tænkte  jeg,  det  var  underligt«.  —  >^Hvorfor  fandt  Du 
det  underligt?«  —  »Ja,  det  var  urigtig  tænkt;  men 
jeg  havde  aldrig  haft  den  Tanke  før,  at  hun  ogsaa 
bad;  saa  blev  jeg  glad  derved,  men  vedblev  alligevel 
at  være  stille,  skønt  jeg  følte  Lyst  til  at  kysse  hendes 
Haand«.  —  »Hvorfor  blev  Du  glad?  Skulde  det  ikke 
have  været,  fordi  Du  følte,  at  Moder  og  Du  i  Tan- 
kerne havde  været  samlede  oppe  mellem  Stjernerne,  at 
Du  mærkede,  hun  vilde  gerne  lære  Dig,  at  deroppe  er 
noget,  som  er  mere  værd  end  hele  Jordelivet".  —  »Ja 
nu  Du  forklarer  mig  det,  forstaar  jeg  det«.  —  »Lad  os 
saa  gaa  lidt  tilbage  i  Tiden.  Kunde  Du  tænke  Dig, 
hvad  Moder  troede  om  Dig,  da  Du  ingen  Tillid  havde 
til  hende,  men,  som  Du  før  sagde,  antog,  hun  var  Dig 
fjendsk.  Du  maa  forstaa,  at  Du  har  været  hende 
ubegribelig.  Dine  gode  Tanker  gav  Du  til  mig,  og 
hende  viste  Du  ene  og  alene  Frygt;  saa  ser  hun  plud- 
sehg  en  god  lille  Tanke  i  Dig;  kan  Du  ikke  nu  se, 
det  var  Gud,  der  lod  hende  tænke  derover;  det  var 
ham,  der  lod  hende  skærme  om  den,  og  at  det  saa 
var  Gud,  der  gav  hende  den  Glæde  at  mærke,  at  Du 
ligesom  hun  selv  bad  til  Gud,  kan  Du  ikke  se  nu,  at 
Gud  har  bønhørt  Dig  langt  ud  over,  hvad  Du  selv 
mente,  da  Du  bad  for  Moder,  at  hun  har  givet  baade 
hende  og  Dig  selv  rigelig  af  den  Glæde,  som  kun  han 
kan  lade  os  føle.  Forstaar  Du  rigtig,  hvad  jeg  mener?« 
—  »Ja,  nu  tror  jeg,  at  jeg  aner  det,  for  før  vidste  jeg 
godt,    at   det   var  Guds  Vilje,    der  skete,    naar  der  var 

Krig  eller  undre  Uh'kker,  eller  ogsaa  naar  Folk  døde; 
jeg  har  trøstet  mig  med,  at  det  var  ham,  der  havde 
taget  min  Moder  og  Fader;  men  jeg  var  saa  indskræn- 
ket, at  jeg  troede,  at  jeg  styrede  mit  eget  Sind  selv; 
jeg  har  aldrig  vidst,  at  Gud  var  Herre  ogsaa  over 
mine  Tanker,  og  endnu  kan  jeg  ikke  ret  begribe  det, 
for  der  er  jo  de  daarlige  Tanker«.  —  >'Ja,  disse  ere 
ens  egne,  og  det  er  det,  vi  især  skulle  bede  Gud  om, 
at  hun  vil  rive  ud  af  os ;  det  skal  vi  ydmygt  erkende, 
at  alt  slet  i  os  det  kommer  af  vor  manglende  Tro  og 
Tillid  til  ham,  der  alene  af  pur  Naade  vil  være  den 
bedste  Fader  for  os«. 

Ovenpaa  denne  delvise  Forandring  ved  Dorotheas 
Stilling  begyndte  snart  Dagene  at  løbe  for  hende  om- 
trent som  forhen ;  men  Dagene  vare  dog  ej  blevne  til 
mange  Uger,  førend  den  for  Hoffet  og  Landet  saa 
betydningsfulde  Begivenhed  indtraf,  nemlig  Kong  Chri- 
stian den  Femtes  Død  den  25.  August  1699.  Imellem 
de  store  Forandringer,  dette  Dødsfald  medførte,  kom 
da  og.saa  den,  at  den  hidtilværende  Dronning,  nu  Enke- 
dronning Charlotte  Amalie,  helst  vilde  have  en  særskilt 
Residens,  eller  med  andre  Ord,  hun  ønskede  ikke  læn- 
gere at  blive  paa  »Slottet«,  men  derimod  at  have  Bolig 
og  særskilt  Hofholdning  alene  for  sig  selv.  Dette  syn- 
tes ikke  ganske  let  at  ordne,  da  Amalienborg  endnu 
ej  var  opført  efter  Branden ;  men  Sagen  gik  hurtigere 
i  Orden,  end  det  havde  kunnet  forudses,  idet  nemlig 
den  ældre  Gyldenløve,  en  naturlig  Broder  til  den  afdøde 

Konge,  under  hvem  han  havde  haft  megen  Indflydelse, 
fandt  sig  opfordret  af  de  nu  forventede  nye  Forhold 
til  at  flytte  til  Hamborg  og  derfor  gerne  vilde  sælge 
sin  prægtige  Bolig  paa  Kongens  Nytorv.  En  Handel 
kom  derfor  snart  efter  i  Stand,  og  alt  blev  ordnet  saa 
hurtig,  at  Enkedronningen  allerede  den  29.  Januar 
1700  flyttede  ind  i  sin  nye  Residens,  der  efter  hende 
fik  det  Navn,  der  har  holdt  sig  ned  til  Nutiden,  Char- 
lottenborg. Da  det  imidlertid  var  Enkedronningen  alene 
og  ikke  hendes  yngre  Børn,  der  forlagde  Residensen, 
blev  altsaa  Prinsessen  paa  ^^Slottet«,  og  da  Dorothea 
var  dennes  beskikkede  Hoffrøken,  skulde  hun,  efter 
dette  sit  Tjenesteforhold,  ogsaa  blive  paa  »Slottet« ; 
men.  Moder  og  Datter  bleve  snart  enige  om,  at  det  var 
bedst  for  hende  selv,  at  hun  indtil  videre  fulgte  med 
Enkedronningen  til  Charlottenborg,  saa  kunde  hun  efter 
nogen  Tid,  naar  hun  fandtes  helt  udviklet,  komme  til- 
bage til  Prinsessen  paa  »Slottet«,  og  da  denne  tilbragte 
megen  Tid  paa  Charlottenborg,  vilde  Dorothea  der 
næsten  være  ligesaa  meget  under  Prinsessens  Tilsyn, 
som  hvis  Inni  forblev  paa  Slottet.  Sammen  med  Enke- 
dronningen kom  altsaa  Dorothea  til  Charlottenborg; 
hendes  Forhold,  bortset  det  nye  Opholdssted,  bleve 
uforandrede;  hun  vedblev  at  være  en  Mellemting  af 
Barn  og  Hoffrøken;  Prinsessen  betragtede  og  behand- 
lede hende  fremdeles  som  sit  Plejebarn,  og  Enkedron- 
ningen blev  hende,  som  Tiden  gik,  end  mere  god. 
Til  den  store  Respekt  og  nu  tillige  Kærlighed,  Dorothea 

nærede  for  Enkedronningen,  skulde  der  imidlertid  meget 
snart  komme  en  hel  ny  Følelse,  noget  der  begejstrede 
ikke  alene  hende,  men  vistnok  hele  Byen.  I  August 
Maaned  samme  Aar  lagde  sig  nemlig  ikke  mindre  end 
tre  fjendtlige  Flaader  udenfor  Kjøbenhavn,  og  Kongen, 
Frederik  den  Fjerde,  var  fraværende  i  Rendsborg.  En 
vis  Modløshed  begyndte  at  gribe  om  sig;  men  til  stor 
Forbavselse  og  almindelig  Beundren  greb  Enkedron- 
ningen ind  i  rette  Tid  og  paa  rette  Maade ;  hun  vidste 
at  opflamme  andre  og  opmuntrede  saa  vel  til  kraftigt 
Forsvar  af  Kjøbenhavn,  at  ikke  alene  Kongen,  men 
Befalingen  følte  sig  taknemmelige  mod  hende,  og  det 
blev  vist  hende,  da  hun  den  23.  September  1701  kom 
tilbage  efter  en  endt  Rejse,  idet  hun  da  blev  modtaget 
paa  den  festligste  og  højtideligste  Maade  af  Kongen 
og  hele  Borgerskabet. 

Da  Dorothea  paa  Charlottenborg  var  kommen  Enke- 
dronningen saa  nær,  at  denne  i  meget  lod  sig  opvarte 
af  Dorothea,  havde  denne  god  Tid  og  Lejlighed  til  at 
lægge  Mærke  til  meget,  hun  ikke  havde  bemærket  paa 
»Slottet«,  og  hendes  nu  mere  udviklede  Opfattelsesevne 
lod  hende  da  klarere  se  Forskellen  mellem  Moderen  og 
Datteren ;  denne  havde  hun  set  op  til  og  næret  den 
inderligste  Barnekærlighed  til;  alt,  hvad  Prinsessen 
foretog  sig,  var  selvfølgelig  det  ene  rigtige ;  derom  blev 
hverken  noget  Spørgsmaal  eller  nogen  Tvivl  rejst;  men 
naar  hun  nu  bemærkede,  at  Prinsessen  til  Eksempel 
altid   var   i   en   smagfuld   og   korrekt   Paaklædning,    at 

hun  fordrede  det  samme  af  alle  sine  Omgivelser,  samt 
kun  fandt  det  stemmende  med  sin  Stilling  ved  mere 
officielle  Lejligheder  at  fremtræde  med  den  Pragt,  der 
passede  for  en  kongelig  Person,  —  og  saa  samtidig 
troede  at  se,  at  Enkedronningen  ikke  var  nær  saa 
nøjeregnende  —  denne  behagede  mere  et  prunkløst 
Toilette  for  sin  egen  Person,  maaske  endog  en  lidt 
gammeldags,  næsten  for  hende  særegen  Paaklædning, 
og  fremfor  alt  andet  satte  virkelige  Kundskaber,  Hus- 
lighed,  Punktlighed  og  personlig  Dygtighed  højest,  saa 
undrede  det  selvfølgelig  Dorothea  meget;  i  hendes 
Tankegang  befæstede  sig  ubevidst  den  Opfattelse,  at 
Enkedronningen  var  Bedstemoderen,  der  klogt,  men 
med  Kærlighed  som  den  ældre  saa  ned  paa  Ung- 
dommen. Hendes  smaa  Tanker  bleve  imidlertid  ikke 
staaende  herved ;  de  havde  alt  længe  kreset  om  det  for 
hende  uforstaaelige,  at  medens  Prinsessen  kun  gik  til 
luthersk  Gudstjeneste,  gik  Enkedronningen  desuden  til 
Aftensang  i  de  Reformertes  Kirke.  En  Tid,  der  som 
vor,  næppe  kender  Forskellen  mellem  disse  to  Afdelinger 
i  den  protestantiske  Verden,  som  har  set  en  Reformert 
være  med  i  Bestyrelsen  af  Landets  lutherske  Kirke- 
styrelse, undertiden  har  hørt  ved  samme  Begravelse 
saavel  en  Reformert  som  en  Lutheraner  tale  over  den 
afdøde,  uden  i  mindste  Maade  at  fortrædige  hinanden, 
har  for  længe  siden  givet  Enkedronningen  Ret  i,  at 
der  mellem  de  to  Religioner  »kun  er  liden  Forskel«, 
og  har  derfor  Vanskelighed  ved  at  forstaa,    at  en  ung 

Pige  som  Dorothea  oftere  kunde  komme  til  at  fæste 
sine  Tanker  paa  Forskellen  mellem  Lutheranere  og  de 
Reformerte;  men  ganske  anderledes  var  Tidens  Mening 
dengang  heri  Landet;  at  Dronningen  var  reformert, 
ansaas  da  maaske  for  lige  saa  slemt,  som  om  en  Dron- 
ning i  Nutiden  havde  været,  ikke  Katholik,  men  Jød- 
inde; det  var  hver  Mand  bekendt,  at  det  skyldtes 
Dronning  Charlotte  Amalie,  at  de  Reformerte  havde 
opnaaet  den  store  Begunstigelse  at  faa  deres  egen  Kirke 
i  Kjøbenhavn,  samt  at  hun  skænkede  meget  til  Guds- 
tjenesten i  denne  Kirke,  —  ja  kort  efter  Ankomsten 
til  Charlottenborg  hørtes  endog  Tale  om,  at  der  der 
skulde  indrettes  et  Kapel  for  de  Reformerte.  For- 
kætring af  anden  Troslære  end  den,  Vedkommende 
selv  tilhørte,  der  var  saa  almindelig  i  de  Tider,  kunde 
ingen  undgaa  at  høre,  —  selv  ikke  et  saa  stort  Barn 
som  Dorothea,  —  ved  en  eller  anden  Lejlighed,  og 
religiøs  vakt,  som  hun  var,  maatte  det  bide  sig  fast  i 
hendes  Tanker  og  kræve  en  Undersøgelse,  for  at  hun 
kunde  naa  frem  til  en  bestemt  Mening.  Faren  ved 
ukaldet  at  indtage  et  Dommersæde  er  jo  altid  stor; 
men  naar  den,  der  sætter  sig  til  Doms  over  andre,  er 
saa  uskikket  dertil,  som  Dorothea  da  var,  bliver  Faren 
overhængende ;  hun  selv  mærkede  den  imidlertid  ikke, 
hvorimod  Prinsessen  snart  opdagede  en  for  hende 
ubehagelig  Forandring  ved  Dorothea;  det  forekom 
Prinsessen,  at  hun  blev  halvt  udspioneret,  og  at  Doro- 
thea baade  blev  køligere  og  ligesom  gemte  paa  Meninger 

om  Ting,  der  ikke  vedkom  hende,  og  som  hun  dog 
omtalte  med  en  vis  Overlegenhed.  En  Dag  følte  Prin- 
sessen det  stærkere,  blev  ilde  berørt  og  tænkte  allerede 
paa  straks  at  give  Dorothea  en  drøj  Reprimande  for 
hendes  Optræden;  men  da  hun  nok  kunde  ønske  at 
tænke  selv  lidt  nøjere  derover,  da  det  var  vanskeligt 
at  paavise  noget  bestemt  upassende,  og  ogsaa  vilde 
give  Dorothea  lidt  Tid  til  at  forberede  sig  paa  at  mod- 
tage Irettesættelsen,  sagde  hun  kun:  »Jeg  ønsker  at 
være  alene,  men  beder  Hoffrøkenen  komme  her  om  en 
halv  Time«.  Dorothea  adlød  med  megen  Forundring; 
dog  var  hun  ikke  kommen  ud  af  Stuen,  førend  den 
anvendte  Titel  og  især  Betoningen  sagde  hende,  at 
Prinsessen  var  vred ;  hvorover  kunde  hun  ikke  begribe ; 
var  det  galt  at  tænke  paa  religiøse  Ting?  Lidt  forfægtede 
hun  sm  Ret  hertil  ved  sig  selv;  men  tilsidst  blev  det, 
at  hun  havde  gjort  sin  Velgørerinde  imod,  det  af- 
gørende for  hendes  Tanker;  hun  gav  sig  til  at  græde, 
og  saa  kom  den  Tanke  frem,  at  det  maaske  var  noget 
helt  andet,  der  var  i  Vejen.  Paa  Klokkeslettet  mødte 
en  meget  beskeden,  ung  Pige  med  af  Graad  ophovnede 
Øjne;  Prinsessen  bemærkede  dette  med  Tilfredshed, 
men  blev  dog  siddende,  hvor  hun  var,  og  sagde  blot: 
»Er  det  Dorothea  eller  Hoffrøkenen,  der  møder  hos 
mig?«  Svaret  var,  at  hun  saa  inderlig  gerne  vilde 
vedblive  at  være  Dorothea.  »Ja,  saa  hør  nu«,  fort- 
satte Prinsessen,  »Du  har,  saalænge  jeg  har  kendt  Dig, 
aldrig  været  saa  styg  som  i  Dag,  og  ikke  alene  i  Dag, 

men  naar  jeg  i  den  senere  Tid  har  set  Dig,  har  Du 
gaaet  og  været  mig  ret  en  styg,  indbildsk  og  over- 
modig Personage,  og  saa  har  Du  gaaet  og  næsten 
behu'et  mig;  hvad  siger  Du  til  det?  Erkender  Du  al 
din  Uartighed,  saa  faar  Du  bede  mig  ydmygt  om  For- 
ladelse«. Med  det  mest  forbavsede  Ansigt  saa  Dorothea 
op  paa  Prinsessen  og  udbrød:  »Har  jeg  virkelig  været 
saadan?«  Havde  Prinsessen  ej  været  vred  forhen,  saa 
blev  hun  det  over  dette  Svar;  hun  overøste  Dorothea 
med  Bebrejdelser  og  sendte  hende  saa  bort  for  selv  at 
gaa  til  sin  Moder,  hvem  hun  fortalte,  livad  der  var 
passeret.  Enkedronningen  sagde,  at  hun  ogsaa  havde 
mærket  en  uheldig  Forandring  med  Dorothea,  og  da 
der  i  det  samme  blev  meldt  Audienssøgende  til  Prin- 
sessen, tilføjede  hun:  »Jeg  vil  gaa  ind  til  Dorothea, 
medens  Du  taler  med  dine  fremmede«.  Ved  første 
Øjekast  saa  da  Enkedronningen,  at  der  i  alt  Fald  ikke 
var  Trods  tilbage  i  Dorotheas  Sind;  hun  satte  sig  der- 
for rolig  ned  i  hendes  Kammer  og  sagde:  »Jeg  har 
hørt,  Prinsessen  er  utilfreds  med  din  Opførsel,  og  selv 
har  jeg  ogsaa  ment  at  se  noget  hos  Dig,  jeg  ikke 
synes  om ;  sig  mig  nu  ganske  trøstig,  hvad  dine  Tan- 
ker har  været,  og  følg  nøje  Sandheden;  jeg  talte  en- 
gang til  Dig  om,  at  Du  skulde  holde  dine  Tanker  saa 
rene,  at  de  kunne  færdes  mellem  Stjernerne;  det  falder 
svært  somme  Tider,  naar  man  bliver  fristet;  er  der 
nogen,  der  ved  Tale  eller  paa  anden  Maade  har  ind- 
virket  paa  Dig?«  —   >Nej,    Deres  Majestæt!«  —  »Saa 

var  der  altsaa  noget,  Du  har  gaaet  og  tænkt  meget 
paa;  hvad  var  det  om?«  —  »Det  var  om  de  Reformerte, 
Deres  Majestæt;  men  jeg  tør  ikke  sige  mere«.  —  »Jo 
Da  tør  godt.  Du  mener,  jeg  er  selv  Reformert,  og 
hvad  ondt  Du  har  tænkt  om  de  Reformerte,  skulde 
fornærme  mig«.  —  »Nej,  Deres  Majestæt,  jeg  tænkte 
ikke  ondt  om  de  Reformerte;  jeg  vilde  blot  vide,  hvem 
der  havde  Ret,  de  Reformerte  eller  Lutheranerne«.  — 
»Naa  ja,  det  er  der  mange,  der  har  tænkt  paa  før  Du; 
deri  er  intet  ondt;  der  er  altsaa  noget  mere;  kom  her- 
hen og  sig  mig  saa,  er  det  noget  om  Prinsessen?«  — 
»Ja,  Deres  Majestæt«.  —  »Var  der  flere?  Jeg  kan  se 
paa  Dig,  Du  siger  ja;  var  det  saa  mig?  Naa  det  var 
altsaa  Prinsessen  og  mig.  Du  tænkte  paa.  Ja  saa  faar 
Du  sige,  hvad  ondt,  Du  tænkte  om  os«.  —  »Ikke  det 
mindste,  Deres  Majestæt,  jeg  vilde«,  —  »naa  Du  vilde«, 

—  »det  var  formasteligt  af  mig;  det  har  jeg  nu  indset; 
men  i  Begyndelsen  jeg  tænkte  derpaa,  turde  jeg  nok 
have  sagt  det  frit ;  det  var  senere,  det  uartige  kom ; 
jeg  ser  nu,  hvor  stygt  det  var  med  Prinsessen«.  — 
»Ogsaa  med  mig  imellem,  ikke  sandt?«  —  »Ja,  Deres 
Majestæt;  men  jeg  belurede  mest  Prinsessen«.  —  »Naa, 
Du  belurede  altsaa  Prinsessen  og  mig  med,  naar  Du 
kunde  komme  til;  men  hvorledes  belurede  Du  os? 
Vilde  Du  lytte  til,  hvad  vi  sagde,  naar  Du  ej  maatte 
høre  det?«  —  »Nej,  det  var  Tankerne,   jeg  belurede-. 

—  »Men  hvorfor  gjorde  Du  dog  det?«  —  »For  at  se, 
hvem  der  var  fronnnest.  Deres  Majestæt«.  —  »Og  naar 

Du  saa  havde  opdaget  det,  hvad  saa?«  —  »Saa  mente 
jeg,  at  Luther  maatte  have  Ret,  hvis  Prinsessen  var 
den  frommeste,  og  Calvin,  hvis  Deres  Majestæt  var  den 
frommeste  .  —  »Naa  saadan;  først  vare  dine  Tanker, 
synes  Du,  uskyldige;  det  samme  finder  jeg  i  Grunden 
ogsaa;  men  senere  har  Du,  nu  Prinsessen  har  talt  Dig 
haardt  til,  forstaaet,  at  Du  stillede  Dig  formastelig  op 
og  vilde  være  Dommer  over  os  og  vore  Tanker  og 
Handlinger,  og  ogsaa  set,  hvorledes  denne  Formastelig- 
hed fik  Dig  til  at  begaa  Ting,  som  Du  nu  skammer 
Dig  over  og  ikke  troede.  Du  nogensinde  vilde  kunne 
gøre  med  os;  er  det  saadan,  Du  nu  føler  det?«  — 
>Ja,  Deres  Majestæt«.  —  »Saa  vil  jeg  tale  med  Prin- 
sessen om  Dig  og  bede  hende  tilgive  Dig  ligesaa  fuldt, 
som  jeg  nu  tilgiver  Dig  for  mit  Vedkommende.  Du 
kan  nok  se,  Du  har  været  mere  uartig  mod  hende  end 
mod  mig,  ikke  sandt?« 

Dette,  og  at  Prinsessen  var  ganske  anderledes 
opirret  paa  hende,  end  Enkedronningen  havde  været, 
stod  saa  klart  for  Dorothea;  hun  mindedes  aldrig  at 
være  bleven  tiltalt  af  Prinsessen  som  i  Dag;  vel  kunde 
hun  tit  tidligere  have  faaet  hæftige  Bebrejdelser  for  en 
eller  anden  Forseelse;  men  ved  saadanne  havde  hun 
før  altid  kunnet  mærke  en  vis  Understrøm  af,  at  Til- 
rettevisningen gjorde  Prinsessen  selv  ondt.  I  Dag 
havde  det  været  anderledes;  tværtimod  syntes  hun  i 
Dag  at  have  sporet  en  Opirrethed,  der  mere  mindede 
om    Had    end    om    Kærlighed.     Denne    Dorotheas   Op- 

fattelse  var  fuldt  berettiget;  thi  Prinsessen  var  bleven 
greben  af  den  Mistanke,  at  Dorothea,  —  endnu  vilde 
hun  dog  tro  denne  selv  uvidende  derom,  —  af  en  eller 
anden  var  bleven  benyttet  til  Spion  ligeoverfor  Enke- 
dronningen og  hende  selv,  at  der  var  bleven  stillet  et 
Garn  ud  til  at  fange  Dorothea  i,  og  at  denne  var  ud- 
set til  at  bruges  af  Enkedronningens  Modparti,  der  nu 
ikke  let  paa  anden  Maade  kunde  skaffe  sig  noget  at 
vide  fra  Charlottenborg.  Prinsessen  gav  sig  derfor 
gode  Stunder  først  med  dem,  der  vilde  tale  med  hende, 
og  derpaa,  inden  hun  gik  ind  til  sin  Moder,  og  den 
stakkels  Dorothea  tik  derved  sin  Uvisheds  Tid  betydelig 
forlænget;  hun  troede,  at  Prinsessen  tog  tilbage  til 
»Slottet«  uden  at  ville  se  eller  tale  mere  med  hende, 
og  oprevet  som  hun  var  i  sit  Indre,  følte  hun  sig  saa 
uendelig  forladt ;  i  sin  Fortvivlelse  hengav  hun  sig 
ganske  til  sin  Sorg  og  lagde  sig  knælende  ved  sin 
Seng  med  Hovedet  godt  gemt  i  Dynerne;  hvorlænge 
hun  laa,  tænkte  hun  ikke  paa;  hun  blot  græd  og  græd: 
hendes  egen  Moder  havde  Gud  taget,  og  den,  der 
havde  været  hende  i  Moders  Sted,  havde  hun  ved  sin 
Opførsel  nu  mistet;  hun  mærkede  ikke,  at  Døren 
lempelig  aabnedes;  deltagende  saa  Prinsessen  paa  den 
store  Sorg,  betænkte  sig  ikke,  men  sagde  blidt,  idet 
hun  kyssede  hende:  »Dorothea,  kom  dog  til  mig!«  — 
Ovenpaa  den  megen  Sorg  fulgte  en  Time  eller  to  fulde 
af  den  Glæde,  der  ikke  kan  beskrives;  men  som  man 
kun  ved  at  sammenligne  med  eget  Oplevet  kan  forstaa ; 

en  saadan  Glæde  er  dog  ogsaa  ødsel  med  Tiden;  Prin- 
sessen opdagede  dette;  med  lidt  Skræk  udbrød  hun: 
»Der  mangler  kun  et  Kvarter  i,  at  vi  skulle  spise; 
ingen  af  os  er  i  Stand ;  lad  os  skynde  os ;  men  kom 
Du  først  her;  vi  maa  bade  dine  Øjne;  Du  ser  helt 
gruelig  ud«.  —  Var  det  saa  ej  bedre,  jeg  blev  fra 
Taffelet?«  —  »Vist  ikke  nej;  der  kommer  jo  kun  din 
Navner  og  høje  Foresatte,  Overhofmesterinden,  Grev- 
inde Dorothea  Haxthausen ;  hende  holder  Du  jo  meget 
af,  og  hun  af  Dig;  det  er  ikke  afgjort,  hun  bemærker, 
Du  har  grædt,  og  ser  hun  det  ogsaa,  tror  hun  dog  ej 
straks  det  værste«.  Det  er  dog  troligt,  at  Grevindens 
klare  Forstand  ikke  lod  hende  i  Tvivl  om,  at  Dorothea 
næppe  havde  dette  Udseende  grundet  paa  noget  glæde- 
ligt; efter  venlig  at  have  spurgt,  om  Dorothea  led  af 
Hovedpine,  forandrede  hun  straks  Samtalen,  idet  hun 
dog  samtidig  glædede  sig  ved  at  fornemme,  at  hvad 
saa  Dorotheas  Sorg  end  kunde  have  været,  saa  havde 
næppe  nogen  Forseelse  dannet  Aarsagen;  thi  Mage  til 
den  stille  Kærlighed,  der  blev  Dorothea  til  Del  saavel 
fra  Prinsessen  som  fra  Enkedronningen,  mindedes  Over- 
hofmesterinden ej  længe  at  have  set.  Stor  blev  derfor 
hendes  Forbavselse,  da  Enkedronningen  efter  Taffelet 
sad  alene  med  hende,  og  hun  saa  fik  den  Meddelelse, 
at  Dorotheas  Øjne  vare  saa  forgrædte,  fordi  hun  havde 
vist  en  formastelig  Adfærd  mod  dem  begge,  saa  ene- 
staaende  foi-mastelig,  ait  Enkedronningen  aldrig  havde 
tænkt  sig  MuHgheden  deraf;    men,   skyndte  Enkedron- 

ningen  sig  at  tilføje,  da  hun  saa  Grevindens  Bekym- 
ring, med  Formastelsen  var  der  blandet  noget  saa 
uskyldigt,  at  det  ikke  alene  var  tilgivet  fuldt  ud,  hvad 
Grevinden  vist  havde  bemærket ;  men  der  var  tillige 
noget  ved  Formasteligheden,  der  opfordrede  Enke- 
dronningen til  om  just  ikke  at  belønne  denne,  saa  dog 
til  at  værne  lidt  bedre  end  forhen  om  Dorothea,  og 
derfor  vilde  Enkedronningen,  naar  hun  havde  fortalt 
det  hele,  bede  Grevinden  hjælpe  hende  med  at  finde 
paa  noget  godt,  —  og  at  dette  lykkedes,  derom  vidnede 
saavel  det  Haandtryk,  Grevinden  fik,  som  og  Enke- 
dronningens sidste  Replik:  »Tak,  det  var  netop  saa- 
dan  noget,  jeg  søgte  om,  men  ikke  selv  kunde  finde 
paa!« 

Næppe  var  Dorothea  kommen  op  den  næste  Mor- 
gen, førend  der  kom  Bud  til  hende  om  at  komme  til 
Enkedronningen,  og  denne  sagde  saa  til  hende:  »Jeg 
er  vant  til  at  begynde  Dagen  med  en  lille  Andagt  for 
mig  selv;  jeg  vil  sige  Dig,  at  Du  maa  gerne  være 
med  dertil,  og  saa  kan  Du  komme  hver  Morgen  uden 
at  faa  Bud;  men  staar  din  Hu  mere  til  at  være  alene, 
saa  kan  jeg  ogsaa  forstaa  det ;  jeg  vil  kun  sige,  at  jeg 
tror,  der  er  Velsignelse,  naar  to  samles  i  hans  Navn«. 
Da  Andagten  var  forbi,  tilføjede  Enkedronningen:  »Ved 
denne  Sammenkomst  om  Morgenen  mødes  vi  alene  som 
Syndere,  der  trænge  til  Naaden ;  vi  tale  derfor  ej  om 
noget  verdsligt ;  dertil  er  Dagen  lang  nok ;  men  har 
Du    noget    om  Religionen,    Du  vil  spørge  om,    naar  vi 

ene  færdige,  saa  maa  Du  gerne,  og  naar  vi  nu  skilles, 
ønske  vi  hinanden  Guds  Fred«. 

Længere  hen  paa  Dagen  kom  Prinsessen  til  Char- 
lottenborg ;  hun  mærkede  straks,  at  Dorothea  var  meget 
optaget  af  noget,  hun  vilde  fortælle,  og  gav  hende  da 
straks  Lejligheden  dertil.  Dorothea  begyndte  med  at 
aflevere  to  Pengetutter,  idet  hun  bad  om  at  maatte 
fortælle  det  hele  for  at  faa  at  vide,  om  hun  havde 
gjort  galt.  »Først  kom  Lise  og  sagde  til  mig,  at  gamle 
Hansen,  Kammerlakajen,  vilde  tale  med  mig.  Jeg  kan 
saa  godt  lide  ham,  saa  jeg  fløj  ham  i  Møde,  spurgte 
til  ham  selv  og  hans  Kone;  han  svarede  mig  venlig, 
men  rettede  sig  saa  lidt  næsten  ligesom,  naar  han  faar 
en  Besked  af  din  Moder,  og  saa  siger  han,  at  han  vilde 
melde  Hoffrøkenen,  at  der  var  en  Mand,  der  ønskede 
at  tale  med  Hoffrøkenen,  da  han  ej  havde  kunnet  faa 
Audiens  hos  Hendes  kongelige  Højhed;  jeg  blev  jo 
gruelig  betuttet,  for  jeg  anede  ikke,  hvad  jeg  skulde 
svare  den  Mand;  men  saa  var  Hansen  igen  sig  selv 
og  sagde:  »Dorothea  kan  godt  tage  imod  ham;  jeg 
indestaar  for  det«,  og  saa  gik  jeg  da  ind  til  Manden; 
nær  var  jeg  kommen  leende  ind,  for  paa  Vejen  søgte 
Hansen  at  sætte  Mod  i  mig;  men  ved  den  sidste  Dør 
havde  han  sit  Træansigt  pludselig  igen,  smækkede 
Døren  op  og  bukkede  for  mig.  Den  fremmede  buk- 
kede ligeledes  og  spurgte,  om  jeg  var  Hoffrøkenen? 
Ja  det  var  jeg.  Om  det  var  —  og  saa  ramsede  han 
alle   mine  Navne   op    uden    at   tage  Fejl ;   jeg  studsede 

og  sagde,  det  var  ganske  rigtigt.  Naa,  sagde  iian,  saa 
tør  jeg  nok  bede  Dem  selv  modtage  disse  Penge  og 
levere  dem  til  Prinsessen  og  bede  denne  meget  und- 
skylde ;  han  havde  først  faaet  dem  i  Morges,  og  i 
Morgen  skulde  han  paa  en  'Rejse,  saa  han  vilde  saa 
gerne  af  med  Pengene  i  Dag,  og  saa  føjede  han  noget 
til  om,  at  det  glædede  ham  at  se,  hvor  stor  jeg  var 
bleven,  at  det  gik  mig  saa  godt;  men  at  jeg  nok  for- 
stod, jeg  skulde  give  Prinsessen  alle  Pengene,  selv  om 
jeg  havde  Lyst  til  nogle  af  dem ;  det  forekom  mig,  at 
jeg  ikke  havde  fortjent  en  saa  plump  Hentydning,  og 
noget  derom  maa  jeg  vel  have  vist  i  mit  Ansigt;  thi 
saa  siger  han,  at  vort  Forhold  ganske  vist  var  lidt 
aparte,  men  som  min  beskikkede  Værge,  Formynder, 
eller  saadant  noget  lignende  sagde  han  virkelig,  maatte 
han  nok  have  Lov  at  sige  mig,  at  jeg  skulde  give 
Prinsessen  alle  Pengene  og  rette  mig  efter  din  Be- 
stemmelse derved;  dette  sagde  han  nu  i  en  saa  venlig 
Tone,  at  jeg  syntes  saa  godt  om  ham  og  derfor  kom 
til  at  smile  eller  le  lidt;  han  lo  saa  ogsaa  og  fortsatte 
helt  muntert,  at  jeg  maaske  heller  ikke  vidste,  hvem 
han  egentlig  var.  Jeg  svarede,  at  jeg  ikke  havde  den 
Fornøjelse.  Dette  lod  til  at  more  ham  i  en  endnu 
højere  Grad,  og  han  sluttede  med,  at  jeg  bare  skulde 
tjene  ham  i  at  give  Prinsessen  Pengene.  Du  vilde 
nok,  naar  Du  fandt  Tiden  rigtig,  sige  mig  mere.  Han 
vilde  saa  til  at  gaa,  men  det  var  ligesom,  han  ventede 
lidt  paa  et  godt  Ord  fra  mig;  jeg  gik  da  hen  til  ham, 

takkede  for  Pengene,  gav  ham  Haanden  og  sagde,  saa 
pænt  jeg  kunde,  at  han  nok  undskyldte  mig;  men  jeg 
var  ikke  saa  inde  i  det,  som  han  vist  troede  det.  — 
Og  nu  maa  Du  endehg  sige  mig,  om  jeg  er  kommen 
nogenledes  fra  det«.  - —  Prinsessen  svarede  smilende: 
»Der  er  ikke  videre  at  udsætte  paa  din  Optræden  ved 
den  Lejlighed;  men  hvad  Pengene  angaar,  saa  har  det 
langtfra  været  hans  Mening  at  fornærme  Dig;  han 
kunde  jo  ikke  vide  andet,  end  at  Du  vidste  lidt  Besked 
om  dine  egne  Sager,  og  det  er  derfor  bedst,  jeg  giver 
Dig  lidt  0))lysning  derom;  men  sig  mig  først,  hvad 
tror  Du  selv  derom?«  —  »At  jeg  ikke  har  andet,  end 
hvad  Du  har  givet  mig,  eller  din  Moder  nu  giver  mig«. 

—  »Har  Du  aldrig  tænkt  paa,  Du  havde  arvet  noget 
efter  dine  Forældre?«  —  »Nej«.  —  »Saa  vil  jeg  sige 
Dig,  Du  er,  hvad  man  kalder,  en  velstaaende  Pige  og 
ejer   mere,    end  Du    fornuftigvis    kan    bruge  om  Aaret. 

—  Det  var  da  frygtelig  morsomt,  for  jeg  har  saadan 
et  stort  Ønske,  jeg  længe  har  spekuleret  paa«.  —  »Saa, 
hvad  er  det  da?«  —  »Jeg  vilde  saa  gruelig  gerne  have 
Tøj  til  en  Kjole  til  Portnerkonen  paa  »Slottet« ;  hun 
trænger  saa  haardt  til  den;  jeg  vilde  selv  sy  den«.  — 
»Hvorfor  har  Du  ikke  sagt  mig  det  før?«  —  »Jeg 
syntes,  det  var  for  meget  at  bede  Dig  om  det  ogsaa, 
naar  jeg  selv  faar  alt  til  Foræring  af  Dig  eller  nu  af 
din  Moder;  tror  Du,  jeg  kan  laa  det  Tøj?  Jeg  har 
sammensparet  godt  og  vel  en  Rigsdaler  dertil«.  — 
»Hvor  har  Du  de  Penge?«  —  »Dem  har  jeg  gemt  for 

sig  selv  i  min  Kiste«.  —  »Saa  var  det  ikke  saa  under- 
ligt, at  Moder  ej  kunde  forstaa,  hvad  Du  brugte  dine 
Ugepenge  til,  da  vi  talte  derom  forleden,  for  Moder 
sagde,  din  Regnskabsbog  var  rigtig  ført;  men  hvad 
Kjolen  til  Portnerenken  angaar,  da  kan  dine  Penge 
magelig  slaa  til;  de  Pengetutter,  Du  der  gav  mig,  ere 
dine  egne  Penge«.  —  »Ere  de  virkelig  mine,  alle  de 
Penge?«  —  »Ja,  men  Du  behøver  nu  selv  flere  nye 
Klæder;  naar  Du  skal  udstyres  som  Hoffrøken,  saa 
maa  Du  have  flere  passende  Dragter«,  og  saa  nævnede 
Prinsessen  en  hel  Del  Ting,  som  hun  fandt  absolut 
nødvendige.  De  talte  saa  en  lille  Tid  herom  og  vare 
begge  optagne  deraf,  indtil  Dorothea  halvt  i  Tanker 
pludselig  udbrød:  »Jeg  vilde  ønske,  jeg  havde  en 
Tante?«  —  »Hvad  behager«,  svarede  Prinsessen  leende, 
»nu  er  Du  vist  uforvarende  kommen  til  at  vrøvle  lidt; 
din  Rigdom  har  nok  forvirret  dine  Begieber«.  —  Doro- 
thea lo  derimod  ikke;  hun  blev  helt  højrød  og  saa 
saa  ulykkelig  ud,  at  Prinsessen  lo  end  mere  og  fort- 
satte: »Hvad  vilde  Du  dog  med  den  Tante?«  —  »Maa 
jeg  ikke  lade  være  med  at  sige  det;  det  kom  fra  mine 
sidste  Uartigheder;  det  kom  saadan  farende  i  mig;  det 
er  meget  for  stygt  til  at  siges«.  —  »Ja,  saa  skal  Du 
netop  ud  med  det;  jeg  tilgiver  Dig  i  Forvejen,  da  det 
kom  saa  uforvarende  i  Dig ;  hvad  skulde  Du  saa  have 
Tanten  til?«  —  »For  at  være  mellem  Moder  og  Bedste- 
moder«. —  »Du  maa  undskylde  mig,  endnu  er  jeg 
lige  klog«.  —  »Ja  det  uartige  er  ogsaa  tilbage  med  den 

Tante«.  —  »En  uartig  Tante  er  ellers  sjældnere«,  sagde 
Prinsessen  leende.  —  «Jeg  mente,  Du  vilde  give  mig 
for  fine  Klæder,  og  din  Moder  maaske  Klæder  efter 
hendes  eget  Snit«.  —  Prinsessen  lo  fremdeles  og  sagde: 
»Jeg  kan  ikke  ganske  se  det  meget  uartige  i  din  Tanke- 
gang, for  der  'er  noget  sandt  i  din  Opfattelse«.  —  »Det 
var  mellem  det,  jeg  tænkte  paa,  naar  jeg,  som  Du  har 
sagt,  belurede  Dig;  Du  vil  nok  tilgive  mig?«  —  »Ja, 
er  der  mere  om  den  Tante?«  —  »Ja  det  vai-  i  Aftes, 
jeg  mærkede,  at  Du  og  din  Moder  vare  saa  gode  mod 
mig  som  aldrig  før;  jeg  syntes.  Grevinden  var  lidt 
mere  afmaalt  straks;  jeg  kunde  ej  lide,  hun  spurgte, 
om  jeg  havde  Hovedpine;  jeg  syntes,  det  var  ligesom 
en  lille  Snært  til  mig,  og  saa  foresatte  jeg  mig  at  ville 
fortælle  hende  Grunden,  naar  vi  bleve  ene ;  men  senere 
i  Aftes  var  hun  ligesom  en  hel  anden  og  sendte  mig 
et  saa  kærligt  Blik,  og  saa  lavede  jeg  hende  i  .mine 
Tanker  til  en  Tante  af  mig;  saa  nu  er  der  ikke  mere, 
jeg  skal  sige  om  Tante.  Maa  jeg  saa  snakke  om  mine 
nye  Kjoler?«  —  »Nej,  det  maa  Du  ikke;  jeg  vil  blive 
ved  din  Tante  Snak;  kan  Du  gætte,  hvad  jeg  vil  sige?« 
—  »Ja,  jeg  tænker,  Du  paa  en  god  Maade  vil  give 
mig  lidt  Hug«.  —  »Nej,  tværtimod  vil  jeg  foreslaa  Dig 
selv  at  søge  nærmere  Bekendtskab  med  den  Tante,  jeg 
mener  Overhofmesterinden;  jeg  skal  bede  Moder,  om 
Du  maa  køre  hen  til  hende  alene  en  Dag  og  aflægge 
hende  en  Visit;  kunde  Du  have  Lyst  til  det?«  — 
»Ganske   forfærdelig«.  —   »Du  ved  nok.   Du  maa  ikke 

trætte  hende  med  at  blive  for  længe«.  —  »Men  hvad 
skal  jeg  tale  om?«  —  *Aah,  det  kommer  af  sig  selv«. 
»Hoffrøkenen  skulde  have  Vogn  til  Visit  hos  Over- 
hofmesterinden«,  hvor  lød  det  dog  ikke  morsomt  for 
Dorothea  selv  at  høre  Enkedronningen  give  denne 
Ordre  til  Kammerlakajen  et  Par  Dage  efter;  de  derpaa 
tilføjede,  men  lidt  sagtere  udtalte  Ord:  »Hansen,  Du 
tager  nok  med  og  passer  mig  godt  paa  Dorothea;  hun 
er  endnu  saa  ung  i  Tjenesten«,  hørte  hun  derimod 
ikke,  hvorimod  Enkedronningen  med  Tilfredshed  be- 
mærkede den  Glæde,  hvormed  Hansen  lovede  at  udføre 
denne  Del  af  Ordren.  Et  saa  barnlig  fornøjet,  lille 
Pigeansigt  havde  Biløberen  vist  ikke  længe  kørt  for, 
og  skønt  gamle  Hansen  stod  bag  paa  Karethen  i  sine 
egne  Klæder,  og  det  saaledes  var  givet,  at  Vognen  ej 
indeholdt  nogen  kongelig  Person,  var  der  dog  enkelte, 
der  hilste  paa  Dorothea  ved  Forbifarten,  hvilket  baade 
forbavsede  og  morede  hende,  saa  hendes  Genhilsen  blev 
en  smuk  Mellemting  af  Venlighed  og  Tilbageholdenhed, 
der  klædte  hende  saa  godt,  at  en  vel  uddannet  Hof- 
dame næppe  vilde  have  kunnet  præstere  en  bedre 
Hilsen.  Overhofmesterinden  modtog  hende  med,  at 
det  var  ganske  særlig  elskværdigt  af  Dorothea  at  komme; 
hertil  sagde  denne,  at  det  var  Prinsessen,  der  havde 
sendt  hende;  men  straks  mærkende,  at  dette  kunde  op- 
fattes, som  om  hun  selv  ej  havde  haft  Lyst  dertil,  vilde 
hun  skynde  sig  med  at  tilføje  noget  pænt  derom,  men 
kom  saa  til  at  sige,  at  Visiten  var  bleven  bestemt,  fordi 

hun  havde  kaldt  Grevinden  for  Tante,  og  saa  var  hun 
kørt  fast,  og  til  dennes  store  Moro  og  Tilfredshed 
maatte  Dorothea  saa  frem  med  hele  Historien ;  pludselig 
saa  hun  lidt  alvorlig  paa  Grevinden  og  sagde,  nu  maatte 
hun  nok  gaa.  —  »Hvorfor  dog  det  allerede?«  —  For 
Prinsessen  havde  paalagt  hende  ej  at  blive  for  længe 
og  trætte  Grevinden.  Denne  svarede  ikke  derpaa, 
smilede  derimod  og  gik  hen  og  skrev  en  lille  Billet  og 
gav  denne  med  Besked  til  den  udenfor  ventende  Han- 
sen. Menende,  at  denne  ej  havde  villet  vente  længere, 
saa  Dorothea  lidt  efter  til  sin  store  Skræk,  at  den 
kongelige  Vogn  kørte  sin  Vej ;  Grevinden  lo  derimod 
og  sagde:  »Det  er  Hoffrøkenen,  der  lystrer  Ordre  og 
kører  hjem;  nu  har  jeg  tilbage  min  nye  Niece;  jeg 
maa  dog  have  Lov  til  at  lære  hende  lidt  nærmeie  at 
kende;  læg  nu  dit  Overtøj  og  lad,  som  Du  er  hjemme«. 
—  »Men  Hendes  Majestæt  vil  vist  blive  vred«.  —  »Jeg 
skal  selv  følge  Dig  hjem  og  tage  mod  ahe  Huggene 
derfor«.  —  Samtalen  kom  snart  godt  i  Gang;  imellem 
vilde  Dorothea  til  at  fortælle  om,  hvorfor  hun  havde 
været  saa  forgrædt  sidste  Gang,  Grevinden  havde  set 
hende;  men  det  lod  til,  at  denne  ej  vilde  ind  derpaa; 
endelig  lykkedes  det  Dorothea  at  faa  begyndt  ikke 
uden,  at  en  lille  Taare  samtidig  stjal  sig  frem;  den 
kunde  Grevinden  ikke  modstaa;  hun  kyssede  Dorothea 
og  sagde:  »Du  maa  gerne  vide,  at  jeg  ved  det  alt  fra 
Enkedronningen;  Du  har  handlet  urigtig,  faaet  Til- 
givelse, og  nu  skal  Du  gemme  det  hos  Dig  selv  til  at 

kue  daarlige  Tanker  med  i  Fremtiden«.  —  Derefter 
ledede  Grevinden  hendes  Tanker  hen  paa  hendes  fore- 
staaende  Udstyrelse  med  nye  Dragter;  Grevinden  fik 
at  vide  om  Dorotheas  Pengetutter  der  hjemme  paa 
Charlottenborg;  hun  tik  Lov  at  se  nogle  af  Grevindens 
Kjoler  med  mere,  og  ikke  længe  efter  kunde  man  have 
set  Dorothea  skrive  op  paa  en  lille  Seddel,  hvad  Grev- 
inden fandt,  hun  burde  anskaffe  sig;  saa  satte  denne 
til  paa  Seddelen,  hvad  det  vilde  koste;  men  det  gik 
langt  ud  over,  hvad  Pengetutterne  indeholdt;  det,  mente 
Grevinden,  var  temmelig  ligegyldigt;  men,  tilføjede  hun, 
nu  maatte  de  til  Charlottenborg,  og  ankomne  dertil 
hviskede  hun  smilende:  »Behøver  jeg  at  følge  Dig  til 
Hendes  Majestæt?«  Unægtelig  behøvedes  dette  ikke; 
thi  Dorothea  traf  straks  Prinsessen,  der  morede  sig 
meget  over  Dorotheas  Beskrivelse  af  denne  første  Visit 
paa  egen  Haand;  Prinsessen  lo  om  Kap  med  Dorothea, 
lige  indtil  denne  kom  frem  med  Seddelen  over  Garde- 
robesagerne; næppe  havde  nemlig  Prinsessen  set  den 
igennem,  førend  hun  meget  alvorlig  sagde:  »Hvor 
kunde  Du  glemme  flere  af  de  Ting,  jeg  sagde  Dig 
vare  nødvendige ;  Du  kommer  til  at  se  bedre  at  huske, 
hvad  jeg  siger  Dig;  Dorotheas  Svar:  »Om  Forladelse, 
jeg  huskede  det  rigtig  godt;  men  det  var  jo  Grevinden, 
der  dikterede  mig;  jeg  mente,  jeg  skulde  skrive,  som 
hun  sagde  det;  Du  skulde  jo  bag  efter  tage  den  ende- 
lige Bestemmelse«,  —  syntes  at  opirre  Prinsessen  end 
mere;  hun  svarede  dog  kun  med  et  hvast,  udholdende 

Blik  paa  Dorothea,  der  vel  blev  ulykkelig,  men  dog 
udholdt  Blikket  og  vedblev  at  se  Prinsessen  troskyldig 
hid  i  hendes  Øjne.  Var  Prinsessens  saa  pludselig  op- 
komne Vrede  ufoistaaelig,  blev  det  Dorothea  end  mere 
ubegribeligt,  at  Prinsessens  Blik  efterhaanden  ganske 
skiftede  Karakter;  det  hvasse  deri  gav  Plads  for  Skæl- 
meri, og  inden  Dorothea  anede  det,  lo  Prinsessen  stær- 
kere, end  hun  plejede,  og  idet  hun  tog  Seddelen  med 
sig,  sagde  hun:  »Du  har  alligevel  gjort  dine  Sager 
godt  og  er  min  egen  Dorthe!«  Ved  Taffelet  undgik 
det  ikke  Grevindens  Opmærksomhed,  at  saavel  Enke- 
dronningen som  Prinsessen  vare  i  et  saa  fortræffeligt 
Humør;  de  vare  kun  disse  tre  og  Dorothea  ved  Bor- 
det. »Naar  Opvartningen  er  ude  af  Stuen«,  tænkte  Grev- 
inden, »kommer  nok  Forklaringen« ;  men  Enkedronnin- 
gen ytrede  kun,  at  det  glædede  hende,  at  Grevinden  var 
gaaet  saa  venlig  ind  paa  at  blive  pludselig  Tante  til 
saa  stor  en  Pige.  Den  egentlige  Forklaring  fik  Grev- 
inden efter  Bordet;  Enkedronningen  sagde  da  til  Grev- 
inden :  »Nu  har  den  nye  Niece  igen  været  paa  Spil 
og  i  al  sin  Uskyldighed  faaet  sin  rare  Tante  med  ind 
i  en  rigtig  Intrige  til  Fordel  for  sin  egen  Interesse. 
Det  er  Dem  godt  nok  bekendt,  at  min  Datter  og  jeg 
i  Fortiden  have  været  uenige  om  hendes  Opdragelse; 
derom  blev  vi  dog  vel  forligte;  men  saa  opkom  en  ny 
Uenighed  om,  hvordan  hun  skulde  udstyres;  jeg  mente 
et,  min  Datter  noget  andet;  længere  kom  vi  ikke;  Sagen 
var  vel  højst  ubetydelig;  men  den  skulde  dog  afgøres. 

Tiden  gik  imidlertid,  og  det  blev  ikke  til  noget,  og 
saa  gaar  det  Barn  hen  og  faar  Dem,  der  ikke  aner 
noget  om  vor  Uenighed,  til  at  lave  sig  et  ligtig  vel 
betænkt  lille  Program,  der  omtrent  ligger  midt  mellem 
de  uenige  Parters  Anskuelser,  og  vi  ere  blevne  enige 
om  saa  at  blive  staaende  ved  deres  Forslag,  og  saa 
have  vi  betænkt,  at  den  samme  gode  Dorthe  skulde 
til  Belønning  have  Lov  til  i  Aften  at  se  sine  egne 
Smykker  eller  nogle  af  dem,  jeg  har  gemt  for  hende«. 
Denne  Fornøjelse  blev  da  tildelt  Dorothea;  det  morede 
de  andre  at  se  det  overvældende  Indtryk,  al  denne, 
efter  hendes  Opfattelse,  umaadelige  Rigdom  først  foraar- 
sagede,  hendes  gradvise  Gaaen  frem  fra  først  alene  at 
se,  saa  ganske  let  berøre  de  enkelte  Smykker,  til  ende- 
lig at  tage  et  eller  andet  helt  op,  nøjere  besigtige  det 
og  endelig  prøve,  hvorledes  det  saa  ud  paa  hende  selv. 
Fornøjelsen  fik  imidlertid  en  brat  Ende.  Grevinden 
var  den,  der  bedst  vidste  Besked  om  Smykkerne;  meget 
vidste  hun  just  ikke;  men  hun  kunde  dog  om  enkelte 
sige:  »Dette  har  været  din  Moders,  dette  din  Mormoders«, 
og  tilsidst  sagde  hun:  »Dette  her  var  din  Moders 
Fæstensgave;  jeg  husker  saa  tydelig,  hun  havde  det 
paa,  den  sidste  Gang  jeg  saa  hende«.  —  Længere  kom 
hun  ikke;  en  Taare  faldt  paa  hendes  Haand;  Mindet 
om  en  Moder,  hun  aldrig  havde  kendt,  en  Fader,  hun 
kun  saa  utydelig  i  Erindringen,  blev  Dorothea  for 
stærkt;  hun  vendte  sig  om  og  gik  grædende  ind  i  den 
anden  Stue.     De   tilbageblevne  saa  spørgende  til  hver- 

andre;  Enkedronningen  brød  først  Tavsheden;  idet  hun 
pakkede  Smykkerne  ned,  sagde  hun:  :)Hvor  er  hun 
dog  en  blød,  Hlle  Sjæl!«  —  Den  muntre  Stemning  var 
forsvunden;  de  havde  ondt  af  den  forældreløse,  der 
dog  snart  blev  trøstet  af  Prinsessen  og  senere  af  de 
ældre  inddroges  i  en  mere  almindelig  Samtale. 

De  efterfølgende  Dage  og  Uger  bleve  som  en  fort- 
sat Æventyrkomedie  for  Dorothea;  der  skulde  vælges 
Stoffer,  tages  Maal  og  saa  næsten  det  morsomste  — 
prøves  og  atter  prøves,  og  efterhaanden  som  et  Stykke 
kom  færdigt  hjem,  havde  hun  Fornøjelsen  at  gemme 
det  hen,  saa  imellem  kigge  til  det  og  en  enkelt  Gang 
tage  det  helt  frem,  naar  det  skulde  sammenholdes  med 
senere  ankomne  Ting;  lidt  Ubehageligheder  fulgte  der 
jo  ogsaa  med,  det  kunde  jo  træffe  imellem,  at  hun 
maatte  høre:  »Naar  vi  læser,  saa  læser  vi  og  sidder 
ikke  og  tænker  paa  nye  Sko  med  Spænder«;  men 
Meningen  var  ikke  slet  saa  striks,  som  det  blev  sagt; 
Dorothea  mærkede  godt,  at  hun  nu  blev  mere  og  mere 
l)ehandlet  som  den  voksne,  maaske  Bevidstheden  om 
egne  Penge  virkede  noget  ogsaa;  men  den  egenthge 
Grund  til,  at  der  nu  toges  mere  Hensyn  til  hendes 
Mening  om  Garderobesagerne,  var  hende  selv  ganske 
fremmed,  hvorimod  Prinsessen  meget  vel  saa  den;  det 
var  nemlig  ved  flere  Lejligheder  bleven  denne  paa- 
faldende,  hvilken  medfødt  fin  og  udviklet  Smag,  Doro- 
thea var  i  Besiddelse  af,  og  det  varede  ikke  meget 
længe,   førend   hun    ogsaa  blev  spurgt  om,    hvad    iiun 

Lund:    En  HofTmken.  ^ 

mente  om  det  og  det  ved  Prinsessens  egeii  Paaklædning. 
Fra  Enkedronningens  Side  vistes  mindre  Interesse  for 
Dorotheas  Udstyrelse,  og  dog  var  det  navnlig  i  Betragt- 
ning af  dennes  gamle  Smag  for  Maskerader,  at  Doro- 
thea i  al  Stilhed  lagde  sin  Plan  for  den  forestaaende 
Fastelavn ;  det  var  allerede  paa  Grund  af  Sørgetiden 
ved  Hoffet  givet,  at  der  ej  det  Aar  kunde  være  Tale 
om  nogensomhelst  større  Fornøjelse,  og  nogle  Dage 
forud  havde  Prinsessen  halvt  i  Spøg  ladet  Dorothea 
forstaa,  at  hun  ikke  følte  sig  sikker  for,  at  Dorothea 
ikke  benyttede  noget  af  den  gamle  Ret  til  Friheder  i 
Fastelavnen,  og  skønt  Dorothea  var  bristefærdig  af 
indvendig  Latter,  havde  hun  dog  faaet  svaret,  at  hun 
nu  som  voksen  ikke  fandt  saadant  passende  mere  for 
hende,  og  hun  var  kommen  saa  vel  fra  sit  Svar,  at 
Prinsessen  egentlig  blev  utilfreds  med,  at  hun  ej  kunde 
more  sig  længere  som  Barn;  men  intet  udtalende  sig 
herom  havde  Prinsessen  indskrænket  sig  til  at  vise  sin 
Utilfredshed  ved  at  se  hen  i  Vejret;  dette  kom  saare 
belejligt  for  Dorothea;  hun  benyttede  Øjeblikket  til 
straks  at  ty  ind  paa  sit  Kammer,  og  havde  Prin- 
sessen der  kunnet  se  den  ungdommelige  Skikkelse 
liggende,  saa  lang  den  var,  paa  Sengen  med  Hovedet 
godt  begravet  i  Hovedpuden,  for  at  denne  kunde  dæmpe 
Lyden  af  den  ustandselige,  klukkende  Latter,  saa  havde 
Prinsessen  ganske  sikkert  kunnet  spare  enhver  ærgerlig 
Tanke  over,  at  Dorothea  mente  sig  for  stor  til  barnlig 
Leg.    Selvfølgelig  maatte  flere  indvies  i  Planen,  for  at 

denne  skulde  kunne  lykkes;  men  alle,  der  anmodedes 
om  Bistand,  ydede  denne  villig  og  tav  stille  dermed; 
hvem,  der  blot  anede  noget,  lod  sig  ikke  mærke  der- 
med, men  indskrænkede  sig  til  at  holde  godt  Udkig 
for  at  faa  saa  megen  Nydelse  som  mulig.  Kammer- 
lakajen, gamle  Hansen,  var  fuldt  med  i  Komplottet; 
han  maatte  faa  Prinsessen  straks  ved  Ankomsten  til 
Charlottenborg  til  at  lægge  Mærke  til  den  Bondepige, 
der  stod  saa  underdanig  nede  i  Gaarden  og  ventede 
paa  at  faa  nogen  i  Tale;  han  blev  sendt  ned  for  at 
høre,  hvad  hun  vilde,  kom  tilbage  og  meldte,  hun  bad 
saa  bønlig  om  at  maatte  tale  med  Prinsessen;  det  be- 
vilgedes, ind  traadte  da  Bondepigen,  gjorde  to  upaa- 
klagelige  Bondekniks  og  sagde,  hun  vilde  bede  Prin- 
sessen skaffe  hende  ind  til  Enkedronningen;  hun  var 
fra  Vemmetofte  Gods;  det  var  saa  uhyre  vigtigt  for 
hende.  —  »Hvad  det  da  drejede  sig  om?«  —  Det  turde 
liun  kun  sige  til  Hendes  Majestæt  selv.  Prinsessen 
syntes,  Pigen  saa  skikkelig  ud,  tænkte  paa  den  lange 
Vej  fra  Vemmetofte,  lovede  at  hjælpe  hende,  sendte 
Pigen  ud,  blev  staaende  lidt  og  hørte  Pigen  spørge 
Hansen,  om  hans  høje  Naade  ikke  vilde  vise  hende, 
hvor  Brønden  var,  hun  var  bleven  saa  forblustret  af 
at  tale  med  Jomfruen,  og  nu  skulde  hun  tale  med 
»Hende  Selv« ;  Hansens  Svar:  »Hvor  tør  saadan  et 
Fjols  kalde  Hendes  kongelige  Højhed  for  »Jomfruen« 
og  Hendes  Majestæt  for  »Hende  Selv«,  ærgrede  Prin- 
sessen;   hun    gik    derfor   ud  og  sagde  til  Hansen,    han 

skulde  vise  Pigen  ned  i  Stegerset  og  hjælpe  hende  til 
lidt  at  forfriske  sig  paa,  for  saadan  en  stakkels  Pige 
vidste  nu  ikke  bedre  at  udtrykke  sig;  Hansen  bukkede 
for  Ordren;  men  Pigen  kniksede  paany  og  sagde: 
>Tak  Jomfru,  kommer  I  til  Vemmetofte  til  Efterhøst, 
skal  jeg  komme  til  Gaarden  med  en  Kurv  Pærer  til 
jer«.  Denne  Anvisning  paa  Stegerset  blev  et  ikke 
forudset,  men  saare  velkomment  Tillæg  til  Fornøjelsen; 
der  nede  var  det  kun  Hansen,  der  vidste  Rede  paa, 
hvem  Bondepigen  var;  han  blev  trofast  hos  hende,  til 
der  kom  Bud  igen  efter  hende,  og  denne  Trofasthed 
belønnedes  med  ikke  faa  Vittigheder  fra  Køkken- 
personalets Side;  Hansen  var  en  pæn  een;  nu  var  nok 
en  af  hans  Vemmetofte  Bekendtskaber  kommen  til  Byen 
og  lignende;  ved  en  lidt  drøjere  Bemærkning  i  den 
Retning  lagde  imidlertid  Hansen  Fingeren  paa  Mun- 
den, og  hele  Personalet  forstod  Advarselen ;  Lystig- 
heden tog  vel  til  derved,  men  holdt  sig  dog  derefter 
inden  visse  Grænser;  man  var  nemhg  nu  ingenlunde 
vis  paa,  at  det  ikke  kunde  være  en  af  selve  Her- 
skaberne, der  havde  klædt  sig  ud.  Hos  Enkedronningen 
gik  det  helt  vel;  Prinsessen  var  der,  vilde  gaa,  da  Pigen 
kom,  men  blev  dog,  da  Enkedronningen  sagde,  det 
var  in.gen  Hemmeligheder;  det  er  kun  noget,  saadanne 
gerne  sige;  Bondepigen  støbte  tre  Gange  Lys  for  Enke- 
dronningen, blev  staaende  lige  indenfor  Døren  noget 
underfundig  i  Skygge;  paa  et  venligt:  »Hvad  vil  Du 
mit  Barn?«    begyndte  hun  en  lang  Lovtale  over  Ride- 


53 

fogeden  paa  Vemmetofte;  efter  en  Paamindelse  om  at 
komme  til  Sagen  afleveredes  en  lignende  Omtale  af 
Kaptajnen;  efter  en  fornyet  Paamindelse  blev  det  plud- 
selig en  Peder  Jensen,  som  kunde  komme  hjem;  det 
havde  baade  Ridefogeden  og  Kaptajnen  sagt,  hvis 
»Hende  Selv«  vilde  skikke  en  anden  ligesaa  dygtig 
Karl  derind.  —  Hvem  da  Peder  Jensen  var?  —  Ih 
det  er  jo  Jens  Pedersens  Søn  fra  Smerup.  —  Om  det 
var  Pigens  Broder?  —  Nej  det  var  det  ikke.  —  Hvad 
han  da  var  for  hende?  —  Ih.  vi  skulle  jo  tilsammen, 
for  Jens  Pedersen  han  er  jo  død,  og  saa  kunne  vi  faa 
Gaarden.  —  Om  hun  da  holdt  saa  meget  af  sin  Kæreste? 
—  Aa  ja.  paa  det  gode  Lav;  Gaarden  er  god,  hvad 
det  angaar.  og  giftefærdige  er  vi  nu  begge  to.  —  Om 
hun  havde  noget  skriftligt  med?  —  Ja  det  havde  hun 
rigtignok,  og  saa  trak  hun  et  Bi'ev  op  fra  Kæresten. 
Enkedronningen  saa  paa  det,  morede  sig  over  det  og 
spurgte,  om  han  selv  havde  skrevet  det.  —  Nej  det 
kunde  hun  svare  ham  fri  for.  —  Om  hun  selv  kunde 
læse  det?  —  Nej  dog;  men  hun  vidste  bestemt,  hvad 
der  stod;  Degnen  havde  selv  læst  det  højt  for  hende. 
Tilsidst  sagde  Enkedronningen,  at  hun  fik  bede  Degnen 
eller  en  anden  skrive  en  Ansøgning,  saa  skulde  hun 
tænke  nærmere  derpaa.  Pigen,  stod  lidt  og  saa  dum 
ud  og  sagde  endelig:  »Saa  er  jeg  maaske  færdig?  Ja 
saa  byder  jeg  Farvel  og  mange  Tak«.  Derpaa  kniksede 
hun  to  eller  tre  Gange  og  gik  hen  mod  en  forkert  Dør 
for  at  komme  ud.     Prinsessen  viste  hende  den  rigtige 

Dør,  hvorfor  Pigen  hviskede:  »Det  bh  ver  ved  Pærerne, 
som  jeg  har  lovet  Jomfruen«.  Men  idet  Pigen  gik 
hen  ad  Gulvet,  maa  Enkedronningen  have  betænkt  sig: 
thi  hun  sagde:  »Der  er  dog  et  endnu,  mit  Barn,  jeg 
maa  have  at  vide;  kom  Du  kun  lidt  nærmere«,  og 
efter  at  have  faaet  Pigen  til  at  staa  i  Lyset  fra  Vin- 
duet fortsatte  hun:  »Jeg  skulde  dog  ogsaa  vide,  hvor 
Du    selv   hører   hjemme«.  —  »Jeg   er    fra   Spjellerup«. 

—  »Naa  Du  er  fra  Spjellerup.  Er  Du  gaaet  derfra  i 
Dag?«  —  »Nej,  i  Nat  laa  jeg  i  Kjøbenhavn«.  —  »Du 
skulde  ikke  kende  min  Datter  der?«  —  »Jo,  hun  lod 
mig  bespise  før,  og  det  har  jeg  glemt  at  sige  Tak  for«. 

—  »Vis  mig  engang  din  Haand,  og  saa  kommer  Du 
til  at  vise  mig  din  Fod;  Du  har  vist  hverken  malket 
eller  gaaet  med  Træsko ;  din  Fod  ligner  en  Hoffrøkens, 
jeg  kender  lidt  til;  ikke  skulde  dit  Navn  være  Doro- 
thea?« Saasnart  denne  mærkede,  hun  var  opdaget, 
kunde  hun  hverken  bevare  Bondedialekten  eller  holde 
sig  fra  at  le;  hun  vidste  imidlertid  godt,  at  Fore- 
stillingen ingenlunde  var  endt,  og  meget  rigtig,  lidt 
efter  siger  Enkedronningen:  »Du  skulde  dog  nødig 
staa  der  og  le  saa  meget;  ved  Du  ikke,  mit  Barn,  at 
Du  nu  er  under  min  Straffemyndighed?«  —  »Nej«, 
indskød  Prinsessen,  »som  min  Hoffrøken  har  jeg  Haands- 
ret  over  hende«.  —  »Ikke  i  dette  Tilfælde«,  fortsatte 
Dronningen,  »Du  blev  fuldt  narret,  ]eg  blot  i  Begyndel- 
sen; jeg  opdagede  i  Tide  Dorothea,  inden  hun  var 
gaaet  fra  mig;  erkender  Du  ikke  selv  det,  mit  Barn?« 

—  »Ja,  Deres  Majestæt«.  —  »Saa  dømmer  jeg  Dig  til 
at  varte  mig  op;  først  ringer  Du  paa  Klokken,  saa 
bestiller  Du  Fastelavnsbrød,  Smør  og  varm  Mælk,  og 
er  Du  ikke  flink  i  din  Rolle,  til  jeg  giver  Dig  fri,  saa 
vil  der  vanke  noget  ekstra,  kan  Du  tro«.  Dog  dette 
ekstra  blev  ikke  anvendt;  Rollen  blev  trolig  fulgt,  det 
maatte  den  virkelige  Betjening  erkende;  det  blev  næsten 
umuligt  for  denne  med  Anstand  at  gøre  sin  Pligt,  naar 
der  samtidig  maatte  høres  paa  Dorotheas  Bondedialekt, 
hendes  forskellige  Titler  til  Enkedronningen  og  Prin- 
sessen og  se  hende  smaskende  spise,  tørre  sig  om 
Munden  og  i  alt  gerere  sig  som  en  rigtig  Bondepige. 
Noget  efter  rejste  Enkedronningen  sig  og  sagde:  »Nu 
kommer  Du  med  mig«.  Det  tør  dog  antages,  at  Doro- 
tliea  ikke  led  noget  ved  den  kommen  med;  snarere 
kan  det  formodes,  at  Enkedronningen  endog  har  givet 
hende  Anvisning  paa  mere  Forklædning;  i  alt  Fald 
siges  der  Resten  af  Dagen  at  have  været,  til  forskellige 
Tider,  højst  mærkelige  Personer  inde  i  Værelserne, 
efter  en  gammel  Gadesælgerske  en  Skoledreng,  senere 
en  meget  fin  Dame  og  tilsidst  en  Kavaler,  der  fik  Prin- 
sessen til  at  danse  med  sig. 

Da  passende  Tid  var  forløben,  begyndte  Hoffet 
atter  at  røre  sig;  den  nu  mere  udviklede  Dorothea  tog 
sig  godt  ud;  hun  vakte  Opmærksomhed  overalt,  hvor 
hun  kom  i  Enkedronningens  Følge;  ualmindelig  skøn 
var  hun  ikke;  men  hendes  slanke,  smukke  Figur  og 
det    hele    Udtryk    af    Nobelhed    og    Uskyldighed,    med 

stærke  Stænk  af  Munterhed,  der  klædte  hende  saa  vel, 
tik  alle  til  at  føle  sig  tiltalte  af  hendes  Personlighed 
og  til  at  glemme  at  kritisere  hendes  ikke  regelmæssige 
Ansigtstræk,  og  hvem  der  fik  talt  med  hende,  svntes 
endnu  bedre  om  hende,  efterhaanden  som  de  lærte 
hende  at  kende.  Foruden  alle  disse  personlige  Elsk- 
værdigheder var  hun  i  Besiddelse  af  Formue,  høj  Rang- 
og  Uafhængighed;  intet  Under  derfor,  at  hendes  »Tante«, 
Grevinden,  da  der  var  gaaet  et  Aars  Tid  hen,  uden  at 
en  eneste  havde  vist  Tilløb  til  at  vinde  hendes  Hjerte, 
udtalte  ved  en  fortrolig  Samtale  med  Enkedronningen 
og  Prinsessen  den  største  Forbavselse  herover;  ligesaa 
enige  de  nu  vare  om  det  mærkværdige  heri,  vare  de 
ogsaa  alle  tre  af  den  Mening,  at  dette  forøvrigt  var 
ret  heldigt,  og  at  ingen  af  dem  i  mindste  Maade  vilde 
fremskynde  noget  i  den  Retning,  da  det  jo  ej  havde 
Hast,  og  da  Dorothea  syntes  at  være  fuidtud  lykkelig 
i  sine  nuværende  Forhold.  Somme  Tider  giver  man 
imidlertid  Løfte  om  fuld  Afholdenhed  fra  et  eller  andet 
og  bryder  dog  halvvejs  Løftet  næsten  samtidig  uden 
selv  at  vide  det;  i  alt  Fald  gik  det  Overhofmesterinden 
saaledes  ved  denne  Lejlighed.  Hun  maatte  kun  ganske 
faa  Dage  efter  tilstaa  for  Enkedronningen,  at  en  højt- 
stillet,  ældre  Mand,  der  ganske  vist  ikke  selv  havde 
Børn,  endsige  nogen  giftefærdig  Søn,  i  en  Samtale  med 
Overhofmesterinden  ved  en  Hoffest  havde  talt  meget 
rosende  om  Dorothea  og  vel  lejlighedsvis,  men  dog 
saaledes,  at  Overhofmesterinden  havde  lagt  særlig  Mærke 

dertil,  spurgt,  om  Dorothea  virkelig  endnu  ej  havde 
skænket  sit  Hjerte  bort;  Svaret  havde  jo  kun  kunnet 
være  et  rent  Nej;  men  Spørgsmaalet  var  meget  kort 
el'ter  bleven  Grevinden  en  Del  mistænkeligere,  idet  den 
samme  Mand  havde  faaet  sin  unge,  haabefulde  Broder- 
søn præsenteret  for  Prinsessen,  senere  for  Dorothea, 
hvorpaa  han  havde  danset  med  denne.  »Naa,  ja«, 
svarede  Enkedronningen,  »det  behøver  da  ej  at  betyde 
det  mindste;  men  selv  om  det  var  alvorlig  ment,  og 
den  unge  Mand  virkelig  skulde  vinde  Dorotheas  Gunst, 
saa  vilde  det  dog  kunne  kaldes  et  passende  Parti;  holde 
hende  udenfor  Ægteskabet  magte  vi  dog  ikke;  hun  er 
jo  som  skabt  til  at  gøre  en  Mand  lykkelig«.  Opmærk- 
somheden var  nu  henledet  paa  den  unge  Mand,  der 
blev  vel  omtalt  og  ansaas  for  ret  betydende  og  alvorlig ; 
men  han  syntes,  af  en  Bejler  at  være,  at  bevæge  sig 
efter  en  for  beregnet  og  maaske  vel  langsomt  virkende 
Angrebsplan ;  han  blev  af  Onkelen  præsenteret  for 
Overhofmesterinden,  og  denne  bemærkede,  at  Onkelen 
ligesom  understregede,  at  han  var  hans  Brodersøn  og 
eventuelle  Arving,  hvad  Grevinden  vidste  vilde  sige 
ikke  saa  ganske  lidt.  Uagtet  nu  alt  dette  maatte  tale 
til  hans  Fordel,  naar  man  saa  hen  til  Dorotheas  unge 
Alder  og  endnu  yngre  Sind.  var  der  dog  noget  ved 
den  unge  Mand,  der  ikke  tiltalte  Overhofmesterinden ; 
dette  »Noget«  kunde  hun  ej  nærmere  jjetegné,  men 
gav  det  overfor  Enkedronningen  det  Udtryk,  at  hun 
vilde    foretrække   en    større  Heftighed   i  Følelsen,    selv 

om  denne  saa  blev  kortvarigere;  Enkedronningen  sva- 
rede smilende:  »At  jeg  skal  høre  Dem  forsvare  en 
kort,  opbrusende  Kærlighed,  er  dog  næsten  for  meget; 
kunde  Grunden  ikke  søges  i,  at  vi  saa  sjældent  se  dyb 
og  virkelig  Kærlighed,  at  vi  blive  forundrede,  naar  vi 
staa  ligeoverfor  en  saadan<^<.  Men  Overhofmesterinden 
forandrede  ikke  sin  Mening,  snarere  bestA'rkedes  hun  i 
denne  ved,  at  den  unge  Mands  Adfærd  overfor  hende 
ikke  var  ulig  en  Begæring  om  Protektion;  thi,  da  hun 
ligesaa  vagt  svarede  ham,  var  hun  ej  paa  det  rene 
med,  om  ikke  hendes  Afvisning  netop  var  ham  vel- 
kommen; han  syntes  hende  den  koldsindigste  Elsker, 
hun  endnu  havde  iagttaget;  var  han  maaske  kun  dreven 
af  Lyst  til  et  standsmæssigt  Parti,  eller  var  det  Doro- 
theas Formue,  der  lokkede  ham,  eller  var  han  i  det 
hele  taget  slet  ikke  til  at  forstaa?  Dette  sidste  blev 
snart  hendes  Mening  om  ham.  Forholdet  stod  saaledes 
hen  i  et  Aarstid;  det  forekom  Overhofmesterinden,  at 
Onkelen  lidt  for  ofte  talte  rosende  til  hende  om  Doro- 
thea, til  at  han  ej  skulde  have  en  bestemt  Hensigt; 
men  ligesaa  ubegribelig  som  i  Begyndelsen  vedblev 
Brodersønnen  at  operere;  det  var  med  den  bedste  Vilje 
umuligt  at  se  hans  Beundring  for  Dorothea,  som  talte 
med  og  behandlede  ham,  ganske  som  hun  optraadte 
mod  enhver  anden.  Endelig  indtraadte  en  Forandring. 
Der  havde  været  en  Hoffest;  Enkedronningen  var  kørt 
hjem  til  Charlottenborg  i  een  Vogn,  Dorothea  i  en 
anden,    og    de    saa    derfor    den    Aften    ikke    videre    til 

hinanden,  da  Dorothea,  nagtet  hun  forekom  Enke- 
dronningen at  være  i  et  fortræffehgt,  næsten  overgivent 
Humør,  meget  skyndsomt  sagde  Godnat  og  ilede  til 
sin  egen  Stue.  Ved  Morgenandagten  næste  Dag  mente 
Enkedronningen,  at  Dorothea  ikke  havde  haft  sine 
Tanker  samlede,  og  spurgte,  om  dette  ikke  var  saa. 
Et  alvorligt  Ja  var  Svaret,  men  tillige  en  Bøn  om  at 
maatte  vente  med  at  sige  Grunden  til  senere.  Enke- 
dronningen indvilligede  heri,  og  da  hun  saa  anden 
Gang  spurgte  Dorothea,  fortalte  denne,  under  et  utæmme- 
ligt Latterudbrud,  at  Brodersønnen  vist  havde  friet  til 
hende  ved  Hoffesten.  Enkedronningen  blev  indigneret 
over  Dorotheas  Kaadhed;  men  Latteren  kunde  denne 
ikke  standse;  saa  blev  Enkedronning*'n  rigtig  vred  og 
liad  Dorothea  tage  sig  vel  iagt;  hun  fandt  det  i  højeste 
Grad  usømmeligt  af  en  ung  Pige  at  le  saadan  over  et 
saa  vigtigt  Anliggende.  Dorothe  blev  vel  lidt  bange, 
men  fik  dog  svaret  nogenlunde  passende:  »Naar  jeg 
bare  kunde  fortælle  det,  som  det  gik  til,  vilde  Deres 
Majestæt  ogsaa  le  ad  ham«,  og  opfordret  til  at  prøve 
derpaa,  fortsatte  Dorothea:  »Vi  stode  saadan  sammen, 
at  han  meget  vel  kunde  have  talt  ordentlig  til  mig 
uden  at  vække  den  mindste  Opsigt;  men  i  det  Sted 
sagde  han  efter  lang  Tavshed  i  ganske  almindelig 
Konversationstone,  at  han  var  bange  for,  han  trættede 
Hoffrøkenen;  dette  benægtede  jeg  saa  høflig  i  samme 
Tonefald;  saa  udviklede  han  noget  om,  at  det,  ikke  at 
føle  sig  trættet  af  en,  maaskc-  kunde  omskrives  til,  ikke 

at  være  denne  ene  ligegyldig;  men  han  ventede  heller 
ikke  mere,  og  saa  talte  han  noget  om,  at  »Begge«  jo 
havde  god  Tid  til  at  vente  paa,  om  der  skulde  komme 
dette  »Mere«,  men  dog  saaledes,  at  ingen  af  dem  var 
det  mindste  bunden,  han  ligesaa  lidt  som  den  anden. 
Om  nu  hans  Ord  netop  vare  disse,  tør  jeg  ikke  paa- 
staa;  men  Meningen  var,  som  jeg  har  sagt;  havde  han 
talt  forvirret  eller  vist  Bevægelse,  kunde  jeg  forstaa, 
at  det  var  hans  Følelse,  der  fik  ham  til  at  vrøvle; 
men  jeg  er  overbevist  om,  at  han  ej  var  den  mindste 
Smule  bevæget;  han  talte  hele  Tiden  i  god  Konver- 
sationstone,  hverken  alvorlig  eller  leende,  med  fuld 
Beherskelse  som  en,  der  afleverer  en  vel  overvejet  lille 
Tale,  —  og  derfor  faar  jeg  nok  Lov  til  at  le  rigtig  ud 
i  Dag.  Deres  Majestæt;  jeg  døjede  saa  gruehg  i  Gaar 
for  ej  at  le  ham  op  i  hans  egne  Øjne;  men  jeg 
bevarede  dog  saa  godt  Anstanden,  at  han  tilsidst  gik, 
velfornøjet  med  sig  selv,  takkende  mig  for  den  behage- 
lige Samtale«.  —  Enkedronningen  hørte  derpaa  med 
Opmærksomhed,  lo  selv  lidt  deraf  og  svarede:  »Ja, 
Du  har  Ret;  for  dit  Vedkommende  kan  Du  kun  le 
deraf«;  men  i  sit  stille  Sind  bedømte  hun  den  unge 
Mand  strengere  og  var  bange  for,  at  Dorothea  skulde 
ende  med  at  blive  indtaget  i  ham.  Denne  Frygt  var 
dog  ganske  ugrundet;  han  havde  gjort  sig  selv  lattei-- 
lig  i  hendes  Øjne  ;  hun  maatte  bruge  al  sin  Magt  for 
at  beherske  Latteren,  naar  de  senere  mødtes  i  Selskabs- 
livet,   og   den   uforstaaelige  unge  Mand  lod  til  godt  at 

mærke    denne  l.yst,    sætte   Pris    derpaa  og  ingenlunde 
at    ville    nndgaa    netop    hendes    Munterhed.     Til    ikke 
liden  Ærgrelse  for  Overhofmesterinden  blev  dette  mun- 
tre Forhold   mellem   dem   staaende   i   nogen  Tid;    hun 
fandt  ham  ganske  utaalehg;  en  Dag  lod  han  sig  melde 
hos    hende;    hun   havde   den    største  Lyst  til   at  nægte 
at  modtage  ham,  men  lod  ham  dog  komme  ind.    Han 
begyndte  med  meget  korrekt  at  melde  hende  sin  Onkels 
Død,    og   hun   kondolerede   ham  ligesaa  formelt  rigtig, 
haabende,   at   han   snarest  mulig  vilde  forsvinde;    men 
tværtimod   fortsatte   han    med,   at  han  saavel  følte  den 
Gunst,  der  var  ham  vist.  at  han  sagde  sig  selv,  at  han 
næppe  vilde  blive  modtaget  en  anden  Gang,  og  derfor 
vilde   han   bede  om    at   maatte  benytte  Lejhgheden  til 
ogsaa  at  tale  til  Hendes  Naade  i  Egenskab  af  »Tante«. 
—  Ved  denne  Vending  kom  Grevinden  mod  sin  Vilje 
til  at  smile, 'og  han  vedblev,  at  hans  Begæring  var  at 
maatte   sige    til   sit   Selvforsvar,    at   hans   Onkel   havde 
været  indtaget  i  en  ung  Dame.  og  da  hans  Onkel  dog 
heldigvis   havde   forstaaet,    at   han  ej  selv  kunde  Wive 
dennes  Udkaarne,  havde  han.  Brodersønnen,  faaet  Valget 
mellem    at    blive  gjort  arveløs  eller  at  fri  til  den  unge 
Dame;    han    trøstede   sig  med  at  have  gjort  dette  saa- 
ledes,    at  Damen   ikke    havde    misforstaaet  ham.     Selv 
id  fortælle  Sammenhængen  til  Damen  dristede  han  sig 
dog    ikke   til,    men    haabede   paa  Overhofmesterindens 
naadige  Hjælp   og   paa   at   maatte   gaa   fra  hende  som 
fuldt   tihdvet.      Grevinden   svarede,    at   hun    ej    ganske 

liavde  forstaaet  ham;  men  det  kom  mulig  af,  at  hans 
Anger  ikke  havde  været  saa  stærk,  at  han  jo  havde 
skjult  noget  endnu,  maaske  det  allervigtigste,  som  han 
mulig  heller  ikke  havde  omtalt  til  Onkelen ;  der  maatte 
nemlig,  foruden  den  ene  Dame,  sandsynligvis  være  een 
Dame  til,  og  denne  anden  Dame  var  ham  sikkert  ganske 
anderledes  dyrebar.  Grevinden  vilde  imidlertid  se  bort 
fra  hans  mangelfulde  Oprigtighed,  trøste  ham  med,  at 
han  kun  havde  figureret  til  stor  Fornøjelse,  og  ønske 
ham  til  Lykke,  naar  han  gjorde  Alvor  og  talte  til  den 
rette  unge  Dame. 

For  Dorotheas  Vedkommende  var  det  kun  en  Fort- 
sættelse af  hendes  Munterhed,  at  hun  kort  efter  erfarede, 
at  den  unge  Mand  var  bleven  trolovet  med  en  Dame 
i  Jylland;  derimod  maa  det  betvivles,  hvorvidt  hans 
endelige  Forsvinden,  som  en  Mulighed  ligeoverfor  Doro- 
thea, vakte  Munterhed  hos  de  tre  Damer,  der  tænkte 
over  hendes  Fremtid.  Det  er  vel  saa  og  har  for- 
modentlig altid  været  Tilfældet,  at  de,  der  have  Om- 
sorg for  unge,  ogsaa  tænke  paa  disses  forventede 
Giftermaal;  men,  medens  det  nu  til  Dags  som  oftest 
kan  blive  ved  Tanker  derom,  idet  de  unge  mene  at 
være  fuldt  berettigede  til  selv  at  vælge,  ja  til  at  have 
den  Mening,  at  de  overhovedet  ikke  ville  gifte  dem, 
saa  var  det  dengang  god  Skik,  at  Forældre  eller  de, 
der  stode  i  disses  Sted,  handlede  ganske  for  Børnene, 
og  da  især  for  Døtrene,  ved  at  træffe  Aftale  om  Ægte- 
skab;   det   ansaas    for   Forældrenes    naturlige   Pligt    at 

søge  et  Parti  for  den  Datter,  der  havde  naaet  den 
giftefærdige  Alder;  at  lade  Tilfældet  raade,  om  hun 
blev  <j;ift  eller  ikke,  vilde  være  imod  Barnets  sande 
Interesse  og  kunde  næppe  tænkes  af  en  forstandig 
Moder.  Saaledes  vare,  efter  Datidens  Begreber,  de  tre 
Damer  forpligtede  til  at  tænke  paa  et  Giftermaal;  men 
Udsigterne  for  en  heldig  Løsning  vare  just  ikke  lovende. 
Selv  om  de  gik  langt  ned  i  Fordringerne  og  kun  foi- 
langte  en  hæderlig  Mand,  der  kunde  ventes  at  ville 
blive  god  mod  Dorothea  uden  at  ville  se  paa  Formue 
eller  meget  høj  Stand,  vilde  det  blive  saare  vanskeligt 
at  finde  en  passende  Bejler.  Ogsaa  dette  Forhold  var 
forskelligt  fra  Nutidens;  thi  naar  nu  ses  bort  fra  Penge- 
spørgsmaalet,  vil  der  i  Almindelighed  i  samme  Stand 
ikke  være  Mangel  paa  Valg  for  en  klog  Moder  til  et 
fornuftigt  Parti  for  en  Datter.  I  de  Tider  virkede 
endnu  adskilligt,  der  laa  endnu  længere  till)age.  Der 
var  først  Maaden,  hvorpaa  den  gamle  Adels  Magt  var 
bristet,  ikke  dermed  at  forstaa  dens  Tilbagetrængen  fra 
Udøvelse  af  Regerings  Myndigheder,  men  dens  totale 
Afskæren  fra  en  saare  betydelig  Indtægtskilde,  nemlig 
Lenene;  det  var  nemlig  snart  efter  Enevoldsmagtens 
Indførelse  blevet  klart  for  de  styrende,  at  Staten  ved 
at  ansætte  det,  vi  nu  forstaa  ved  Amtmænd  og  Amts- 
forvaltere, kunde  faa  en  anderledes  god  Indtægt  af 
Lenene;  men  naar  Staten  fik  denne  forøgede  Indtægt, 
var  det  klart,  at  der  maatte  være  andre,  der  savnede 
denne,    og   det   blev    da    den   gamle    Adel,    der    derved 

mistede  en  stor  Del  af  sin  aarlige  Indkomst.  Tilbage 
beholdt  Adelen  selvfølgelig  sine  egne  Ejendomme;  men 
naar  man  ved,  hvilken  betydelig  Udstrækning,  Kron- 
godset da  endnu  havde  efter  den  store  Tilvækst,  der 
var  erhvervet  for  Kronen  ved  Reformationens  Ind- 
førelse, kan  det  forstaas,  at  Afgangen  i  Adelens  Ind- 
tægt har  været  ganske  overordentlig  stor.  Naar  nu 
hertil  svares,  at  den  gamle  Adel  dog  desuagtet  har 
giftet  sig,  faaet  Børn  og  mellem  disse  ogsaa  Sønner, 
?aa  er  dette  naturligvis  sandt;  men  af  disse  Sønner, 
gifte  Mænd  og  ugifte,  faldt  en  meget  stor  Mængde 
under  Christian"  den  5te,  saa  mange,  at  det  maatte 
føles  længe  efter.  Der  maatte  blive  en  Mangel,  og 
denne  blev  endnu  føleligere  i  Kjøbenhavn  derved,  at 
<len  gamle  Adel  trængtes  bort  fra  Hoffet,  dels  ved 
Kongernes  let  forstaaelige  mindre  Tillid  til  den  Stand, 
der  havde  været  Indehaver  af  Regerings  Magten,  og 
dels  ved,  at  Adelens  mindre  Indtægt  tvang  mange  af 
dem  til  at  blive  hjemme  paa  deres  Ejendomme  paa 
Landet,  hvor  dens  egne  Hovedgaarde  efterhaanden  for 
en  Del  bleve  solgte,  nu  ogsaa  til  Folk  udenfor  Adelen, 
eller  udstykkedes  i  mindre  Dele,  hvoraf  i  begge  Til- 
fælde fulgte  som  Resultat,  at  mange  adelige  Familier 
forsvandt  som  saadanne,  sank  gradvis  ned  i  Bonde- 
standen eller  søgte  udenlands.  Men  saa  kunde  man 
mene,  at  der  ved  selve  Hoffet  eller  mellem  den  nye 
Adel  maatte  kunne  findes  flere  passende  Personligheder 
til  et  Parti  for  den  unge  Hoffrøken;  dertil  maa  svares, 

at    der   var   en    Skellinie    i    mere    end    een    Betydning 
mellem   Charlotte   Amalie   —    først    som   Dronning   og 
senere   som  Enkedronning  —  og   det  øvrige  Hof  samt 
Regeringen,  en  Skellinie,  der  bevirkede,  at  hendes  Kres 
ikke   søgtes   af   dem,    der   vilde   staa    sig    godt   hos    de 
styrende.     Hun  var  ingen  Ynder  af  Griffenfeld,    skønt 
hun  virkede   for   hans  Benaadning,    da   han  var   dømt 
fra   Livet,    endnu    mindre    syntes    hun    om    den    ældre 
Gyldenløve,  og  ligeoverfor  sin  Ægtefælles  naturlige  Børn 
og   disses  Moder   var   der   selvfølgehg  ikke  noget  godt 
Forhold;  endvidere  var  hun  Reformert,  hendes  Damer, 
paa  en  enkelt  Undtagelse  nær,,  ligesaa,  ag  endehg,  hvad 
der  maaske   har  gjort  Skellinien  mest  uoverkommehg, 
hun  sagde  sin  Mening  fuldt  ud  om  alt,  hvad  der  ikke 
var   rent,    paa   en  følelig  og  bidende  Maade.     Naar  nu 
Dorothea,    skønt    Hoffrøken    hos    Prinsessen,    alhgevel 
ikke  blev  hos  denne  paa  »Slottet«,  men  derimod  fulgte 
med  Enkedromnngen  til  Charlottenborg,    samt  vedblev 
at  være  der,   ogsaa  efterat  være  bleven  fuldvoksen,  og 
syntes   at   være   i  Enkedronningens  Yndest   og  Naade, 
saa  maatte  Dorothea  anses  for  at  tilhøre  Enkedronningen 
saa  meget,   at   hun,    uagtet   alle   hendes   personlige   og 
materielle   gode  Egenskaber,    ikke  kunde  regnes  for  et 
heldigt  Parti   for   dem,    der  vilde  i  Vejret  ved  Hoffets 
eller  de  styrendes  Gunst. 

Overhofmesterinden  maa  vel  antages  at  have  set 
dette  klarest  og  mulig  af  denne  Grund  rejst  det  Spørgs- 
maal,    om  Dorothea   ikke,    da  hun  begyndte  at  nærme 

sig  mod  de  tyve  Aar,  skulde  tiltræde  sin  Stilling  som 
Hoffrøken  hos  Prinsessen  eller  med  andre  Ord  flytte 
tilbage  til  »Slottet«.  Da  Spørgsmaalet  først  var  rejst, 
maatte  en  Afgørelse  træffes;  Prinsessen  vilde  gerne 
have  Dorothea  til  sig;  Enkedronningen  vilde  nødig 
undvære  hende  paa  Charlottenborg;  men  begge  havde 
en  Erkendelse  af,  at  en  saadan  Forandring  mulig  ikke 
blev  til  Gavn  for  hendes  rene  Sind  og  videre  Udvik- 
ling, og  hvorvidt  det  ellers  kunde  gavne  hendes  Ud- 
sigter til  at  blive  godt  gift  var  vel  tvivlsomt.  De  bleve 
derfor  enige  om,  at  der  skulde  tales  til  Dorothea  derom 
for  at  høre  hendes  egen  Anskuelse,  og  dette  paatog 
Enkedronningen  sig.  Dorothea  betænkte  sig  ikke  paa 
Svaret,  men  bad  om  at  maatte  blive  hos  Enkedron- 
ningen ;  hun  var  sikker  paa,  at  Prinsessen  ej  vilde  optage 
dette  ilde,  men  forstaa  hendes  Grunde.  Enkedronningen 
syntes  vel  godt  om  Svaret;  men,  samvittighedsfuld  som 
hun  var,  mente  hun  dog  at  burde  tilføje  en  lille  Hen- 
tydning om,  at  et  muligt  Ægteskab  ikke  vilde  kunne 
indgaas  saa  let,  dersom  hun  fremdeles  blev  hos  hende. 
Dorotheas  Kinder  farvedes  røde,  og  forundret  fortsatte 
Enkedronningen,  at  hun  dog  engang  skulde  bortgiftes; 
dette  bragte  Taarerne  frem,  og  end  mere  forbavset 
sagde  Enkedronningen:  »Skulde  Du  allerede  selv  have 
valgt,  din  lille  Strik«.  —  '-Nej,  Deres  Majestæt,  der  er 
ingen,  der  har  talt  til  mig  om  Kærhghed«.  —  »Men, 
der  er  een,  som  Du  vilde  give  et  lille  Ja,  hvis  han 
anholdt  om  din  Haand?«  —  »Ja,  saadan  er  det.  Deres 

Majestæt«.  —  »Det  skal  jeg  ikke  røbe.  Tak  for  din 
Sanddruhed«.  —  Endnu  forundret  over,  hvad  der  var 
bleven  hende  betroet,  sad  Enkedronningen  senere  paa 
Dagen  og  tænkte  paa,  hvem  det  dog  kunde  være, 
Dorothea  ønskede  at  give  sit  Ja  til;  hun  gættede  paa 
flere;  ingen  forekom  hende  god  nok;  saa  tænkte  hun, 
hvor  det  var  underligt,  hun  ej  tidligere  havde  mærket 
noget  paa  Dorothea  selv;  men  ved  denne  nærmere  Om- 
tanke kom  det  dog  i  hendes  Erindring,  at  Dorothea  i 
det  sidste  Aars  Tid  var  bleven  alvorligere;  hun  kunde 
snart  ikke  erindre  at  have  set  hende  kæmpe  mod  Lat- 
ter paa  ubelejlig  Tid.  —  Og  saa  i  hendes  Tegnebøger; 
der  var,  nu  huskede  hun  ogsaa  det,  en  gradvis  Gaaen 
bort  fra  komiske  Ting;  nu  tegnede  hun  dels  Erindringer 
fra  deres  sidste  Rejse,  dels  Prospekter  fra  forskellige 
Vinduer  paa  Charlottenborg  eller  af  Værelsernes  Indi  e, 
og  nu  vare  Tegningerne  langt  udførhgere  behandlede 
imod  tidligere.  Efterhaanden  kom  Enkedronningen  til 
den  Anskuelse,  at  Dorothea  vist  var  alvorlig  saaret  af 
Amors  Pil,  og  ønskede,  at  hun  maatte  kunne  hjælpe 
hende  til  at  opnaa  Lykke.  —  I  det  samme  kom  Doro- 
thea ind  i  Stuen;  det  var  paa  den  Tid,  hun  plejede  at 
læse  højt  for  Enkedronningen;  hun  tog  vel  Bogen; 
men  det  syntes,  at  hun  tøvede  dermed,  som  om  hun 
hellere  vilde  noget  andet,  og,  spurgt  derom,  gik  hun 
straks  hen,  knælede  ned  for  Enkedronningen  og  svarede: 
»Jeg  sagde  saa  meget  før,  at  jeg  vil  bede  om  at  maatte 
sige   det  alt;    jeg  er  bange  for,    at  mine  Tanker  skulle 

gaa  for  vidt,  og  jeg  i  Tankerne  skulde  attraa,  hvad 
jeg  ikke  maa;  jeg  synes,  jeg  skylder  Deres  Majestæt 
at  være  fuld  sanddru  for  ej  at  falde  i  Fristelse,  hvis 
saadan  skulde  opstaa«.  —  »Ja  gør  Du  kun  det,  mit 
Barnl  Tænk  Dig,  Du  taler  til  mig,  som  om  jeg  var, 
hvad  jeg  ved,  Du  engang  i  al  Uskyldighed  har  benævnet 
mig,  din  egen  Bedstemoder.  Saadan,  kom  kun  med 
det  lille  Hoved  her  i  mit  Skød,  det  er  nok  lettest  for 
Dig,  naar  jeg  ikke  ser  Dig  ind  i  Ansigtet;  jeg  ser 
endog,  din  Hals  bliver  rød;  det  er  nok  svært  at  faa 
begyndt,  ikke  sandt?  Naa,  hvordan  var  det  nu?  Der 
var  en  Mand,  Du  saa  engang,  og  saa  lidt  efter  tænkte 
Du  anderledes  paa  ham  end  paa  nogen  anden.  Du  før 
havde  set?«  —  Dorothea  hævede  Hovedet  lidt,  saa  helt 
straalende  af  Glæde  op  paa  Enkedronningen  og  svarede: 
»Ja,  saadan  var  det,  at  det  begyndte«.  —  »Naa  og 
saa«,  fortsatte  Enkedronningen,  »talte  Du  med  ham 
nogle  Gange.  Du  blev  gladere  for  hver  Gang  og  tænkte 
mere  paa  ham,  og  saa  syntes  Du,  at  Du  ogsaa  kunde 
mærke,  han  havde  Følelse  for  Dig,  ikke  sandt?«  — 
»Ja!«  —  »Saa  kom  der  engang,  at  han  sagde?«  — 
»Nej,  han  sagde  ikke  noget,  og  det  er  allerede  nu 
længe  siden,  at  han  ikke  sagde  noget«.  —  »Hvor- 
længe?  —  Maaske  et  halvt  Aar?  —  Vil  Du  sige  mig 
lians  Navn  eller  hellere  tie  dermed?  Du  skal  ikke  sige 
det,  har  Du  ej  Lyst  til  det;  jeg  kan  godt  forstaa,  om 
Du  fortier  det«.  —  »h)et  er  Kammerjunker  F.«.  — 
Herpaa    svarede    Enkedronningen    intet;    men    hendes 

Haand  strøg  saa  beskyttende  ned  af  Dorotheas  Hoved, 
som  om  den  vilde  holde  noget  borte;  til  sidst  hævede 
Dorothea  sit  Hoved  langsomt  op;  hun  forstod  ej,  at 
hun  slet  intet  Svar  fik;  men  da  hun  blev  Enkedron- 
ningens bekymrede  Udtryk  vaer,  anede  det  hende,  at 
en  stor  Sorg  nærmede  sig;  Enkedronningen  læste  hen- 
des Tanker,  kyssede  hende  midt  paa  Panden  og  sagde: 
»Du  kære  lille  Sjæh  Du  maa  forsage,  det  kan  ikke 
ske«.  Dorothea  bøjede  Hovedet  ned  igen;  det  mærkedes, 
hun  græd  stille;  lidt  efter  fortsatte  Enkedronningen: 
»Belav  Dig  paa  en  haard  Prøvelse;  hvor  ondt  det  end 
gør  mig,  maa  Du  dog  vide  det;  F.  er  i  Gaar  bleven 
forlovet«.  Lidt  efter  rejste  Dorothea  sig  op,  gik  stille 
ind  i  den  anden  Stue  og  kom  noget  efter  atter  tilbage 
til  Enkedronningen.  Denne  spurgte:  »Vare  vi,  skønt 
hver  i  sin  Stue.  samlede  i  Bøn?"  —  >;Ja«,  svarede 
Dorothea,  »og  jeg  kom  til  at  tænke  paa,  hvad  Deres 
Majestæt  har  lært  mig,  at  man  i  selve  Sorgen  skal 
forsøge  at  se  en  Naade;  jeg  ser  nu,  hvor  mildt  dette 
blev  mig  givet,  fremfor  hvis  det  var  blevet  mig  sagt 
uforberedt  og  uden  Medfølelse«. 

Ved  Bortgangen  foreslog  Enkedronningen  Doro- 
thea at  blive  fra  Taffelet ;  men  denne  svarede,  hun 
vilde  hellere  komme,  om  hun  maatte;  det  vilde,  syntes 
hun,  være  bedre  end  at  være  ene  med  sine  bedrøvelige 
Tanker,  og  hun  skulde  nok  beherske  sig.  »Ja,  kom 
Du  kun«,  sagde  Enkedronningen,  »det  er  ret  af  Dig 
straks  at  gaa  frejdig  i  den  Kamp,  der  venter  paa  Dig. 

Der  var  flere  den  Dag;  Prinsessen  kom  ogsaa;  hun 
mærkede,  hendes  Moder  var  alvorhg  og  tiUige,  at  denne 
ikke  vilde  fortælle,  hvad  hun  tænkte  paa;  til  Dorothea 
lagde  hun  mindre  Mærke  og  blev  derfor  forundret  over, 
at  denne  senere,  et  Øjeblik  de  vare  alene,  helt  vemodig 
sagde:  »Vil  Du  bede  din  Moder  fortælle  Dig  det  hele; 
jeg  vilde  gerne,  Du  skulde  vide  det,  men  kan  selv  saa 
daarlig  faa  det  sagt  og  mindst  i  Aften,  da  her  er  saa 
mange«.  —  Næste  Formiddag  kom  Prinsessen  til 
Charlottenborg,  og  efter  at  have  talt  med  sin  Moder 
gik  hun  til  Dorotheas  Kammer  og  sagde  mildt  til 
hende:  »Jeg  ved  nu  din  Sorg  og  vil  saa  inderlig  gerne 
trøste  Dig.  Jeg  véd  ikke  at  kunne  gøre  det  bedre  end 
ved  at  betro  Dig  lidt  af  mine  egne  Sorger.  Da  jeg 
var  meget  ung,  blev  jeg  forlovet  med  en  ung  Mand, 
jeg  elskede,  hvem  behøver  jeg  ej  at  sige,  kun  det,  jeg 
havde  Udsigt  til  at  blive  Dronning  i  et  fremmed  Land 
og  at  blive  lykkehg;  men,  da  han  havde  besteget  sin 
Trone,  valgte  den  unge  Konge  sig  en  anden  Brud. 
Senere  kunde  jeg  have  opnaaet  en  endnu  højere  Stilling; 
men  Vilkaaret  derfor  var  fast;  jeg  skulde  gaa  over  til 
den  romersk-katholske  Tro  og  altsaa  forsværge  min 
Barndoms  Tro;  dette  betænkte  jeg  mig  paa;  der  blev 
skikket  en  lærd  Mand  herind  i  Landet  for  at  under- 
vise mig  i  den  katholske  Religion,  og  samtidig  søgte 
jeg  selv  at  faa  Klarhed  i  min  Sjæl  og  læste  derfor 
mange  af  Luthers  egne  Skrifter,  hvorved  jeg,  efter  to 
Aars  Forløb,  blev  aldeles  paa  det  rene  med,  at  jeg  for 

intet  i  Verden  vilde  frasige  mig  Troen  som  Protestant, 
og  derved  har  jeg  faaet  Fred;  jeg  har  lært  at  forsage, 
og  i  Forsagelsen  set  Guds  Naade  mod  mig,  —  og  Gud 
give,  at  Du  maa  finde  den  sande  Tro  og  Fred  ved  din 
Prøvelse  nu«. 

Der  kunde  ikke  tænkes  nogen  bedre  Vejleder  end 
Enkedronning  Charlotte  Amalie  under  den  stille  Kamp, 
Dorothea  nu  maatte  udfægte.  Naar  hun  i  de  første 
Dage  var  ved  at  bukke  under  for  sin  Sorg,  kom  For- 
maningen saa  mild:  Arbejd  og  bed,  og  hvor  kunde 
hun  ikke  faa  Dorothea  til  senere  at  udtale  sig,  da  den 
første  fortvivlede  Sorg  mere  gik  over  til  Misfornøjelse 
og  Utilfredshed,  da  Fristelsen  kom  i  Spørgsmaalet, 
hvorfor  skulde  dette  ske  mig?  hvorfor  skulde  jeg  først 
i  Tanken  nyde  en  uskyldig  Lykke,  og  saa  en  Fort- 
sættelse af  denne  uskyldige  Tanke  pludselig  blive  til 
en  Synd?  Hvorfor  skulde  netop  jeg  begære  ham  til 
Ægtemand,  jeg,  der  har  holdt  mig  ren  i  Sind,  og  saa 
blive  saa  grusomt  narret;  og  naar  Dorothea  havde  ud- 
talt sine  Tanker,  hvor  kærligt  kunde  da  ikke  Enke- 
dronningen advare,  formane,  men  ogsaa  til  andre  Tider 
i  Alvor  vise  hende  til  Rette.  En  Aften  traadte  Enke- 
dronningen hen  til  et  af  Vinduerne  mod  det  store 
Torv,  kaldte  Dorothea  til  sig  og  sagde:  »Kan  Du 
huske  den  første  Aften,  Du  var  Hoffrøken?  Da  stode 
vi  paa  Slottet  og  saa  ligesom  nu  op  til  Stjernerne;  da 
var  Du  et  glad  Barn,  forventningsfuld  efter  alt  det, 
j^ivet  skulde  bringe;  Du  blev  rørt  af  mine  Ord  til  Dig, 

og  se,  nu  staar  Du  som  et  utilfreds  Barn,  fordi  dit 
store  Ønske  for  Livet  ej  blev  opfyldt.  Kunde  Du  nu 
færdes  deroppe,  som  om  Du  var  hjemme  der?  Din 
Tanke  er  maaske  netop,  Du  vilde  saa  gerne  derop  nu 
for  at  finde  Fred  for  dit  urolige  Hjerte,  og  den  Læng- 
sel er  i  sig  selv  god;  men  dog  maa  Du  først  komme 
hjem,  naar  Gud  vil  det.  Du  er  sendt  herned  af  ham, 
og  Du  maa  udføre,  saa  godt  Du  kan,  hans  Villie;  vi 
ere  alle  Børn,  der  ere  sendte  ud  fra  Hjemmet;  vore 
Tanker  maa  gerne  dreje  sig  om  det  Hjem,  vi  rejse 
imod;  men  vi  maa  ikke  sige,  nu  vil  jeg  hjem;  det 
bestemmer  kun  én.  Kan  Du  huske.  Du  vilde  dømme, 
om  jeg  eller  min  Datter  var  den  frommeste,  og  hvor 
daarligt  det  gik  Dig  dermed,  hvordan  Du  faldt  til 
Jorden,  da  Du  rigtig  fik  set,  hvad  det  førte  Dig  selv 
til,  og  se,  nu  er  Du  i  en  langt  værre  Vildfarelse;  nu 
vil  Du  ikke  dømme  to  Mennesker ;  men  Du  er  kommen 
lige  ind  i  den  Fristelse  at  tænke,  Du  ved  bedre,  hvad 
der  tjener  Dig,  end  Gud  véd  det.  Kom  nu,  medens 
det  ér  Tid,  fold  dine  Hænder;  jeg  folder  mine  uden 
om  dine,  og  saa  bede  vi:  »Herre,  frels  denne  Sjæl; 
hun  er  faren  vild,  kan  ikke  rigtig  se  din  Naade;  lær 
hende  at  takke  for  den  Smerte,  der  er  sendt  hende, 
ligesaa  fuldt  som  for  alle  de  Goder,  Du  har  tildelt 
hende,  og  kald  hende  til  Hjemmet  mellem  Stjernerne, 
naar  Du  vil  det;  men  indtil  det  sker,  lær  hende  Taal- 
modighed  og  fremfor  alt  Taknemmelighed  mod  Dig, 
medens  Du  forunder  hende  at  leve  hernede«.     . 

Nogle  Dage  derefter  sagde  Enkedronningen:  »Jeg 
tror,  vor  ringe  Bøn  er  bleven  hørt;  Du  er  bleven  mere 
Dig  selv  lig;  der  er  kommen  meie  Ro  over  Dig,  og 
nu  jeg  ser  Dig,  bekæmpende  dit  Sind,  vil  jeg  fortælle 
Dig,  at  jeg  har  tænkt  paa.  Du  kunde  have  godt  af  at 
følge  mig  paa  Rejse;  det  vil  lette  Dig  at  komme  i 
andre  Forhold  og  faa  nyt  at  se.  Naar  nu  min  Fødsels- 
dag, den  27.  April,  om  alt  gaar  vel,  er  bleven  holdt 
som  sædvanlig  her  hjemme,  drager  jeg  først  til  Dron- 
ninglund i  Vendsyssel  og  derfra  videre  til  Badet;  Du 
faar  glæde  Dig  lidt  dertil«.  —  »Ja  Tak,  Deres  Maje- 
stæt«, svarede  Dorothea,  »jeg  vil  saa  gerne  med;  jeg- 
har  gruet  saadan  for  Sommeren;  her  er  ikke  rart  at 
være,  naar  Deres  Majestæt  er  bortrejst,  og  til  »Slottet« 
vilde  jeg  saa  grumme  nødig,  selv  om  Prinsessen  vilde 
have  mig  hos  sig  i  den  Tid;  der  vilde  jeg  jo  ej  kunne 
undgaa  ham«. 

Enkedronningen  havde  for  Skik  saa  ofte,  det  var 
hende  muligt,  at  rejse  fra  Kjøbenhavn  i  Foraarets  eller 
Forsommerens  Tid;  hvorledes  hun  rejste,  om  til  Lands 
eller  søværts,  er  ikke  godt  nu  at  have  Klarhed  over; 
det  afhang  formodentlig  af  tiere  Omstændigheder,  om 
Havet  var  frit  for  Fjender,  om  der  kunde  skaffes  et 
passende  Skib ;  thi  uagtet  saadan  Sejlads  paa  Grund  af 
manglende  Dampskibe  tit  var  meget  langvarig,  maa 
det  dog  antages,  at  Søvejen  var  mindre  besværlig  end 
Rejse  over  Land,  hvor  Landeveje  som  Befordrings- 
midler   lode    meget   tilbage   i    Retning   af   Godhed   og 

Bekvemmelighed.  Denne  Rejse,  hvis  første  Maal  var 
Dronningkmd  i  Vendsyssel,  er  vistnok  foretaget  til 
Lands  til  Kallundborg  og  derfra  med  Skib  til  Lim- 
fjorden, og  der  fandtes  paa  den  Lejligheder  nok  til  at 
give  Dorotheas  sørgmodige  Tanker  anden  Retning;  men 
ligesom  der  ogsaa  var  Perioder,  i  hvilke  der  var  mere 
end  Tid  nok  for  Tankerne  til  at  vende  tilbage,  saa- 
ledes  maa  det,  efter  Enkedromiingens  hele  Tænkemaade 
og  Opfattelse  af  Livets  Bestemmelse,  anses  for  vist,  at 
det  ingenlunde  var  hendes  Mening,  at  Rejsen  skulde 
bringe  Dorothea  til  at  undgaa  eller  vige  tilbage  fra 
den  Kamp,  hun  havde  begyndt  at  stride;  tværtimod 
kunde  det  snarere  siges,  at  Enkedronningen  ved  fal- 
dende Lejligheder  paa  en  god  Maade  netop  søgte  at 
holde  hende  til  Ilden,  for  at  en  hel  Fred  kunde  op- 
naas.  Da  de  saaledes,  ottende  Dagen  efter  at  have 
forladt  Kallundborg,  atter  kastede  Anker  paa  Grund  af 
manglende  Vind  og  laa  ikke  langt  fra  Indløbet  til  Lim- 
fjorden, og  Skibets  Dæk  ved  det  stærke  Solskin  var 
blevet  vel  varmt  til  med  Behag  at  være  paa,  havde 
Enkedronningen  og  Dorothea  trukket  sig  tilbage  til 
Sovekahytten,  og  efter  at  Enkedronningen  vel  havde 
mærket,  at  den  ensomme  Situation  indvirkede  paa 
Dorothea,  og  at  denne  ligesom  trængte  til  at  tale  om 
sin  Sorg,  men  dog  ej  selv  vilde  begynde  derpaa,  sagde 
Enkedronningen:  »Sig  mig,  vilde  Du  ønske,  om  Du 
kunde  opnaa  det,  aldrig  at  have  følt  den  Kærlighed, 
Du    dog   maa  forsage?«   —  »Nej,    den   gjorde  mig  saa 

nok,  er  den  Opfattelse,  der  mest  stemmer  med,  hvad 
Du  nu  føler;  men  Du  maa  komme  frem  i  din  Tanke- 
gang til  at  se,  at  den  Sorg,  der  kom  bagefter,  er  et 
Middel  til  at  vise  Dig  netop  den  store  Kærlighed;  Du 
gik  og  levede  barnlig  glad,  var  afholdt  af  os,  mente, 
at  et  lykkeligt  Ægteskab  ogsaa  nok  kunde  blive  din 
Del,  ligesaa  vel,  tænkte  Du,  som  at  mange  andre  havde 
opnaaet  dette  førend  Du;  der  var  ikke  ondt  i  den 
Tankegang,  men  alligevel,  begynder  Du  ikke  at  kunne 
se,  at  der  manglede  noget  hos  Dig?«  —  »Jeg  ved  det 
ikke;  jeg  følte  i  lang,  lang  Tid  kun  Glæden;  senere 
blev  jeg  bange,  for  at  mine  Følelser  ej  besvaredes,  og 
denne  Frygt  bragte  mig  Uro;  snart  var  jeg  glad  og 
snart  inderlig  bedrøvet;  jeg  tror,  det  var  denne  Uro, 
der  gjorde  mig  mere  alvorlig  og  til  endelig  at  betro 
mig  helt  til  Deres  Majestæt;  nu  kan  jeg  saa  godt  se, 
at  dette  blev  til  Velsignelse  for  mig;  men  endnu  er 
det  mig  svært  helt  at  forsage,  endnu  staar  det  som 
noget,  jeg  er  bleven  straffet  med;  men  jeg  begynder 
at  tænke  lidt  anderledes.  Saadan  er  der  en  Tanke, 
der  er  kommen  til  mig  her  om  Bord;  jeg  ved  ej  ret, 
om  det  er  rigtigt  at  beholde  den,  om  det  egentlig  er 
mig  tilladt  at  tænke  derpaa,  end  sige  udtale  det«.  — 
»Sig  mig  det  kun,  saa  ville  vi. undersøge  det  sammen«. 
—  »Det  staar  for  mig  som  saa  godt,  at  han  aldrig  har 
sagt  mig,  at  han  elskede  mig«.  —  »Hvorfor  synes  Du, 
det   er  godt?«  —  »For  saa  kan  jeg  jo  have  taget  fejl 

af  hans  Følelser  for  mig«.  —  »Naa,  og  saa?«  —  »Ja 
saa  synes  jeg,  jeg  bedre  kan  tænke  mig,  at  han  vil 
blive  lykkelig  ved  den,  han  har  valgt«.  —  »Det  er  ej 
nogen  syndig  Tanke;  men  der  kan  alligevel  ligge  en 
Fristelse  i  dens  Følge,  nemlig  den  at  blive  ved  at  tænke 
paa  ham,  blot  under  en  anden  Form.  Dengang  Du 
endnu  kunde  tro,  han  vilde  blive  din  Ægtemand,  bad 
Du  da  til  Gud  for  ham  saavelsom  for  Dig  selv?«  — 
»Nej,  i  Begyndelsen  tror  jeg  ikke,  jeg  tænkte  derpaa: 
jeg  var  overvældet  af  min  Følelse;  da  Frygten  for  ikke 
at  faa  ham  kom  over  mig,  bad  jeg  vel  om,  at  Gud 
vilde  vende  hans  Hu  til  mig;  men  for  ham  selv  havde 
jeg  ingen  Bøn;  den  Tanke  kom  først,  da  jeg  havde 
mistet  ham.  Lidt  afviste  jeg  Tanken;  den  kom  igen, 
og  jeg  har  bedt  om  Guds  Velsignelse  for  ham;  det 
var  svært  for  mig  at  vide,  at  Velsignelsen  saa  ogsaa 
maatte  naa  til  hans  Bund;  længe  kæmpede  jeg  med 
den  onde  Tanke,  at  han  skulde  have  Velsignelsen  alene, 
hun  ingen;  men  jeg  har  overvundet  mig  selv;  jeg  har 
bedt  til  Gud  for  dem  begge  to;  det  lykkedes  mig  om 
Aftenen,  som  Deres  Majestæt  havde  sagt  mig,  at  jeg 
skulde  have  Lov  til  at  være  med  paa  denne  Rejse. 
Jeg  følte  da  saa  godt,  at  jeg  skulde  give  mig  helt  ned 
i  Forsagelsen,  for  ellers«,  —  —  »hvad  ellers?«  — 
»vilde  min  Bøn  for  ham  alene  ikke  blot  blive  uden 
Betydning  for  hans  Vel,  men  ogsaa  til  Fristelse  for 
mig  selv«.  —  »Hvordan  det?«  —  »Jeg  mærkede,  at 
de  nu  forbudte  Tanker  kom  saa  dragende  og  lokkende. 

naar  jeg  bad  for  ham  alene,  hvorimod  naar  jeg  fik 
overvundet  mig  til  at  bede  for  hende  ogsaa,  blev  mit 
eget  Jeg  og  min  Længsel  efter  ham  borte«.  —  »Jeg 
vil  give  Dig  det  Raad,  naar  og  hvorsomhelst  dine 
Tanker  begynde  at  beskæftige  sig  med  ham,  din  første 
Lykke  eller  senere  Sorg,  saa  vend  Dig  straks  til  Gud 
og  bed  for  dem  begge  to  og  slut  din  Bøn  med  at  sige 
Fadervor«. 

I  Vendsyssel  ejede  Enkedronningen  de  tre  Godser 
Børglum  Kloster,  Dronninglund  og  Dronninggaard. 
Disse  to  sidste  hed  fordum  Huslund  og  Skovgaard,  og 
man  vil  vide,  at  hun  som  Droiming  forandrede  Navnet 
Huslund  til  Dronninglund,  fordi  man  stavede  det  Hunds- 
lund,  som  kom  det  af  en  Hund,  og  et  Navn  af  slig 
Oprindelse  ansaas  upassende  for  en  Ejendom,  der  til- 
hørte og  gæstedes  af  hende.  Opholdet  paa  Dronning- 
lund varede  tre  til  fire  Uger;  derfra  rejstes  til  det 
udenlandske  Badested,  og  Hjemrejsen  blev  lagt  over 
Falster;  thi  paa  Nykjøbing  Slot,  der  var  Enkedron- 
ningens »Livgeding«,  holdt  hun  saa  meget  af  at  være; 
raaaske  det  kom  af,  at  hun  der,  den  2').  Juni  1667, 
var  bleven  viet  til  Kong  Christian  den  5te.  Fra  Ny- 
kjøbing rejstes  til  Stevns;  der  ejede' Enkedronningen 
Gjorslev,  Søholm,  Højstrup,  Erikstrup,  Froslevgaard 
og  Vemmetofte.  Paa  sidstnævnte  Gaard  blev  Enke- 
dronningen flere  Dage;  hun  havde  der  ladet  Hoved- 
bygningen udvide  og  forbeholdt  sig  til  eget  Brug  de 
øverste    Logementer    og    Værelser    i    det    store    Hus    i 

Borggaarden,  hvorimod  de  andre  Bygninger  vare  over- 
ladte Forpagteren.  Hun  yndede  at  færdes  i  Haven  og 
Skovene  tæt  op  til  Gaarden,  og  saa  gav  det  store  Gods- 
kompleks i  Stevns  hende  meget  at  tage  Vare  paa;  det 
kan  endnu  ses,  at  hun  har  bestyret  sine  mange  Ejen- 
domme med  stor  Punkthghed,  Interesse  og  en  hurtig 
Ekspedition  af  Sagerne;  blandt  andet  bragte  hun  det 
aldeles  ødelagde  Frøslevgaards  Gods,  da  det  var  købt 
af  hende,  med  mange  Pengeofre  hurtig  igen  paa  Fode, 
fik  Bøndergaardene  byggede  op  paany  og,  hvad  der  i 
hine  Tider  ej  var  ganske  let,  beboede.  Herover  stud- 
ser man  i  Nutiden .  og  kunde  være  tilbøjelig  til  at  tro 
det  noget  overdrevent;  men  efter  den  Beskrivelse,  der 
straks  efter  at  Frøslevgaards  Gods  var  købt,  blev  op- 
taget over  dette,  skal  det  forstaas  ganske  bogstaveligt; 
de  21  Gaarde  i  Frøslev  vare  for  Størstepartens  Ved- 
kommende aldeles  »øde«,  det  er  uden  Mennesker,  uden 
Kreaturer,  uden  Bygninger,  og  uden  at  Jorden  havde 
været  dreven  i  flere  Aar,  og  at  de,  der  besk  re  ve  Ejen- 
dommen, ikke  have  brugt  almindelige  Udtryk,  der 
kunde  tænkes  at  tillade  et  vist  Spillerum  for  For- 
staaelsen  af  Begrebet  »øde«,  beviser  den  Gradsforskel, 
hvormed  de  have  betegnet  de  enkelte  Gaardes  Tilstand. 
Der  er  nemlig  for  hver  enkelt  som  »øde«  beskrevet 
Gaard  tillige  angivet,  hvor  mange  Aar  den  havde  været 
forladt,  og  naar  der  som  oftest  ingen  Bygninger  var 
tilbage,  er  der  udtrykkelig  bemærket,  om  der  dog  fore- 

fandtes  et  eller  flere  Frugttræer,  eller  om  Bygningernes 
Plads  aldeles  ikke  mere  kunde  paavises. 

Ved  Reformationens  Indførelse  i  Danmark  blev 
som  bekendt  Klostrene  ophævede,  og  dette  udførtes 
saaledes,  at  alle  Munkeklostre  inden  kort  Tid  lukkedes; 
med  Hensyn  derimod  til  Nonneklostrene  synes  man  at 
have  ment,  at  de  i  alt  Fald  for  en  Del  burde  bevares 
og  fremdeles  bestaa  med  den  nødvendige  Forandring, 
som  fulgte  af  Reformationen  selv;  men  efterhaanden 
inddroges  de  dog  ogsaa,  og  ved  Nedlæggelsen  af  Maribo 
Kloster  1621  forsvandt  det  sidste  fra  den  katholske  Tid 
bevarede  Kloster  for  Kvinder.  Grunden  til,  at  man 
aldeles  opgav  at  bevare  de  kvindelige  Klostre,  har  vel 
nærmest  været,  at  man  tænkte  sig  dem  overflødige, 
fordi  man  netop  satte  Familielivets  Udvikling  som  For- 
maal;  men  hvad  nu  end  Grunden  kan  have  været  til 
den  totale  Ophævelse  af  de  kvindelige  Klostre,  saa  gik 
der  kun  en  forholdsvis  kort  Tid  hen,  førend  man  sav- 
nede disse  og  maatte  erkende,  at  den  jydske  Adels  An- 
dragende om  at  maatte  beholde  to  Klostre  i  Jylland 
havde  været  velbegrundet.  Adelens  Tilbagegang  efter 
Enevoldsregeringens  Indførelse  fra  Magt,  Indflydelse  og 
Rigdom  i  Forbindelse  med  de  efterhaanden  etablerede 
bundne  Ejendomsbesiddelser,  Grevskaber,  Baronier, 
Stamhuse  og  endelig  det  forøgede  Misforhold  mellem 
Indkomster  og  Fordringer  til  Livet  maatte  tilsammen 
fremkalde  et  økonomisk  Tryk,  hvorunder  især  de  højere 
Stænders  Døtre  maatte  lide.    Der  blev  derfor  tænkt  paa 

at  hjælpe  disse,  og  efter  Aaret  1697  blev  der  oprettet 
flere  af  de  Frøkenklostre,  der  nu  findes.  Enkedron- 
ningen havde  ogsaa  saadant  i  Sinde;  det  var  hendes 
Hensigt  at  ville  skænke  Vemmetofte  til  saadant  Brug, 
og  det  kan  derfor  antages,  at  huvi  ogsaa  ved  dette 
Besøg  har  ofret  denne  Plan  venlige  og  forberedende 
Tanker.  Det  er  imidlertid  næppe  rimeligt,  at  hun  har 
betroet  sine  Tanker  derom  til  Dorothea;  ikke  fordi  hun 
skulde  have  fundet  denne  uværdig  til  hendes  Fortrolig- 
hed i  saa  Henseende  og  heller  ikke,  fordi  Dorothea 
ikke  skulde  have  kunnet  forstaa  Enkedronningens  mere 
specielle  Ønske  om,  i  dette  tænkte  Kloster  ogsaa  at 
kunne  skaffe  reformerte  Damer  et  Hjem,  men  snarere, 
fordi  Enkedronningen  kunde  mene,  at  det  at  ende  som 
Klosterdame  slet  ikke  var  nogen  fornuftig  Tanke  at 
indpode  i  Dorothea  for  dennes  eget  Vedkommende. 
Efterat  nemlig  Enkedronningen  havde  haft  den  sidst 
fortalte  Samtale  med  Dorothea,  havde  hun  fundet  det 
sundest  for  denne  selv  ikke  uden  Anledning  at  komme 
tilbage  til  det  berørte  Forhold,  nemlig  fordi  hun  saa, 
at  Dorothea  var  paa  saa  god  Vej  til  at  linde  Freden, 
og  ogsaa  fordi  Enkedronningen  mente,  at  Tid  og 
Forandring  nu  skulde  være  gode  Hjælpere,  og  at  Saa- 
ret  maaske  vilde  heles  bedst  ved  ej  at  tale  mere  derom. 
Da  derfor  Dorotheas  gode  Humør  syntes  at  vende  til- 
bage, efterhaanden  som  Rejsen  skred  fremad,  og  det 
meget  nye  ved  Badestedet  syntes  at  vække  hendes 
Livslyst  —  ogsaa  saaledes,  at  den  medfødte  Modtagelig- 

hed  for  det  komiske  atter  kom  frem  baade  i  Bemærk- 
ninger og  smaa  Latterudbrud,  blev  Enkedronningen 
beroliget,  især  da  ogsaa  det  længere  Ophold  paa  Ny- 
kjøbing  Slot  saa  øjensynlig  indvirkede  heldigt  paa 
Dorothea,  der  drog  derfra  saa  blomstrende  i  sit  Ud- 
seende, at  ingen  skulde  tro,  det  var  den  samme  Mø, 
der  saa  nedbøjet  af  sin  Hjertesorg  et  lille  Halvaar  forud 
var  dragen  ud  fra  Charlottenborg. 

Glædende  sig  over  alle  disse  gode  Tegn  paa,  at 
Hjertesygdommen  var  vel  overstaaet,  gik  Enkedron- 
ningen en  af  de  første  Morgener,  de  vare  paa  Vemme- 
tofte, ud  i  Skoven  med  Dorothea.  Efteraaret  havde 
sat  sine  Mærker;  Løvet,  der  længe  havde  holdt  ud  paa 
Træerne,  fordi  Blæsten  i  længere  Tid  havde  været  saa 
hensynsfuld  ikke  at  ruske  Træerne,  begyndte  at  falde 
af  sig  selv;  dets  Tid  var  omme.  Inde  mellem  Træerne 
dryssede  Bladene  ned;  det  var  et  smukt,  om  end  lidt 
trist  Syn,  at  se  de  forskellige  Farver  belyste  i  det  stærke 
Solskin.  Enkedronningen  mærkede  dog  ikke  dette,  gik 
derimod  og  tænkte  paa  det  gode  Parti,  hun  var  i  Stand 
til  nu  at  kunne  foreslaa  Dorothea.  Der  var  kommet 
Brev  fra  Overhof mesterjnden;  en  Mand  havde  hos  denne 
gjort  de  indledende  Skridt;  han  havde  alle  gode  Egen- 
skaber til  at  komme  i  Betragtning,  var  kendt  af  Doro- 
thea, og  alt  forekom  Enkedronningen  saare  godt. 
Komne  lidt  ind  i  Skoven  gik  hun  uden  Tøven  lige  til 
Sagen.  Dorothea  forblev  rolig,  saalænge  Enkedronningen 
talte;    men    da   denne   hørte   op   og   mildt   spurgte   om 

Lund  :   En  Hoffroken.  6 


82 

Dorotheas  Mening,  brød  Taarerne  frem,  idet  hun  svarede, 
at  hun  nærede  alene  det  Ønske  at  maatte  blive  hos 
Hendes  Majestæt;  hun  kunde  ikke  tænke  sig  at  indgaa 
i  noget  Ægteskab  og  vilde  derfor  bede  om  at  maatte 
blive  fri  derfor.  Enkedronningen  forestillede  hende, 
hvor  godt  Partiet  var;  hun  burde  for  sin  egen  Frem- 
tids Skyld  ej  sige  nej;  hun  vilde  jo  blive  i  Kjøben- 
havn,  og  de  kunde  ogsaa  i  Fremtiden  ofte  ses;  men 
til  sidst  svarede  Dorothea:  »Jeg  føler,  at  jeg  ikke  kan; 
jeg  betragter  mig  selv  som  Enke;  jeg  har  elsket  een 
Gang,  og  det  kan  jeg  ikke  glemme;  det  vilde  ikke 
være  ærligt  fra  min  Side  at  modtage  en  agtet  Mands 
Haand,  der  jo  maa  antage,  at  jeg  aldrig  har  elsket  før. 
Deres  Majestæt  har  ikke  een,  men  flere  Gange,  rigtig- 
nok i  Spøg,  lovet  mig,  at  jeg  skulde  faa  et  Ønske  op- 
fyldt, naar  jeg  fremkom  med  et,  fordi  jeg  aldrig  har 
bedt  om  noget.  Nu  holder  jeg  mig  hertil  og  beder, 
saa  bønlig  jeg  kan,  om  at  maatte  faa  Lov  at  blive  hos 
Deres  Majestæt,  hvor  jeg  føler  mig  sikrest«.  —  Mod- 
stridende Tanker  gik  gennem  Enkedronningen;  hun 
syntes,  det  var  saa  ufornuftigt  af  Dorothea  for  hendes 
Fremtids  Skyld;  men  hun  holdt  saa  meget  af  hende, 
at  hun  nødig  vilde  undvære  hende  daglig  om  sig,  og 
endelig  var  hun  dybt  rørt  over  hendes  Trofasthed  saa- 
vel  mod  Enkedronningen  selv,  som  mod  hendes  unge 
uskyldige  Kærlighed.  Det  varede  Dorothea  for  længe, 
og  ikke  ganske  stemmende  med  den  skyldige  Respekt 
fortsatte   hun   med:     »Tak,   Deres   Majestæt!«  —  »Jeg 

har  ikke  lovet  Dig  det  mindste;  Du  siger  for  tidlig 
Tak«.  —  »Nej,  med  Ord  har  Deres  Majestæt  ikke  sagt 
mig  det;  men  jeg  føler  godt,  Deres  Majestæt  vil  ikke 
gøre  mig  ulykkelig«.  —  »Nej,  det  vil  jeg  ikke;  men 
Spørgsmaalet  er,  hvor  findes  din  Lykke?«  —  Dorothea 
svarede  ikke,  men  saa  hel  fornøjet  op  til  Enkedron- 
ningen; denne  smilede  da  ogsaa,  idet  hun  fortsatte: 
»Ved  Du  maaske  det?«  —  »Ja,  Deres  Majestæt«.  — 
»Saa  sig  det  da?«  —  »Jeg  tør  ikke,  Deres  Majestæt«. 
—  »Snak,  sig  det  nu  straks«.  —  »Hos  min  Bedste- 
moder«, og  dette  Svar  ledsagede  hun  med  et  af  sine 
gamle,  saa  smittende  Latterudbrud,  at  Enkedronningen 
denne  Gang  ikke  kunde  afholde  sig  fra  selv  at  le  med. 
Om  nvT  end  denne  Spadseretur  derpaa  fortsattes  lidt  i 
Tavshed  og  senere  tilendebragtes,  uden  at  Giftermaals- 
planen  blev  mere  omtalt,  opgav  dog  Enkedronningen 
ikke  Sagen;  hun  fandt  fiere  Lejligheder  til  at  faa  den 
frem  paany ;  men  mærkelig  nok  tabte  hendes  Iver  der- 
for meget  af  sin  Styrke,  netop  ved  det  glade  Latter- 
udbrud, Dorothea  havde  præsteret  paa  Spadsereturen; 
thi  det  overbeviste  hende  om,  at  Dorothea,  følende  sig 
munter  og  glad  omtrent  som  i  tidligere  Tid,  ikke  sagde 
nej  alene  paavirket  af  den  lidte  Kærlighedsskuffelse, 
men  ogsaa,  fordi  hun  slet  ikke  følte  Lyst  til  at  blive 
gift,  og  med  Erindringen  om,  hvor  meget  Enkedron- 
ningen selv  havde  maattet  lide  i  sit  Ægteskab,  opkom 
en  Tvivl  om,  hvorvidt  det  virkelig  vilde  være  til  Bedste 
for  Dorothea,  om  andre  forcerede  hende  til  et  Ægteskab. 

Da  der  var  gaaet  flere  Dage,  fandt  hun  imidlertid,  at 
Sagen  dog  maatte  have  en  Afgørelse;  hun  kunde  ikke 
lade  Overhofmesterinden  forblive  uden  noget  Svar,  især 
da  man  maatte  formode,  at  Bejleren  ventede  paa  dette 
med  Længsel;  hun  tog  derfor  paa  en  Spadseretur  paany 
Anledning  til  at  sige  til  Dorothea:  »Jeg  har  tænkt  at 
svare,  at  jeg  ikke  vil  afgøre  det  her,  men  forbeholder 
mig  mundtlig  at  træffe  en  Afgørelse,  naar  jeg  er  kom- 
men tilbage  til  Kjøbenhavn  og  der  har  mærket,  om 
Du  og  han  virkelig  ville  have  hinanden«.  —  Dorothea 
svarede  ikke,  men  saa  alvorlig  ud.  Enkedronningen 
fortsatte  derfor:  »Du  synes  ikke  glad  for  det  Svar, 
hvorfor?  Hvad  har  Du  at  udsætte  derpaa?«  —  »At«, 
svarede  Dorothea,  »et  saadant  Svar  kan  udtydes  som 
et  halvt  Ja  eller  dog  som  en  Begæring  om  at  vinde 
Tid  for  mig  til  at  lære  ham  nøjere  at  kende,  og  det 
forekommer  mig,  at  jeg  ved  det  Svar  ikke  er  fuldt 
ærlig  mod  ham,  naar  mit  inderlige  Ønske  er  ej  at  blive 
gift,  men  forblive  hos  Deres  Majestæt,  og  har  jeg  for- 
tørnet Deres  Majestæt«,  sluttede  hun,  seende  polisk  op 
til  Enkedronningen,  »skal  jeg  for  Fremtiden  være  saa 
artig,  meget  artigere,  end  jeg  har  været  tidligere«.  — 
Enkedronningen  gav  hende  stiltiende  Ret,  hvad  Svaret 
angik,  og  selv  glad  over  nu,  med  god  Samvittighed  at 
kunne  beholde  Dorothea,  svarede  hun  med  forstilt  Alvor : 
»Bliver  Du  ej  meget  artigere,  end  Du  har  været,  har 
det  ej  stort  at  betyde.  Du  gaar  da  vel  ikke  og  bilder 
Dig  selv  ind,  at  Du  nu  er  et  artigt  Barn,  nu  Du  ikke 

vil  rette  Dig  efter  din  Bedstemoders  Vilje?«  Dorothea 
kunde  for  Munterhed  ej  ret  faa  paataget  sig  den  be- 
drøvede Mine,  hun  gerne  vilde  iføre  sig,  hvorfor  Enke- 
dronningen fortsatte:  »Det  manglede  bare,  at  Du  nu 
kom  med  din  næsvise  Latter  igen;  dog  nu  ej  Spøg 
mere;  Du  har  Ret  i,  at  naar  Du  endelig  ikke  vil  gifte 
Dig,  saa  staar  jeg  mig  bedst  ved  at  svare  et  tydeligt 
Nej  straks«. 

Endelig  blev  Opholdet  paa  Vemmetofte  dog  selv 
Enkedronningen  lidt  vel  trist  i  de  lange  Efteraars- 
aftener,  og  hen  i  November  Maaned  drog  hun  til 
Kjøbenhavn  og  opslog  atter  sin  Residens  paa  Char- 
lottenborg. Der  er  god  Grund  til  at  tro,  at  hendes 
Ophold  paa  dette  efter  Datidens  Begreber  i  højeste 
Grad  komfortable  og  elegante  Slot  i  mere  end  een  Hen- 
seende har  været  langt  behageligere  end  i  alt  Fald 
mange  af  de  Aar,  hun  som  Landets  Dronning  havde 
paa  »Slottet«,  det  er  det  Bygningskompleks,  der  da 
laa,  omtrent  hvor  nu  Ruinerne  af  Christiansborg  hen- 
staa.  For  Nutiden  vilde  »Slottet«  ganske  sikkert,  om 
det  kunde  fremtrylles  uforandret,  staa  som  en  langt 
mere  interessant  Bygning  end  Charlottenborg;  men 
Datiden  maatte  i  selve  Brugen  føle  alle  Ulemperne  ved 
den  gammeldags  spredte  Indretning  med  alle  dennes 
Mangler  paa  Bekvemmeligheder,  og  naar  man  saa  hen 
til  Beboerne,  maa  man  kunne  forstaa,  at  det  ej  har 
været  synderlig  behageligt  for  den  Dronning,  der  som 
Kongens   GemaHnde    skulde   kaldes    den    regerende,   at 

vide  og  føle  sig  udelukket  fra  al  Indflydelse,  først  ved 
den  paa  »Slottet«  ogsaa  boende  Svigermoder,  den  da- 
værende Enkedronning,  Sofie  Amalia,  og  hele  hendes 
Parti,  og  senere  tilsidesat  ved  den  Kærlighed,  hendes 
Gemal  aabenlyst  viste  en  anden  Kvinde,  hvis  Børn 
med  Kongen  endog  Dronningen  maatte  give  sit  Minde 
til  vare  ved  Hoffet,  ligesom  og  Grevinde  Ulfeids  nære 
Fængsel  havde  vakt  Dronningens  dybeste  Medfølelse 
og  tillige  vist  hende,  hvor  liden  Indflydelse  hun  i 
Virkeligheden  havde,  idet  hun  kun  formaaede  at  give 
den  Fangne  enkelte  Begunstigelser,  men  ikke  at  faa 
denne  løsladt.  Hvor  ganske  modsat  var  da  ikke  Enke- 
dronningens Liv  paa  Charlottenborg.  Der  var  hun  efter 
sin  Lyst  den  absolut  styrende,  kunde  have  i  sin  Tjeneste, 
hvem  hun  holdt  af  og  agtede,  kunde  følge  sin  Tilbøjelig- 
hed til  Simpelhed,  Punktlighed  og  streng  Orden,  samle 
om  sig  en  Kres  af  dygtige  og  kundskabsrige  Personlig- 
heder, naar  det  behagede  hende,  og  saa  frem  for  alt 
kunde  hun  begive  sig  til  sit  eget  Slotskapel  uden  at 
vide  sig  l)eluret  eller  mistænkt  for  at  ville  ringeagte 
Lutheranernes  Gudstjeneste.  Til  al  denne  3'dre  For- 
skellighed kom  endvidere  den  store  Forskel  mellem 
hendes  Gemal,  Christian  den  5te,  og  hendes  Søn,  Frede- 
rik den  4de;  medens  Gemalen  havde  været  hende  saa 
modsat  af  Karakter  og  Tilbøjeligheder,  havde  Sønnen 
fra  sin  Moder  arvet  flere  Ligheder  med  denne;  han 
havde  saaledes  den  samme  stærke  Følelse  for  sine 
Pligter,    foruden   at   han,    ligesom  Faderen,   paasaa  sin 

Værdighed  som  Konge;  han  havde  Moderens  gode 
praktiske  Forstaaelse  af  Sagerne  og  søgte  at  bringe 
Riget  fremad,  ogsaa  ved  at  virke  for  Landets  indre 
Opkomst;  han  var  personhg  arbejdsom,  elskede  Orden, 
var  maadeholden  og  tilsidesatte,  naar  det  var  rigtigt, 
alle  Bekvemmeligheder;  streng  retfærdig,  kendte  han 
ikke  til  Persons  Anseelse,  men  havde  Sind  til  at  tage 
sig  af  simple  og  trængende,  og  endelig  lignede  han 
ogsaa  Moderen  i,  at  han  fulgte  sin  egen  Mening  med 
Hensyn  til  sin  Klædedragt. 

Det  falder  derfor  let  at  formode,  at  Enkedronningen 
befandt  sig  saa  vel,  som  hendes  Helbred  tillod  det,  da 
hun  nu  atter  var  vendt  tilbage  til  Charlottenborg,  og 
for  Dorotheas  Vedkommende  kan  endnu  tilføjes,  at  et 
daarligt  Helbred  kendte  hun  ikke  til,  saa  hun  var  ved 
sin  samtidige  Tilbagevenden  i  bedste  Velgaaende.  En 
af  de  første,  der  kom  til  Enkedronningen,  var  selv- 
følgelig dennes  gode  Veninde,  Overhofmesterinden,  og 
da  større  Anliggender  vare  afhandlede  mellem  dem,  og 
de  efter  nogle  Besøg  saaledes  i  de  større  Træk  havde 
faaet  udtalt  sig  for  hinanden  ovenpaa  den  lange  Ad- 
skillelse,' kom  Overhofmesterinden,  da  hun  en  Aften 
var  alene  med  Enkedronningen,  ogsaa  i  Tanke  om  det 
bestemte  Afslag,  hun  havde  faaet  at  overbringe  den  af 
hende  protegerede  Bejler  til  Dorothea.  At  der  maatte 
være  en  bestemt,  særlig  Grund  for  Afslaget,  havde  hun 
vel  begrebet  og  tænkte  sig,  at  denne  rimeligvis  var 
Tilstedeværelse  af  en,  hende  ukendt,  lykkeligere  Bejler, 

og  hun  begyndte  derfor  at  tale  til  Enkedronningen  om 
det  givne  Afslag;  men  straks  mærkende,  at  denne  ej 
vilde  ind  paa  Sagen,  forandrede  hun  hurtig  Samtalen. 
Dorothea,  der  lidt  efter  kom  ind  til  dem,  mente 
Overhof mesterinden  derimod  ikke  at  skylde  saa  meget 
Hensyn,  og  ved  en  passende  Lejlighed  hviskede  hun 
derfor  til  denne:  »Hvad  er  det,  jeg  har  hørt  en  Fugl 
synge  om,  at  min  lille,  ærbare  Niece,  i  Stedet  for  pligt- 
skyldigst paa  Rejsen  alene  at  tilse  Hendes  Majestæts 
Tjeneste,  har  fundet  Tid  og  gunstig  Lejlighed  til?«  — 
»Jeg  ved  virkelig  ikke,  hvad  Tante  hentyder  til.  Har 
Hendes  Majestæt  klaget  over  nogen  Forsømmelighed 
fra  min  Side,  gør  det  mig  bitterlig  ondt«.  —  »Nej, 
Hendes  Majestæt  har  netop  intet  villet  sige;  men  over- 
for din  Tante  kan  Du  ikke  skjule  det.  Du  bliver  alt 
rød  over  hele  dit  Ansigt;  naar  skal  det  deklareres?« 
—  »Hvilket?«  —  »Ih,  naturligvis  din  Forlovelse«.  — 
Svaret  blev,  at  Dorothea  tabte  den  Tekop,  hun  havde 
i  Haanden,  og  at  der  fra  Enkedronningen  lød  et  ikke 
videre  mildt:  »Hvordan  er  det  dog,  Du  staar  der  og 
klotter,  Dorothea,  og  slaar  mig  min  gode  Kop  itu«. 
Dorothea  tænkte  hverken  paa  Koppen  eller  paa  at  gøre 
Undskyldning,  hvorimod  Overhofmesterinden  godmodig 
sagde:  »Det  var  min  Skyld;  det  er  mig,  der  maa  bede 
om  Forladelse«.  Enkedronningen  saa  forbavset  smi- 
lende fra  den  ene  til  den  anden;  men  den,  der  ikke 
smilede,  var  Dorothea;  hun  nærmede  sig  henimod 
Enkedronningen    og    sagde    med    taarekvalt    Stemme: 


89 

»Jeg  troede  saa  sikkert,  jeg  maatte  blive  hos  Deres 
Majestæt«.  —  »Ja«,  svarede  Enkedronningen,  »for  en 
Kops  Skyld  jager  jeg  da  ingen  af  Gaarde;  men  Du 
nærmer  Dig  som  en  hel  lille  Forbryder;  jeg  kommer 
nok  til  at  holde  Forhør;  men  først  maa  Grevinden 
være  saa  venlig  at  sige  mig,  hvad  der  foranledigede, 
at  Koppen  faldt;  jeg  hørte,  der  blev  hvisket,  men  ikke 
hvorom«.  »Ja«,  svarede  Overhofmesterinden,  »jeg 
spurgte  om,  naar  Dorotheas  Forlovelse  skulde  deklare- 
res«. —  »Og  Du«,  sagde  Enkedronningen  henvendt  til 
Dorothea,  »drog  da  straks  min  Ærlighed  i  Tvivl,  tænkte 
straks,  jeg  havde  narret  Dig,  og  Du  en  skøn  Dag  skulde 
af  mig  blive  tvunget  til  at  tage  imod  en  Bejler.  Det 
er  ingen  lille  Forbrydelse  mod  mig;  hvad  synes  Du 
selv?  Kan  jeg  denne  Gang  undgaa  at  straffe  Dig?« 
Ved  Enkedronningens  første  Ord  var  Dorothea  straks 
trøstet;  hun  knælede  ned  for  hende  og  svarede:  »Først 
vil  jeg  bede  Deres  Majestæt  ydmygt  om  Forladelse,  og 
dernæst  vil  jeg  bede  Deres  Majestæt  betro  Overhofmester- 
inden den  hele  Grund  for  min  Vægring«.  »Ja«,  sagde 
Enkedronningen,  »det  er  nok  det  bedste;  men  lidt  Straf 
maa  Du  have  for  din  Mistro  til  mig;  Du  faar  gaa  ind 
i  den  anden  Stue  som  et  andet  Barn,  der  ikke  maa 
høre,  hvad  de  voksne  tale  om;  naar  vi  ere  færdige, 
faar  Du  maaske  Lov  at  komme  herind  igen«. 

Der  forestod  Dorothea  den  sværere  Prøve  al  mødes 
med  Kammerjunker  F.  og  den  Dame,  han  alt  nu  havde 
været   gift   med   i   flere  Maaneder.     Første  Gang  skete 

det  paa  »Slottet« ;  F.  hilste  glad  genkendende  paa  Doro- 
thea og  bad  om  at  maatte  præsentere  sin  Hustru  for 
hende;  dette  kunde  altsaa  ikke  undgaas,  og  uagtet 
Dorothea  var  nærved  at  overvældes  af  de  Følelser,  hun 
troede  saa  godt  overvundne,  maatte  hun  sige  et  Par 
Ord  til  Ægteparret,  og  dette  blev  ikke  gjort  hende 
lettere  ved,  at  F.  bad  hende  om  at  tage  sig  lidt  af 
hans  Frue,  der  var  ganske  ubekendt  med  Hoflivet  og 
derfor  trængende  til  den  gode  Støtte,  F.  vidste,  Doro- 
thea kunde  og,  som  han  haabede,  ogsaa  vilde  være  for 
hans  lille  Kone  ved  denne  hendes  første  Nærværelse 
ved  en  Hoffest.  Saa  forsvandt  F.,  og  Dorothea  stod 
tilbage  med  Fruen;  heldigvis  var  denne  snaksom  og 
ytrede  glad,  at  hun  følte  sig  saa  taknemmelig  mod 
Dorothea  blot  for  at  staa  ved  Siden  af  hende  og  tale 
lidt  med  hende;  det  var  saa  generende  her  imellem  de 
mange  at  være  ukendt;  hun  vidste  godt,  at  Dorothea 
maaske  hidtil  end  ikke  havde  anet  hendes  Tilværelse; 
anderledes  var  det  med  hende;  hun  havde  af  sin  Mand 
hørt  saa  meget  godt  om  Dorothea;  hun  havde  gruet 
for  denne  Hoffest;  men  hendes  Mand  havde  trøstet 
hende  flere  Gange  med,  at  Dorothea  nok  vilde  hjælpe 
hende  paa  det  bedste.  Den  stakkels  Dorothea  maatte 
rolig  og  høflig  staa  og  høre  paa  denne  og  mange  flere 
Lovtaler  over  hende,  fremsatte  af  den  Mand,  hun  selv 
havde  ønsket  sig,  men  som  havde  valgt  den  anden, 
der  stod  hos  hende;  hun  maatte  holde  Samtalen  ved- 
lige,   men    var,    trods   sin  indre  Bevægelse,    dog  heldig 

nok  til  at  skjule  denne  saa  godt,  at  da  deres  Samtale 
endelig  høite  op,  var  den  unge  Frue,  meget  mod  Doro- 
theas Ønske,  ganske  overordentlig  indtaget  i  hende. 
Denne  Forlibelse,  eller  hvad  man  nu  vil  kalde  det, 
medførte  ikke  faa  Genvordigheder  for  Dorothe.  Fru 
F.  søgte  hende,  hvor  det  kunde  gøres,  indbød  hende 
til  sit  Hjem  og  søgte  at  blive,  hvad  man  vilde  kalde, 
intim  Veninde  af  Dorothea,  og  værre  blev  det,  da  saa- 
vel  F.  som  hans  Frue  ogsaa  fik  Adgang  til  Enke- 
dronningens Kres.  F.  var  foruden  at  beklæde  en  anset 
Stilling  tillige  en  i  sig  selv  betydelig  og  kundskabsrig 
Mand,  og  hans  Frue  blev  snart  ved  sin  beskedne  Elsk- 
værdighed og  solide  Dannelse  anset  for  en  ligesaa  for- 
træffelig Kone,  og  da  de  dertil  begge  med  deres  Aands- 
retning  og  Tænkemaade  med  Beundring  saa  op  til 
Enkedronningen,  var  det  denne  ikke  muligt,  selv  om 
hun  havde  villet  det  for  Dorotheas  Skyld,  at  holde  dem 
fjernede  fra  Charlottenborg.  Det,  der  hjalp  Dorothea, 
var  hendes  gudhengivne  Sind;  hun  kæmpede  troligt 
mod  sin  gamle  Kærlighedsdrøm,  betroede  sig  ikke  til 
nogen  og  antog  selv,  at  ingen  mærkede  hendes  Kamp; 
dog  deri  tog  hun  fejl.  Kampen  var  ikke  skjult  for 
Enkedronningen;  denne  vogtede  med  sin  store  Kærlig- 
hed paa  Dorothea,  altid  beredt  til  at  træde  hjælpende 
til,  men  ogsaa  vel  vidende,  at  Kampen  helst  maatte 
udfægtes  af  Dorothea  uden  hendes  Indgriben. 

Da  Fru  F.  nu    snart   maatte   mærke,    at  Dorothea 
vedblivende  viste  sig  noget  tilbageholdende  og  navnlig 

stadig  undgik  at  besøge  hende,  gjorde  dette  hende  først 
ondt,  saa  blev  hun  vel  nok  lidt  stødt  eller  vred  der- 
over; men  da  hun  snart  ogsaa  mærkede,  at  Dorothea 
ligesom  gjorde  sig  Umage  for,  naar  de  mødtes,  netop 
at  vise  Elskværdighed  mod  hende,  varede  det  ikke 
længe,  førend  den  lille  Vrede  gik  over  til  en  vis  Un- 
dren over  Dorotheas  Maade  at  være  paa  overfor  hende. 
Denne  Undren  blev  fortsat  med  videre  Tænken  derover 
og  endte  med  at  blive  en  Anelse  af  Sandheden.  Hun 
følte  ingen  Hoveren  over  at  være  bleven  foretrukket; 
men  i  Visheden  af  sin  egen  Lykke  føjede  hun  til  sin 
Beundren  af  Dorothea  nu  den  reneste  Medfølelse  og 
viste  samtidig  en  uimodstaaelig  ærbødig  Tilbageholden- 
hed overfor  denne,  som  om  hun  betragtede  sig  selv 
som  den,  der  havde  gjort  Dorothea  ondt  og  derfor 
pænt  maatte  vente,  til  denne  kunde  give  hende  sit 
Venskab.  Denne  forandrede  Optræden  af  Fru  F.  blev 
bemærket  af  Dorothea,  og  den  gjorde  hende  saa  usigelig 
godt;  den  lod  hende  formode,  at  Fru  F.  forstod  hende. 
Den  store  Læge,  Tiden,  virkede  ogsaa  fremdeles 
med  sine  ofte  heldige  Kure;  den  bragte  Afveksling, 
dels  ved  Enkedronningens  kortere  Rejser  til  de  af 
Kronens  Ejendomme,  der  allerede  paa  Livstid  vare 
hende  overdragne  som  Kronprinsesse,  Frederiksdal, 
Bagsværd  og  Gjentofte  Gaard,  hvormed  fulgte  Herlig- 
hedsretten  til  Gjentofte  Sø,  eller  til  den  af  hendes 
private  Ejendomme,  der  vel  har  været  den  mest  inter- 
essante: Papirmøllen  ved  Strandvejen,  købt  af  Magister 

Portnan's  Enke  for  2400  Rdlr.,  og  dels  ved  Enke- 
dronningens længere  Rejser  til  Herregaardene  i  Stevns, 
og  endelig  ved  den  næsten  aarlig  foretagne  større  Ud- 
flugt til  Bade  i  Udlandet.  —  Tiden  medførte  ogsaa,  at 
en,  hidtil  kun  af  sine  egne  Forældre  ))aaagtet,  meget 
lille  Person  blev  en  lille  Smule  større,  saa  lidt  større, 
at  man  vanskelig  skulde  kunne  tro,  at  en  saadan  lille 
Person  kunde  vederfares  den  Ære  at  blive  tilsagt  til 
at  møde  paa  Charlottenborg.  Det  behagede  Enke- 
dronningen ikke  alene  at  tillade,  at  mange  smaa 
Frøkener  bleve  opkaldte  efter  hende,  —  hvorom  de 
ikke  saa  faa  adelige  Damer  med  Navnet  Charlotte 
Amalie  endnu  kan  bære  Vidnesbyrd,  —  men  under- 
tiden ogsaa  at  have  nogle  større  eller  mindre  Pigebørn 
hos  sig  om  Eftermiddagen.  Børnene  bleve  afleverede 
paa  Charlottenborg  og  efter  et  Par  Timers  Forløb  igen 
afhentede  der,  uden  at  deres  .Mødre  vare  med  ved 
denne  Modtagelse,  og  mellem  disse  Børn  kom  da  og- 
saa for  første  Gang  Fru  F.'s  lille,  kun  fireaarige  Datter, 
Agnes;  denne  følte  sig  ikke  ængstet  eller  paavirket  af 
den  store  Ære,  hun  nød  ved  at  være  hos  Enkedron- 
ningen, var  meget  sød  og  artig  i  sin  Optræden,  men 
efter  opmærksomt  at  have  betragtet  de  forskelhge,  for 
hende  fremmede  Personligheder,  sluttede  hun  sig  ude- 
lukkende til  Dorothea,  sad  saa  ofte  længe  hos  denne, 
som  det  var  muligt,  svarede  meget  pænt  paa  Enke- 
dronningens venlige  Tiltale,  men  forsikrede  tillige,  at 
hun  holdt  allermest  af  Dorothea,  og  kommen  hjem  var 

det  kun  deiiTie,  hun  vilde  tale  om.  Den  lille  Agnes 
nød  senere  flere  Gange  den  Ære  at  blive  tilsagt  til 
saadanne  Modtagelser,  og  for  hver  Gang  blev  Baandet 
knyttet  fastere  mellem  hende  og  Dorothea. 

Ved  Pestens  Udbrud  i  Kjøbenhavn  1711  tog  Kong 
Frederik  den  4de  i  Juli  Maaned  til  Kolding  tilligemed 
den  øvrige  kongelige  Familie,  dog  med  Undtagelse  af 
Enkedronningen,  der  rejste  til  Oldenborg,  og  det  større 
Hof  forblev  i  længere  Tid  paa  Kolding  Slot.  Mellem 
de,  der  som  indbudne  vare  med  til  den  for  sin  Ind- 
virken paa  Kongen  saa  bekendte  Hofmaskerade,  var 
den  attenaarige  Comtesse,  Anna  Sophie  Reventlov,  og 
Følgen  af  dennes  Nærværelse  blev,  at  under  det 
længere,  haardnakkede  Forsvar  fra  Moderens  Side,  der 
fulgte  ovenpaa  Hofmaskeraden,  lykkedes  det  Comtessen 
at  slippe  hemmelig  bort  fra  Klausholm  Aaret  efter, 
hvorpaa  hun  samme  Dags  Aften  den  26.  Juni  1712 
blev  viet  til  Kongens  venstre  Haand  paa  Skanderborg 
Slot  efter  forinden  at  være  bleven  benaadet  med  Præ- 
dikat af  Durchlautighed  samt  Titelen  »Fyrstinde  af 
Slesvig«.  At  denne  ægteskabelige  Forbindelse  ikke  var 
lige  vel  set  af  alle,  turde  i  sig  selv  være  indlysende, 
og  mellem  de  Forandringer,  den  bevirkede,  var  da  og- 
saa  den,  at  F.  og  hans  Frue  fjernede  sig  eller  bleve 
fjernede  fia  »Slottet«.  Unaaden,  for  saa  vidt  en  saa- 
dan  virkelig  har  været  til  Stede  hos  Frederik  den  4de, 
har  dog  næppe  været  af  nogen  højere  Grad,  eller  og- 
saa  har  Kongen  ladet  sin  egen  Interesse  ved  fremdeles 

at  drage  Fordel  af  F.'s  Dygtighed  og  Troskab  faa  Magt 
over  Unaaden;  thi  F.  blev  kort  efter  tilsagt  at  møde 
hos  Kongen  og  derpaa  overdraget  en  betydningsfuld 
Stilling  i  Norge,  til  hvilket  Land  F.  saa  rejste  med  sin 
Familie  i  Slutningen  af  1712. 

Enkedronningen  var  denne  Gang  i  mere  end  to 
Aar  fraværende  fra  Kjøbenhavn,  opholdt  sig  den  meste 
Tid  i  Udlandet,  nemlig  i  Oldenborg,  og  vendte  først 
tilbage  til  Charlottenborg  henimod  Nytaar  1714;  sam- 
men med  hende  ankom  Dorothea,  der  ogsaa  havde 
været  med  paa  denne  lange  Rejse.  Foruden  det,  at 
Enkedronningen  fremdeles  selv  var  lidende  af  sit  Onde, 
maatte  ogsaa  Forholdene  paa  »Slottet«,  hvor  Sviger- 
datteren, Dronning  Louise,  bestandig  sygelig,  led  Kva- 
ler, der  bedre  kunne  tænkes  end  beskrives,  indvirke 
stærkt  paa  Enkedronningen,  og  hun  følte  sig  saa  meget 
mere  ensom  nu,  som  hendes  kære  Veninde,  Over- 
hof mesterinden,  ikke  længere  var  i  Kjøbenhavn.  Det 
tilfaldt  saaledes  ofte  Dorothea  at  være  Enkedronningens 
eneste  Selskab,  og  havde  det  været  muligt,  var  Doro- 
theas Respekt  og  Kærlighed  for  Enkedronningen  bleven 
endmere  forøget  i  de  faa  Maaneder,  det  forundtes  Doro- 
thea endnu  at  være  i  hendes  Nærhed.  Det  var  især 
om  Morgenen  tidlig  efter  deres  Andagt  og  om  Aftenen, 
naar  de  kunde  træffe  at  være  alene,  at  Enkedronningen 
udtalte  sig  for  Dorothea  og  søgte  at  bringe  Freden 
ogsaa  til  denne;  thi  det  gamle  Saar  var  der  endnu,  og 
Hjertet  var  ej  blevet  roligere  ved  den  Efterretning,  der 

var  naaet  til  Dorothea,  medens  de  endnu  vare  i  Olden- 
borg, at  Fru  F.  var  død  i  Norge.  Mellem  de  mange 
smukke  Tanker,  Enkedronningen  ligesom  fandt  Glæde 
i  at  betro  Dorothea,  var  der  især  en,  Dorothea  senere 
ofte  genkaldte  i  sin  Erindring,  fordi  det  blev  den  sidste 
Gave  til  hende  fra  Enkedronningen.  Det  var  en  Morgen 
i  Begyndelsen  af  Marts  Maaned  1714;  Andagten  var 
forbi;  Enkedronningen  forblev  tavs  en  lille  Tid;  men 
saa  sagde  hun:  »Jeg  har  haft  saadan  en  velsignet  Søvn 
i  Nat  og  dertil  drømt  saa  vidunderlig  klart  og  tydeligt, 
og  da  Drømmen  ligesom  ogsaa  svarer  paa  dit  gamle 
Spørgsmaal,  om  de  Reformerte  eller  Lutheranerne  have 
Ret,  vil  jeg  fortælle  Dig  den.  Jeg  indbildte  mig,  jeg 
var  i  et  Hjem;  selv  var  jeg  dog  kun  en  Tilhører,  hvor- 
imod der  var  saa  mange  Børn  og  mellem  disse  nogle, 
der  vare  saa  ivrige  og  uenige  med  Hensyn  til,  hvad 
der  var  befalet  dem  at  udrette ;  de  bleve  mere  og  mere 
heftige  og  beskyldte  hverandre  for  slemme  Misforstaael- 
ser  og  Fordrejelser;  men  til  sidst  kom  der  en  alvorlig 
Stemme  som  fra  en  anden  Stue,  der  sagde  Børnene, 
at  de  vare  meget  for  smaa  til  ret  at  forstaa  det,  de 
stredes  om;  de  skulde  kun  søge  at  bevare  Kærligheden 
og  huske  paa,  at  Retfærdigheds  Frugt  saas  i  Fred  for 
dem,  som  holde  Fred«. 


Anden  Del. 


Lund:  En  HofTroken. 


V  ed  Enkedronning  Charlotte  Amalies  Død,  frem- 
kaldt ved  Skarlagensfeber,  den  27.  Marts  1714  var 
Dorothea,  efter  at  have  plejet  hende  og  vist  hende  de 
sidste  Tjenester,  tilligemed  Prinsessen  til  Stede  paa 
Charlottenborg.  Dorotheas  Sorg  over  dette  for  hende 
som  for  alle  sørgelige  Dødsfald  var  stor;  men  hun  var 
tillige  saa  medtaget  af  Nattevaagen  og  den  Spænding, 
Sygdommen  havde  medført,  at  det  blev  en  sand  Vel- 
gerning for  hende,  at  Prinsessen  kort  efter  Dødsfaldet, 
der  indtraf  Kl.  6j  om  Aftenen,  lod  hende  gaa  til  sit 
Kannner  for  at  hvile  ud.  Da  Dorothea  havde  fjernet 
sig,  gav  Prinsessen  først  de  nødvendige  Ordrer  med 
Hensyn  til  Vaagningen,  med  mere,  ved  det  afsjælede 
Legeme  og  gik  saa  til  Dorotheas  Kammer.  Som  hun 
formodede,  fandt  hun  denne  grædende  og  meget  betaget 
af  Sorgen  og  af  dette  det  første  Dødsfald,  hun  havde 
været  nærværende  ved.  Prinsessen  traadte  kærlig  hen 
til  hende,  sagde  hende  Tak  for  hendes  Trofasthed  mod 
Moderen,  fortalte  hende,  hvorledes  denne  ved  at  tage 
Afsked   med  Prinsessen  særlig  havde  paalagt  denne  at 

være  i  sin  Moders  Sted  overfor  Dorothea,  »og«,  fort- 
satte Prinsessen,  »jeg  ved  saa  vist,  hvad  Moder  nu 
vilde  have  forlangt  af  Dig,  hvis  hun  var  her  nær- 
værende«. —  »Sig  mig  det«,  svarede  Dorothea,  »jeg 
vil  da  gøre  det  straks«.  —  »Moder  vilde  have  paalagt 
Dig  paa  det  alleralvorligste  straks  at  gaa  til  Sengs  og 
faa  sovet  ud.  Du  har  vaaget  i  tre  Nætter  uden  at  faa 
Søvn  om  Dagen,  og  jeg  vil  tilføje,  Du  gør  ogsaa  mig 
den  bedste  Tjeneste  dermed;  thi  i  Nat  ville  saa  mange 
gerne  vaage  hos  Moder,  hvorimod  det  om  et  Par  Dage 
turde  blive  vanskeligere  at  finde  nogen,  der  frivillig 
vil  vaage.  Gaa  derfor  til  Ro  nu,  medens  jeg  er  her, 
og  saa  bede  vi  sammen  en  Bøn  for  Moder«.  Doro- 
theas Overanstrengelse  var  imidlertid  saa  stor,  at  hun, 
ved  at  lægge  Hovedet  til  Puden,  straks  faldt  i  en  saa 
dyb  Søvn,  at  hun  først  vaagnede  langt  op  ad  For- 
middagen den  næste  Dag;  hun  undgik  derved  at  høre 
Tale  om  det  mest  uhyggelige  af  Forberedelserne  til 
Begravelsen,  Balsameringen;  da  hun  atter  saa  Enke- 
dronningen, laa  denne  fuldt  ordnet  til  at  ses  af  de 
mange,  der  ønskede  at  tage  Afsked  med  hendes  jor- 
diske Skikkelse.  Begravelsen  foregik  den  25de  April; 
den  indlededes  med  en  reformert  Gudstjeneste  ved 
Kisten  i  Charlottenborg  Kapel  mellem  10  og  12  om 
Formiddagen,  fortsattes  med  en  luthersk  Gudstjeneste 
fra  4  til  5  om  Eftermiddagen,  ved  hvilken  Biskop  Vorm 
holdt  Talen,  og  Kl.  8  om  Aftenen  blev  Enkedronningen 
med   stor  Højtidelighed  ført   ud   af  Byen   til  Roskilde, 

hvor  Toget  ankom  Kl.  7  næste  Morgen,  og  i  den  der- 
værende Domkirke  blev  saa  Enkedi'onningen  bisat. 

Dorothea  overværede  sammen  med  Enkedronningens 
Damer  og  andre  undergivne  Højtidelighederne  i  Kjøben- 
havn,  men  var  ikke  med  til  Bisættelsen  i  Roskilde,  og 
efter  Begravelsesdagen  foreslog  Prinsessen  hende  at 
komme  til  >^ Slottet«  for,  efter  at  omtrent  femten  Aar 
vare  forløbne  siden  hendes  Udnævnelse  som  dennes 
Hoffrøken,  at  tiltræde  sin  Funktion.  Dorothea  hen- 
stillede imidlertid,  om  hun  ikke  maatte  blive  paa  Char- 
lottenborg til  Enkedronningens  Sager  vare  ordnede,  og 
herpaa  gik  Prinsessen  saa  meget  villigere  ind,  som  dette 
ganske  var  efter  hendes  eget  Ønske.  Enkedronningen 
efterlod  sig  kun  de  tre  Børn,  Frederik  den  Fjerde, 
Prins  Carl  og  Prinsesse  Sophie  Hedevig,  idet  nemlig 
den  tredje  Søn,  Prins  Vilhelm,  var  død  den  23.  Novem- 
ber 1705  i  sit  nittende  Aar.  Ejendommene  deltes  efter 
Vurdering  saaledes,  at  Kongen  fik  Søholm,  Dronning- 
lund, Dronninggaard  og  Børglum  Kloster,  Prins  Carl 
Charlottenborg,  Vemmetofte  og  Højstrup,  og  Prinsessen 
Gjorslev  og  Erikstrup;  men  senere  byttedes  disse  to 
sidste  Ejendomme  med  de  tre  jydske,  Dronninglund, 
Dronninggaard  og  Børglum  Kloster.  Papirmøllen  ved 
Strandvejen  solgte  Prinsen  senere  til  »Papirsvend«  Johan 
Drewesen.  Af  Kronens  Ejendomme  fik  Prinsessen  paa 
sin  Livstid  overdraget  Frederiksdal  og  Bagsværd  for- 
uden Dronninggaard  paa  Sjælland,  som  hun  allerede 
tidligere  var  bleven  overladt,  hvorimod  Prins  Carl  havde 

faaet  Jægerspris  overdraget  paa  Livstid  paa  sin  Fødsels- 
dag den  26.  Oktober  1703. 

En  god  Stund  efter  Enkedronningens  Død  kom 
Prinsessen  en  Dag  til  Charlottenborg.  Der  var  i  den 
forløbne  Tid  bleven  meget  uhyggeligt;  mange  af  Folkene 
vare  konme  i  anden  Stilhng  og  bortdragne,  Indboet 
Genstand  for  anden  Ordning.  Prinsessen  fandt  det 
ganske  unødvendigt,  at  Dorothea  forblev  længere  paa 
Charlottenborg;  nu  vilde  Prinsessen,  for  Dorotheas  egen 
Skyld,  gøre  en  Ende  derpaa  og  havde  fast  bestemt,  at 
der  skulde  fastsættes  en  Dag  med  det  allerførste  til 
Dorotheas  Flytning  til  »Slottet«,  og  der  vilde  saa  Prin- 
sessen rigtig  gøre  hende  til  Gode  for  al  hendes  Trofast- 
hed mod  Enkedronningen.  Dorothea  modtog  Prinsessen 
og  førte  denne  ind  i  de  Par  Værelser,  der  vare  i  Orden, 
og  i  hvilke  Dorothea  boede;  da  de  vare  blevne  ene, 
sagde  Prinsessen,  hvad  hun  ønskede.  Dorothea  svarede 
ikke,  men  saa  blot  saa  lykkehg  op  til  Prinsessen,  at 
denne,  glad  over  ingen  Indvending  at  møde,  ytrede: 
»Ja,  saa  lad  os  bestemme  Dagen«,  hvortil  Dorothea  nu 
rødmende  svarede,  at  det  var  vist  mest  passende,  at 
hun  flyttede  endnu  samme  Dag.  —  »Hvorfor  dog  det?« 
udbrød  Prinsessen.  —  »Jo«,  svarede  Dorothea,  »der 
var  en,  der  i  Dag  vilde  have  søgt  Dig  paa  »Slottet« 
for  at  tale  med  Dig;  jeg  faar  maaske  ikke  Lov  til  at 
blive  længe  hos  Dig,  og  derfor  maa  jeg  skynde  mig 
at  komme  til  Dig,  for  at  min  Tid  hos  Dig  dog  kan 
blive    saa   lang   som    muhg«.     Prinsessen   begyndte   at 

ane,  men  vilde  dog  være  vis  paa  det  først;  hun  lod 
derfor  uforstaaende  og  sagde  smilende:  »Vil  Du  ikke 
sige  mig  lidt  nøjere  Besked?  Hvem  vilde  tale  med 
mig  paa  »Slottet«  i  Dag?«  —  »Det  vilde  jeg  have 
gjort;  jeg  vilde  have  bedt  om  dit  gode  Raad  og  Sam- 
tykke til  at  svare  paa  et  Brev,  jeg  har  faaet  fra  Norge; 
her  er  det,  vær  saa  god«,  svarede  Dorothea,  idet  hun 
fra  sin  Barm  fremdrog  et  Brev;  >'jeg  fik  det  i  Morges; 
jeg  vil  bede  Dig  læse  det«.  Dette  gjorde  saa  Prin- 
sessen; det  indeholdt  intet  mindre  end  et  Andragende 
fra  F.  til  Dorothea  om,  at  denne  vilde  skænke  ham 
sin  Haand,  og  efter  at  have  læst  det  sagde  Prinsessen 
leende:  »Og  hvad  saa?«  —  »Ja«,  svarede  Dorothea, 
»saa  vilde  jeg  bede  Dig  saa  mindeligen,  om  jeg  ikke 
nok  maa  svare  ham  et  »Ja«.«  —  »Jeg  ønsker  Dig  af 
ganske  Hjerte  til  Lykke«,  var  Prinsessens  første  Ord; 
»Du  maa  svare  ham  straks,  at  Du  har  raadført  Dig 
med  mig,  og  at  jeg  gerne  ser  Eders  Forbindelse;  men«, 
føjede  hun  til,  »Du  vil  ogsaa  af  hans  Brev  have  set, 
at  han  kun  har  liden  Lyst  til  at  blive  i  Norge  og  dog 
ikke  kan  forlade  sin  Post,  hvis  han  vil  forblive  i  den, 
og  at  dette  sidste  er  Grunden  til,  at  han  ej  kommer 
selv  herned  for  mundtlig  at  tale  sin  Sag  hos  Dig.  Jeg 
kan  nu  supplere  hans  Brev  betydelig,  hvis  Du  vil  høre 
paa  mig.  Der  er  nu  først  den  sørgelige  Krigstilstand, 
der  har  varet,  siden  vi,  den  28.  Oktober  1709,  erklærede 
Sverrig  Krig.  Under  den  rejste  jo  F.  og  hans  afdøde 
Kone   herfra  til  Norge;    de   vare  saa  heldige  endog  at 

komme  til  at  sejle  med  Captajn  Wessel,  og  skønt  de^ 
mod  dennes  Sædvane,  ej  kom  i  nogen  egentlig  Kamp, 
vare  de  dog  hvert  Øjeblik  omtrent  udsatte,  for  at  han 
skulde  følge  sin  Lyst  og  give  sig  til  at  slaas  med  den 
første  Svensker,  han  fik  Kig  paa,  selv  om  denne  skulde 
være  ham  langt  overlegen.  Hvis  Du  nu  rejser  til  Norge 
for  ut  holde  Bryllup  deroppe,  er  Du  ej  alene  udsat  for, 
at  Skibet  kommer  i  en  Træfning;  men  Du  vil  ogsaa 
være  udsat  for,  straks  efter  at  være  kommen  til  Søs, 
at  opdage  et  kvindeligt  Væsen  om  Bord,  i  hvis  Selskab 
jeg  paa  ingen  Maade  vil  have  Dig;  forstaar  Du  mig? 
Naa  ikke;  ja  saa  rent  ud  sagt,  d'Hrr.  Søofficerer  ere 
fortræffelige  til  at  slaas;  men  de  fleste  Skibschefer  have 
en  meget  fin  Levemaade  om  Bord  og  føre,  trods 
Anordningerne,  som  oftest  hver  en  Person  med  sig, 
med  hvem  de  ikke  ere  gifte.  Til  saadant  et  kvindeligt 
Væsens  Selskab  skulde  Du  altsaa  være  henvist  paa 
Rejsen,  og  blev  Skibet  taget  af  Svenskerne,  vilde  Du 
og  den  anden  Dame  om  Bord  blive  regnede  for  Lige 
og  givne  til  Pris  for  en  eller  anden  raa  Svensker,  — 
eller  ogsaa  vilde  Du,  naar  de  fik  at  vide.  Du  var  min 
Hoffrøken,  blive  betragtet  som  en  Person,  Svenskerne 
kunde  faa  noget  at  vide  af,  og  jeg  behøver  ikke  nær- 
mere at  forklare,  hvilke  Midler,  der  mulig  kunde  blive 
anvendte  mod  Dig  for  at  faa  Dig  til  lidt  flinkt  at  for- 
tælle, hvad  Du  vidste  om  os  kongelige  her.  Hvad 
vilde  Du  synes  om  at  blive  puttet  i  et  Fangehul  et 
Par  Aars  Tid  eller  maaske  mere  ovre  i  Sverrig?    Derfor 

kan  der  ej  blive  Tale  om,  at  Du  rejser  til  Norge,  og 
det  saa  meget  mindre,  som  der  slet  ikke  er  vart  at 
være  der  til  Stadighed;  men  mest  maa  Du  opgive  det, 
fordi  selve  F.'s  Stilling  langt  fra  er  sikker  deroppe; 
netop  af  Interesse  for  Dig  ved  jeg  temmelig  nøje  Besked 
om  hans  Forhold,  og  det  skal  jeg  nu  fortælle  Dig. 
Du  ved,  at  han  drog  derop,  belastet  med  en  vis  Dames 
Uvilje,  fordi  han  ej  bøjede  sig  dybt  nok,  rent  ud  sagt, 
for  Fyrstinden  af  Slesvig,  og  deroppe  i  Norge  har  det 
været  ham  saare  vanskeligt  at  præstere  det,  der  for- 
langtes baade  til  Tropperne,  men  især  til  Skibenes 
Udrustninger  og  Fornødenheder  i  det  fattige  Land 
uden  Penge  til  sin  Raadighed;  der  er  saaledes  Util- 
fredshed med  ham  fra  Skibschefernes  Side,  og  hernede 
er  et  Parti,  der  pønser  paa  at  faa  ham  bragt  i  Kongens 
Unaade;  jeg  tror  derfor,  det  heldigste  for  ham  vilde 
være  at  gaa  derfra  godvillig  og  tage  herned,  da  han 
ejer  nok  selv  til  at  leve  af  foruden  din  egen  Formue, 
og  saa  har  den  lille  Agnes  jo  endvidere  sin  Moders 
Ejendom  i  Fyn.  Mit  Raad  til  Dig  lyder  derfor  paa, 
at  Du  svarer  ham  med  to  Breve;  det  ene,  hvori  Du 
modtager  hans  Frieri,  maa  Du  selv  lave,  som  bedst 
Du  kan;  det  vil  jeg  selvfølgelig  hverken  se  eller  læse; 
men  det  andet  skulde  være  saadan  et  tinere  Forslag 
om  at  rejse  fra  Norge,  saa  snart  han  kan,  og  med  at 
affatte  dette  Brev  vil  jeg  gerne  hjælpe  Dig,  for  Du 
begriber  nok,  det  maa  være  skrevet  saaledes,  at  selv 
om  Uvedkommende  skulde  læse  det,    det  da  ej  skader 

hverken  ham  eller  Dig«.  Disse  to  Breve  bleve  da  af- 
sendte, og  Dorothea  drog  til  »Slottet«,  hvor  hun  nød 
sin  Lykke  hos  Prinsessen,  især  da  denne  lod  sig  godt 
underrette  om  de  norske  Forhold;  men  fra  F.  selv 
hørte  Dorothea  slet  intet  mere  end  det  første  Brev; 
hun  skrev  derfor  anden  Gang  derop  i  den  Tanke,  at 
hendes  Breve  vare  gaaede  tabte  undervejs.  Næppe  var 
det  andet  Brev  ekspederet,  førend  hun  fik  den  Med- 
delelse af  Prinsessen,  at  hun  havde  erfaret,  at  F.  havde 
søgt  sin  Afsked,  straks  faaet  denne  bevilget,  og  at  man 
havde  skyndt  sig  med  at  udnævne  en  Eftermand.  Der 
gik  imidlertid  flere  Maaneder  hen;  man  var  kommen 
ind  i  Oktober;  endnu  havde  Dorothea  ikke  senere  hørt 
fra  F.;  Grunden  var  meget  simpel;  Svenskerne  havde 
nappet  et  af  hans  Breve,  og  et  andet  var  vel  kommet 
til  Kjøbenhavn,  men  ikke  til  Dorothea,  hvor,  kunde 
kun  formodes.  Langt  hen  i  November  kom  endelig  F. 
med  Agnes  til  Kjøbenhavn.  Hans  første  Gang  var  til 
Kongen,  der  ikke  modtog  ham  videre  naadig,  da  han, 
anerkendende  F.'s  Troskab  og  Dygtighed,  var  utilfreds 
med,  at  han  havde  søgt  sin  Afsked.  F.  fortalte  da 
Kongen  ganske  aabent,  hvad  hans  egentlige  Grund  var 
til  at  forlade  Norge.  Denne  Aabenhed  fra  F.'s  Side 
tiltalte  Kongen,  der  endte  Avdiensen  med  at  ønske 
ham  til  Lykke,  »og«,  sluttede  Kongen  helt  venlig,  »den 
omtalte  Dame  kan  De  ganske  sikkert  finde  i  Prinsessens 
Nærhed;  var  jeg  i  Deres  Sted,  saa  søgte  jeg  straks,  nu 
De  alligevel  er  her  paa  Slottet,  at  faa  Sagen  i  Rigtighed; 


107 

kan  det  lykkes  Dem,  billiger  jeg  paa  Forhaand  alt, 
hvad  min  Søster,  P.iinsessen,  vil  finde  rigtigt  med  Hen- 
syn til  hendes  Hoffrøken,  som  ogsaa  jeg  skylder  meget 
for  hendes  Trofasthed  mod  min  Moder«.  Glad  gik  da 
F.  og  lod  sig  melde  hos  Prinsessen,  der  meget  snart 
efter  hans  Modtagelse  lod  Dorothea  kalde  til  sig;  alle- 
rede udenfor  Døren  troede  Dorothea  at  kende  F.'s 
Stemme,  og  det  var  med  megen  Hjertebanken  og  en 
vel  stærk  Ansigtsfarve,  at  hun  endelig  fik  aabnet  Døren ; 
Samtalen  hørte  straks  op;  Prinsessen  gik  hende  i  Møde, 
kyssede  hende  paa  Kinden,  og  idet  hun  selv  gik  foran 
dem,  bød  hun  dem  komme  ind  i  hendes  egenthge 
Kabinet;  kommen  vel  ind  der  alle  tre,  maa  Prinsessen 
imidlertid  have  forandret  sin  Hensigt  eller  pludselig 
være  kommen  i  Tanke  om  noget  uopsætteligt;  thi  hun 
forlod  Kabinettet  lidt  hurtig,  idet  hun  sagde,  at  hun 
straks  skulde  konnne  tilbage.  Blevne  alene  i  Kabinettet 
udbrød  straks  F.,  idet  han  greb  Dorotheas  Haand: 
»Hvor  De  gør  mig  lykkelig;  jeg  er  saa  glad  for  Dem, 
^^  J6g  ej  kan  sige  det,  næppe  tro  min  egen  Lykke; 
giv  mig  tt  lille  Ord,  og  min  Glæde  vil  være  fuld- 
kommen«. Dette  lille  Ord  faldt  det  Dorothea  vanskeligt 
at  faa  frem;  hun  gjorde,  vel  selv  uvidende  derom,  en 
ganske  lille  Bevægelse  med  sin  i  hans  indesluttede 
Haand,  en  Bevægelse,  der  var  trofast  trykkende,  men 
som  F.  tillige  maa  have  opfattet,  som  om  Haanden 
vilde  have  noget;  thi  i  Stedet  for  at  vente  paa  Doro- 
theas Svar  bøjede  han  sig  ned  og  gav  den  lille  Haand 

et  meget  ærbødigt  Kys,  og  saa  maa  de  vist  begge  have 
indset  Nødvendigbeden  af  at  benytte  Tiden  hurtig,  da 
Prinsessen  jo  selv  havde  sagt,  hun  kom  straks  tilbage ; 
thi  umiddelbart  efter  det  ceremonielle  Haandkys  kom 
der  et  varmere,  som  de  vare  lige  gode  om  at  give  og 
modtage.  Ovenpaa  dette  kunde  de  ikke  blive  staaende 
midt  paa  Gulvet;  i  deres  gensidige  Glæde  over  hin- 
anden glemte  de  baade  Tiden,  og  hvor  de  opholdt  sig; 
det  varede  ikke  et  Øjeblik,  førend  de  sade  ved  hin- 
andens Side  i  Prinsessens  højstegne  Sofa,  der,  som 
Hoffrøkenen  dog  maatte  vide,  ellers  kun  nød  den  Ære 
at  omfatte  højeste  og  allerhøjeste  Personhgheder,  han 
endog  med  Armen  om  hendes  Liv,  som  om  det  kunde 
være  en  ganske  ahnindelig  Sofa,  og  ikke  nok  hermed 
begyndte  de  nu  en  længere  Samtale,  i  hvilken  Doro- 
thea fandt  det  for  sin  Pligt  at  lade  ham  vide,  hvordan 
hendes  Hjerte  havde  været  for  ham ;  men  hun  sagde 
dette  saa  sødt,  naivt,  at  han  opfattede  det,  som  om 
hun  vilde  være  saa  ærlig  at  lade  ham  vide,  at  hun 
havde  elsket  en  anden  før  ham,  og  det  slog  han  hen 
med,  at  han  var  glad  for  hende,  som  hun  nu  var;  han 
kunde  da  nok  forstaa,  at  hun  ej  var  bleven  saa  nær 
tredive  Aar,  uden  at  hendes  Hjerte  maatte  have  banket 
for  nogen ;  men,  føjede  han  til,  var  Dorothea  saa  nøje- 
regnende, maatte  ogsaa  han  følge  Sandheden  og  tilstaa, 
at  den  første  Spire  til  hans  Kærlighed  for  Dorothea 
havde  hans  salig  Kone  lagt,  idet  hun  paa  sit  Dødsleje 
havde    bedt   ham    om    at    lade    Dorothea    blive   Agnes' 

Moder.  »Og  hvad  sagde  Du  dertil?«  svarede  Doro- 
thea. —  »Jeg  sagde«,  fortsatte  F.,  »at  jeg  ej  da  i 
Sorgen  over  at  miste  hende  kunde  tænke  paa  sligt,  og 
at  det  var  meget  rimeligt,  at  selv  om  jeg  engang  i 
Tiden  vilde  have  Dig,  Du  saa  ej  vilde  have  mig«.  — 
Og  hvad  sagde  saa  din  kære  Kone?«  —  Hun  svarede: 
»Det  ved  jeg  forvist;  sig  hende,  naar  det  sker,  at  jeg 
har  givet  Eder  begge  to  min  bedste  Velsignelse,  nu 
jeg  belaver  mig  paa  at  dø«.  —  »Du  kan  begribe«,  til- 
føjede F.,  »at  jeg  i  de  forløbne  to  Aar  tit  har  tænkt 
derpaa;  men  Du  kan  ikke  tænke  Dig,  hvor  jeg  i  dette 
Øjeblik  er  taknemmelig  mod  hende  for  alt,  hvad  hun 
var  for  mig,  medens  hun  levede,  og  saa  for  hendes 
gode  Raad  til  sidst«.  —  »Maaske«,  svarede  Dorothea, 
»forstaar  jeg  det  hele  paa  min  Maade  noksaa  godt  som 
Du.  Din  gode  Kone  gennemskuede  mig;  hun  vidste, 
det  tror  jeg  for  sikkert,  hvem  det  var  min  Hu  stod 
til;  Du  var  den  blinde  dengang«.  —  »Hvorfor  kommer 
Du  tilbage  til  din  første  Kærlighed?  Kendte  jeg  ham 
da?«  —  »For  at  Du  kan  fatte  min  Glæde  fuldt,  skal 
Du  vide,  hvem  det  var;  det  var  Dig  selv«.  —  Prin- 
sessen havde  været  længe  om  at  komme  tilbage;  det 
varede  vist  over  en  Time;  hun  havde  af  F.  erfaret,  at 
han  kom  til  hende  efter  Kongens  naadige  Anvisning, 
og  derefter  ment,  det  var  bedst  at  smede,  medens 
Jærnet  var  varmt;  saa  var  hun  da  gaaet  lige  til  sin 
Broder,  Kongen,  benyttet  sig  af  dennes  gode  Stemning 
for   F.   og   faaet   Kongens   bestemte  Løfte   om   selv   at 

maatte  ordne  det  paa  bedste  Maade  for  Dorothea,  alt 
medens  de  to  paagældende  i  hendes  Kabinet  kun  tænkte 
paa  deres  unge  Lykke  og  ikke  overvejede  Fremtiden. 
Nu,  at  banke  paa  en  Dør  for  at  komme  ind  ligger 
ikke  i  en  kongelig  Prinsesses  Tankegang  og  vel  aller- 
mindst, naar  Døren  fører  ind  til  hendes  eget  Kabinet, 
og  alligevel  tro  vi,  de  to,  der  vare  derinde,  vilde  meget 
have  paaskønnet  en  lille  advarende  Kno  paa  Døren; 
thi  fremdeles  siddende  i  Prinsessens  egen  Sofa  bleve 
de  overraskede  i  at  udveksle  —  lad  os  formode  det  — 
netop  det  andet  Kys  ved  denne  deres  Samtale;  begge 
sprang  op  fra  Sofaen  i  en  paaskønnelsesværdig  Fart, 
men  dog  ikke  saa  hurtig,  at  Prinsessen  kunde  undgaa 
at  se,  hvor  de  havde  siddet  eller  høre  Kysset,  og  me- 
dens Dorothea  ikke  lod  det  blive  ved  at  fare  op  fra 
Sofaen,  men  fortsatte  højrød  Farten,  hun  var  i,  forbi 
Prinsessen  ud  af  Kabinettet,  havde  F.  straks  sin  fulde 
Beherskelse  og  meddelte  Prinsessen,  at  han  var  bleven 
forlovet  med  Doi'othea,  hvilken  Meddelelse  hun  besvarede 
med,  at  hun  næsten  kunde  tænke  sig  det;  »men'<,  til- 
føjede hun  smilende,  »da  De  nu  næppe  faar  Dorothea 
mere  at  se  i  Dag,  synes  jeg,  De  skulde  komme  igen 
en  anden  Dag;  maaske  De  har  Tid  allerede  i  Morgen, 
og  vil  De  tage  Deres  lille  Agnes  med,  ser  jeg  det  gerne; 
det  er  bedst,  hun  hilser  paa  sin  nye  Moder«.  Selv 
fandt  Prinsessen,  som  hun  rigtig  formodede,  Dorothea 
paa  dennes  Kammer  ubeskrivelig  glad  og  lykkehg; 
efter   at   have   lykønsket  hende  og  talt  en  Stund  mildt 

og  kærlig  til  Dorothea,  som  en  god  Moder  vilde  have 
gjort  det,  i-ejste  Prinsessen  sig  og  sagde  med  Alvor 
uden  dog  at  kunne  skjule  Skælmeriet  i  sit  Blik:  »Maa 
jeg  nu  bede  Hoffrøkenen  om  at  være  mig  følgagtig  1« 
Dorothea  blev  ikke  l)ange;  men  alligevel  grundede  hun 
paa,  hvorfor  hun  fik  sin  Titel;  hun  gik  smaaleende 
bag  efter  Prinsessen;  denne  vendte  sig  og  mente,  at 
Hoffrøkenen  ikke  havde  nødig  at  le;  men  Prinsessen 
var  selv  meget  nær  ved  at  le;  endelig  kom  de  ind  i 
Kabinettet;  Prinsessen  forsøgte  paa  at  se  meget  alvorlig 
ud,  idet  hun  sagde:  »Hoffrøkenen  forstaar  vel,  at  efter 
hendes  Opførsel  her  i  Dag  kan  jeg  ej  vedblivende 
have  hende  i  min  Tjeneste;  jeg  har  fundet  mig  op- 
fordret til  hos  Hans  Majestæt  at  udbede  mig  hendes 
Afsked  snarest;  for  en  Hoffrøken,  der  endog  sætter 
sig,  selv  anden,  i  min  egen  Sofa  under  min  Fraværelse, 
maa  jeg  virkelig  af  med«.  —  Dorothea  blev  dog  nu 
en  lille  bitte  Smule  flov  og  svarede  et  lille:  »Om  For- 
ladelse«. Prinsessen  lo  og  fortsatte:  »Nej  det  bliver 
ikke  ved  det;  her  hjælper  ingen  »Kærmor«  denne 
Gang;  din  Straf  er  Dig  vis;  jeg  har  bestilt  F.  hertil  i 
Morgen;  ]eg  faar  saa  aftale  med  ham,  naar  han  kan 
tage  Dig  med  sig  over  til  Fyn;  der  skal  Du  sidde  i 
Vinter  og  kukkelure,  —  og  tænke  lidt  paa  mig  her- 
ovre«. — 

Denne  Hoffrøkenen  lovede  Afstraffelse  blev  den 
næste  Dag  ved  Prinsessens  behændige  Behandling  af 
Sagen    endog    proponeret   af   F.    selv,    og   man   skulde 

saaledes  have  troet,  at  Dorothea  og  F.  vare  dragne  til 
Fyn;  men  det  gik  alhgevel  ikke  slet  saa  strengt,  som 
Prinsessen  havde  bestemt  det.  Da  hun  nemlig  talte 
med  Kongen  Dagen  efter  ved  Taffelet,  spurgte  denne 
om,  hvad  hun  havde  bestemt,  og  efter  at  have  hørt 
om  Planen  til  Fyn  fortsatte  Kongen:  »Der  er  dog  en 
anden  Ordning,  som  synes  mig  ligger  en  hel  Del  nær- 
mere for  os  to;  jeg  kunde  give  F.  Løfte  om  at  komme 
ind  i  Højesteret,  og  Du  kunde  give  dem  Lov  til  at  bo 
paa  Frederiksdal  indtil  videre;  Du  vil  dog  hellere  have 
Dorothea  i  din  Nærhed,  og  hvem  ved,  hvorlænge  eller 
kort  det  kan  vare,  inden  Agnes  selv  vil  have  sin  Gaard 
derovre  i  Fyn,  og  saa  er  der  ogsaa  det,  at  naar  F.  og 
Dorothea  rejse  derover,  giver  jeg  helt  slip  paa  hans 
Tjeneste,  og  hvad  jeg  mindst  kan  lide  er  at  give  Doro- 
thea Afsked  som  Hoffrøken;  efter  det,  hun  har  været 
for  Moder,  og  det,  hun  endnu  maaske  kan  blive  for 
Dig,  synes  jeg  dette  hverken  er  taknemmeligt  eller 
klogt«.  —  Prinsessen  var  meget  fornøjet  over  denne 
Kongens  Udtalelse;  saa  meget  fra  hans  Side  havde  hun 
ikke  turdet  vente.  Dorothea  og  F.  bleve  ogsaa  for- 
nøjede; Værelser  paa  Frederiksdal  bleve  derpaa  satte  i 
Stand  af  Prinsessen,  og  en  Maanedstid  efter  kørte  Prin- 
sessen med  Dorothea  smykket  som  Brud  til  Gjentofte 
Kirke,  og  efter  Vielsen  kørtes  til  Dronninggaard,  hvor 
Prinsessen  gav  Brudeparret  en  Bryllupsfest,  hvortil,  af 
Hensyn  til  Sorgen  for  Enkedronningen,  dog  kun  ganske 
enkelte  vare  indbudne.    Om  Aftenen  drog  det  lykkelige 

Par  til  den  fremtidige  Bolig  paa  Frederiksdal,  hvorimod 
Prinsessen  først  den  næste  Dag  tog  tilbage  til  Kjøben- 
bavn  efter  at  have  aflagt  en  uventet  Visit  paa  Frederiks- 
dal hos  de  nj^gifte. 

Var  der  nu  Fred  og  Lykke  paa  Frederiksdal,  saa 
det  anderledes  mørkt  ud  for  selve  Riget;  den  svenske 
Konge,  Carl  den  Tolvte,  viste  sig  nemlig  pludselig  i 
det  belejrede  Stralsund  i  Slutningen  af  November  1714, 
og  tidlig  i  Foraaret  1715  fik  han  en  Flaade  udrustet  i 
Karlskrona,  der  under  Kommando  af  Greve  Karl  Hans 
Wachtmeister,  —  en  Søn  af  Greve  Hans  Wachtmeister, 
der  i  Aaret  1710  havde  foranlediget,  at  Ivar  Hvidtfeld 
sprang  i  Luften  i  Kjøge  Bugt,  —  først  erobrede  den 
danske  Fregat  »Ørnen«  under  Ry  gen,  saa  indespærrede 
to  andre  danske  Fregatter  i  Travemunde,  opbragte 
Handelsskibe  og  plyndrede  Femern.  Det  for  begge  de 
kæmpende  Flaader  berømte  Søslag  paa  Kolberger  Hejde, 
mellem  Femern  og  Kieler  Fjord,  den  23.  April  1715, 
faldt  imidlertid  saa  ganske  ud  til  Sejr  for  den  danske 
Admiral  Christian  Carl  Gabel,  der  herved  lagde  Grun- 
den til  sin  senere  store  Anseelse  og  Indflydelse,  at  hele 
den  svenske  Flaade  enten  blev  ødelagt  eller  taget;  Greve 
Wachtmeister  blev  af  Wessel  ført  som  Fange  til  Gabel; 
forinden  kastede  han  sin  Kaarde  i  Søen,  hvad  der 
foranledigede  Gabel  til  straks  ved  Falderebet,  da  Greve 
Wachtmeister  kom  om  Bord  til  ham,  at  hæfte  sin  egen 
Sølvkaarde  paa  sin  overvundne  Modstander.  Det  [)aa- 
følgende  blodige  Søslag  under  Rygen  ved  Proner  Vig, 

den  8.  Avgust  1715,  mellem  Svenskerne  under  Admiral 
Sparre  og  den  danske  Admiral  Råben  var  vel  uaf- 
gørende; men  den  svenske  Flaade  havde  dog  lidt  saa 
meget,  at  den  maatte  forlade  de  pommerske  Farvande; 
desuagtet  undslap  Kong  Karl  den  Tolvte  den  31.  De- 
cember 1715  fra  Stralsund  og  naaede  tre  Dage  efter 
til  Skaane,  nær  ved  Trelleborg,  og  Krigen  blev  dermed 
ført  over  alene  paa  Danmark.  Den  28.  Maj  1715  havde 
Frederik  den  Fjerde  en  Sammenkomst  ved  Hamborg 
med  den  russiske  Zar  Peter;  der  blev  afsluttet  en  Kon- 
vention om  en  forenet  Landgang  i  Skaane,  og  den  8. 
Juli  1716  vandt  Tordenskjold  sin  berømte  Sejr  ved 
Dynekilen,  der  satte  ligesaa  meget  Mod  i  de  Danske 
som  Bestyrtelse  hos  de  Svenske.  Zaren  ankom  sejlende 
til  Kjøbenhavn  den  17.  Juli  1716  tilligemed  en  Del  af 
de  russiske  Tropper;  Zarinden  ankom  tillands  den  23. 
Juli;  straks  Zaren  kom  i  Land,  gererede  han  sig  som 
den  befalende;  blandt  andet  vilde  han  absolut  bo  paa 
Prins  Carls  Ejendom  »Haven«  tæt  udenfor  Byen;  men 
da  saavel  Prins  Carl  som  Prinsessen  vare  paa  Dronning- 
lund i  Jylland,  fik  Kongen  dette  forpurret,  og  hvorved 
Zarens  Hensigt  saaledes  ikke  deri  blev  opnaaet,  havde 
den  dog  til  Følge,  at  forskellige  Ting  flyttedes  fra 
»Haven«  og  derimellem  de  30  bibelske  Malerier,  der 
endnu  pryde  Vemmetofte  Kirke.  Da  nu  Zaren  kom 
til  at  bo  i  den  saakaldte  Edingers  Gaard  lige  bag  ved 
»Slottet«,  hvorimod  hans  Tropper  laa  udenfor  den 
befæstede    By,    opkom    flere    Rivninger;    blandt    andre 

anholdt  Løjtnant  Morten  Dyssel,  adlet  under  Navn  af 
Falkenskjold,  Zaren,  forklædt  som  hollandsk  Bonde  i 
Østerport.  Zaren  blev  indsat  i  Vagten,  Rapport  sendt 
til  Kongen,  der  lod  kongelige  Vogne  afhente  ham,  og 
denne  kørte  saa  i  sin  Forklædning  til  Slottet,  hvor  han 
og  Frederik  den  Fjerde  lo  og  sloge  det  hen  som  en 
Spøg,  —  men  hver  tænkte  vist  sit  derved.  Da  Zaren 
havde  faaet  overført  til  Omegnen  af  Kjøbenhavn  40,000 
Russere  imod  kun  at  have  lovet  20,000  Mand,  blev  han 
opfordret  til,  sammen  med  de  danske  Tropper,  at  fore- 
tage Landgangen  i  Skaane  for  at  erobre  fra  Sverrig; 
men  da  han  afslog  at  deltage  heri  og  angav  som  Grund 
den  sildige  Aarstid,  blev  han  tilsidst  paa  det  høfligste 
anmodet  om  at  forlade  Danmark  samtidig  med,  at 
Voldene  holdtes  besatte  med  skarpladte  Kanoner.  Des- 
uagtet blev  Zaren  her  endnu  en  lihe  Tid,  deltog  med 
Zarinden  i  Festen  paa  Kongens  Fødselsdag  den  11. 
Oktober  og  rejste  først  herfra  med  sine  Tropper  den 
27.  Oktober.  Det  vedbliver  dog  at  være  et  Spørgs- 
maal,  om  Zaren  skulde  have  haft  til  Hensigt  at  over- 
falde enten  Kjøbenhavn  eller  Kronborg;  det  visse  er 
egentlig  kun,  at  han  ved  flere  Lejligheder  optraadte 
yderst  paafaldende,  og  saaledes  dels  selv  tog  sig  mærke- 
lige Friheder  og  dels  viste  en  utrolig  Forsigtighed  for 
sin  egen  Sikkerhed,  og  begge  disse  Forhold  kunne 
mulig  nok  føres  tilbage  til,  at  man  i  Kjøbenhavn  ikke 
kendte  til  russiske  Sædvaner  og  derfor  blev  højlig 
forundret;     saaledes    til    Eksempel,    da    Russerne    end 

ikke  ved  den  første  Indskibning  til  Sjælland  vilde  følge 
Forskrifterne  herfra;  men,  som  det  hedder,  »bleve  ved 
deres  Inddeling«.  Foruden  dette  visse  ved  Sagen  turde 
alene  den  hollandske  Envoyé's  Nærværelse  i  Kjøben- 
havn  forklare  Zarens  Optræden;  Karl  den  Tolvte  havde 
nemlig  givet  den  fra  de  gottorpske  Affærer  bekendte 
Gørtz  Fuldmagt  til  at  føre  hans  politiske  Forhandlinger, 
uden  at  dog  Gørtz  skulde  anses  for  at  staa  i  svensk 
Tjeneste;  han  kom  som  hollandsk  Envoyé  til  Kjøben- 
havn,  og  det  er  uden  for  al  Tvivl,  at  Gørtz  har  blandet 
Kortene  saaledes,  at  Zaren  blev  mistænkelig  ligeoverfor 
Frederik  den  Fjerde  og  de  samtidig  nærværende  engelske 
og  hollandske  Flaader  og  derfor  foretrak  tilsidst  at  op- 
give den  hele  Affære  mod  Sverrig.  Det  er  saaledes 
mulig  ret  betegnende,  at  Zaren  lod  sin  egen  Flaade 
trække  bort  fra  Hollændernes  og  den  engelske  for  at 
bringe  den  i  bedre  Sikkerhed  nær  ved  de  russiske 
Tropper.  Saasnart  Russerne  vare  vel  rejse,  ilede  Kongen 
med  Søskende  ud  fra  Byen,  Kongen  til  Vallø  og  Gjors- 
lev.  Prins  Carl  og  Prinsessen,  der  vare  komne  til  Kjøben- 
havn  den  3.  August,  til  Vemmetofte;  man  trængte  til 
at  forfriske  sig  ovenpaa  det  farlige  Besøg. 

Den  første  Tid  af  deres  Ægteskab  levede  F.  og 
Dorothea  i  Fred  og  Ro  paa  Frederiksdal;  han  fik  vel 
den  lovede  Ansættelse  i  Højesteret;  men  forøvrigt 
mærkedes  det  godt,  at  F.  fremdeles  betragtedes  med 
Uvilje  af  den  styrende  ved  Hoffet,  Fyrstinden  af  Sles- 
vig,  og   det   faldt  saaledes   naturligt,   at  han   mere  og 

mere  betragtedes  som  henhørende  til  Prins  Carls  og 
Prinsessens  Parti;  det  bragte  dem  den  Fordel,  at  de  i 
de  urolige  Tider,  da  man  først  ventede  et  Overfald  paa 
Sjælland  i  Begyndelsen  af  Aaret  1716  af  Karl  den  12te, 
der  vilde  benytte  Isen  til  en  Landgang,  men  blev  for- 
hindret ved  stærk  Tø,  og  senere,  da  den  russiske  Hær 
ankom,  fik  Bolig  paa  Charlottenborg.  Her  fornyede 
F.  sit  Bekendtskab  med  Poul  Vendelbo,  adlet  den  14. 
Januar  1711  under  Navn  af  Løvenørn,  hvis  mærkelige 
Liv  begyndte  med,  at  han  blev  Student  i  en  temmelig 
sen  Alder  for  derefter  at  gøre  Forsøg  paa  at  prædike, 
ved  hvilken  Lejlighed  han  i  den  Grad  tabte  Modet,  at 
han  ikke  kunde  faa  fremført  et  eneste  Ord,  men  maatte 
forlade  Prædikestolen.  Hvorledes  han  derefter  kom  i 
russisk  Tjeneste  og  atter  tilbage  til  dansk  Tjeneste  som 
Officer  og  Diplomat,  er  almindelig  bekendt.  Hvad  der 
bragte  Liv  i  det  fornyede  Bekendtskab  mellem  F.  og 
Løvenørn,  skyldes  maaske  nærmest  deres  Hustruer; 
disse  bleve  nemlig  meget  hurtig  vel  bekendte  med 
hinanden  og  sluttede  et  nøje  Venskab.  Fru  Ingeborg 
Dorothea  Løvenørn  var  født  den  13i  Juni  1686  og 
Datter  af  Etatsraad  Poul  Vinding  i  Kjøbenhavn;  hvor- 
vidt Sagnet  virkelig  har  Ret  i,  at  Løvenørn  som  Stu- 
dent, da  han  ønskede  at  rejse  til  Rusland,  men  kun 
havde  Gæld  og  ingen  Penge  til  Rejsen,  gik  op  til 
Frøken  Vinding  og  forestillede  hende,  at  han  kunde 
faa  de  fornødne  Rejsepenge,  hvis  hun  ved  sit  Vindue 
vilde    tillade    ham   at   give   hende   et   Kys,   —   at   han 

virkelig  opnaaede  dette  og  saa  rejste  for  siden,  som  en 
berømt  ung  Mand,  at  komme  tilbage  og  ægte  hende, 
skulle  vi  ej  indlade  os  paa  at  udtale  nogen  Mening 
om,  men  kun  sige,  at  da  Løvenørn  havde  en  over- 
ordentlig sjælden  vakker  og  nobel  Fremtræden,  og  da 
hans  Levned  bragte  ham  fiere,  langt  mærkeligere  Even- 
tyr, er  der  forsaavidt  slet  intet  til  Hinder  for,  at  han 
virkelig  har  faaet  dette  Kys  under  de  nævnte  Om- 
stændigheder, og  det  saa  meget  mindre,  som  det  netop 
var  en  af  Løvenørns  Egenskaber,  at  alle  syntes  godt 
om  ham  straks,  og  at  han  vidste  at  bevare  dette  gode 
Omdømme;  det  behøver  kun  at  siges,  at  han  havde 
til  Velyndere  en  saa  lidet  samstemmende  Skare  af  høje 
Personligheder  som:  Fyrst  Menzikow,  Zar  Peter,  Frede- 
rik den  Fjerde.  Prins  Carl,  Prinsesse  Sophie  Hedevig, 
Dronning  Anna  Sophie,  Christian  den  Sjette  og  Dron- 
ning Sophie  Magdalene,  for  ikke  at  tale  om  Kongen 
og  Kronprinsen  af  Prøjsen,  der  hadede  hinanden  og 
dog  begge  holdt  af  Løvenørn.  Maa  vi  saaledes  end 
lade  staa  hen,  som  ikke  fuldt  bevist,  hint  første  Kys 
til  Studenten  Poul  Vendelbo,  kan  vi  med  saa  megen 
mere  Vished  dvæle  ved,  at  den  senere  Løvenørn  og 
Frue  levede  lykkelig  sammen  paa  Købmagergade,  hvor 
blandt  andet  den  Løvenørnske  Gaard  var  bekendt  for 
sine  mange  slette  Malerier  og  sin  fortrinlige  Vinkælder. 
Malerierne  have  rimeligvis  været  Portrætter  og  Arve- 
stykker fra  Fruens  Familie,  hvorimod  vi  nok  tør  til- 
skrive Løvenørn  selv  Æren  for  at  have  forsynet  Kælderen 

med  udsøgte  Varer.  Hans  bestandige  Færden  om  til 
alle  Sider  i  Frederik  den  Fjerdes  Tjeneste  gjorde,  at 
hans  Kone  meget  ofte  og  tit  længe  ad  Gangen  var 
alene  i  Hjemmet,  og  det  var  derfor  saare  rimeligt,  at 
da  Dorothea  en  Dag  i  Februar  1716  kom  til  hende, 
var  dette  Besøg  Fru  Løvenørn  meget  velkomment; 
først  havde  de  jo  den  lille  Søn  Frederik  Løvenørn, 
født  den  6.  Januar  1715,  at  tale  om;  thi  skønt  Doro- 
thea selv  var  barnløs,  maatte  den  lille  Persons  Frem- 
skridt selvfølgelig  have  stor  Interesse  for  Moderen  og 
dennes  intime  Veninde,  og  da  dette  Emne  dog  blev 
udtømt,  var  der  saa  meget  andet  at  bringe  paa  Bane; 
saaledes  sagde  Dorothea  blandt  andet:  »Hvor  er  din 
Mand  henne  for  Tiden?  Dog  Du  behøver  ej  at  sige 
det;  han  er  vel  som  sædvanlig  ude  at  træffe  Krigs- 
forberedelser  for  Kongen,  og  saa  er  det  jo  Hemmelig- 
heder, som  Du  knapt,  og  jeg  da  meget  mindre,  maa 
vide«.  —  »Nej«,  svarede  Fru  Løvenørn,  »denne  Gang 
er  det  hverken  Krig  eller  Statstjeueste,  det  gælder,  og 
vil  Du  blot  ikke  omtale  det,  inden  alle  snakke  derom, 
maa  Du  gerne  vide,  hvor  Løvenørn  er.  Denne  Gang 
gælder  det  en  Dame,  Du  vist  maa  have  set,  nemlig 
Grevinden  paa  Frederiksholm;  hendes  Forhold  i  For- 
tiden ere  os  begge  bekendte,  dem  behøve  vi  ej  at 
komme  ind  paa;  men  i  Stedet  for  nu,  hun  er  bleven 
tilovers,  pænt  at  indgaa  et  eller  andet  passende  Ægte- 
skab, som  Kongen  ønskede  det  for  at  blive  helt  fri 
for    hende,    har    denne    Dame    haft    en    Forbindelse    i 

Kongens  Fraværelse  med  Amtmanden  paa  Antvorskov, 
og  Frugten  deraf  gemtes  hos  et  Par  Husmandsfolk  i 
Nærheden.  At  Kongen  blev  rasende  er  i  Grunden  til 
at  forstaa;  Løvenørn  blev  sendt  derned;  Amtmanden 
forklarede  straks,  hvorledes  det  hang  sammen,  hvor- 
imod Grevinden  nægtede  det,  indtil  Barnet  blev  skaffet 
til  Stede;  saa  maatte  Løvenørn  følge  Kongens  Ordre, 
der  lød  paa,  at  hvis  det  var  sandt  med  Barnet,  skulde 
de  to  skyldige  ægte  liinanden;  der  blev  straks  hentet 
en  Præst  fra  Slagelse,  og  Amtmanden  og  Grevinden 
viede  i  Løvenørns  Overværelse.  De  mente  saa  at  være 
slupne  med,  at  Grevindens  Pension  blev  inddraget; 
men  den  værste  Svie  kommer  nu  bagefter;  Løvenørn 
er  dernede  igen;  Grevskabet  Frederiksholm,  der  bestaar 
af  Næsbyholm  og  Bavelse,  tager  Kongen  tilbage,  og 
det  ulykkelige  Ægtepar  bliver  landsforvist,  saasnart 
Grevinden  kan  taale  at  rejse«. 

Det  er  bekendt,  at  Frederik  den  Fjerde  var  den 
egentlige  Skaber  af  en  staaende  national  Hær  i  Dan- 
mark, at  han  til  Rytteriets  Underhold  ved  Forordninger 
omdannede  Krongodser  til  Rytterdistrikter,  som  han 
søgte  at  samle  til  større  Godskomplekser  ved  Magelæg 
mellem  Krongodser  og  private  Ejendomme,  at  han 
bragte  det  til,  at  det  danske  Rytteri  vandt  Aner- 
kendelse, og  at  han  paa  den  Tid,  Zarens  Besøg  faldt 
her,  havde  bragt  Armeen  op  til  at  have  10,000  Heste, 
altsaa  til  en  forholdsvis  imponerende  Størrelse.  — 
Mindre    bekendt   turde   det  være,    at  af  Kongens  Sam- 

tidige  var  der  kun  meget  faa,  der  delte  hans  Mening 
om  det  heldige  i  at  have  Rytteriet  underholdt  paa 
Rytterdistrikterne,  og  en  Følge  af,  at  Kongen  saaledes 
næsten  var  ene  om  sin  Anskuelse  i  den  Retning,  blev, 
at  han  med  stor  Forkærlighed  særlig  kastede  sig  over 
Udførelsen  af  alt,  hvad  der  vedrørte  denne  Foranstalt- 
ning og  derfor  saa  godt  som  overalt  personlig  ledede, 
hvad  der  vedkom  den.  Naar  Kongen  derfor  ikke  var 
i  Felten,  kan  man  i  en  længere  Aarrække  næsten  uaf- 
brudt vide  ham  paa  Rejser  rundt  omkring  i  Landet 
for  at  ordne  noget  ved  Rytterdistrikterne;  saaledes  er 
han  uden  Tvivl  den  af  de  danske  Konger,  der  oftest 
har  været  i  Stevns  og  Omegn;  thi  netop  der  skulde 
det  Ringstedske  Rytterdistrikt  udvides;  det  faldt  let  for 
Kongen  at  disponere  over  Vallø,  da  dette  var  over- 
draget hans  Gemalinde  til  venstre  Haand.  Ogsaa 
Baroniet  Juellinge,  da  bestaaende  af  Juellinge  Hoved- 
gaard  og  Gods  i  Stevns  Herred,  der  var  oprettet  af 
Jens  Juel,  fik  han  i  sin  Magt  ved  at  faa  dette  Baroni 
magelagt  med  Juellinge  paa  Lolland;  sværere  var  det 
derimod  for  Kongen  at  faa  Vemmetofte  og  Højstrup 
draget  ind  under  Rytterdistriktet,  da  det  ejedes  af  hans 
Broder  Prins  Carl,  der  modsatte  sig  det,  og  vel  op- 
naaede  Kongen  sin  Hensigt,  men  ikke  uden  at  det  gav 
Anledning  til  Uenighed  mellem  Brødrene,  eller  maaske 
rettere  til  at  forøge  den  mellem  de  tre  Søskende  alt 
værende  Uenighed,  og  hvis  egentlige  Ophav  vel  tør 
regnes    for    at    være    Gemalinden    til    venstre    Haand. 

Denne  forstod  at  fængsle  Kongens  Kærlighed  og  sam- 
tidig  at   benytte   sin  Stilling  til  Fordel  for  egne  Inter- 
esser  i    saa   høj    en  Grad,    at  da  endelig  Frederik  den 
Fjerdes    Dronning,    Louise,    den    15.    Marts    1721    ved 
Døden  blev  befriet  for  sin  kvalfulde  Tilværelse  og  var 
bleven  bisat  i  Roskilde  Domkirke  den  3.  April,  fik  hun, 
uagtet  Universitetet  holdt  sin  Sørgefest  for  Dronningen 
om  Formiddagen   den   paafølgende  4.  April,  dog  over- 
talt Kongen  til  at  lade  dem  omvie  samme  Eftermiddag 
af    den   Dr.  Clausen,    der   forlængst   havde  viet  dem   i 
Skanderborg.      Om    denne    nye    Formæling    til    højre 
Haand    udstedtes    følgende    Bekendtgørelse:      »Den    4. 
April    haver   Hans    Majestæt    for   sine   visse   Aarsagers 
Skyld   allernaadigst   fundet   for   godt  jo  før  jo   hellere 
sig  udi  et  nyt  Ægteskab  at  indlade  med  Hendes  Høj- 
hed,   Hertuginden   af  Slesvig«.     Vielsen   foregik    i  Ka- 
pellet paa  Kjøbenhavns  Slot,  overværedes  af  Ministrene, 
men  ikke  af  Kongens  Søskende  eller  Børn,  uagtet  disse 
dog   alle  vare  paa  selve  Slottet,    hvor   de  ganske  rolig 
ogsaa  efter  Vielsen  forbleve,  medens  Kongen  og  Hertug- 
inden efter  Formælingen  toge  til  Frederiksberg  og  der 
holdt    allehaande    Bryllups    Forlystelser.      Endnu    efter 
denne  Vielse  var  der  intet  Tegn  paa  et  formeligt  Brud 
mellem  Frederik  den  Fjerde  og  hans  Søskende;  tvært- 
imod   blev   det  ved  Aftalen,    at  de  alle  skulde  rejse  til 
Gottorp,   for  at  Kongen  kunde  blive  hyldet  af  de  sles- 
vigske Stænder,  og  var  det  Hensigten,  at  Hoffet  samlet 
vilde    bo    paa   Gottorp    hele    Sommeren.      Hertuginden 

havde  imidlertid  andet  Sinde.  Hun  fik  i  de  sidste 
Dage  i  April  Frederik  den  Fjerde  til  at  bestemme,  at 
hun  skulde  krones  som  Dronning,  og  den  øjeblikkelige 
Følge  heraf  blev,  at  Prins  Carl  og  Prinsesse  Sophie 
Hedevig  uventet  brøde  op,  forlode  Hoffet  og  rejste  den 
1.  Maj  til  Jægerspris,  hvor  man  var  ganske  uforberedt 
paa  deres  Ankomst.  —  Den  31.  Maj  blev  Hertuginden 
kronet  i  Frederiksborg;  Overhofmarskallen  frembar 
Kronen  paa  en  Fløjls  Pude;  Kongen  tog  Kronen  og 
satte  den  med  en  »højstnaadig  Mine«  paa  sin  Gemal- 
indes Hoved,  idet  han  sagde:  »Hermed  erklære  vi 
Eder  for  Dronning  til  Danmark  og  Norge«.  Dron- 
ningen nejede  meget  dybt  og  kyssede  Kongens  Haand, 
hvorefter  hendes  Søster  og  dennes  Datter  fastgjorde 
Kronen,  og  saa  gik  man  til  Taffelet,  hvor  Kongen  ud- 
bragte Dronningens  Skaal,  »som  gik  rundt  med  for- 
nøjelig Glæde«.  Kronprinsen  var  til  Stede  ved  Kro- 
ningen, gjorde  Fest  paa  Hirschholm  den  9.  Juni  for 
den  nye  Dronning  og  drog  saa  udenlands  den  3.  Juli 
for  selv  at  søge  sig  en  Brud.  Den  15.  Juli  holdt 
Dronningen  sit  Indtog  i  Kjøbenhavn  fra  Frederiksberg 
Slot;  efter  en  Række  Vogne  med  Hendes  Majestæts 
Hofstat  kørte  dennes  Moder,  Storkanslerinden,  og  Sø- 
steren, Grevinde  Holstein,  umiddelbart  efterfulgt  af 
Overhofmesteren,  derpaa  Hendes  Majestæt  og  i  dennes 
Vogn  den  ISaarige  Prinsesse  Charlotte,  Datter  af  den 
afdøde  Dronning  Louise;  6  Grever  og  Kammerherrer 
afgave  Ærestjeneste  til  Hest,  og  24  kongelige  Drabanter 

omgave  Dronningens  Vogn.  Hans  Majestæt  modtog 
Hendes  Majestæt  ved  Indgangen  til  den  store  Sal  paa 
Slottet  og  førte  Allerhøjstsamme  til  Taffelet.  Den  rig- 
holdige Ceremoni  var  dog  ikke  dermed  udtømt;  samme 
Aften  gav  Kongen  en  Fest  i  det  Hus,  hvori  Hendes 
Majestæt  tidligere  havde  boet,  beliggende  tæt  ved  Slot- 
tet. —  Endelig  blev  man  da  færdig  til  at  rejse  til 
Gottorp;  men  det  blev  kun  Kongen  og  Dronningen, 
der  rejste  dertil;  Prins  Carl  og  Prinsesse  Sophie  Hede- 
vig aflagde  Deres  Majestæter  et  kort  Besøg  paa  Frede- 
riksborg og  toge  tilbage  til  Jægerspris  for  derfra  i 
August  at  rejse  til  Vemmetofte,  hvor  de  saa  tage 
stadigt  Ophold. 

Krigen  med  Sverrig  var  imidlertid  bleven  fortsat; 
Tordenskjold  havde  ført  de  ikke  heldige  Angreb  paa 
Gothenborg  14.  Maj  1717  og  paa  Strømstad  den  19. 
Juli  1717,  men  havde  saa  det  Held  at  kunne  melde 
Frederik  den  Fjerde  den  28.  December  1718  om  Afte- 
nen, da  Kongen  var  ved  at  gaa  i  Seng,  at  Karl  den 
12.  var  falden  den  11.  December  1718  for  et  Skud  fra 
den  belejrede  Fæstning  Frederikshald.  Frederik  den 
Fjerde  vilde  ej  ret  tro  denne  Efterretning,  hvortil 
Tordenskjold  frimodig  svarede,  at  han  ønskede  kun, 
at  Hans  Majestæt  saa  vist  vilde  gøre  ham  til  Schout- 
bynacht,  som  det  var  sandt.  Dette  lovede  Kongen, 
og  Tordenskjold  blev  udnævnt  nogle  Dage  derefter. 
I  det  følgende  Aar  1719  indtog  Tordenskjold  Marstrand 
den  23.  Juli,  fik  dens  Fæstning  Carlsten  overgivet  den 

26.  Juli,  og  endelig  ødelagde  han  Skibene  i  Gothenborg 
den  8.  Oktober  for  de  Svenske.  Freden  med  Sverrig 
afsluttedes  ved  Frederik  den  Fjerdes  Approbation  paa 
Fredsdokumentet  den  23.  Juli  1720.  Den  ydre  Fred 
blev  bevaret  i  Resten  af  Frederik  den  Fjerdes  Regerings- 
tid; det  nyopførte  Slot  »Ostrup«  fik  sit  endelige  Navn 
»Fredensborg«  paa  Kongens  Fødselsdag  den  11.  Oktober 
1722,  efter  at  det  ogsaa  havde  været  paatænkt  at  kalde 
det  »Friederichsruhe«.  —  Kronprinsen  var  den  7.  Av- 
gust  1721  bleven  formælet  med  Prinsesse  Sophie  Magda- 
lene af  Baireuth,  og  den  9.  Oktober  1721  skulde  deres 
Indtog  finde  Sted  i  Kjøbenhavn;  men  da  »Slottet«  ej 
var  færdigt  efter  en  Istandsættelse,  opsattes  Indtoget, 
og  det  nyformælede  Par  og  Majestæterne  gjorde  da  et 
Besøg  paa  Vallø  og  toge  derfra  til  Vemmetofte;  det 
blev  ved  denne  Lejhghed  første  Gang,  at  Prinsen  og 
Prinsessen  skulde  modtage  Dronning  Anna  Sophie,  og 
de  saa  ogsaa  da  for  første  Gang  Kronprinsessen.  Paa 
Vallø  fejrede  Kongen  sin  Fødselsdag  den  11.  Oktober, 
og  blandt  Gaverne  til  ham  i  den  Anledning  haves 
endnu  paa  Rosenborg  Prinsesse  Sophie  Hedevigs  Gave; 
den  bestaar  af  tvende  af  hende  selv  malede  Blomster- 
kranse, indfattede  i  Sølvfiligranrammer  og  i  det  hele 
rigt  udstyret;  i  Kransene  ses  Forglemmigejer,  i  den 
enes  Midte  Frederik  den  Fjerdes  Navneciffer  med 
Krone,  i  den  anden  et  Spejl.  Kongen  skal  have  ytret, 
at  Malerne  ej  kunde  træffe  ham  rigtig  paa  Portrætter, 
og   Prinsessen    skal    have   lovet    at  give    ham   et   fuld- 

kommen  ligt  Billede;  han  kunde  nu  i  Gaven  ved  at 
se  sig  i  Spejlet  faa  det  allerbedste  Portræt;  —  om  der 
tillige  skulde  ligge  en  Opfordring  til  ham  om  at  be- 
tragte sig  selv  i  andet  end  ren  legemlig  Betydning, 
maa  maaske  kunne  formodes  efter  de  forudgaaende 
Begivenheder  og  Prinsessens  Mening  om  disse  og  og- 
saa,  naar  ses  hen  til  Tidens  Lyst  til  Dobbelttydigheder. 
—  Da  »Slottet«  saa  var  færdigt  til  Indtoget,  blev  dette 
dog  bestandig  opsat  for  Vejrligets  Skyld;  dette  vilde 
ikke  blive  godt,  og  endelig  opgav  man  alt  Haab  om 
smukt  Vejr  og  lod  Indtoget  gaa  for  sig  den  18.  De- 
cember 1721  i  det  samme  Søle,  som  havde  hersket 
hele  Tiden. 

Efter  at  Majestæterne  endnu  to  Gange  til  havde 
hilst  paa  Prins  Carl  og  Prinsesse  Sophie  Hedevig  paa 
Vemmetofte,  —  den  ene  Gang  ved  en  Kanefart  i  Januar 
1723  fra  Kjøbenhavn  over  Vallø,  —  Prinsen  og  Prin- 
sessen havde  været  modtagne  med  »stor  Tendresse«  af 
Kongen,  Dromiingen  og  det  kongelige  Herskab  den  5. 
November  1723  paa  »Slottet«  og  vare  forblevne  i  Kjø- 
benhavn en  halv  Snes  Dage,  —  var  der  vel  formelt 
sluttet  en  Slags  Fred  i  den  kongelige  Famihe;  men 
Freden  var  kun  formel.  Der  var  lagt  Mærke  til,  at 
mange  af  de  fornemme  i  Landet  toge  til  Jægerspris 
til  Prinsessens  Fødselsdag  den  28.  Avgust  1723;  Gehejme- 
raad  Rosenkrands  blev  forsat  til  Stiftamtmandsembedet 
i  Viborg;  Gehejmeraad  Wibe  fik  Afsked,  og  man  mær- 
kede Dronning  Anna  Sophies    stigende  Indflydelse  hos 

Kongen  ved  flere  Lejligheder.  Under  disse  Omstændig- 
heder fandt  ogsaa  F.  og  Dorothea  Lejhgheden  rigtig 
til  at  forandre  deres  Stilling,  hvortil  ogsaa  bidrog,  at 
Datteren,  Agnes,  var  bleven  gift  og  draget  til  Ejen- 
dommen i  Fyn.  F.  tog  Afsked  fra  Højesteret  og  tænkte 
paa  at  købe  en  Gaard  nogle  Mile  fra  Vemmetofte.  Paa 
Rejsen  ud  for  at  se  paa  Gaarden  fik  de,  allerede  inden 
de  naaede  til  Kjøge,  en  Mindelse  om,  at  de  nærmede 
sig  det  mindre  Hof  paa  Vemmetofte.  Ved  et  Bedested 
undervejs  saa  de  nemlig  til  deres  Forundring  en  Vogn 
komme  kørende  med  en  stor  Vandtønde,  og  nysgerrige 
efter  at  vide,  hvad  det  betød,  fik  de  den  Underretning, 
at  det  var  det  Vand  fra  Roskilde,  der  ugentlig  blev 
kørt  til  de  Kongeliges  eget  Forbrug  paa  Vemmetofte, 
og  den  snaksomme  Meddeler  heraf  forstsatte  saa  med, 
at  der  ogsaa  ugentlig  blev  sendt  en  Vogn  med  Vildt 
fra  Jægerspris  til  Vemmetofte.  —  Dorothea  havde  flere 
Gange,  siden  hun  var  bleven  gift,  aflagt  Besøg  paa 
Vemmetofte;  Prinsessen  havde  fornylig  skrevet  til  hende 
og  blandt  andet  fortalt,  at  Prins  Carl  nu  havde  købt 
en  Gaard  paa  Torvet  i  Kjøge,  samt  tilføjet,  at  Doro- 
thea var  mellem  de  begunstigede,  som  Gaardens  Beboer 
var  beordret  til  at  modtage,  naar  hun  paa  Rejse  vilde 
tage  ind  i  Gaardén.  Støttet  paa  denne  Tilladelse  kørte 
da  F.  og  Dorothea  dertil,  da  de  kom  til  Kjøge,  og  i 
den  Mening  at  ville  overnatte  gjorde  de  sig  det  saa 
bekvemt,  som  de  kunde,  bestilte  Middagsmad,  og  stive 
i  Benene   af   at   køre   gik   de   straks   ud  i  Byen  for  at 

røre  Benene  og  se  paa  Havnen  og  Byens  andre  Mærk- 
værdigheder. Da  de  syntes  at  have  gaaet  tilstrække- 
hgt,  vendte  de  hjem  til  Gaarden  paa  Torvet  og  bleve 
ikke  hdt  overraskede  ved  at  se  denne,  som  det  syntes, 
helt  opfyldt  af  en  Vogn  med  seks  Heste  for;  Liberiet 
kunde  der  ikke  tages  Fejl  af;  det  maatte  være  selve 
Herskabsvognen  fra  Vemmetofte.  Uvisse  om,  hvad  de 
saa  skulde  gøre,  standsede  de  et  Øjeblik;  men  i  det 
samme  kom  Prinsen  og  Prinsessen  frem  fra  Indgangs- 
døren og  modtoge  dem  paa  det  venligste,  idet  Prinsen 
fortalte,  at  de  i  Morges  ved  en  Estafette  fra  Kjøben- 
havn  vare  blevne  underrettede  om,  at  Kronprinsessen 
var  bleven  forløst  med  en  Søn  —  den  senere  Kong 
Frederik  den  Femte  —  og  at  derfor  Prinsessen  og  han 
selv  havde  begivet  sig  paa  en  ganske  lille  Visit  til 
Kjøbenhavn;  de  vare  kørte  straks  efter  fra  Vemme- 
tofte, hvorimod  deres  P'ølge  og  Bagage  skulde  komme 
Dagen  efter,  hvis  de  overhovedet  kunde  slippe  frem, 
for  Vejen  var  meget  slem  fra  Vemmetofte  til  Kjøge; 
det  havde  Prinsens  seks  Heste  maattet  bekende ;  Kusken 
havde  lige  nu  meldt  ham,  at  denne  ej  fandt  det  raade- 
ligt  at  prøve  paa  den  Dag  at  naa  til  Kjøbenhavn,  og 
i  ethvert  Fald  kunde  Kusken  ej  love  dette  førend  langt 
ud  jiaa  Natten,  —  »og  derfor«,  supplerede  Prinsessen, 
»stode  vi  netop  og  bestemte  os  til  at  blive  her  i  Nat; 
men  saa  fortalte  Manden  her,  at  de  vare  komne.  Du, 
Dorothea,  kender  da  gamle  Morten  og  hans  Mette  fra 
gamle  Dage;    han   mindedes   i  alt  E'ald  Dig  saavel,   at 

han  først  benævnte  Dig  Dorothea  for  dog  straks  at 
berigtige  det  til  »Enkedronningens  Hoffrøken  med  en 
pæn  Herre«.  Men  uden  Fortrydelse,  hvad  bringer  Dem 
dog  egentlig  paa  Rejse,  mens  Vejene  ere  saa  slette?  — 
Dog  lad  os  ej  blive  staaende  her;  lad  os  hellere  gaa 
ind  og  se  Husets  Herligheder,  med  det  samme  vi  tale 
videre«. 

Gaarden  bestod  af  et  længere  Forhus  med  Port 
paa  i  den  ene  Ende,  opført  i  to  Etager  af  solidt  Bin- 
dinsværk  med  den  øverste  Etage  godt  ud  over  Stue- 
etagen; i  denne  var  en  Indgang  fra  Gaarden,  omtrent 
midt  paa  Huset,  til  den  ene  Side  et  stort  Køkken,  bag- 
ved hvilket  Morten  og  hans  Kone  boede;  til  den  anden 
Side  var  flere  smaa  Kamre,  hvor  Hoffets  Kavalleier 
nok  kunde  bo;  til  øverste  Etage  førte  en  lang,  stejl 
Trappe,  og  denne  Etage  bestod  kun  af  tre  store  Rum 
eller  Værelser,  hvis  man  vilde  benævne  dem  lidt  finere; 
senest  havde  de  været  brugte  til  Kornmagasiner;  men 
nu  vare  de  hvidtede  og  nogenlunde  i  Stand  fra  Haand- 
værkernes  Side;  der  var  endog  i  det  mindste  en  god 
stor  Jærnkakkelovn ;  hvad  Møblement  angik,  da  var 
der  endnu  kun  anbragt  et  Bord  i  det  midterste  Værelse 
og  en  stor  Himmelseng  og  en  Stol  i  hver  af  de  andre 
Rum.  Gaardspladsen  skiltes  fra  en  Hlle  Have  ved  et 
Baghus,  hvori  der  var  tilstrækkelige  og  temmelig  gode 
Hestepladser,  og  den  ganske  pæne  Købstadejendom 
kunde  blive  vel  skikket  til,  efter  Datidens  Fordringer, 
at  afgive  et  passende  Bedested  for  Herskabet,  naar  der 

engang  blev  sørget  lidt  bedre  for  Forsyning  med  Møbler 
og  andet  Løsøre. 

De  nuværende  Mangler  optoges  imidlertid  som  en 
behagelig  lille  Afveksling  i  den  daglige  Komfort  og 
morede  ikke  mindst  Prinsen  og  Prinsessen;  Morten  og 
Mette  vidste  saa  nogenlunde,  hvordan  Herskabet  var 
vant,  og  navnlig  var  Mette  opfindsom  til  i  en  Fart  at 
faa  de  værste  Mangler  afhjulpne;  saaledes  fik  hun 
skaffet  de  saa  temmelig  nødvendige,  manglende  to  Stole 
til  Veje  samt  en  anden  paalidelig  Kvinde  til  at  hjælpe 
sig  med  Betjeningen  af  Kusken  og  de  to  Forridere. 
Tjeneren  dækkede  Bordet,  og  kendt  som  han  var  i 
Byen,  gjorde  ogsaa  han  god  Nytte.  Under  Forberedel- 
serne havde  Prinsen  og  F.  en  længere  Samtale  i  det 
ene  Sovekammer;  den  drejede  sig  især  om  det  paa- 
tænkte Ejendomskøb,  som  Prinsen  ganske  billigede,  og 
idet  han  gav  F.  Anvisning  paa  at  bede  Prinsens  egen 
Godsinspektør,  Terkel  Terkelsen,  om  at  være  Mellem- 
mand ved  Handelen,  blev  denne  Samtale  af  uberegnelig 
Værdi  for  F.,  der  derved  fik  en  dygtig  og  samvittig- 
hedsfuld Hjælper.  Prinsen  tilføjede,  at  F.  maatte  sige, 
at  det  var  ham  selv,  der  havde  vist  F.  til  Terkelsen, 
»og«,  sluttede  Prinsen,  »kender  De  ham  ikke,  saa  lad 
ham  forstaa,  hvem  Deres  Kone  er;  hende  kender  Ter- 
kelsen godt,  og  han  har  ligesom  alle  andre  den  største 
Estime  for  hende  fra  hendes  forskellige  Besøg  paa 
Vemmetofte  sammen  med  min  afdøde  Moder  og  nu 
senere  hos  min  Søster«.    I  det  andet  Soveværelse  talte 

Prinsessen  med  Dorothea,  og  ogsaa  der  blev  Gaard- 
handelen  drøftet  og  befundet  meget  ønskelig;  den  nære 
Beliggenhed  ved  Vemmetofte  var  dog  i  denne  Samtale 
mest  det,  der  gjorde  Handelen  saa  tiltalende  for  dem 
begge;  deres  Samtale  blev  imidlertid  ej  længe  ved  den 
Sag;  der  var  tværtimod  mange  andre  Ting,  Dorothea 
maatte  berette  om  fra  Kjøbenhavn,  da  Prinsessen  ikke 
havde  været  der  saa  længe;  men  da  der  dermed  var 
forløben  et  Par  Timer,  erkendte  de  dog  begge  nu  at 
være  blevne  meget  sultne,  og  en  Banken  paa  Døren 
var  dem  derfor  saare  velkommen;  ind  traadte  Mette, 
der  berettede,  at  om  et  lille  Kvarter  skulde  der  være 
lidt  Mad  parat,  hvis  Hendes  kongelige  Højhed  naadigen 
vilde  tage  til  Takke;  Prinsessen  lo  og  svarede,  at  hun 
vilde  være  henrykt  for  et  godt  Fad  Vandgrød  og  lidt 
Mælk  til  at  dyppe  i,  om  Mette  ej  havde  andet;  »men«, 
føjede  hun  til,  »Du  har  vist  mere.  Du  vilde  tale  om; 
jeg  kender  Dig  for  godt,  Mette,  til  ej  at  vide,  at  Du 
ikke  løber  fra  Maden  uden  Grund;  sig  mig  kun  frit, 
hvad  Du  vilde  spørge  om;  det  gør  ikke  noget.  Fru  F. 
maa  gerne  høre  det«.  —  »Ja«,  svarede  Mette,  »som 
Deres  kongelige  Højhed  befaler;  jeg  vilde  gerne  have 
Ordre  om,  hvordan  jeg  skal  ordne  det  for  Natten;  jeg 
tænker,  Hei'skabet  bliver  her  Natten  over«.  —  »Sig 
Du  selv  Mette,  hvad  Du  har  tænkt«.  —  »Jeg  mente. 
Deres  kongelige  Højhed  vilde  ligge  her,  Hans  konge- 
lige Højhed  derovre,  Hr.  F.  nedenunder  i  det  inderste 
Kammer,    Tjeneren   udenfor   og   Kuskene   i   Halmen    i 

Stalden«.  —  »Og  Fru  F.«,  svarede  Prinsessen,  »hvor 
skulde  hun  være?«  —  »Ja,  det  var  netop  dér,  mine 
Tanker  ikke  kunde  slaa  til«.  —  »Nu  tror  jeg«,  svarede 
Prinsessen  smilende,  »at  jeg  for  første  Gang  griber 
Dig,  Mette,  i  en  lille  Usandhed,  og  derfor  svarer  jeg 
Dig  kun,  at  for  Fru  F.  skal  Du  slet  ikke  sørge;  men 
lad  os  blot  faa  Mad,  saasnart  Du  kan«. 

Det  saa  længe  med  Længsel  imødesete  Taffel  fandt 
Sted  i  det  midterste  Værelse;  der  var  paa  det  aflange 
Bord  midt  i  Stuen  lagt  en  ren  Dug,  der  naaede  om- 
trent at  skjule  de  to  Tredjedele  af  Bordet;  ved  den 
ene  Langside  sad  Prinsen  og  Dorotliea,  ved  den  anden 
Prinsessen  og  F.,  hver  paa  sin  Træstol;  Tjeneren  stod 
ved  den  Bordende,  Dugen  ej  havde  kunnet  naa  over, 
nærmest  Døren;  en  Forrider  bragte  Maden  op  ad  den 
stejle  Trappe,  og  Madlugten  fra  Køkkenet  dæmpede 
heldig  den  Duft,  man  ellers  vilde  have  bemærket,  af 
Forriderens  intime  Forhold  til  Hestene.  Bordservicet 
var  udsøgt  i  den  Betydning,  at  naar  undtages  fire  hele 
og  ganske  ensartede  Tintallerkener,  var  der  intet  for- 
øvrigt, der  havde  sin  Mage;  ja  der  var  dog  to  større 
og  to  mindre  Vinglas,  hvoraf  de  større  vare  placerede 
foran  de  Kongeliges  Kuverter;  men  under  megen 
Munterhed  byttede  Prinsessen  straks  sit  større  Glas 
mtd  F.'s  mindre.  Man  var  gaaet  til  Bords  i  den  aller- 
bedste Stemning;  Prinsen  foreslog  straks,  at  de  paa 
Grund  af  den  vældige  Appetit,  han  formodede  alle 
havde,  skulde  være  tavse  ved  den  første  Ret;  men  selv 

holdt  han  sig  slet  ikke  sit  eget  Forslag  efterrettehg; 
de  fik  nemlig  først  en  rigelig  Fiskeret  og  dertil  en  ud- 
mærket Rhinskvin,  hvilket  Prinsen  begge  Dele  gen- 
tagende roste;  saa  fortrinlig  Fisk  havde  han  aldrig 
smagt;  de  andre  stemmede  i  med;  Prinsessen  roste 
Vinen;  F.  mente,  at  Brødet  var  meget  bedre  end  det, 
man  fik  i  Kjøbenhavn,  for  ej  at  tale  om  Norge.  Den 
anden  Ret  var  Skinke  med  grøn  Langkaal;  der  var 
ikke  saa  meget  deraf,  da  det  var  det,  F.  og  Dorothea 
skulde  have  haft,  og  det  forsvandt  derfor  fuldstændig 
ved  første  Omgang;  til  dt-n  tredje  Ret,  Kalvesteg, 
maatte  Glassene  ned  for  at  vadskes  af;  thi  dertil  skulde 
de  have  Bourgogne  Vin;  det  samme  skete  atter  ved 
de  som  Dessert  afsluttende  Pandekager,  hvortil  var 
bestemt  en  Flaske  gammel  Vin.  Samtalen  gik  mun- 
tert hele  Tiden,  og  da  man  endelig  var  færdig  og  rejste 
sig  fra  Bordet,  mente  Prinsen,  at  man  kunde  promenere 
lidt  i  Haven;  det  var  lyst  nok  dertil;  men  det  maatte 
alligevel  opgives,  for  udenfor  Stenbroen  i  Gaarden  var 
ej  til  at  gaa  tørskoet;  saa  saa  man  da  til  Hestene  i 
Stalden  og  talte  lidt  om  disse;  Mette  fik  en  venlig 
Anerkendelse  for  den  gode  Mad,  og  atter  komne  op 
igen  i  Stuen  var  denne  hel  hyggelig  med  to  tændte 
Form-Tællelys  paa  Bordet,  og  Baalet  i  Kakkelovnen 
lovede  god  Varme.  Tjeneren  havde  skaffet  det  for- 
nødne til  et  Skakspil,  og  et  Par  Timers  Tid  fløj  hen 
med  dette,  der  dog  oftere  helt  glemtes  over  Samtalen. 
Klokken  henad  ni  rejste  Prinsessen  sig  og  sagde:    »Saa 

siger  Dorothea  og  ]eg  Godnat«,  og  ind  gik  de  i  Sove- 
kammeret, medtagende  det  ene  Lys;  straks  efter  kom 
de  igen  under  megen  Latter,  bedende  undskyldte,  at  de 
havde  glemt  noget  meget  vigtigt,  og  hver  bemægtigende 
sig  deres  Træstol  forsvandt  de  igen  i  Sovekammeret. 
Her  begyndte  Dorothea  med  i  det  ene  Hjørne  at  lave 
sig  et  Natteleje  af  sit  gode  Rejsetøj,  som  hun  havde 
hentet  op  fra  deres  Vogn;  hun  stod  netop  og  over- 
vejede, om  hun  skulde  danne  en  Hovedpude  af  Fod- 
posen eller  krybe  i  denne,  da  Prinsessen  afbrød  hendes 
Tankegang  med:  »Hvad  er  det  dog,  Du  spekulerer 
paa  med  den  Fodpose,  og  hvad  skal  den  i  Grunden 
heroppe?  Skynd  Dig  nu  bare  lidt;  jeg  er  den  ældste; 
jeg  vil  ligge  yderst;  Du  faar  tage  til  Takke  inde  ved 
Væggen«.  Dorothea  forsikrede,  hun  kunde  godt  ligge 
paa  Gulvet;  men  Enden  paa  det  blev,  som  Prinsessen 
vilde  det;  saa  slukkede  denne  omhyggelig  Lyset,  der 
stod  paa  Gulvet,  og  snart  sov  de  godt  begge  to.  Hvor 
længe  vidste  de  ikke;  først  vaagnede  Prinsessen;  det 
var  bælgmørkt,  og  hun  ærgrede  sig  lidt  over,  saa  tro- 
fast Dorothea  snorkede;  det  maatte  være  det,  der  havde 
vækket  Prinsessen;  i  Længden  var  det  kedeligt;  hun 
vilde  dog  ikke  vække  Dorothea;  men  nu  vendte  denne 
sig,  og  Prinsessen  mente,  at  nu  kunde  hun  dog  bede 
hende  holde  op  med  den  Snorken;  til  Svar  fik  hun  et 
pænt  Ja;  men  Snorkeriet  gik  fremdeles  som  et  godt 
Stueurs  regelmæssige  Tikken ;  Prinsessen  udbrød : 
»Sover  Du?«    og   fik   et   af  Munterhed  dæmpet  Nej  til 

Svar.  —  »Ja  saa  kan  Du  da  i  det  mindste  lade  være 
med  at  snorke,  naar  Du  er  vaagen,  S3mes  jeg.  Svaret 
herpaa  var  et  i  Hovedpuden  kun  daarlig  skjult  Latter- 
udbrud, og  Snorkeriet  blev  ved;  Prinsessen  rejste  sig 
halvt  op  i  Sengen  og  sagde  nu  helt  ærgerlig:  »Jeg 
bliver  snart  vred  for  Alvor;  tror  Du,  vi  er  i  Faste- 
lavnen?« —  Endelig  fik  Dorothea  da  sagt:  »Det  er 
virkelig  ikke  mig,  der  snorker«,  og  end  mere  irriteret 
svarede  Prinsessen:  »Vil  Du  maaske  paastaa,  det  er 
mig?«  —  »Nej,  der  er  to,  der  snorke;  en  dyb,  lang- 
som Snorken  og  en  mere  hurtig,  lidt  pibende  Stemme, 
der  saa  smukt  akkompagnerer  den  dybere«.  —  »Aah><, 
svarede  Prinsessen,  »nu  vil  Du  nok  være  morsom;  vil 
Du  have  mig  til  at  tro,  vi  begge  ligge  og  snorke;  hold 
nu  op  i  Tide,  mens  Legen  er  god«.  I  det  samme  lød 
Snorkeriet  meget  værre,  og  samtidig  lo  Dorothea  saa- 
ledes,  at  det  umulig  kunde  være  hende,  og  afbrudt  af 
Latter  fik  hun  sagt:  »Bare  jeg  laa  yderst  i  Sengen«. 
—  »Hvorfor  dog  det?«  spurgte  Prinsessen.  —  »Jo,  for 
saa  kunde  jeg  dog  slippe  ud  af  Sengen;  thi  jeg  er 
bange  for,  at  det  Snorkeri  ender  med,  at  jeg  paa  mine 
gamle  Dage  faar  Prygl  af  Dig;  jeg  har  jo  ej  min 
Afsked  som  din  Hoffrøken ;  det  kunde  Du  benytte  Dig 
af,  og  hvor  vred  Du  end  er,  raaa  Du  indrømme,  at 
det  vilde  være  haardt  for  mig  som  gift  Kone«.  Prin- 
sessen kom  nu  ogsaa  til  at  le  og  svarede:  »Ja,  Du  er 
vist  meget  bange  for  mig.  Trøst  Dig  med,  her  er  saa 
mørkt,    og   jeg   har  heller  ikke  noget  ved  Haanden  til 

at  banke  Dig  med«.  Saa  var  der  lidt  stille;  men  et 
Øjeblik  efter  var  Snorkeriet  der  igen  meget  højere  og 
værre  end  før.  Dorothea  fik  endelig  for  Latter  sagt : 
»Nu  ved  jeg,  hvad  det  er;  det  er  ganske  vist  Morten 
og  Mette,  der  ligge  lige  neden  under  og  snorke  om 
Kap  ovenpaa  den  anstrængende  Dag,  og  saa  faar  jeg 
Stakkel  hele  Skylden  derfor«.  Rigtig  overbevist  herom 
blev  Prinsessen  vel  ikke;  men  da  hun  noget  efter 
alligevel  faldt  i  god  Søvn,  var  Sagen  glemt,  indtil 
Prinsen  ved  Morgenmaaltidet  spurgte  om,  hvorledes 
hun  havde  sovet.  Svaret:  »Tak,  ret  godt«,  fortsatte 
hun  med  et  Spørgsmaal  til  F.,  om  han  vilde  oplyse, 
hvorvidt  Dorothea  snorkede  i  Søvne  eller  ej,  og  da 
dette  paa  det  bestemteste  blev  benægtet,  mente  Prin- 
sessen, at  hun  ogsaa  for  den  forløbne  Nat  maatte  være 
aldeles  frikendt.  Førend  Prinsen  og  Prinsessen  rejste, 
indbøde  de  F.  og  Dorothea  til  at  tage  til  Vemmetofte, 
derfra  besigtige  den  Gaard,  der  var  Tale  om  at  købe, 
og  saa  blive  paa  Vemmetofte  til  Prinsen  og  Prinsessen 
kom  tilbage  fra  Kjøbenhavn,  hvilket  ventedes  at  ville 
ske  om  nogle  Dage,  rimeligvis  den  9.  April. 

Vare  de  Kongelige  komne  ubemærkede  kørende 
til  Kjøge,  blev  det  anderledes  nu  ved  Afrejsen;  hele 
Byen  var  ude  for  at  se  Herskabet  drage  ad  Hoved- 
staden til;  en  Menneskevrimmel  var  samlet  lige  uden- 
for Gaarden  paa  Torvet  og  hilste  i  Ærbødighed,  men 
ogsaa  med  synlig  Glæde  paa  de  bortdragende.  Morten 
og  Mette  stængede  hurtig  Porten  og  gik  ind  i  Gaarden 

til  F.  og  Dorothea,  der  her  havde  sagt  Farvel;  F.  gav 
sig  til  at  tale  med  Morten,  hvorimod  Mette  med  Taa- 
rer  i  Øjnene  skyndte  sig  forbi  og  ind  i  Huset.  Doro- 
thea fik  Medfølelse  og  mente,  at  Taarerne  vare  en 
Slags  Tribut  for  Mettes  Troskab  mod  de  Kongelige, 
og  gik  derfor  ind  til  Mette,  som  sad  i  sin  Stue  helt 
betaget  af  Sorg,  og  spurgt  ud  om  Grunden  fortalte 
Mette,  at  det  var  Mængden  der  udenfor,  der  havde 
mindet  hende  om  i  Forgaars;  da  havde  den  samme 
Mængde  hujende  staaet  og  moret  sig  med  at  se  hen- 
des Søsters  Datterdatter  blive  straffet,  og  paa  videre 
Spørgsmaal  af  Dorothea  fortalte  Mette,  at  denne  Trine 
tilligemed  hendes  Fader  havde  været  arresterede;  han 
var  dømt  til  Slaveriet  for  Krybskytteri  og  som  Vildt- 
tyv, hun  for  Hæleri ;  sin  Straf  havde  hun  faaet  og  var 
nu  fri,  men  havde  hverken  Hus  eller  Hjem  mere  og 
ingen,  hun  kunde  ty  til,  og  i  Grunden  var  hun  en 
god,  ung  Pige,  der  kun  havde  gjort,  hvad  hendes 
Fader  havde  tvunget  hende  til.  Mette  havde  talt  med 
Byfogeden;  han  havde  ondt  af  Trine;  ingen  vilde  have 
hende  i  Tjeneste,  og  der  hvor  hun  var,  kunde  hun  ej 
blive;  de  Folk  havde  knapt  til  sig  selv,  og  hjem  til 
sig  turde  Mette  ej  tage  Trine  for  de  Kongeliges  Skyld. 
Hvorfor,  indskød  Dorothea,  havde  Mette  ej  bedt  Prin- 
sessen derom.  »Nej«,  svarede  Mette,  »det  er  det  for- 
tvivlede, at  Faderen  har  forsyndet  sig  paa  Vallø  Vildt- 
have, der  tilhører  Dronningen,  og  en  Forbryder  derfra 
kan  Prinsessen  ej  hjælpe;   der  kan  være  de  høje  Her- 

skaber  nok  imellem  i  Forvejen«.  Heri  maatte  Doro- 
thea stiltiende  give  Mette  Ret;  hun  gik  derfor  op  til 
sin  Mand  og  fortalte  ham  det  hele;  han  gik  til  By- 
fogeden, undersøgte  Sagen  og  fik  den  bedste  Anbefaling 
for  Trine,  som  blev  hentet,  og  med  hvem  saa  F.  talte 
om  hendes  fortvivlede  Stilling.  Hjemkommen  igen 
foreslog  F.  sin  Kone,  at  Trine  med  et  Brev  blev  skik- 
ket til  deres  Hjem  i  Kjøbenhavn,  hvor  kun  deres 
gamle,  betroede,  norske  Pige,  Sigrid,  var;  thi,  som  F. 
sagde,  Sagen  drejer  sig  blot  om  at  faa  Trine  af  Vejen 
herfra,  ud  at  tjene,  hvor  hun  er  aldeles  ukendt,  og 
ingen  ved  det  mindste  om  hende.  »Ja,  men«,  svarede 
Dorothea,  »for  gamle  Sigrid  vil  det  jo  ej  kunne  skjules«. 
—  »Nej,  men  hun  vil  tie  stille«.  —  »Hvoraf  ved  Du 
det  saa  vist?«  —  »Fordi  hun  i  Norge  har  hdt  en  værre 
Straf;  min  afdøde  Kone  frelste  hende;  da  vi  to  bleve 
gifte,  forlangte  Sigrid,  jeg  skulde  fortælle  det  til  Dig; 
men  jeg  svarede  hende,  at  jeg  vilde  gøre  det,  naar  det 
virkelig  kunde  gavne  enten  hende  selv  eller  en  anden; 
min  Tavshed  derom  tager  Du  ej  ilde  op«.  —  »Nej«, 
var  Svaret,  »jeg  beundrer  Dig  snarere;  men  sig  mig, 
maa  Mette  heller  intet  faa  at  vide?«  —  »Nej,  hverken 
Mette,  Byfogeden  eller  nogen  som  helst  her  i  Kjøge; 
den  eneste.  Du  maa  sige  det  til  ved  Lejhghed,  er 
Prinsen,  dersom  Du  engang  finder  det  nødvendigt,  da 
Trines  Fader  ogsaa  har  forsyndet  sig  paa  Vemmetofte 
Gods.  Hun  faar  blot  et  Par  Ord  med  til  Sigrid  fra 
Dig   eller   mig   og  saa  Underretning  om,    hvor  vi  bo  i 


139 

Kjøbenhavn;  naar  vi  komme  hjem,  er  jeg  vis  paa, 
Sigrid  selv  fortæller  Dig  hele  sin  Historie;  thi  naar 
Trine  ankommer,  aner  Sigrid,  at  Du  ved  ogsaa  noget 
om  hende«. 

Ved  denne  Affære  med  Trine  vare  F.  og  Dorothea 
blevne  en  Del  opholdte  i  Kjøge;  Klokken  blev  ni  om 
Formiddagen,  førend  de  kom  til  at  køre  derfra;  de 
naaede  dog  til  Vemmetofte  den  samme  Dag,  inden  det 
blev  mørkt;  en  af  de  paafølgende  Dage  besaa  de 
Mgaard,  og  med  Terkelsens  Hjælp  blev  den  købt;  den 
laa  kun  to  smaa  Mil  fra  Vemmetofte,  havde  god  Jord, 
men  intet  Gods  til;  derimod  havde  den  god  Eng  og 
Skov  og  var  forpagtet  bort;  efter  Terkelsens  Raad 
beholdt  F.  Forpagteren;  »thi«,  som  Terkelsen  smaa- 
leende  sagde  til  F.  og  Dorothea,  »saa  faa  De  dog  noget 
foruden  Bolig  og  Have;  drev  De  selv  Gaarden,  fik  De 
kun  Udgifter  af  Landvæsenet«.  Hovedbygningen  var 
en  gammel,  toetages  Kasse,  ikke  videre  skøn  udven- 
dig; men  den  var  meget  rummelig  og  blev  ved  lidt 
Istandsættelse  hist  og  her  gjort  meget  hyggelig  og  ret 
presentabel  indvendig.  Derefter  rejste  de  tilbage  til 
Kjøbenhavn  for  at  faa  en  Del  af  deres  Møbler  sejlede 
til  Vemmetofte  Strand.  Sigrid  og  Trine  modtoge  dem 
i  deres  Hjem  i  Byen.  Ved  den  første  Lejhghed  spurgte 
Dorothea  Sigrid  om,  hvorledes  Trine  havde  opført  sig; 
hertil  svarede  Sigrid:  »Først  maa  jeg  sige,  hvordan 
jeg  selv  har  været,  hvis  Fruen  har  Tid  til  at  høre  mig. 
Jeg  er  uægte  født,  har  hverken  kendt  eller  ved,  hvem 

mine  Forældre  have  været,  eller  om  de  skulle  leve 
endnu;  som  Barn  var  jeg  hos  en  Bonde,  hvis  Kone 
gav  mig  til  Fornødenhed  at  spise,  og  saa  for  Resten 
tænkte  de  kun  begge  paa  at  faa  saa  meget  Arbejde  af 
mig  som  mulig.  Mine  Kræfter  fulgte  godt  med;  de 
voksede  med  Arbejdet,  saa  at  jeg,  da  jeg  var  femten 
Aar,  var  ligesaa  stor  og  stærk  som  nu;  ved  den  Tid 
blev  noget  Tøj  borte  for  min  Madmoder;  rimeligvis 
have  nogle  omløbende  Fantefolk  taget  det;  men  jeg 
fik  Skylden  derfor;  Manden  og  Konen  pryglede  mig 
for  at  faa  mig  til  at  bekende;  jeg  var  uskyldig  og 
kunde  jo  heller  ikke  skaffe  Tøjet  tilbage;  der  gik  lang 
Tid  hen ;  jeg  blev  stadig  mistænkt  for  det  Tyveri  og 
maatte  tit  høre  ilde  derfor;  det  forandrede  min  Uskyld 
til  Trods,  og  denne  voksede  saadan,  at  jeg  i  mine  onde 
Tanker  efterhaanden  blev  bestemt  paa,  at  skulde  jeg 
anses  for  Tyv  hele  mit  Liv,  saa  vilde  jeg  ogsaa  være 
det,  og  saa  stjal  jeg  ti  Rigsdaler  fra  min  Husbond. 
Straks  mærkede  ingen  det;  jeg  gemte  Pengene  i  min 
Kiste;  først  nogle  Uger  efter  savnedes  Pengene;  der 
blev  en  stor  Allarm;  jeg  blev  straks  mistænkt,  og 
Pengene  fandtes  hos  mig.  Bonden  meldte  det,  maaske 
fordi  han  mente,  det  var  ikke  første  Gang,  jeg  havde 
stjaalet;  jeg  -blev  dømt,  straffet  og  brændemærket  paa 
Skulderen.  Det  var  ved  Foraarstid;  Bonden  tog  mig 
hjem  til  sig  igen;  han  vidste,  jeg  kunde  godt  fortjene 
Føden,  og  Løn  behøvede  de  saa  ej  at  give  mig,  for 
ingen  vilde  have  mig  i  sin  Tjeneste.    Havde  jeg  været 

trodsig  før,  blev  jeg  det  meget  mere  derefter  og  vilde 
kun  følge  mit  eget  Sind;  men  Bonden  vidste  Raad 
derfor;  han  holdt  det  gaaende,  saa  længe  Sommeren 
varede,  og  han  havde  travlt;  henimod  Vinteren  sagde 
han  mio-,  at  dersom  jeg  ej  blev  ordentlig,  skulde  han 
faa  Fogeden  til  at  sætte  mig  en  Tid  i  Sphidehuset; 
der  skulde  de  nok  tæmme  mig;  jeg  fortsatte  min  Trods, 
og  saa  kom  der  en  Dag  nogle  Mænd;  jeg  blev  bundet 
og  afleveret  til  Spindehuset;  der  var  jeg  hele  Vinteren; 
det  Arbejde,  der  forlangtes  af  mig,  gjorde  jeg,  som  jeg 
skulde;  men  ved  faldende  Lejligheder  viste  jeg  den 
ubændige  Trods,  der  nu  ganske  beherskede  mig;  jeg 
blev  strafifet,  blev  sultet,  maatte  lide  Tørst,  lige  indtil 
en  Dag  Herren  kom  for  at  efterse  paa  Spindehuset. 
Jeg  hørte  paa,  at  Opsynsmanden  gav  ham  en  Be- 
skrivelse af  mig;  jeg  kunde  den  udenad;  han  havde 
saa  tit  sagt  mig  den  selv.  Herren  saa  paa  mig  og 
svarede  saa  til  Opsynsmanden:  »Lyver  hun,  og  er 
hun  ogsaa  usædelig?«  —  »Nej«,  sagde  Opsynsmanden, 
»det  har  jeg  aldrig  mærket«.  —  Der  gik  saa  en  Times 
Tid  eller  to;  saa  blev  der  kaldt  paa  mig,  og  jeg  blev 
vist  ind  i  et  lille  Kammer,  jeg  kun  kendte  alt  for  vel; 
jeg  havde  der  ofte  haft  Sultekure.  Alligevel  undrede 
det  mig;  jeg  var  mig  ikke  denne  Dag  nogen  Forseelse 
bevidst;  til  sidst  faldt  jeg  hen  i  en  Slummer,  hvoraf 
jeg  blev  vækket  ved  at  høre  flere  Stemmer  udenfor  og 
derimellem  en,  jeg  ikke  kendte.  Døren  blev  aabnet, 
og   ind    traadte   en   saa  fin  Dame,   at  jeg  aldrig  havde 

set  hendes  Lige  før.  Døren  blev  lukket  straks,  og 
uvilkaarlig  rejste  jeg  mig  op  fra  den  lille  Bænk,  jeg 
sad  paa;  —  jeg  stod  overfor  Herrens  salig  Frue.  Hun 
sagde  mildt:  »God  Dag«.  Jeg  var  imidlertid  atter 
bleven  trodsig  og  svarede  hende  slet  ikke;  hun  saa 
paa  mig;  der  var  noget  saa  mildt  og  dog  saa  alvorligt 
i  hendes  Blik,  at  jeg  blev  underlig  derved;  jeg  havde 
begyndt  med  at  stirre  paa  hende  og  vilde  i  min  Trods 
have  hende  til  først  at  sænke  sit  Blik  for  mit;  det  blev 
imidlertid  mig,  der  maatte  give  tabt,  og  saa  svarede 
jeg  hende  langt  om  længe  med  et  andet:  »God  Dag«. 
Hun  smilede  mildt  til  mig  og  fortsatte:  »Er  Du  Sigrid?« 
—  »Ja,  men  hvem  er  Du?«  —  »Jeg  er  Befalings- 
mandens Hustru«.  —  »Er  Du  kommen  for  at  se  mig 
blive  straffet?«  —  »Nej,  jeg  er  kommen  for  at  prøve 
paa  at  gøre  Dig  noget  godt«.  —  »Der  er  aldrig  nogen, 
der  har  gjort  mig  noget  godt«.  —  »Jeg  ved,  Du  kun 
har  mødt  ondt  hidtil  i  hele  dit  Liv;  jeg  vil  med  Guds 
Hjælp  tage  mig  lidt  af  Dig;  Du  kan  komme  ud  herfra 
en  af  de  første  Dage  og  komme  i  min  Tjeneste;  jeg 
bor  langt  herfra,  hvor  ingen  vil  kende  Dig«.  —  »Hvad 
nytter  det?«  svarede  jeg  trodsigt  pegende  om  paa  min 
Skulder;  »det  Mærke,  jeg  der  bærer,  vil  gøre  mig  kendt 
overalt,  hvor  jeg  saa  kommer  hen«.  —  »Tror  Du«, 
svarede  hun,  »at  jeg  vil  tale  derom?  Selv  kan  Du 
skjule  det,  naar  Du  blot  vil;  nu  er  der  en  Naadens 
Tid  for  Dig;  vær  nu  en  god  Pige,  medens  jeg  taler 
med  Dig;    overvind  den  Trods,   som  jeg  godt  ser,    Du 

kæmper  med  i  Øjeblikket«.  Mit  Svar  blev  borte  i  mig; 
jeg  fik  ikke  sagt  et  Ord  mere;  men  hun  vedblev  at 
tale  saa  mildt  til  mig,  at  jeg  kom  til  at  græde.  Saa 
satte  hun  sig  paa  Bænken,  fortalte  mig,  hvordan  jeg 
skulde  faa  det  hos  hende,  og  hvad  hun  ventede,  jeg 
vilde  gore  til  Gengæld.  Da  hun  endelig  gik,  var  jeg 
en  anden.  Noget  efter  kom  Opsynsmanden;  han  saa 
lidt  vist  paa  mig,  og  jeg  fik  sagt  ham,  at  jeg  fortrød, 
hvad  jeg  havde  gjort  ham  imod;  han  klappede  mig 
paa  Skulderen  og  svarede:  »Pas  nu  paa,  Sigrid,  især 
i  Begyndelsen,  naar  det  onde  Sind  vil  komme  over 
Dig«.  Dagen  efter  vandrede  jeg  den  lange  Vej  til 
Herrens  Gaard,  og  Resten  kender  Fruen;  jeg  har  bedt 
Herren  sige  det  hele  til  Dem,  da  De  blev  Frue;  men 
nu  ser  jeg  nok,  at  det  var  bedst,  det  blev  opsat  til  nu, 
da  jeg  trængte  til  en  Ydmygelse;  jeg  havde  omtrent 
glemt  det  altsammen,  havde  navnlig  ikke  ret  forstaaet, 
hvor  daarligt  det  var  af  mig  dengang  at  stjæle  de  ti 
Rigsdaler,  som  jeg  ingen  Brug  havde  for,  hvor  ret- 
færdig min  Straf  var,  og  hvor  daarlig  jeg  tog  mod 
den.  Alt  det  har  Trine  lært  mig  uden  selv  at  vide  af 
det;  jeg  har  ikke  spurgt  hende  ud,  og  hun  har  intet 
fortalt  mig,  og  dog  ved  jeg  sikkert,  hun  er,  ligesom 
jeg  har  været,  en  straffet  Pige;  men  hun  er  tillige  en 
god  Pige;  det  var  jeg  ikke;  at  jeg  blev  reddet,  var 
salig  Fruen  ene  Skyld  i;  hun  paanødte  mig  sin  God- 
hed midt  i  min  Trods;  stakkels  Trine,  hun  er  ikke 
trodsig,  og  derfor  vil  jeg  saa  mindelig  bede  Fruen  om 

selv  at  beholde  hende;  hun  vil  efter  Evne  give  tilbage, 
hvad  Godt  hun  bliver  vist  langt  bedre,  end  jeg  har 
gjort  det«. 

F.  og  Dorothea  begyndte  saa  med  et  stadigt  Land- 
liv paa  Mgaard;  den  første  Sommer  var  vel  nok  den, 
hvor  Tiden  i  deres  nye  Hjem  løb  hurtigst  for  dem; 
der  var  saa  meget  nyt,  saa  mange  smaa  Enkeltheder 
ved  Landvæsenet,  de  opdagede,  og  som  interesserede 
dem,  fordi  de  begge  vare  mest  vante  til  at  være  i  en 
By  eller  dog  paa  meget  store  Ejendomme  paa  Landet; 
de  kunde  derfor  den  Sommer  næsten  ikke  komme  bort 
fra  Gaarden;  men  da  Efteraaret  bragte  korte,  triste 
Dage  med  lange  Aftener,  blev  det  dem  en  stor  For- 
nøjelse at  se  Folk  hos  dem  selv  og  at  komme  ud,  først 
og  fremmest  til  Vemmetofte.  Etableringen  af  Doro- 
theas nye  Hjem  og  alt,  hvad  der  fremdeles  vedrørte 
dette,  havde  interesseret  og  interesserede  fremdeles 
Prinsessen  meget  at  følge  i  Tanke  og  Raad;  men  alle 
disse  bleve  dog  ikke  altid  fulgte.  Naar  for  Eksempel 
denne  foreslog  at  efterligne  i  det  smaa,  hvad  hun  selv 
havde  paa  Vemmetofte  af  Drivhuse,  tamme  Raadyr, 
Paafugle,  et  særskilt  lille  Køkken,  egne  Køer,  egen 
Mælkestue  og  andet,  der  kunde  minde*  om  »Hyrde- 
tiden«, vidste  Dorothea  altid  saa  behændig  at  undgaa 
.det,  og  kunde  hun  ikke  klare  sig  paa  anden  Maade, 
undskyldte  hun  sig  med,  at  det  var  for  dyrt,  eller 
ogsaa  med,  at  Terkelsen  havde  fraraadet  det,  fordi  det 
ej    vilde   give  nogen  Indtægt;    derimod   var   der  andre 

Ting,  hun  fik  indrettet,  saaledes  et  stort  Hønsehold, 
som  hun  selv  tog  sig  af.  Prinsessen  syntes  nu  ej 
ganske  om,  naar  hendes  Forslag  ej  bleve  fulgte  og  lod 
saa  gerne  Dorothea  høre,  hvilken  stor  Økonom  hun 
var  bleven,  eller  spurgte  om,  hvorfor  hun  skrabede  saa- 
dan  til  Bunke;  de  kunde  jo,  efter  Prinsessens  Mening, 
ikke  nær  forbruge  deres  aarlige  Indtægt,  og  til  Datteren 
Agnes  behøvede  de  da  ej  at  spare  sammen.  —  »Ja«, 
sluttede  saaledes  Prinsessen  engang,  dette  Sparsomheds 
System  havde  været  paa  Bane,  »hvilken  Forskel  paa 
dengang,  Du  spurgte  mig,  om  dine  Penge  kunde  slaa 
til  til  en  ny  Kjole  til  Portnerkonen  paa  »Slottet«,  og 
saa  nu,  da  Du  saavel  ved  Besked  om  Penges  Værd  og 
snarere  er  hemmelighedsfuld  overfor  mig;  men  allige- 
vel skal  jeg  indrømme  Dig,  at  Du  med  al  din  Tarvelig- 
hed ved  at  føre  et  nydehgt  og  propert  Hus  med  dine 
to  Piger,  som  jeg  egentlig  misunder  Dig«.  Den  for- 
ræderiske Rødme,  Dorothea  endnu  ikke  havde  lært  at 
beherske,  foer  hende  op  i  Ansigtet  ved  den  Bemærk- 
ning om  hendes  2  Piger;  hun  tænkte,  at  Prinsessen 
skulde  blot  vide,  at  de  vare  to  gamle  Forbrydere,  saa 
vilde  al  Glansen  være  af  dem,  —  hvorimod  Prinsessen 
vel  lod  sin  Tanke  ogsaa  blive  ved  Pigerne,  og  idet 
hun  ganske  misforstod  denne  Rødme,  troede  hun  at 
riave  berørt  et  delikat  Saar  i  Dorotheas  ægteskabelige 
Forhold,  hvorfor  hun,  i  højeste  Grad  ærgerlig  paa  F., 
ytrede  noget  om,  at  der  jo  desværre  tit  var  Ægtemænd, 
i    alle    andre    Henseender    højst    respektable,    der    dog 

brugte  meget  til  højst  dadelværdige  Forhold.  Dorothea 
saa  lidt  ned  for  sig  for  rigtig  at  overtænke,  hvorledes 
den  Vending  i  Samtalen  dog  kunde  forklares;  men  da 
hun  først  forstod  det,  afleverede  hun  en  af  de  gamle 
velkendte  Lattersalver,  som  Prinsessen,  nu  vred  paa 
Dorothea,  indigneret  søgte  at  afbryde  med:  »Hvor  tør 
Du  le  af  det,  der  er  en  Kræftskade  her  i  Landet?«  — 
»Nej«,  fik  Dorothea  endelig  for  Latter  svaret,  »deraf 
ler  jeg  ingenlunde;  men  jeg  troede.  Du  hentydede  til 
min  Mand,  og  det  er  saa  langt  fra,  at  han  bruger  for 
meget  til  sig  selv,  at  jeg  nok  tror,  jeg  tør  sige,  jeg 
ved  omtrent,  hvor  hver  af  vore  Skillinger,  baade  hans 
og  mine  egne,  gaar  hen,  og  for  fuldstændig  at  rense 
ham  ligeoverfor  dit  Omdømme  vil  jeg  gerne  betro  Dig, 
at  mangfoldige  straffede  Personer  kunne  takke  ham 
for  en  hjælpsom  Haandsrækning«.  —  »Hvor  Du  dog 
gør  mig  glad«,  svarede  Prinsessen,  »og  Du  ved  ikke 
selv,  hvor  Du  netop  betror  mig  det  i  det  rette  Øjeblik. 
Jeg  skal  sige  Dig,  der  er  bleven  lagt  Mærke  til  din 
Mands  besynderlige  Bekendtskaber;  han  er  set  tale 
med  fordægtige  Personer,  og  jeg  vil  ogsaa  tilstaa,  at 
baade  min  Broder  og  jeg  have  begyndt  at  undre  os 
over,  at  han  syntes  intet  alvorligt  at  bruge  sin  Tid  og 
Dygtighed  til,  samt  at  vi  ogsaa  have  ærgret  os  grundig 
over,  at  baade  Du  og  din  Mand  vare  saa  opgaaede  i 
den  fælles  Interesse  at  spare  Penge  sammen«.  —  Idet 
hun  sagde  dette,  havde  Prinsessen  i  sin  Glæde  rakt 
sin    Haand    ligesom    kaldende    mod    Dorothea,    hvorfor 


147 

denne  havde  rejst  sig  og  var  gaaet  hen  til  Prinsessen, 
der  klappede  hende  paa  Kinden  og  saa  tilføjede:  »Men 
sig  mig  dog  et  endnu;  hvorfor  blev  Du  saa  rød,  netop 
da  jeg  roste  dine  Piger?  Det  var  jo  af  ren  Medfølelse 
for  Dig,  at  jeg  saa  kom  med  min  stygge  Mistanke  mod 
din  Mand.  Er  der  da  noget  at  bemærke  ved  Pigerne? 
Den  ene  er  norsk  og  den  anden  dansk,  og  lige  hæder- 
lige og  flinke  forekomme  de  mig  at  være«.  Dorothea 
blev  ulykkelig  ved  dette  direkte  Spørgsmaal,  hvorfor 
Prinsessen  smilende  tilføjede:  »Din  Tavshed  er  mig 
nok.  Jeg  forstaar,  Du  vil  ikke  lyve  for  mig  og  heller 
ikke  røbe  Pigernes  smaa  Hemmeligheder.  —  Ved  Du, 
hvad  jeg  vilde  ønske,  at  min  Moder  i  dette  Øjeblik 
kunde  se,  hvor  Gud  har  været  god  mod  Dig,  og  hvor 
glad  jeg  er  for  igen  at  have  Dig  i  min  Nærhed«. 

»Hvor  alt  har  været  forandret  her  i  Dag«,  udbrød 
F.  til  Dorothea,  da  de  om  Aftenen  den  samme  Dag 
skulde  gaa  til  Ro  og  vare  komne  ind  i  deres  Værelse 
paa  Vemmetofte;  »jeg  har  i  den  senere  Tid  næsten 
været  lidt  jaloux  paa  Dig,  kære  Kone,  naar  vi  vare 
her;  jeg  har  haft  en  Fornemmelse  af  at  være  femte 
Hjul  til  en  Vogn;  men  i  Dag  har  det  omvendt  fore- 
kommet mig,  at  al  Venlighed  blev  mig  til  Del,  og  Du 
kun  fik  en  ringere  Del  deraf;  har  Du  ikke  mærket 
noget  hgnende?«  —  »Du  maa  ikke  blive  misfornøjet«, 
svarede  den  nu  igen  rødmende  Dorothea,  »jeg  har 
været  ulydig  mod  Dig  og  fortalt  Prinsessen,  hvad  det 
er  for  en  Virksomhed,  Du  anvender  dine  Kræfter  paa«, 

og  saa  fortalte  hun,  hvordan  det  var  kommet.  — 
»Kæreste  Du,  hvor  kan  Du  tro«,  sagde  F.,  »at  jeg 
skulde  være  utilfreds  med  noget,  Du  gør,  især  i  denne 
Retning,  hvor  Du  har  din  fulde  Anpart,  baade  hvad 
Arbejde  og  Pengene  angaar«. 

Dagen  efter  skulde  de  køre  hjem  straks  efter 
Morgenmaaltidet ;  men  inden  de  fik  bestilt  Vognen, 
rejste  Prinsen  sig  og  spurgte  F.,  om  han  ikke  først 
vilde  spille  lidt  Billard  med  ham;  de  kunde  nok  endda 
naa  hjem  i  rette  Tid.  Det  Tonefald,  hvormed  dette 
blev  sagt,  forundrede  Dorothea,  der  ogsaa  syntes,  det 
blev  sagt  højere  end  nødvendigt,  da  F.  var  tæt  ved. 
Forklaringen  fik  hun,  da  hun  blev  ene  med  Prinsessen, 
idet  denne  sagde:  »Du  kender  for  godt  Forholdene  hos 
os  til  ikke  at  forundre  Dig  over,  at  min  Broder  vil 
spille  Billard  nu  ved  høj  lys  Dag;  din  Mand  kommer 
næppe  til  det;  jeg  tænker  snarere,  min  Broder  sagde 
det  for  at  lade  Personalet  forstaa,  at  han  sætter  særlig 
Pris  paa  F.,  og  for  derved  at  tilbagevise  den  dumme 
Snak  om  ham.  Jeg  har  fortalt  min  Broder  det.  Du 
betroede  mig  i  Gaar  om  din  Mands  Virksomhed  med 
Hensyn  til  straffede;  det  interesserede  min  Broder 
meget,  og  han  har  bedt  mig  mage  det  saaledes,  at  vi 
kom  over  til  Mgaard  en  Dag  med  det  første,  for  at 
min  Broder  kunde  faa  en  bedre  Forklaring  derover. 
Du  ser,  jeg  siger  det  ganske,  som  det  er;  da  jeg  kender 
Dig  saavel,  generer  jeg  mig  ikke;  vi  maa  altsaa  først 
aftale  en  Dag;  kunde  det  passe  Dig  i  Dag  otte  Dage? 

—  Tak,  det  var  rart;  saa  kommer  min  Broder  og  jeg 
alene,  og  saa  gør  Du  slet  ingen  større  Anstrengelser 
med  Maden;  Du  maa  love  mig,  det  faar  Karakteren 
af,  at  vi  komme  af  os  selv;  men  det  er  mørkt  om 
Aftenen,  og  derfor  vil  jeg  bede  Dig  være  belavet  paa, 
at  vi  kunne  overnatte  hos  Dig,  og  saa  for  Tydeligheds 
Skyld  endnu  dette,  lad  være  med  at  bede  andre;  jeg 
glæder  mig  til  at  være  alene  med  Dig,  og  min  Broder 
vil  ganske  sikkert  helst  tale  ene  med  din  Mand  om 
hans  hidtil  ukendte  Virksomhed«. 

Dagen,  da  der  skulde  vederfares  Mgaard  og  dens 
Beboere  den  store  Ære  for  første  Gang  at  modtage 
Besøg  til  Middag  af  det  kongehge  Herskab  fra  Vemme- 
tofte, oprandt  da  og  gav  et  meget  heldigt  Vejrlig;  ved 
Afrejsen  bemærkede  Prinsen,  at  de  ej  kom  hjem  til 
Middag,  og  længere  end  til  Kl.  9  skulde  der  ikke 
ventes  paa  dem;  vare  de  da  ej  hjemkomne,  bleve  de 
Natten  over  paa  Mgaard.  Vakte  nu  dette  lidt  For- 
undring paa  Vemmetofte,  saa  blev  Forbavselsen  dog 
meget  større  ))aa  Mgaard  for  Forpagteren  og  Folkene 
der,  da  den  kongehge  Vogn  med  de  seks  Heste  for 
omtrent  Kl.  12  svingede  ind  af  Indkørselsporten  paa 
Ladelængen,  og  man  samtidig  saa  F.  og  Dorothea  i 
deres  bedste  Puds  træde  ud  af  Indgangsdøren  paa 
Hovedbygningen ;  Sigrid  og  Trine  forstode  nu,  hvorfor 
alt  i  Huset  var  blevet  saa  efterset,  de  allerbedste  Ting 
bragte  til  Stede  til  det  for  dem  ubegribelig  fine  Mid- 
dagsbord,  og   hvorfor  Gæsteværelserne   vare   udluftede 


150 

og  opvarmede  allerede  i  flere  Dage.  Efter  en  lettere 
Frokost  behagede  det  Prinsen  at  lade  sig  Gaardens 
Bygninger  forevise;  endog  Forpagteren  nød  den  Ære 
at  blive  forestillet  for  ham,  hvorefter  Prinsen  gik  med 
F.  ud  at  besigtige  Skoven,  der  dog  ikke  lod  til  at  vinde 
udelt  Bifald;  den  var  for  meget  nyttegjort,  og  der  var 
taget  for  lidet  Hensyn  til  Jagtens  Fredning.  Samtidig 
glædede  det  Dorothea  at  vise  og  Prinsessen  at  bese 
hele  Huset  fra  øverst  til  nederst,  intet  Rum  blev  glemt; 
i  Køkkenet  saa  hun  begge  Pigerne  i  Færd  med  Maden, 
nikkede  venligt  til  dem,  morede  sig  over  Sigrids  norske 
Udtale,  halvt  karleagtige  Maade  at  være  paa  og  hendes 
tilsyneladende  lidt  mutto  Væsen,  der  blev  end  mere 
bemærkeligt  ved  Siden  af  Trines  mere  beskedne  og 
belevne  Optræden.  Efter  den  vellykkede  Middag  bleve 
de  alle  samlede  i  Stuen,  og  ved  første  Lejlighed  sagde 
Prinsen:  »Jeg  vil  sige  Dem,  kære  F.,  at  siden  De  sidst 
var  paa  Vemmetofte,  har  jeg  tænkt  meget  paa  Deres 
Virksomhed  for  den  egne  Art  af  ulykkelige  her  i 
Landet.  Jeg  har  faaet  løftet  en  Flig  af  det  Dække, 
der  hidtil  har  skjult  det  for  mig;  men,  rent  ud  sagt, 
er  der  derved  kommen  saa  megen  Tvivl  op  i  mig  om, 
hvorvidt  det  i  det  hele  og  store  er  gavnligt,  og  derfor 
tillader  De  nok,  at  jeg  taler  derom  i  Aften.  Der  er 
nu  først  det,  som  jeg  ved,  De  ogsaa  er  enig  med  mig 
i,  at  Hovedopgaven  for  al  Fremgang  i  Folket  maa 
være  fundamental,  det  er,  vi  maa  begynde  med  Børnene 
i   den   unge  Alder;    vi   maa   have  Skoler,   mange   flere 

Skoler,  hvert  Sogn  pua  Landet  maa  have  en  Skole  og 
saa  dygtige  Lærere;  allerede  dette  er  en  uhyre  Opgave, 
nok  til  Regeringens  udelte  Opmærksomhed  for  lang 
Tid  og  saa  bekostelig,  at  enhver  Skilling,  Staten  kan 
undvære  dertil,  ej  vil  blive  tilstrækkelig  i  mange  Aar. 
Men  saa  har  jeg  ogsaa  en  anden  Tvivl  mere  rettet  mod 
Deres  Sag  i  sig  selv,  og  det  er,  at  Lovens  Straf  skal 
være  til  Skræk  og  Advarsel;  hvordan  kan  det  forenes 
med,  at  man  bagefter  tager  sig  særlig  af  de  straffede; 
det  ene  forekommer  mig  er  en  Modsigelse  af  det  andet«. 
—  »Deres  kongelige  Højhed«,  svarede  F.,  »har  sikkert 
Ret  i,  at  Staten  først  maa  have  Skolesagen  fremmet, 
og  ogsaa  jeg  kan  ikke  tænke  mig,  at  Staten  selv  kan 
tage  sig  af  Forbrydere,  efter  at  disse  ere  straffede,  paa 
anden  Maade  end  ved  at  bringe  dem  ud  af  Landet; 
men  dette  har  sine  store  Vanskeligheder,  og  om  ikke 
for  andet,  saa  vilde  den  formindskede  Arbejdskraft  og 
det  forringede  Indbyggerantal,  især  paa  Landet,  være 
nok  til  ikke  at  tilraade  Deportation  som  en  almindelig 
Straf;  men  helt  anderledes  stiller  Sagen  sig  for  mig 
som  privat  Mand;  jeg  kan  bedst  forklare  mig  ved  at 
fortælle,  hvordan  jeg  er  kommen  ind  paa  selve  Sagen. 
Da  jeg  nemlig  kom  op  til  Norge  som  Stiftsbefalings- 
mand,  slog  det  mig  den  store  Forskel,  der  er  mellem 
den  norske  og  den  danske  Almue;  deres  Tankegang 
er  grundforskellig;  det  er,  som  Fjældene  deroppe  havde 
indpodet  Nordmændene  en  Haardhed  og  Strenghed, 
som    det    danske   Sletteland    mere    har    udjævnet    i   de 

Danske;  jeg  saa,  at  Forbrydelser  maaske  vare  færre 
deroppe,  men  omvendt  oftere  forbundne  med  en  Vild- 
skab i  Sindet,  en  vis  Hævngerrighed,  som  hernede 
sjældnere  mærkes,  og  ved  Siden  af  det  bemærkede  jeg, 
at  selve  Befolkningen  gjorde  en  væsentlig  Forskel  paa 
Forbryderne;  medens  nogle  af  disse  ogsaa  efter  Straffen 
regnedes  som  næsten  Ligemænd,  vare  andre  skyede 
som  pestbefængte  af  Almuen;  dette  sidste  gælder  specielt 
overfor  Tyve.  Det  er  ikke  Lovens  Mening,  at  selve 
Almuen  skal  udføre  en  Tillægsstraf,  som  det  jo  dog 
bliver,  naar  ingen  vil  have  noget  at  bestille  med  en 
Forbryder,  uanset  om  han  vil  ernære  sig  selv  i  Efter- 
tiden paa  en  skikkelig  Maade,  om  han  angrer  sin  For- 
brydelse, eller  om  der  har  været  noget,  der  kunde  tale 
til  Undskyldning  for  selve  Forbrydelsen.  Jo  mere  jeg 
tænkte  derover  og  lejlighedsvis  saa  Fanger,  bemærkede 
jeg  den  uhyre  Forskel,  der  var  paa  disse;  men  for 
dem  alle  vilde  engang,  naar  de  blev  fri,  den  umuhge 
Opgave  blive  billet  at  skaffe  sig  ærligt  Arbejde,  som 
ingen  vilde  give  dem.  Det  førte  mig  til  at  prøve  med 
en  enkelt;  jeg  fik  denne  anbragt  ukendt,  langt  fra 
Hjemmet,  hvor  ingen  kendte  Fortiden;  det  gik  godt, 
og  saa  prøvede  jeg  med  flere,  og  det  er  saa  godt  som 
altid  lykkedes,  saalænge  Hemmeligheden  blev  bevaret; 
det  er  derfor,  foruden  at  bedømme  Forbryderen  rigtig, 
netop  Hovedvanskeligheden  at  faa  deime  anbragt  og 
saa  at  bevare  en  vis  Hemmehghedsfuldhed  ved  hele 
Sagen,   og   alene  af   denne  Grund   ledes  det  bedst  ved 

privat  Foranstaltning«.  —  »Ja  deri«,  svarede  Prinsen, 
»giver  jeg  Dem  fuld  Ret;  jeg  kan  forstaa,  at  De  oppe 
i  Norge  og  vel  ogsaa  her  nede  har  haft  mange  Hemmelig- 
heder, som  ingen  har  Anelse  om.  Jeg  vil  imidlertid 
spørge  Dem,  har  De  ogsaa  set  saa  heldbringende  Virk- 
ninger, at  De  kan  være  vis  paa,  at  nogle  af  de  Stakler 
ere  frelste,  og  kan  De,  uden  at  røbe  noget,  ikke  give 
mig  et  Eksempel,  det  vilde  interessere  mig  meget?«  — 
»Med  Hensyn  til  ældre  og  yngre  Mænd«,  svarede  F., 
»kan  jeg  fra  mit  Ophold  i  Norge  henvise  til  en  ganske 
egen  Klasse,  som  Deres  kongelige  Højhed  maaske  næppe 
vil  tro  var  mulig.  Naar  afdøde  Tordenskjold  kom  i 
Land  fra  sine  Meritter,  manglede  han  ofte  Mandskab 
i  en  utrolig  Grad;  vi  skulde  hjælpe  ham  til  Folk,  og 
det  var  vanskeligt.  Saa  sagde  jeg  engang  til  ham,  at 
jeg  vidste  en,  der  havde  Æresfølelse,  skønt  han  var 
fradømt  Æren«.  —  »Ham  gad  jeg  nok  se«,  svarede 
Tordenskjold.  Han  fik  ham  med  sig,  og  de  følgende 
Gange  forlangte  han  fiere  af  samme  Slags,  og  saalænge 
jeg  var  deroppe,  vilde  han  gerne,  naar  han  var  i 
Bekneb  for  Folk,  have,  som  han  kaldte  dem,  den  Slags 
Drenge;  jeg  tror  nok,  han  indledede  Bekendtskabet 
med  en  lille  Enetale  med  hver  enkelt,  og  den  har 
rimeligvis  været  baade  kort  og  tydelig  efter  Torden- 
skjolds Maner.  Nu  ved  jeg  selvfølgelig  ikke  noget 
videre  om  disse  Menneskers  Skæbne;  det  er  saa  rime- 
ligt, at  en  Del  af  dem  ere  faldne;  men  de,  der  have 
overlevet  Kiigen,    tror   jeg   ere   givne   tilbage   til  Sam- 

fundet  og  have  i  et  godt  Afskedspas  fra  Flaaden  haft 
en  ganske  anderledes  Anbefaling,  end  om  de  vare 
blevne  hjemsendte  som  straffede  Personer«.  »Kunde 
De  ikke  Hr.  F.«,  begyndte  Prinsessen  derpaa,  »give 
os  et  Eksempel  paa  en  kvindelig  Forbryder,  som  De 
har  taget  Dem  af?  Jeg  mærker,  De  nødig  vil,  og  saa 
faar  jeg  da  fortælle  Dig«,  henvendte  hun  til  Prinsen, 
»at  jeg  tror  ganske  vist,  at  den  Mad,  vi  ere  blevne 
delikaterede  med  i  Dag  her  i  Huset,  er  lavet  af  en 
uærlig,  eller  rettere  sagt  af  en,  som  Mennesker  har 
dømt,  men  Gud  taget  til  Naade«.  F.  svarede  hertil, 
at  Prinsessen  havde  gættet  rigtig,  og  Sigrids  Levnets- 
løb  blev  saa  hørt  med  megen  Interesse,  hvorefter  Prin- 
sessen fortsatte:  »Det  er  aUigevel  saa,  at  man,  naar 
man  nu  ved  det,  meget  vel  kan  læse  hendes  gamle 
Trodsighed  i  hendes  Ansigtstræk.  Jeg  kan  saa  godt 
tænke  mig  hende  ikke  at  ville  give  efter,  hvad  de  saa 
gjorde  med  hende  hos  Bonden  eller  i  Spindehuset.  I 
den  anden  Piges  Ansigt  læser  man  derimod  den  reneste 
Uskyld  i  hver  af  hendes  Træk«.  —  Denne  Udtalelse 
blev  Dorothea  for  stærk;  hun  maatte  le;  Prinsen  og 
Prinsessen  lo  med;  Fejltagelsen  blev  dem  for  tydelig; 
der  var  ikke  andet  for,  Dorothea  maatte,  idet  hun  bad 
sin  Munterhed  undskyldt,  fortælle  Trines  Historie,  og 
da  hun  havde  endt  den,  bad  hun  Prinsen  om  Naade 
for  Trine  og  hendes  Fader,  og  efter  at  have  betænkt 
sig  lidt  saa  han  mildt  til  Prinsessen  og  svarede:  »Du 
er  vist   af   samme  Mening   som   jeg,    at  jeg   gerne  ser 

ogsaa    disse    to    Stakler    hjulpne,    naar    det    kan    lade 
sig  gøre«. 

I  Forholdet  mellem  Kong  Frederik  den  Fjerde  og 
hans  Søskende  paa  Vemmetofte  skete  en  ganske  lille 
Fremgang  til  det  formelt  bedre  ved,  at  Kongen  og 
Dronning  Anna  Sophie  samt  Prinsesse  Charlotte  paa 
en  Rejse  den  19.  Juli  1725  fra  Kjøbenhavn  til  Lolland 
blandt  andre  Opholdssteder  ogsaa  boede  tre  Dage  paa 
Bregentved  og  derfra  toge  til  Vemmetofte,  hvorom 
Avisen  beretter,  at  »D.  D.  M.  M.  vendte  derfra  meget 
kontante  tilbage  til  Bregentved«.  Efter  dette  Besøg 
lod  Prinsen  og  Prinsessen  deres  Kavalerer  møde  med 
Lykønskninger  saavel  til  Kongens  Fødselsdag  den 
følgende  11.  Oktober  som  til  Dronningens  den  16. 
April  1726  og  til  hendes  Nedkomst  den  1.  Maj,  og 
endelig  lykønskede  de  selv  personlig  paa  Frederiksberg 
Slot  i  Juni  1726;  dermed  var  den  ceremonielle  Etikette 
mod  Dronning  Anna  Sophie  saa  nogenlunde  tilveje- 
bragt fra  Hoffets  Side  paa  Vemmetofte;  men  derfra  og 
til  en  bedre,  personlig  Forstaaelse  var  der  et  meget 
langt  Skridt,  —  som  aldrig  blev  gjort.  Tværtimod 
maa  det  antages,  at  Kongens  Søskende  i  Forening  med 
Kronprinsen  vedbleve  med  ikke  at  kunne  fordrage 
Dronning  Anna  Sophie  personlig,  og  at  mange  af  Re- 
geringens Foranstaltninger  have  bidraget  hertil,  da  de 
tilskreves  hendes  Indflydelse;  der  var  saaledes  den  saa- 
kaldte  »hemlig  Kommission«,  der  nedsattes  under  For- 
sæde  af   den  norske  Biskop  Deichmann,    og  som  mest 

havde  Karakter  af  et  Inkvisitions  Tribunal;  men  de 
nærmere  Enkeltheder  derved  kendes  ikke  mere;  det 
vides,  at  den  afsluttedes  den  23.  Marts  1726,  og  at 
noget  af  det  allerførste,  Christian  den  Sjette  foretog 
sig  som  Regent,  var,  at  han  under  18.  Oktober  1730 
gav  Deichmann  Afsked  samt  senere  befalede  Kommis- 
sionens samtlige  Protokoller  opbrændte. 

Den  store  Ildebrand,  hvorved  de  to  Tredjedele  af 
Kjøbenhavn  ødelagdes,  begyndte  Onsdagen  den  20. 
Oktober  1728  om  Aftenen  Kl.  6^  paa  Hjørnet  af  St. 
Clemensgade  ligefor  Vesterport,  varede  under  stærk 
Storm  til  Fredag  Aften  den  22.  Oktober  og  omfattede 
60  Gader,  Petri-,  Frue-,  Helliggejst-  og  Reformert  Kirke, 
Bispegaarden,  Studiegaarden,  Borchs-,  Ehlers-  og  Valken- 
dorfs  Kollegier,  Universitets-Bibliotheket  og  Raadhuset 
med  det  derværende  Arkiv.  Medens  Branden  varede, 
holdtes  Byen  indespærret;  Portene  aabnedes  først  den 
23.  Oktober.  Mellem  de  brandlidte  var  Løvenørn,  der 
mistede  Resten  af  sin  Kones  Formue,  der  var  anbragt 
i  nogle  af  de  nu  afbrændte  Huse;  ogsaa  F.  og  Doro- 
thea mistede  deres  Gaard  i  Kjøbenhavn;  Tabet  for 
dem  blev  at  maatte  bygge  den  op  igen;  men  dette 
ruinerede  dem  ingenlunde;  takket  være  den  Forstand, 
hvormed  saavel  han  som  Dorothea  havde  bestyret  deres 
Pengesager,  trykkede  dette  Tab  dem  ikke  mere,  end 
at  de  med  hjælpsom  Haand  vare  i  Stand  til  desuden 
at  understøtte  flere  af  de  brandlidte. 

Derimod  nærmede  der  sig  Prinsessen  og  alle  dem, 

der  stode  Vemmetofte  nær,  langsomt,  men  sikkert  en 
stor  Sorg,  idet  Prins  Carl,  hvis  Helbred  omtrent  fra 
hans  tredivte  Aar  havde  været  svagt,  blev  saa  betænke- 
lig daarhgere,  at  han  hele  Aaret  1728  maatte  blive  paa 
Vemmetofte,  næsten  stadig  lidende.  Under  Sygdommen 
foretog  han  endnu  et  imødekommende  Skridt  mod 
Dronning  Anna  Sophie,  idet  han  stod  Fadder  til  den- 
nes den  15.  Februar  1728  fødte  Søn,  der  blev  opkaldt 
efter  Prinsen.  Daaben  foregik  den  følgende  Dag;  Prin- 
sesse Charlotte  holdt  Barnet,  og  Prins  Carl  var  repræ- 
senteret ved  Kronprinsen.  Et  Par  Maaneder  efter 
Daaben  rejste  Kronprinsen  og  Kronprinsessen  til  Carls- 
bad;  de  lagde  Udrejsen  om  ad  Vemmetofte  for  endnu 
engang  at  se  Prins  Carl,  der  imidlertid  mod  Forvent- 
ning i  Vinteren  1728 — 29  syntes  at  komme  sig  lidt, 
og  da  man  troede,  at  nogen  Stedforandring  kunde  være 
heldig,  afrejste  Prinsen  og  Prinsessen  fra  Vemmetofte 
til  Førslevgaard  i  Besøg  hos  Prinsens  Ven,  Over- 
kammerherre Plessen.  Der  opholdt  de  sig  fra  sidst  i 
Maj  til  formodentlig  den  20.  Juni.  Under  dette  Besøg 
har  Prinsens  Sygdom  rimeligvis  taget  det  sidste  af- 
gørende Skridt;  thi  den  8.  Juli  1729  om  Morgenen 
Kl.  4  afgik  han  ved  Døden  paa  Vemmetofte.  Dagen 
forud  var  han  endnu  lidt  oppe  og  nød  sammen  med 
Prinsessen  Alterens  Sakramente,  hvorefter  han  tog  Af- 
sked med  alle  ved  sit  Hof,  og  kommen  til  Sengs  lyste 
han  Herrens  Velsignelse  over  Prinsessen  og  havde 
endnu  Kraft   til   at   slutte  med  et  lydeligt  Amen  ;  han 

laa  saa  stille  hen  og  ventede  rolig  paa  Døden,  hørte 
endnu,  indtil  et  Kvarter  før  han  døde,  med  Bevidsthed 
paa  de  Bønner,  der  bleve  holdte  for  ham.  —  Den  27. 
Juli  om  Aftenen  Kl.  10  kørte  den  kongelige  Ligvogn 
fra  Vemmetofte  omgiven  af  ridende  med  Fakler  og 
efterfulgt  af  tre  Vogne  med  Kavalerer.  1  Landsbyen 
Karise  ved  Vejens  Omdrejning  til  Juellinge  holdt  Hest- 
garden, der  havde  haft  Hvil  paa  Juellinge,  og  som  fra 
Karise  derpaa  red  foran  Ligvognen.  Alle  Kirkeklokker 
ringede  i  den  stille  Sommernat,  eftersom  Toget  kom 
forbi;  Kjøge  By  var  illumineret,  og  Fodgarden  var 
opstillet  i  Gaden.  Udenfor  Roskilde  ordnedes  den 
højtidelige  Procession;  først  kom  Hestgarden,  derpaa 
den  kongelige  Staldmester,  Ligvognen  trukken  af  otte 
Heste,  hver  af  disse  ført  af  en  Kaptajn;  otte  Oberster 
bare  Baldakinen,  fire  Kammerjunkere  bare  Hjørnerne 
af  Ligklædet,  og  umiddelbart  efter  Ligvognen  red  den 
kongelige  Overhofmarskal  i  Spidsen  for  de  kongelige 
Marskaller,  derpaa  Kongehusets  Sørgevogne  —  alle 
tomme  —  og  til  sidst  Rigets  Dignitarier  i  Vogne.  I 
Roskilde  Domkirke  holdt  Sjællands  Biskop,  Christen 
Vorm,  Ligtalen,  der  varede  2^  Time;  samtidig  holdt 
Konfessionarius  Lintrup  en  Sørgetale  i  Fredensborg 
Kapel  for  Kongen  og  Dronningen,  og  Magister  Hersleb 
ligeledes  en  Sørgetale  i  Hirschholm  for  Kronprinsen. 
Efter  Højtideligheden  i  Roskilde  rejste  Prinsens  og 
Prinsessens  Hofstat  tilbage  til  Vemmetofte,  hvor  de 
ankom   den   samme  Dags  Aften,    og  den  følgende  Dag 

holdtes  i  Vemmetofte  Kapel  en  Sørgegudstj eneste  af 
Magister  Jensenius;  Prinsessen  havde  valgt  Teksten: 
»Jeg  haver  Lyst  til  at  vandre  bort  og  være  med 
Christo«. 

Sorgen  over  Prins  Carls  Død  overvældede  Prin- 
sessen, og  hun  var  straks  kun  opfyldt  af  den  Tanke, 
snart  selv  at  skulle  dø.  Det  faldt  i  Sorgens  Tid  natur- 
ligt, at  alle  hendes  Omgivelser  gjorde  det  lidet,  de 
kunde  gøre,  for  at  mildne  Sorgen,  og  at  saaledes  Doro- 
thea blev  Begravelsen  over  hos  Prinsessen  paa  Vemme- 
tofte og  i  den  nærmeste  Tid  derefter  opholdt  sig  ofte 
og  i  længere  Tid  der.  Prinsessen  tog  sig,  saa  godt 
hun  kunde,  af  Prinsens  efterladte  Hofpersonale;  Jagt- 
etaten blev  helt  inddraget,  og  Staldetaten  betydelig 
reduseret;  men  iøvrigt  beholdt  hun  eller  sørgede  for 
alle,  der  havde  været  i  Prinsens  Tjeneste.  Halvaars- 
dagen  efter  Prinsens  Død,  den  8.  Januar  1730,  aflagdes 
Sorgen  i  Værelserne;  Panelerne  og  Vindueskarmene, 
der  havde  været  sorte,  bleve  malede  hvide;  men  som 
Sorgen  over  Prins  Carl  begyndte  at  mindskes,  rykkede 
en  anden  Bekymring  frem  for  Prinsessen,  en  Bekym- 
ring, der  saavel  talte  til  hendes  Hjerte,  som  den  lagde 
Beslag  paa  hendes  Tanker  i  anden  Retning.  Hendes 
anden  Broder,  Frederik  den  Fjerdes,  Helbred  havde 
faaet  et  slemt  Knæk  ved  hans  Anstrengelse  og  Sorg 
over  Kjøbenhavns  Ildebrand  i  1728;  det  blev  ikke 
bedre  ved  hans  oprigtige  Sorg  over  Prins  Carls  Bort- 
gang,   og    en    personlig    Livsfare,    Kongen    var    i    paa 

Gjethuset,  hvor  han  overværede  en  Kanonprøvestøbning, 
gjorde  ham  betydelig  svagere.  Kongen  og  en  Mængde 
Tilskuere  stod  nemlig  paa  et  Stillads,  da  Formene 
sprang;  det  smeltede  Metal  væltede  sig  ind  under  dette  og 
antændte  Pillerne  for  Stilladset;  Røgen  og  den  glødende 
Luft  frembragte  en  Panik;  Kongen  kom  ud  af  en  Bag- 
trappe, faldt  eller  blev  kastet  omkuld,  besvimede  og 
maatte  bæres  bort.  Det  blev  saaledes  klart,  at  ogsaa 
Frederik  den  Fjerdes  Død  kunde  imødeses  i  en  ikke 
fjern  Fremtid,  og  eftersom  Forholdene  vare  i  den  konge- 
lige Familie,  specielt  saaledes  som  denne  betragtede 
Dronning  Anne  Sophie  og  de  Mænd,  som  hun  efter- 
haanden  havde  hævet  til  en  stigende  Indflydelse,  maatte 
det  Spørgsmaal  rejse  sig:  »Naar  Kongen  er  død,  hvad 
saa?«  Men  Spørgsmaalet  maatte  ikke  alene  opstaa; 
det  maatte  ogsaa  besvares,  og  det  blev  naturligt,  at 
Kronprinsen  maatte  raadføre  sig  med  nogen,  og  hvem 
var  da  nærmere  hertil  end  de  Personligheder,  han  følte 
Tillid  til;  dette  gjaldt  først  og  fremmest  hans  Faster, 
Prinsesse  Sophie  Hedevig  og  hendes  Kres,  i  hvilken 
da  særlig  Overkammerherre  Plessen  og  Stiftamtmanden 
i  Viborg,  Gehejmeraad  Iver  Rosenkrands.  Eftersom 
Kongens  Tilstand  var  i  den  følgende  Tid,  kan  det 
spores,  at  Kronprinsen  søgte  at  have  disse  i  sin  Nær- 
hed for  straks  at  kunne  faa  den  fornødne  Hjælp  i  det 
afgørende  Øjeblik.  —  Man  kan  danne  sig  et  Begreb 
om,  hvor  lidt  udviklet  Lægevidenskaben  var  i  de  Tider, 
hvor  meget  Datidens   Mennesker  vare   vænnede   til  at 

byde  dem  selv  af  Anstrengelser  og  Mangel  paa  for- 
nuftig Bekvemmelighed  og  Rolighed,  eller  ogsaa  hvor 
lidet  Frederik  den  Fjerde  ænsede  andres  Raad  og 
skaanede  sig  selv,  naar  man  ser,  at  han,  svag  som 
han  var,  den  19.  Juli  1730  begiver  sig  paa  en  saa 
vovelig  Rejse  som  fra  Kjøbenhavn  til  Hertugdømmerne. 
Han  lagde  Rejsen  ud  over  Vallø  for  at  bese  dette  Slot, 
der  var  bestemt  til  Enkesæde  for  Dronning  Anna  Sophie, 
og  da  han  vilde  se  alt  paa  Vallø,  udmattedes  han 
ganske  derved.  Alligevel  rejste  han  til  Gottorp  den 
29.  Juli;  men  der  maatte  han  standse,  og  længere  ned 
i  Hertugdømmerne  kom  han  ikke.  Løvenørn,  der  da 
atter  var  Gesandt  i  Berlin,  fik  Ordre,  dateret  Gottorp 
den  31.  Juli  1730,  at  indfinde  sig  hos  Kongen,  og  med 
Løvenørn  ankom  Dr.  Stahl,  Livlæge  hos  den  prøjsiske 
Konge  og  Dronning,  for  at  tilse  Frederik  den  Fjerde. 
Stahls  Midler  bragte  vel  i  Begyndelsen  nogen  Lindring; 
men  han  formaaede  ej  at  hæve  Ondet,  saa,  at  der  var 
intet  at  foretage,  og  rejste  derfor  tilbage  med  Løvenørn 
til  Berlin,  hvorimod  Kongen  saa  forsøgte  paa  at  rejse 
hjem  til  Kjøbenhavn;  men  han  naaede  kun  til  Odense. 
At  det  nu  virkelig  var  paa  det  sidste,  kunde  der  ingen 
Tvivl  mere  være  om.  Kronprinsen  og  Kronprinsessen 
samt  den  gamle  Markgrevinde  rejste  den  5.  Oktober  til 
Odense;  Prinsesse  Sophie  Hedevig  kørte  i  »Rejsevognen 
med  Skatollet«  fra  Vemmetofte  den  9.  og  kom  Dagen 
efter  til  Odense.  Den  paafølgende  Dag,  den  11.  Ok- 
tober, overlevede  Kongen;  det  var  hans  Fødselsdag,  og 

den  første  Fødselsdag  efter  Brudet  med  hans  Søster, 
at  denne  var  hos  ham.  Hof  provst  Her  sleb  holdt  Guds- 
tjeneste for  ham,  og  til  Tekst  var  valgt:  »Dødens  Dag 
er  bedre  end  Livets « .  Om  Eftermiddagen  havde  Kongen 
en  bevæget  Samtale  med  Overkammerherre  Plessen, 
hvem  han  skænkede  sit  eget  blaa  Baand,  takkede  ham 
for,  hvad  han  havde  været  mod  Prins  Carl  og  sluttede 
med,  at  »Han  forlod  sig  paa  hans  Tjeneste  for  sit  Hus«. 
Frederik  den  Fjerde  tilkendegav  derved,  at  han  vidste 
Plessens  fremtidige  Stilling,  og  da  Plessen  var  Dron- 
ning Anna  Sophies  farligste  Modstander,  kan  Kongen 
ogsaa  mulig  have  tænkt  paa  sin  Gemalindes  Forhold, 
naar  han  selv  var  gaaet  bort.  Natten  efter  Fødsels- 
dagen, Kl.  1^  om  Morgenen  den  12.  Oktober  1730 
døde  Frederik  den  Fjerde  paa  Odense  Slot,  og  samme 
Dag  om  Eftermiddagen  Kl.  3  rejste  Christian  den  Sjette 
med  sin  Dronning,  Prinsesse  Charlotte,  Prinsesse  Sophie 
Hedevig  og  Markgrevinden  fra  Odense.  I  Frederik 
den  Fjerdes  Rejsefølge  har  der  ikke  været  nogen,  som 
tænkte,  at  hverken  den  syge  Konge  eller  Dronning 
Anna  Sophie  skulde  faa  Kjøbenhavn  mere  at  se.  — 
Kongen  var  nu  død,  og  umiddelbart  derefter  befalede 
man  hans  Enke  at  forlade  de  kongelige  Værelser;  hun 
henvistes  til  et  Kammer,  der  benyttedes  af  Hofdamer- 
nes Piger;  dette  Kammer  vilde  hun  dog  ej  betræde, 
men  gik  grædende  om  i  Slottets  Gange  og  tilbragte 
der  Resten  af  Natten,  indtil  det  blev  hende  betydet,  at 
hun  skulde  være  under  Bevogtning  af  Oberst  Brokken- 

hus,    og  Kl.  4  om   Eftermiddagen    blev  hun    bragt   til 
dennes  Gaard,  Brangstrup,  en  Mil  fra  Odense. 

Den  allerførste  Behandling  af  Dronning  Anna  Sophie 
var  saaledes  saa  ydmygende  for  hende,  som  tænkes 
kunde.  Hun  var  ikke  alene  straks  vist  ud  af  den 
kongelige  Familie  paa  det  Slot,  som  hendes  lige  afdøde 
Gemal  selv  havde  ladet  opføre,  men  som  en  anden 
skyldig  sat  under  Anholdelse,  i  Arrest  eller,  hvad  man 
vil  kalde  det,  og  hvorvidt  nu  denne  haarde  Behandling 
var  foranlediget  af  hende  selv  ved  efter  Dødsfaldet  at 
fortsætte  med  en  anmassende  Optræden  mod  Konge- 
husets Medlemmer,  eller  disse  forud  havde  bestemt 
netop  en  saadan  Behandling  af  hende,  blev  af  mindre 
Betydning.  Som  sikker  Fortsættelse  af  denne  Indled- 
ning maatte  Dronning  Anna  Sophie  vente  en  haard 
Skæbne  for  den  følgende  Tid.  Hun  gjorde  da,  som 
det  maa  antages  efter  sine  Slægtninges  Raad  og  Til- 
skyndelse, det  eneste,  der  for  hende  var  at  foretage; 
hun  rettede  et  Andragende  til  Kongen  om  Naade;  det 
indgaves  den  1.  November,  og  deri  frasiger  hun  sig 
alle  sine  Godser  og  Ejendele  til  Kongens  Forgodt- 
befindende og  beder  om  Tilgivelse  for  sit  Liv  som 
»duchesse«.  Kong  Christian  den  Sjette  havde  ladet 
Storkansler,  Greve  Holstein  og  Gehejmeraaderne  Greve 
Rantzau  og  Overhofmarskal  Blome  forblive  i  Odense 
for  at  varetage  det  fornødne  for  Begravelsen;  disse  tre 
Mænd  bleve  nu  kommitterede  til  at  være  Mellemmænd 
ligeoverfor    Dronning  Anna  Sophie,    og  som  Svar   paa 

dennes  Andragende  om  Kongens  Naade  udfærdigedes 
under  11.  November  et  allerhøjeste  Reskript,  stilet  til 
de  nævnte  tre  Herrer.  Det  forkynder  sig  selv  som  en 
Naadesakt,  begrunder  dette  ved  den  Forargelse,  Dron- 
ning Anna  Sophie  har  givet  ved  sit  fleraarige  Ægte- 
skabsbrud, den  aldrig  før  liørte  Vielse  og  den  usæd- 
vanlige Kroning,  hvilket  alt  betegnes  som  den  værste 
Skændsel  for  det  kongelige  Arvehus;  navnlig  er  det 
gaaet  Kongen  gennem  Marv  og  Ben  at  have  set  sin 
»in  Gott  selig  ruhende  Frau  Mutter  dadurch  in  Ihrem 
Leben  so  sehr  geqwahlet  und  nach  Ihrem  Tode  ver- 
høhnet«,  omtaler,  at  hun  ofte  har  bragt  Frederik  den 
Fjerde  Sorg,  og  endehg,  at  hun  har  beriget  sig  under 
dennes  svage  Tilstand.  Men  ovenpaa  al  denne  Anklage 
kommer  saa  Bestemmelsen,  at  hendes  Stilling  skal  saa- 
ledes  reguleres,  at  hun  beholder  Dronninge-Titelen,  men 
uden  at  maatte  nævne  Rigerne  eller  Landsdelene,  faar 
Klausholm  til  Livgeding  med  Forphgtelse  til  at  for- 
blive der,  en  aarlig  Apanage  af  25,000  Rigsdaler  samt 
100,000  Rigsdaler  til  at  indrette  sig  for  straks  og  endelig, 
at  hun  maa  beholde,  hvad  hun  ejer  privat  af  Løsøre; 
derimod  fratages  hende  alle  Godser  og  Ejendomme, 
Effekterne  paa  de  kongelige  Slotte,  en  testamentarisk 
Forskrivning  paa  et  Skrin  med  40,000  Rigsdaler  i 
Dukater  og  50,966  Rigsdaler  i  Juveler  —  og  iøvrigt 
alt,  hvad  hun  ejer  i  rede  Penge  og  Obligationer,  hvor 
de  findes.  Til  dette  Reskript  kom  et  Tillæg  af  2.  De- 
cember,    der    indrømmer    hende    hendes    Mødrenearv, 

Indtægten  af  Godserne  til  December  Termin  og  aarlige 
Vildt-  og  Brændedeputater.  —  Denne  mærkelige  Mild- 
hed ligeoverfor  Strengheden  straks  kan  selvfølgelig 
godt  forklares  ved  Christian  den  Sjettes  personlige 
Karakter,  hans  virkelige  Ønske  om  at  vise  sin  Naade 
saa  vidt  muligt;  men  Tanken  om,  at  der  dog  ogsaa 
kan  være  kommen  noget  andet  til,  vil  vanskelig  kunne 
afvises.  Indflydelsen  af  hendes  fornemme  Slægtskab, 
der  hørte  til  de  første  Familier  i  Landet,  har  naturlig- 
vis bidraget  sit,  og  navnlig  kan  det  let  forklares,  at 
denne  Indflydelse  bedre  kunde  gøre  sig  gældende  i 
Løbet  af  en  Maanedstid  end  umiddelbart  ved  Døds- 
faldet; men  foruden  den  ydre  Paavirkning  er  det  rime- 
ligt at  tro,  at  Christian  den  Sjette  af  sin  egen  Erindring 
kan  være  bleven  noget  paavirket;  han  kan  mulig  have 
husket  forbindtlige  Ytringer  til  hende  for  Tjenester, 
hun  kan  have  vist  ham  ligeoverfor  Faderen,  Ytringer, 
som  maaske  flere  kendte,  eller  som  hun  havde  skriftlig, 
og  det  ligger  ikke  absolut  fjernt,  at  han  netop  gerne 
atter  vilde  have  i  sin  Haand  de  egenhændige  Breve, 
han  havde  tilskrevet  Dronning  Anna  Sophie.  Straffen, 
der  overgik  denne,  indskrænkedes  saaledes  til,  at  man 
fratog  hende,  hvad  den  herskende  Mening  ansaa  af 
hende  erhvervet  paa  urigtig  Maade,  man  lod  hende 
beholde  Retten  til  at  kaldes  »Majestæt«  og  Dronninge- 
Titelen,  og  da  hun  ej  maatte  kalde  sig  Enkedronning 
eller  for  sin  Person  nævne  Rigerne,  vidste  hun  at  om- 
gaa   dette   ved   at  give   sig   selv  følgende  Benævnelse: 

»Ihra  Majestæt  des  in  Gott  ruhenden  Kønigs,  Friede- 
rinh  des  Vierten,  Kønigs  zu  Dennemark,  Norwegen  etc, 
binterlassene  Kønigin  und  Wittwe«,  og  hvad  Forvis- 
ningen til  Klausholm  angaar,  da  fik  denne  ingen  anden 
Betydning,  end  at  hun  ej  maatte  komme  til  Hoffet; 
hendes  Apanage  af  25,000  Rigsdaler  aarlig  var  lig  med 
den,  Dronning  Sophie  Magdalene  oppebar  i  de  første 
Aar.  Da  den  første  Skræk  havde  lagt  sig,  syntes 
Dronning  Anna  Sophie  imidlertid  ingenlunde  tilfreds 
med  Udfaldet;  tværtimod  Reskriptets  Forlangende  til 
hende  om,  uden  Indvending  og  derimod  med  Tak- 
sigelse at  underkaste  sig  Kongens  Bestemmelse,  remon- 
strerede  hun  mod  nogle  af  Reskriptets  Ytringer,  fik  til 
Svar  en  ubehagelig  Forklaring  af  disse  og  sendte  saa 
Kongen  den  28.  November  et  Andragende  paa  elleve 
Punkter  uden  hverken  at  takke  eller  betegne  den 
Underdanighed  ved  sin  Underskrift,  som  hun  skyldte 
Kongen.  —  Den  12.  December  blev  en  Sørgeguds- 
tj eneste  afholdt  i  Odense  Slots  Kapel;  Kisten  førtes  til 
Roskilde,  hvor  Bisættelsen  foregik  den  16.  December  i 
Overværelse  af  Kong  Christian  den  Sjette,  hvorimod 
Dronning  Anna  Sophie  den  13.  December  rejste  fra 
Brangstrup  til  Klausholm  efter  et  Ophold  paa  Boller, 
hvor  hun  var  Julen  over.  Først  den  25.  August  1735 
blev  hun  officielt  meddelt  Christian  den  Sjettes  Til- 
givelse; at  denne  endelig  kom,  skyldtes  Hofpræsten 
Blume,  der  beroligede  Kongen  for  de  Betænkehgheder, 
han    havde   af  Pietets-Hensyn    til    sin  Moder,    og   maa 

forklares  ved,  at  Dronning  Anna  Sophie  hengav  sig  i 
pietistisk  Retning;  hun  havde  ikke  alene  et  Kapel,  men 
ogsaa  et  Bedekammer  paa  Klausholm,  der  endnu  skulle 
være  bevarede  fra  hendes  Tid  uforandrede,  og  der  for- 
tælles, at  hun  anvendte  Fredagen  til  Sang  og  Bøn,  var 
da  med  Præsten  først  i  Kapellet  og  senere  alene  i  Bede- 
karameret,  hvor  Degnen  maatte  lede  Sangen  fra  et 
andet  Værelse.  I  sit  Testamente  tager  hun  blandt 
andet  Bestemmelse  om  Kapelblokkens  Tavlepenge,  der 
angives  til  over  4000  Rigsdaler;  det  overlodes  hendes 
Søster,  Grevinde  Laurvig,  at  oprette  et  Hospital  eller 
Stiftelse  for  Pengene,  hvor  hun  vil,  »die  Prowintz  Jiit- 
land  ausgenommen«.  Hun  døde  paa  Klausholm  den 
7.  Januar  1743  af  Kopper  og  hviler  i  en  Kiste  af  sort, 
norsk  Marmor  i  Trollernes  Kapel  under  Roskilde  Dom- 
kirkes nordre  Taarn,  hvorimod  Frederik  den  Fjerde  og 
hans  første  Dronning,  Louise,  hvile  i  Marmor  Sarka- 
fager  i  Kirkens  Højkor. 

Prinsesse  Sophie  Hedevig  arvede  alt  efter  Prins 
Carl  —  selvfølgelig  med  Undtagelse  af  Jægerspris,  der 
gik  tilbage  til  Kronen;  —  men  denne  Arv  var  ret 
beset  nærmest  en  stor  Byrde,  da  Prinsessen  med  Arven 
tillige  overtog  Prinsens  Gæld,  der  vel  nærmest  var 
foranlediget  af  de  store  Beløb,  han  i  levende  Live 
havde  skænket  bort,  og  at  faa  denne  Gæld  betalt  og 
sine  egne  Forhold  ordnede  blev  derefter  en'  Opgave 
for  hende,  som  det  lykkedes  hende  fuldstændig  at  løse. 
I  den  Anledning  solgte  hun  straks  sine  jydske  Godser: 

Dronninglund,  Dronninggaard  og  Børglum  Kloster;  dog 
Købesummen  60,000  Rigsdaler  var  ej  tilstrækkelig  til 
at  dække  Fordringerne;  baade  Vemmetofte  og  Højstrup, 
hendes  bevægelige  og  ubevægelige  Ejendomme,  lod  hun 
stille  til  Sikkerhed;  det,  der  væsentlig  hjalp  hende  ud 
over  de  finansielle  Vanskeligheder,  var  den  smukke 
Maade,  Christian  den  Sjette  straks  kom  hende  til  Hjælp 
paa,  ved  nemlig  at  lade  hende  faa  sin  Apanage  saaledes 
forøget,  at  hun  egentlig  kan  siges  at  have  beholdt 
Prins  Carls  Apanage  foruden  sin  egen  tidligere.  Kongens 
Tilbud  til  hende  om  at  erholde  Grevskabet  Vallø  vilde 
hun  derimod  ej  modtage,  og  man  behøver  ej  længe  at 
være  i  Tvivl  om  hvorfor,  da  Vallø  var  en  af  de  Ejen- 
domme, der  fratoges  Dronning  Anna  Sophie,  og  mærke- 
lig nok  synes  man  derefter  at  have  været  raadvild  om, 
hvad  man  skulde  gøre  med  Vallø,  som  man  synes  hver- 
ken at  have  villet  beholde  eller  sælge.  Som  alt  fortalt 
rejste  Prinsessen  med  den  øvrige  kongelige  Familie 
straks  efter  Frederik  den  Fjerdes  Død  fra  Odense  til 
Kjøbenhavn;  hun  boede  der  paa  Charlottenborg,  og 
til  Sommerresidens  fik  hun  Sorgenfri  Slot;  Vemmetofte 
maatte  nu  staa  tilbage;  hun  blev  raskere  og  synlig 
oplivet  af  de  forandrede  Forhold  ved  Hoffet;  men  alle- 
rede i  1732  var  hun  atter  lidende,  og  Forbindelsen 
med  dette  maatte  derfor  opgives,  og  da  i  det  følgende 
Aar  og  fremdeles  derefter  Dronning  Sophie  Magdalenes 
Indflydelse  mere  og  mere  gjorde  sig  gældende,  tænkte 
hun  paa  igen  at  bo  paa  Vemmetofte;  det  blev  imidlertid 

kun   ved   Tanken   og  Forberedelser   til   Rejsen   derud; 
hendes  Helbred  blev  svagere  og  svagere. 

En  Dag  i  Efteraaret  1733  var  der  mere  end  al- 
mindelig Travlhed  paa  Mgaard  for  Pigerne  Sigrid  og 
Trine,  idet  nemlig  F.  og  Dorothea  lige  vare  komne 
hjem  fra  et  Besøg  paa  fleie  Maaneder  hos  deres  Datter 
i  Fyn;  hele  Huset  og  Haven  var  i  den  ønskeligste 
Orden,  og  alt  skulde  nu  i  det  gode  gamle  Trit  igen, 
hvad  Madlavning  med  mere  angaar.  Pigerne  skulde 
ogsaa  hjælpe  Dorothea  med  at  pakke  ud;  Trine  havde 
dertil  meget  at  berette  om,  hvad  der  var  passeret  under 
Dorotheas  Fraværelse,  og  Sigrid  kunde  ikke  faa  for 
meget  at  høre  om  Agnes  og  hendes  Børn  ovre  i  Fyn. 
Tiden  løb  saa  stærkt,  at  hverken  Dorothea  eller  Pigerne 
tænkte  videre  paa  F.,  der  straks  efter  Hjemkomsten 
havde  givet  sig  til  at  studere  de  Brevskaber,  der  havde 
ophobet  sig  til  ham  under  hans  Fraværelse.  Idet  han 
sad  stille  beskæftiget  hermed,  kunde  man  rigtig  se,  at 
Aarene  ikke  vare  gledne  sporløst  forbi  ham;  vel  var 
han  endnu  en  høj,  statelig  Skikkelse;  men  Haaret  var 
graanet,  og  i  Ansigtet  viste  sig  flere  Furer.  Øjnene 
vare  mindst  forandrede;  de  vare  endnu  smukke,  og 
han  kunde  endnu  kaste  dem  saa  underlig  hurtig  paa 
en  anden;  maaske  han  havde  bevaret  netop  Øvelsen 
heri,  fordi  Dorothea  forlængst  havde  betroet  ham,  at 
det  var  disse  farlige  Øjne,  der  først  havde  bedaaret 
hende  og  senere  været  hende  saa  uudholdelige  i  de 
Aar,    det   havde   været   hende   forbudt   at   have   ham  i 

sine  Tanker.  Dorothea  var  jo  heller  ikke  ung  længere; 
naar  en  Dame  er  nærmere  50  end  40  Aar,  er  det  for 
meget  at  forlange,  at  hun  skal  se  ud  som  en  ung  Pige; 
da  hun  var  bleven  Hoffrøken,  havde  hendes  Ansigt, 
naar  det  ej  havde  været  holdt  saa  godt  op  af  den  lange 
Figur,  nok  kunnet  regnes  for  et  tolv  Aars  Pigebarns; 
ved  Enkedronning  Charlotte  Amalies  Død  havde  hen- 
des Udseende  i  en  forbavsende  lang  Tid  staaet  i  Om- 
egnen af  18  Aar.  Vel  tog  hun  straks  ved  Indtrædelsen 
i  Ægtestanden  et  stærkt  Tilløb  til  som  værdig  Frue  at 
kunne  anses  for  at  være  nogle  og  tyve  Aar,  og  paa 
den  Alders  Udseende  blev  hun  staaende  saa  længe,  at 
selv  Prinsessen,  der  dog  bestemt  vidste  hendes  Alder, 
ofte  greb  sig  i  at  regne  hende  for  meget  yngre,  end 
hun  var,  —  og  selv  nu  var  det  kun,  naar  Ansigtet  var 
i  Ro,  at  man  saa  Alderen  nærme  sig;  saasnart  hun 
enten  talte  eller  lo,  og  begge  Dele  gjorde  hun  fremdeles 
ligesom  tidligere  med  megen  Lyst,  vare  de  fleste  i  Tvivl 
om,  hvorvidt  hun  var  mere  end  omtrent  tredive  Aar. 
—  F.  sad  altsaa  og  læste  Breve  i  sin  Stue;  Dorothea 
og  Pigerne  vare  optagne  af  deres  Sager  i  Stuen  foran, 
og  de  havde  længe  afvekslende  talt  uden  at  agte  paa 
andet,  end  hvad  de  selv  havde  for.  —  »Aah,  hvor  det 
dog  er  kedeligt  det«,  lød  det  pludselig  halvhøjt  inde 
fra  F.,  og  straks  efter  var  hans  ferme,  lydige  lille  Kone 
ved  Siden  af  ham  med  Spørgsmaalet,  hvad  det  var, 
der  var  kedeligt.  —  *Tag  selv  og  læs  det  Brev,  om 
Du  vil«,  var  Svaret,  og  da  hun  efter  at  have  læst  det 

gav  ham  det  tilbage,  fortsatte  han:  »Fyren  maa  have 
været  her  alt  for  otte  Dage  siden,  saa  der  er  slet  intet 
at  gøre«.  —  Dorothea  mente  dog,  at  Sigrid  maaske 
kunde  oplyse  lidt  om  ham;  denne  blev  altsaa  hentet 
ind,  og  Døren  lukket  for  Trine,  hvorefter  Sigrid  for- 
talte, hun  meget  godt  kunde  huske  ham,  der  havde 
været  med  det  Brev;  han  havde  liaft  et  ikke  alminde- 
ligt Udseende;  Sigrid  var  ved  at  se  ham  kommen  til 
at  tænke  paa  Spindehuset  og  troet  at  kunne  kende 
noget  i  hans  Ansigtstræk,  og  hun  var  bleven  vis  paa, 
at  det  maatte  være  Trines  Fader,  for  da  Trine  kom 
ind  i  Køkkenet  til  dem,  havde  Sigrid  godt  mærket,  at 
han  ej  vilde  lade  Trine  se  ham  og  dog  selv  se  saa 
meget  som  mulig  paa  Trine.  Sigrid  havde  saa  vist 
ham  ud  i  Borgerstuen,  givet  ham  Mad  og  Drikke  og 
forklaret  ham,  at  Herren  kom  hjem,  saa  han  kunde 
komme  her  igen  som  nu  i  Eftermiddag;  det  smagte 
han  noget  paa,  »og  saa  raadede  jeg«,  fortsatte  Sigrid, 
»ham  til  at  gaa  over  til  Opsynsmanden  i  Kalkgruberne 
og  sige,  ligesom  det  var,  og  bede  ham  om  Arbejde  i 
de  otte  Dage,  det  kunde  vare.  Denne  Udsigt  til  at 
faa  noget  at  leve  for  i  Mellemtiden,  kunde  jeg  godt 
fornemme,  opmuntrede  ham,  og  saa  gjorde  jeg  noget 
mere;  jeg  pakkede  Mad  ind  og  gav  ham  med,  da  han 
gik;  det,  tænkte  jeg,  turde  jeg  nok  for  Herren  og  og- 
saa  for  Fruen«.  —  »Ja  vist  saa«,  svarede  Dorothea, 
»det  var  meget  rigtig  gjort  altsammen;  men  tror  Du 
ej,    Trine   har  mærket  noget  eller  venter  sin  Fader  ud 

nogensinde?  Have  I  aldrig  talt  sammen  om  det?  Har 
I  aldrig  betroet  hinanden  Eders  Fortid?«  —  »Jo  vi 
har«,  sagde  Sigrid;  »det  er  en  Stund  siden;  Fruen 
husker  nok  dengang,  det  kneb  saa  haardt  for  Trine, 
da  hun  havde  bekendt  for  sin  Ven,  hvem  hun  var,  og 
denne  saa  sagde  Tak  for  sig  og  Farvel  med  det  samme, 
rendte  rundt  og  fortalte  hendes  Historie  vidt  og  bredt 
her  omkring;  da  blev  Trine  jo  helt  balstyrig;  det  blev 
hende  for  meget;  hun  vilde  drukne  sig  og  alt  det, 
Fruen  nok  kan  huske.  Om  Aftenen  var  hun  ikke 
roligere,  gjorde  lidt  Vrøvl  mod  mig  i  Pigekammeret, 
lod  mig  vide,  jeg  var  ligesom  de  andre,  gjorde  Nar 
ad  hende,  naar  jeg  ikke  talte  med  hende;  jeg  kunde 
ikke  fatte  hendes  Lidelse;  hun  blev  fristet  ganske  ander- 
ledes, end  jeg  kunde  forstaa,  og  mere  af  den  Slags. 
Jeg  lod  hende  snakke  løs;  men  da  hun  standsede  en 
Smule,  svarede  jeg  hende  ikke  andet,  end  at  jeg  viste 
hende  mit  Mærke  paa  Skulderen.  Hun  forstod  mig 
ikke  først  og  blev  ved  at  se  paa  mig;  saa  krøb  hun  i 
Seng  og  græd  sig  i  Søvn;  jeg  var  vaagen  før  hende 
om  Morgenen;  men  da  Trine  endelig  vaagnede,  var 
hun  sig  selv  igen,  som  Fruen  nok  husker«.  —  »Nu, 
Du  har  tænkt  Dig  til  saa  meget  Sigrid«,  sluttede  F., 
»skal  Du  ogsaa  kende  Resten.  Naar  Trines  Fader  kom- 
mer her  igen,  bliver  han  ej  mere  end  en  Nat  over; 
saa  faar  Trine  Lov  til,  om  hun  vil,  at  følge  ham  til 
hans  nye  Hjem  ovre  paa  Fyn,  og  om  en  Maaneds  Tid 
rejse  min  Kone  og  jeg  til  Kjøbenhavn  og  tage  Dig  med«. 

Det  blev  dog  ej  før  efter  Nytaar  1734,  at  F.  og 
Dorothea  kom  til  Kjøbenhavn.  Hendes  første  Gang 
var  til  Prinsessen,  der  blev  oplivet  af  hendes  Besøg; 
men  Dorothea  saa  godt,  at  hun  var  bleven  meget 
svagere,  siden  Dorothea  havde  set  hende  sidst.  Prin- 
sessen fortalte,  at  det  var  Bestemmelsen  at  tage  til 
Vemmetofte  og  saa  blive  boende  der  til  hendes  Død; 
alt  var  nu  saa  forandret  for  hende  i  Kjøbenhavn;  hun 
længtes  efter  den  Fred  og  Ro,  der  var  paa  Vemmetofte, 
og  som  havde  gjort  hendes  Broder  og  hende  selv  saa 
godt  forhen;  »men«,  føjede  Prinsessen  til,  »Du  blev 
med  et  saa  alvorlig,  da  jeg  nævnte  at  bo  paa  Vemme- 
tofte. Hvorfor  blev  Du  dog  det?  Jeg  glæder  mig 
ogsaa  til  der  oftere  at  kunne  se  Dig«.  —  »Jeg  kom 
til  at  tænke  paa  din  Moder,  da  Du  nævnede  det  om 
Rejsen,  og  derved  bleve  mine  Tanker  alvorlige«,  svarede 
Dorothea.  Det  varede  lidt  før  Prinsessen  igen  sagde 
noget;  endelig  ytrede  hun  i  en  halv  vemodig  og  halv 
beskeden  Tone:  »Du  sagde  sandt,  at  Du  tænkte  paa 
Moder;  men  Du  sagde  vist  ikke  den  fulde  Sandhed; 
jeg  tror,  dine  Tanker  vare  som  hendes  Valgsprog: 
»Mennesket  spaar;  men  kun  Gud  raader«.  Naar  jeg 
talte  om  at  rejse  til  Vemmetofte,  skulde  jeg  have  til- 
føjet, om  Gud  vil  det«.  —  En  anden  Dag  sagde  hun 
til  Dorothea:  »Hvor  det  er  underligt,  saa  jeg  nu  i 
min  Svaghedstilstand  saa  ofte  mindes  Moder,  da  hun 
gik  lidende  omkring  her  paa  Charlottenborg  og  ogsaa 
følte    sig    saa   ene   i    sine   sidste   Aar.      Min    Tanke   er 


174 

undertiden,  at  det  gaar  mig  som  liende;  men  jeg  har 
ikke  hendes  Sjælsstyrke,  og  hun  havde  ogsaa,  hvad 
jeg  har  manglet,  denne  store  Gave  altid  at  kunne  se 
bort  fra  det  Ydre  og  kun  lægge  Vægt  paa  det  ene 
fornødne,  og  hvor  var  hun  tillige  praktisk  dygtig  i  alle 
Forhold.  Jeg  mindes  dette  i  saa  mange  smaa  Ting 
nu;  saaledes  forleden,  jeg  tænkte  paa  min  mulige  Rejse 
ud  til  Vemmetofte,  kom  jeg  til  at  huske  paa,  hvordan 
hun,  naar  hun  rejste  derud  eller  til  Gjorslev,  lod 
Fiskeren  fra  Prambroen  følge  med  med  sine  Garn  paa 
en  af  Vognene  og  saa  fik  ham  til  at  fiske  i  Stranden, 
saa  hun  selv  kunde  faa  Fisk  under  sit  Ophold  derude. 
Til  andre  Tider  mindes  jeg,  hvor  behersket  hun  kunde 
være,  selv  om  hun  var  vred  over  noget.  Jeg  husker 
saa  tydelig  det  sarkastiske  Smil,  hvormed  hun  kunde 
give  en  artig  og  dog  saa  sviende  Bemærkning  til  en 
eller  anden,  der  fortjente  det,  og  naar  jeg  saa  sammen- 
ligner det  med,  hvor  heftig  jeg  tit  er  bleven  i  mit  Liv, 
ja,  saa  ligger  jeg  her  og  rent  ud  skammer  mig  ved 
den  Sammenligning.  Men  ved  Du,  hvad  jeg  ogsaa 
tænker  paa,  at  Moder  havde?  Det  var  Dig;  hun 
skærmede  trofast  om  Dig  i  sin  Tid,  og  Du  var  trofast 
mod  hende  igen;  hvor  vilde  jeg  gerne  have  Dig  om 
mig,  som  Moder  havde  Dig;  men  det  kan  jo  ikke  ske; 
Du  er  jo  gift  og  maa  ikke  bryde  din  Pligt  mod  din 
Mand  for  nogen  Pris.  Jeg  vilde  ikke  engang  have 
Dig  nu,  selv  om  Du  af  Kærlighed  til  mig  vilde  bo 
her  til  Stadighed«. 

»Nu  er  min  Mand  rejst  sin  Vej«,  begyndte  Doro- 
thea nogen  Tid  efter,  da  liun  atter  besøgte  Prinsessen; 
»der  er  saa  trist  for  mig  hjemme;  Sigrid  er  en  sjælden 
Kvinde;  men  morsom  er  hun  ikke  i  Længden;  kunde 
jeg  ikke  faa  Lov  til  at  være  her  hos  Dig  paa  Char- 
lottenborg, —  bare  lidt  i  den  første  Tid,  jeg  skal  und- 
være min  Mand;  det  kunde  opmuntre  mig«,  tilføjede 
hun  smilende.  Prinsessen  svarede  ikke  straks;  et  Par 
Taarer  maatte  først  viskes  bort;  saa  bad  hun  Dorothea 
sætte  sig  ved  hendes  Side  og  sagde  saa,  idet  hun  lagde 
sin'Haand  paa  Dorotheas:  »Aldrig  havde  jeg  dog  troet, 
at  Du  vilde  og  turde  byde  mig,  din  gamle  Plejemoder, 
saa  megen  Usandhed  samlet  i  een  Mundfuld,  havde 
jeg  nær  sagt.  Tror  Du  ikke,  jeg  har  vidst,  at  det  var 
din  Bestemmelse  at  følge  med  din  Mand  paa  hans 
lange  Udenlandsrejse,  og  saa  har  Du  formaaet  din  gode 
Mand  til  at  lade  Dig  blive  hjemme,  hverken  efter  din 
eller  hans  Lyst,  ene  for  at  kunne  holde  mig  med  Sel- 
skab. Du  skal  være  saa  inderlig  velkommen;  men  det. 
Du  sagde  om  at  blive  opmuntret  her  hos  mig,  var 
næsten  for  uartigt;  jeg  kommer  til  at  bede  Dig  om 
selv  at  sørge  for  Anledninger  til,  at  dine  gamle  Latter- 
salver  kunne  komme  frem,  bare  om  jeg  maa  bede  lidt 
mere  douce,  end  da  Du  var  Vildkat  i  gamle  Dage  paa 
»Slottet«. 

Henad  Foraaret  1734  blev  Prinsessens  Helbreds- 
tilstand bedre;  i  Maj  begyndte  hun  at  kunne  køre  ud. 
Tanken   om   at   rejse   til    Vemmetofte   kom    bestemtere 

frem;  Forberedelser  bleve  trufne  derude;  nogle  Vinduer 
mod  Nord  tilmuredes,  en  primitiv  Elevator,  bestaaende 
af  en  Vinde  med  en  Stol,  anbragtes  for  at  skaane 
hende  for  Trappernes  Besværligheder,  og  selv  hendes 
»grønne  Seng«  paa  de  fire  forgyldte  Fødder  og  rigt 
udstyret  med  Guldf ranger  og  Galloner,  forgyldt  Karnis 
og  det  med  Edderdun  stoppede  Tæppe  sendtes  fra 
Kjøbenhavn  til  Vemmetofte,  hvorimod  omvendt  hen- 
des Portechaise  derude  beordredes  sendt  til  Kjøben- 
havn. da  man  tænkte  at  bære  Prinsessen  til  Vemme- 
tofte; —  men  saa  faldt  hun  tilbage  igen;  hendes 
Svaghed  tiltog  i  den  Grad,  at  hun  i  Juli  Maaned  lod 
Præsterne  paa  Vemmetofte  og  Højstrup  Godser  anmode 
om  at  bede  for  hende  fra  Prædikestolen,  og  hun  blev 
saa  yderlig  afkræftet,  at  hun  ej  selv  formaaede  at  rejse 
sig  fra  en  Stol.  I  September  maatte  hun  opgive  ethvert 
Haab  om  at  komme  mere  til  Vemmetofte,  og  hendes 
grønne  Seng-  maatte  atter  sendes  til  Kjøbenhavn.  Denne 
store  Udmattelsestilstand  holdt  sig  derefter  Aaret  ud, 
kun  afbrudt  af  og  til  af  et  hdt  bedre  Befindende.  Den 
9.  Januar  1735  oprettede  hun  sit  Testamente,  og  af 
dette  vedblev  den  fjerde  Post,  hvorefter  hun  skænkede 
Vemmetofte  og  Højstrup  Gaarde  og  Godser  til  et  Kloster, 
ogsaa  derefter  at  beskæftige  hendes  Tanker,  idet  hun 
nemlig  tillige  selv  vilde  bestemme  det  fornødne  om 
Indretningen  af  Klosteret,  og  uagtet  hun  nu  var  saa 
yderlig  svag,  laa  hun  dog  og  optegnede  med  Blyant 
paa  Sedler,    hvad   hun   i   sin  Tankegang   var  kommen 

til  Afgørelse  om,  oo-  af  disse  smaa  Sedler  have  to  faaet 
en  større  Virkning  og  Betydning  i  Tidens  Løb,  og 
ikke  mindst  i  Nutiden,  end  hun  selv  kan  have  haft 
Anelse  om;  paa  den  ene  stod:  »Von  Ahnen  will  ich 
nichts  wissen«,  og  paa  den  anden:  »Das  Præambulum 
ist  altso  gut;  von  Ahnen  wiU  ich  nichts  gedacht  haben«; 
men  foruden  det,  der  er  efterladt  paa  hendes  Sedler, 
og  som  derefter  blev  optaget  i  den  efter  hendes  Død 
udfærdigede  Fundats  for  Klosteret,  har  hun  ganske 
sikkert  haft  sine  Tanker  meget  henvendt  paa  et  bestemt 
Forhold,  nemlig  Klosterdamernes  Trosbekendelse.  Det 
er  umulig  at  tro,  at  denne  ikke  ganske  i  Særdeleshed 
har  været  en  Genstand  for  hendes  Overvejelse,  og  naar 
hun  aldeles  intet  derom  har  bestemt,  og  ogsaa  Fun- 
datsen selv  tier  herom,  ligger  det  nær  at  formode,  at 
hun  med  Forsæt  intet  har  udtalt  for  at  lade  dette 
Spørgsmaal  hel  aabent,  saaledes  at  Eftertiden  i  hvert 
enkelt  Tilfælde  kunde  tage  Bestemmelse  derom,  og 
hertil  er  hun  utvivlsomt  ledet  af  Pietetshensyn  lige- 
overfor sin  afdøde  Moder,  der,  selv  Reformert,  havde 
villet  skænke  Vemmetofte  til  et  Kloster  og  netop  vilde 
have  Adgang  til  dette  ogsaa  for  reformerte  Damer,  og 
at  Prinsessen  vel  har  set  en  Fare  i  saaledes  ved  sin 
Tavshed  at  lade  Klosteret  være  aabent  for  Damer  af 
enhver  Konfession,  altsaa  ogsaa  for  den  katholske,  kan 
tildels  godt  udledes  af,  at  hun  overlod  Bestyrelsen, 
»efter  deres  Samvittighed,  og  som  de  dot  foi-  (xud 
tænker    at   tnisvare>s    en    ubetinget  Frihed    til    at    med- 

dele    eller    nægte    Samtykke    til    Daiiifis    Optagelse    i 
Klosteret. 

Som  Prinsessen  selv  havde  fundet  sin  nuværende 
Tilstand  paa  Charlottenborg  at  hgne  hendes  afdøde 
Moders  i  dennes  sidste  Aar,  saaledes  maatte  ogsaa 
denne  samme  Lighed  foresvæve  Dorothea,  dog  at  hun 
fandt  Prinsessen  ganske  anderledes  mærket  til  Døden, 
længe  førend  denne  kom,  end  Moderen.  Især  saa  hun 
Ligheden  i  det  samme  gudhengivne  Sind,  der  i  saa 
høj  Grad  beherskede  dem  begge,  og  som  hos  hver  især 
var  Frugten  af  et  helt  Livs  Tanker  og  Retning.  Smukke 
og  uforglemmelige  Minder  havde  hun  om  Enkedron- 
ningens sidste  Tid,  og  ligesaa  gode  og  varige  Erin- 
dringer skænkede  Prinsessen  hende  nu  i  de  smaa 
Perioder,  hvor  Afkræftelserne  afløstes  af  forholdsvise 
Bedringer.  Dorothea  saavel  som  Prinsessen  havde 
begge  et  lille  Talent  for  Kunst;  men  medens  denne 
havde  liaft  en  stor  Nydelse  af  sin  sølvbeslagne  Kasse, 
der  gemte  de  Farver  og  Pensler,  hvormed  hun  i  Vand- 
farve  malede  mangfoldige  Blomsterstykker  og  ogsaa 
gav  sig  i  Lag  med  Portrætter,  som  for  Eksempel  af 
Zaren  og  Zarinden,  hendes  Moder  med  flere,  saa  var 
Dorothea  bleven  staaende  ved  at  tegne  og  havde  temme- 
lig stadig  fortsat  her  med  saaledes,  at  hendes  forskellige 
Tegnebøger  efterhaantlen  vare  blevne  til  en  Art  Ijevnets- 
beskrivelse,  idet  Bøgerne  afvekslende  viste  smaa  Pro- 
spekter fra,  hvor  hun  havde  opholdt  sig.  Det  kunde 
nu  more  Prinsessen  at  lade  Dorothea  forevise  sig  disse 

Tegnebøger;  det  gav  Anledning  til  at  opfriske  svundne 
Tider  og  gav  Stof  til  Samtale.  En  Dag,  hun  saa  i  en 
ældre  Tegnebog,  bemærkede  Dorothea,  at  Prinsessen 
vedblivende  og  med  Interesse  saa  paa  en  Figur,  der 
var  fremstillet  nogle  Gange,  set  hver  Gang  fra  for- 
skellige Sider.  Efter  endnu  i  længere  Tid  at  have  set 
derpaa  sagde  Prinsessen:  »Den  Tegneopgave  havde 
Du  paa  den  Tid,  Du  var  saa  optaget  af  Forskellen 
mellem  de  Reformerte  og  Lutheranerne.  Vi  mindes 
begge  to,  hvor  godt  og  kærligt  Moder  pillede  dine 
smaa  Næsvisheder  ud  af  Dig  dengang,  og  jeg  mindes 
især,  hvilken  sød  Pige  Du  derefter  blev  og  siden  har 
været;  men  er  det  dog  ikke  mærkeligt,  at  Du  netop  i 
de  Dage  har  siddet  og  tegnet  med  din  egen  Haand  et 
Svar  paa  dine  Tanker?  Se  her  paa  dine  egne  Af- 
tegninger, hvor  forskellige  de  ere,  og  det  er  dog  den 
samme  Figur,  der  er  tegnet  af.  Du  har  hver  Gang 
tegnet  det.  Du  har  set,  den  Flade,  Figuren  har  vist 
for  dit  Øje;  det  er  jo  ganske  ligesom  vi  Mennesker, 
naar  vi  overveje  og  tænke  paa  det  religiøse.  Hver 
Sjæl  stirrer  fra  sit  Standpunkt,  og  hvad  der  afspejler 
sig  i  Sjælen,  opfatter  denne  mere  eller  mindre  godt  og 
fyldes  deraf,  for  et  Menneske  kan  kun  opfatte  saa  ringe 
en  Del  af  det  evige,  og  stemmer  et  Menneskes  Op- 
fattelse saa  ikke  med  et  andet  Menneskes,  saa  bevirker 
deres  Mangel  paa  Kærlighed  og  Fordragelighed  ind- 
byrdes, at  de  blive  uenige  og  give  sig  til  at  forkætre 
hinanden;  de  store  af  os,  lad  os  kun  blive  ved  Luther 

og  Calvin,  have  hver  set  noget  af  det,  ingen  kan  helt 
udgrunde,  og  saa  er  Uenigheden  kommen  frem,  og  det 
grulige  er,  at  vi  hver  især  saa  godt  kunne  se,  at 
andre  mangle  Kærligheden,  hvorimod  Bevidstheden  om 
Mangelen  paa  Kærlighed  i  os  selv  sjældent  staar  os 
klar,  førend  det  er  for  silde.  Jeg  nævnte  før  det  evige; 
men  det  Ord  Evighed  formaa  vi  ikke  at  forstaa  helt; 
jeg  mindes  som  Barn  at  have  forestillet  mig  mit  Liv 
her  paa  Jorden  som  en  Evighed;  som  ældre  har  jeg 
tænkt  mig  Evigheden  som  først  begyndende,  naar  jeg 
var  død;  men  nu,  jeg  skal  til  at  sige  Farvel  til  Jorden, 
saa  forstaar  jeg  først  ret,  at  mit  Liv  her  ogsaa  er  en 
Del  af  Tiden,  den  Tid  jeg  skal  svare  for,  og  saa  har 
jeg  intet  andet  end  at  henfly  til  Guds  uendelige  Kærlig- 
hed og  at  bede  Gud  om  at  tilgive  mig  alle  mine  Synder 
for  Christi  Skyld.  Nu  ser  jeg  saa  klart,  at  al  denne 
Uenighed  kommer  af  vor  egen  Synd ;  vi  have  manglet, 
og  jeg  i  lige  saa  høj  en  Grad  som  nogen  anden,  den 
rette  Kærlighed  til  Gud  og  Næsten.  —  Nu  sidder  Du 
snart  ved  mit  Dødsleje,  som  Du  sad  ved  Moders;  jeg 
længes  efter  at  samles  med  hende  og  alle  mine  forud- 
gangne  kære;  jeg  dømmer  ingen  af  dem  mere.  Af 
Moder  lærte  vi  begge  to  meget;  hun  betroede  Omsorgen 
for  Dig  til  mig,  og  det  blev  en  Velsignelse  for  os  begge. 
Jeg  har  næret  det  Ønske  at  have  Dig  hos  mig,  naar 
jeg  skulde  dø,  og  din  Kærlighed  for  mig  gjorde,  at 
Du  kom  frivillig  og  gav  Afkald  paa  den  Glæde  at  rejse 
med  din  Mand;  —  tak  ogsaa  ham  derfor  fra  mig«. 

En  anden  Dag,  da  Dorothea  sad  ved  hendes  Seng, 
sagde  Prinsessen:  »Jeg  har  ikke  nævnt  Dig  i  mit 
Testamente,  ikke  fordi  jeg  har  glemt  Dig;  skulde  jeg 
der  have  bestemt  noget  til  Dig,  skulde  det  have  været 
en  større  Ting;  det  har  jeg  ikke  villet,  for  din  Kærlig- 
hed mod  Moder  og  mig  kunde  jeg  ikke  betale  paa  den 
Maade,  og  jeg  vilde  ogsaa  hellere  selv  give  Dig  et  lille 
Minde,  fordringsløst  og  mig  dog  personlig  saa  inderlig 
kært,  netop  i  Lighed  med  din  hele  Optræden  mod  mig ; 
tag  derfor  nu  denne  lille  Ring,  gem  den  til  min  Be- 
gravelsesdag og  bær  den  saa  selv.  —  Naar  jeg  heller 
ikke  omtaler  Dig  i  Bestemmelserne  om  Klosteret,  hvad 
jeg  jo  ikke  har  kunnet,  da  Du  er  gift  og  ingen  Børn 
har,  saa  har  mine  Tanker  dog  været  ved  Dig  der;  Du 
ved,  at  jeg  har  bestemt,  at  hver  Klosterdame  skal  an- 
tage sig  et  forældreløst  Barn.  Jeg  siger  ikke,  at  jeg 
har  bestemt  dette,  fordi  Du  kom  til  mig  som  forældre- 
løs; men  mine  Tanker  ved  denne  Bestemmelse  har 
været  forenet  med  et  inderligt  Ønske  om,  at  hver 
kommende  Klosterdame  maatte  faa  en  lignende  Glæde, 
som  Du  har  bragt  Moder  og  mig«. 

Endnu  i  to  Maaneder  efter  Testamentets  Oprettelse 
levede  Prinsessen  i  den  samme  store  Afkræftelse;  men 
i  Begyndelsen  af  Marts  indtraadte  den  afgørende  Ven- 
ding. Hun  blev  l)erettet  Søndagen  den  6.  Marts,  laa 
derefter  i  en  dødlignende  Tilstand  uden  at  røre  sig  og 
talte  meget  lidt;  endnu  om  Fredagen  holdtes  der  Guds- 
tjeneste, der  endte  med,  at  de  tilstedeværende  knælende 

bade  for  hende,  og  Natten  mellem  Lørdag  og  Søndag 
den  13.  Marts  1735  henad  Morgenstunden  udaandede 
hun  sit  sidste  Suk,   »sagte  og  salig«. 

Den  28.  Marts  om  Aftenen  blev  hun  ført  ud  fra 
Kjøbenhavn;  Byen  var  illumineret,  og  der  var  efter 
Tidens  Skik  anbragt  allegoriske  Transparenter  med  til- 
svarende Inskriptioner;  hendes  gamle  Godsinspektør 
Terkelsen  havde  ladet  afbilde  Solens  Nedgang  med 
Inskriptionen:  »Jeg  gaar  til  Hvile«.  Den  følgende  Dag 
foregik  Bisættelsen  i  Roskilde  Domkirke,  og  samtidig 
holdtes  der  Sørgegudstjenester  i  alle  de  kjøbenhavnske 
Kirker  og  i  Kapellet  paa  Charlottenborg. 

Sørgetalen  over  hende  blev  ikke  trykt,  og  naar 
det  eneste  Eksemplar,  der  nu  findes  deraf,  meddeler 
sig  selv  som  af  skreven  af  hendes  Kammerlakaj,  og 
Tegningerne  udførte  af  en  anden  Lakaj,  ogsaa  af  hen- 
des Personale,  faar  man  derved  et  lille  Bevis  paa,  at 
ogsaa  hendes  ringere  Betjente  have  efter  deres  Stilling 
været  særlig  dannede  Mennesker,  der  i  Taknemmelig- 
hed have  villet  bevare  Mindet  om  den  Prinsesse,  der 
vel  vidste  at  hævde,  hvad  der  tilkom  hende  som  saa- 
dan,  men  ogsaa  lod  sit  mindre  Hof  være  et  godt 
Eksempel  paa  patriarkalske  Forhold,  hvor  ingen  led 
Uret,   men    alle  fik   sin  Del  af  den  styrendes  Mildhed. 

Kort  efter  Ankomsten  til  Kjøbenhavn  havde  Doro- 
thea haft  den  Sorg,  at  Fru  Løvenørn  var  afgaaet  ved 
Døden  den  28.  Januar  1734,  og  et  halvt  Aars  Tid  efter 
Prinsessens  Død  fik   hun  Underretning  om,    at  hendes 

■»Tante«,  Grevinde  Haxthausen,  var  død  den  27.  Sep- 
tember 1735.  Sorgen  over  Prinsessens  Bortgang  var 
hun  i  sin  Ensomhed  ude  paa  Mgaard  efterhaanden 
kommen  over;  det  rolige  Liv,  det  smukke  Foraar  og 
den  dejlige  Sommer  havde  bidraget  sit;  men  mest 
havde  dog  den  visse  Tanke,  engang  igen  at  forenes 
med  Prinsessen,  bragt  Ligevægten  tilbage  i  hendes  Sind 
og  Tanke.  Men  nu  var  Sommeren  gaaet,  Høsten  var 
forbi,  og  paa  en  rigtig  trist  Oktoberdag,  som  kun  gav 
Regn  og  Blæst,  der  huserede  med  de  gule,  faldende 
Blade  i  Haven  udenfor,  kom  Sigrid  ind  til  hende  med 
Brevet  om  Grevindens  Død.  Budskabet  kom  hende 
saa  overvældende;  vel  var  det  mange  Aar  siden,  hun 
havde  set  Grevinden,  længe  siden  hun  havde  haft  Brev 
fra  hende,  og  i  mange  Tider  havde  hun  maaske  ikke 
tænkt  paa  hende,  og  alligevel  oprev  dette  Dødsbudskab 
saa  mange  kære  Minder  fra  hendes  Ungdoms  Dage. 
Det  blev  for  hende,  som  var  nu  alt  mistet  fra  den  Tid, 
den  sidste  af  hendes  Beskyttere  i  de  Dage  var  gaaet 
bort;  hun  hengav  sig  helt  i  Sorgen  paany.  Sigrid  saa 
det,  vilde  gerne  gøre  det  gode,  hun  kunde,  mod  Doro- 
thea, og  denne  forstod  saa  fuldkommen  vel  den  gode 
Hensigt,  da  Sigrid  om  Aftenen  gjorde  sig  saa  mange 
sraaa  Ærinder  ind  til  Dorothea;  først  fyrede  hun  i 
Kakkelovnen  for  første  Gang  det  Efteraar  uden  at  være 
anmodet  derom,  saa  bragte  hun  tændte  Lys,  delikaterede 
Dorothea  med  en  Livret  til  Aftensmad,  og  til  sidst  satte 
hun  Kronen  paa  sin  Medfølelse  ved  paa  sin  egen  haarde 

Maade  at  sige:  »Nu  skulde  Du  rejse  til  Byen;  der  vil 
være  bedre  for  Dig  til  Herren  kommer  hjem;  han  maa 
finde  Dig  glad  ved  sin  Hjemkomst«.  Naar  en  Sorg 
ret  har  grebet  en  og  ganske  egenmægtig  holdt  Tanke- 
gangen aldeles  fangen  i  nogen  Tid,  kan  et  normalt 
Menneske,  der  derpaa  pludselig  bemærker  noget  uven- 
tet komisk,  ikke  lade  være  at  paavirkes  særlig  af  dette 
komiske,  og  det  gik  derfor  Dorothea  ved  denne  Lejlig- 
hed, som  det  saa  ofte  var  hændet  hende  i  hendes  Liv; 
det  blev  hende  umulig  at  holde  sig  fra  at  le;  foran 
hende  stod  Sigrids  karleagtige  Skikkelse  og  gav  den 
vel  ti  Aar  ældi-e  Dorothea  en  Formaning,  som  var  denne 
et  lille  Barn,  der  skulde  snakkes  godt  for,  og  saa  blev 
Formaningen  fremført  i  ægte  norsk  Bondedialekt,  og 
at  Sigrid  i  sin  enfoldige  Iver  tiltalte  Dorothea  med  det 
i  Norge  altid  benyttede  Du,  fuldendte  det  komiske  ved 
Situationen.  Dorothea  svarede  altsaa  med  en  lille  Lat- 
ter, der  af  Sigi'id  opfattedes  som  Bevis  paa,  at  hun 
havde  truffet  det  rette  til  at  faa  Dorotheas  Tanker  ind 
paa  en  rigtig  Retning,  og  da  Dorothea,  snart  beher- 
skende sig,  i  Grunden  maatte  give  Sigrid  Ret  i,  at 
det  var  meget  bedre  at  vente  i  Kjøbenhavn  paa  F.'s 
Hjemkomst,  tilbragte  de  Resten  af  Aftenen  mod  at 
træffe  Aftale  om  Indrejsen. 

Indtil  F.  kom  hjem,  sneg  Tiden  sig  dog  i  det  nu 
triste  Efteraarsvejr  kun  langsomt  frem  for  Dorothea, 
ogsaa  efter  at  hun  var  kommen  til  Kjøbenhavn;  men 
da   de   først    atter   vare   samlede,    tog  Tiden   sig  for  at 

løbe;  det  varede  blot  et  Øjeblik,  forekom  det  dem  begge, 
førend  Datterdatteren,  Sophie  Hedevig,  blev  meldt  som 
forlovet,  og  da  hun  skulde  bo  i  Kjøbenhavn,  blev  en 
Lejlighed  i  F.'s  Gaard  indrettet  til  hende  og  hendes 
vordende  Mand,  og  da  saa  straks  efter  en  Dattersøn 
ogsaa  blev  gift,  løb  Tiden  ganske  vidunderlig  hurtig 
for  F.  og  Dorothea.  Som  Bedsteforældre  betragtede 
havde  de  bevaret  et  ungdommeligt  Ydre,  Dorothea  mest; 
hendes  Udseende  havde  altfor  længe  omkreset  de  circa 
30  Aar.  Ganske  som  i  Forbigaaende  fandt  Tiden  det 
derfor  nødvendigt,  at  hun  ved  at  blive  Oldemoder  dog 
niaatte  se  lidt  ældre  ud.  Den  anbi'agte  derfor  flere  graa 
Haar  med  lidt  mere  adstadig  Førlighed  til  dem  begge ; 
den  lod  F.  føle  lidt  Stivhed  hist  og  her  og  kastede  et 
vist  Værdigheds  Slør  over  Dorotheas  hele  Person,  der 
klædte  hende  godt.  Tit  lykkedes  det  dog  Børnebørns- 
børnene  at  lokke  den  gamle  Livsglæde  frem,  og  deres 
Mødre  vare  i  en  bestandig  Uvished,  om  det  var  Olde- 
moder eller  Sigrid,  der  mest  forkælede  Børnene. 

I  to  andre  Henseender  var  det  derimod  Børnebørns- 
børnene,  der  maatte  gennemgaa  en  Periode  af  Uvished. 
Den  ene  drejede  sig  om,  hvorvidt  Dorothea  var  deres 
virkelige  Oldemoder;  deres  Forældre  forklarede  dem, 
at  den  rigtige  Oldemoder  var  død;  men  naar  de  spurgte 
Sigrid,  benægtede  hun  vel  ingenlunde  dette;  men  hun 
tilføjede,  at  Oldemoder  inde  i  Stuen  havde  været  saa 
god  mod  Børnene,  deres  Forældre,  Bedsteforældrene  og 
Sigrid  selv,  at  hun  var  bleven  en  rigtig  Oldemoder,  og 

da  de  smaa  følte  dette  aldeles  overbevisende,  gik  der 
gerne  en  Del  Aar,  førend  de  fik  Klarhed  over,  hvor- 
dan det  hang  sammen.  Den  anden  Uvished  kom  lige- 
saa  regelmæssig  frem,  naar  alle  Børnebørnsbørnene 
samlede  sig  om  Dorotheas  Stol,  og  hun  fortalte  dem 
gamle  Historier  fra  sit  Hofliv,  eller  naar  Børnene  kom 
hjem  og  fortalte  Oldemoder,  at  de  havde  set  Charlotten- 
borg udenpaa;  da  var  det  gerne  et  af  de  ældre  Børn, 
der  bragte  Uvisheden  paa  Bane  i  Spørgsmaalet:  »Olde- 
moder, var  det  hos  Hendes  Majestæt  Enkedronningen 
eller  var  det  hos  Prinsesse  Sophie  Hedevig,  at  Du  var 
Hoffrøken?« 

